
Johannes  Kolthoff  er  født  i  Kjøbenhavn  Tirsdagen  d.  3die  Mai 
1853.  Forældrene  —  Ernst  Vilhelm  Kolthoff,  Sognepræst  ved 
Helliggeistes  Kirke,  og  hans  Hustru  Johanne  Marie  f.  Swane  — 
hilsede  i  ham  med  Glæde  deres  første  Søn.  Faderen  døbte  ham 
d.  8de  Juni  s.  A.  Bedstemoderen  Fru  Julie  Annette  Swane  f. 
Clausen,  holdt  ham  over  Daaben,  Biskop  Gads  Datter,  Frøken  Sofie 
Gad  (Fru  S.  Briinniche)  var  Jomfru  -  Fadder.  Som  Daabsvidner 
vare  endvidere  tilstede  ved  hans  Daab  Oberst  W.  v.  Schnitter, 
Oberst  P.  Købke,  Prof.  theol.  Hermansen  og  Dr.  Johannes  Clausen 
—  nu  Sognepræst  i  Horsens. 

Da  han  endnu  kun  var  to  Maaneder  gammel,  blev  han  under 
Forældrenes  Sommerophold  i  Taarbæk  angreben  af  en  livsfarlig 
Kighoste,  medens  Choleraepidemien  udbredte  sig  over  Land  og  By. 
Nu  afdøde  Dr.  Rosen,  som  da  var  Badelæge  paa  Klampenborg, 
tog  sig  med  stor  Omhu  af  det  syge  Barn,  da  vor  Huuslæge  ved 
Forholdene  var  bunden  til  Hovedstaden,  og  det  lykkedes,  at  bevare 
ham  for  os. 

Fra  hans  første  Barndomstid  har  vi  endnu  i  uudslettelig 
Erindring  en  Langfredag  i  Aaret  1859;  som  fyldte  os  med  stor 
Angst  og  Bekymring  for  ham,  men  ved  Guds  naadige  Forsyn  dog 
endte  i  Taksigelse.  Den  lille,  endnu  ikke  sexaarige  Dreng  havde 
faaet  Lov  til  at  besøge  en  lidt  ældre  Legekammerat  Christian 
Erslev.  Drengene  kom  ud  at  spadsere  med  Christians  Barnepige, 
men  paa  Volden  fandt  de  paa  at  løbe  bort  fra  deres  Ledsagerinde, 
og  da  hun  saa  gik  hjem,  hvor  hun  tænkte,   de  vilde  indfinde  sig 

—  bleve  de  borte  —  ikke  blot  ved  Middagsbordet,  men  langt  op 
ad  Eftermiddagen  saa  Man  Intet  til  dem.  Der  gik  Bud  til  os  og 
hvor  Man  ellers  kunde  formode  dem.  Men  de  vare  ikke  at  finde. 
Nu  begyndte  en  Søgen  og  Spørgen  rundt  omkring  i  Byen  og  dens 
nærmeste  Omegn.  Men  det  blev  silde  paa  Aftenen  og  Ingen 
havde  seet  dem.  Først  henimod  Natten  bragtes  de  til  Forældrene 
af  Christians  Onkel  fra  Jægersborg.  Der  vår  de  to  smaae  Drenge 
i  Ro  og  Mag  vandret  ud  paa  egen  Haand  i  det  smukke  Foraars- 
veir,  vare  først  seent  paa  Eftermiddagen  naaet  til  Onklens  Hjem, 
naturligviis  heelt  sultne  og  mødige.  Efter  at  de  saa  havde  faaet 
deres  Mad  og  deres  Skjænd,  bleve  de  kjørte  sovende  til  Byen. 

Johannes  var  en  hvlig,  venlig  og  frimodig  Dreng,  saa  at 
ogsaa  Fremmede  let  kunde  komme  til  at  synes  godt  om  ham. 
Vi  bevare  endnu  et  Brev  fra  Dr.  Struve  i  Kiel  som  en  kjær 
Erindring  fra  Sommeren  samme  Aar.  Det  er  skrevet  Aaret  efter 
og  vi  kunne  ikke  nægte  os  den  Glæde,  her  at  meddele  det. 

Kiel  d.  28sten  Juli  1860. 
Lieber  Johann! 

Wenn  Du  nur  ein  halb  so  gutes  Gedåchtniss  hast  yvie  ich, 
so  erinnerst  Du  Dich  noch  recht  gut  des  Mannes,  der  im  vorigen 
Sommer  um  diese  Zeit  bei  Mauritzen  auf  dem  Vedbeker  Kruge 
lag  und  so  oftmals  mit  Dir  scherzte  und  spielte.  Derselbe  Mann 
im  granen  Rocke  und  mit  der  ståhlernen  Brille  auf  der  Nase 
schreibtDir  heute  und  fragt  Dich:  kennst  Du  mich  noch?  Er  hat 
Dein  freundliches  »Farvel«,  mit  welchem  Du  von  ihm  Abschied 
nahmst,  nicht  vergessen,  sondern  es  ist  ihm  unausloschlich  in  der 
Seele  geblieben  und  klingt  dort  jedes  Mal  gar  w^underbar  nach, 
so  oft  er  der  Tage  gedenkt,  da  er  Dir  in  die  frischen,  frohlichen 
Kinderaugen  schauete  und  dein  kleiner  geschwåtziger  Mund  ihm 
deiner  Eltem  gastfreundliche  Thiir  offnete.  Siehe,  mein  kleiner 
Freund,  da  ist  es  denn  dies  Jahr  auch  Avieder  deine  kleine  wichtige 
Person,  die  mir  einen  Freundschaftsdienst  erweisen  soli;  hore  nun 
welchen!    —    Geh'    zu    Vater    und    Mutter,    ruf    all    deine    lieben 


Schwestern  herbei,  vergiss  mir  auch  den  kleinen  fixen  Bruder  nicht, 
und  sag'  ihnen  allen  in  meinem  Namen  so  recht  aus  Herzensgrunde 
Dank  fiir  die  Freundlichkeit  und  Zuvorkommenheit ,  mit  der  sie 
mich,  den  fremden,  unbekannten  Mann  vor  einem  Jahre  in  Vedbek 
aufgenommen  haben;  sag'  ihnen,  wie  wohl  mir  ihre  Gastfreund- 
schaft  gethan  und  wie  lebendig  der  Dank  dafiir  in  mir  stets 
bleiben  werde. 

Dir  aber,  mein  kleiner  brauner  Freund,  noch  ein  Wort  be- 
sonders!  Wenn  Du  einmal  soweit  herangewachsen  bist,  dass 
Deine  Eltern  Dich  mit  ihrem  Segen  in  die  Welt  hinausschicken, 
dich  darin  umzusehen,  und  wenn  dein  Weg  dich  dann  nach  Hol- 
stein fiihrt  —  dann  versprich  mir,  mich  zuerst  aufzusuchen, 
damit  ich  Dir,  und  an  Dir  deinen  lieben  Eltern  zeigen  kann,  dass 
Holstentreue  kein  leeres  Wort  ist,  sondern  sich  noch  immer  in 
dankbaren  Herzen  fin  det, 

,  Farvel  I    Farvel! 

Dein  Freund 

Dr,  S  tru  ve. 

Hans  Bedstemoder  lærte  ham  at  læse.  Saa  kom  han  i  Skole, 
først  hos  den  gamle  Børneven  Cand.  J.  G.  Fenger,  senere  hos 
Gand.  Bondesen.  Fra  denne  Tid  have  vi  det  første  lille  Brev  fra 
ham  som  Efterskrift  til  et  udførligere  af  hans  Søster  Sofie.  Vore 
tre  yngste  Børn  vare  nemlig  et  par  Uger  hos  Bedsteforældrene  i 
Ordrup,  medens  vi  Andre  vare  paa  en  lille  Sommerreise  i  Juli 
1862.     Han  skriver: 

Kjære  Forældre. 
Jeg  haaber  at  I  have  det  godt  der  hvor  I  ere.  Bedstemoder 
har  givet  Henrik  og  mig  det  høie  Lysthuus  til  vores  Ridderborg 
og  saa  laaner  vi  næsten  hver  Dag  en  Rive  hos  Gartneren  til  at 
rive  Borgen.  Igaar  Aftes  var  Olivia,  Stine,  Henrik  og  jeg  i  Ghar- 
lottenlund.  Vi  Drenge  slider  meget  paa  Støvlerne.  Men  kjære 
Bedstefader  bringer  dem  til  Skomageren.     Farvel  fra  Din  hengivne 

Johannes. 

Fra  disse  Aar  finde  vi  ogsaa  en  Erindring  bevaret  i  et  Brev 
fra  en  langt  senere  Tid.  »Saa  mange  smaae  Barndomsminder 
—  skriver  hans  Søster  Sofie  —  dukke  op  for  mig,  —  fra  den 
Eftersommer,  da  vi  vare  hos  Bedsteforældrene,  da  Julie  laa  syg  — 
fra  de  Somre  ude  i  Ordrup,  hvor  vi  —  hvor  yndigt  vi  end  havde 
det  hos  de  kjærlige  Bedsteforældre,  dog  længtes  efter  Fader  og 
Moder  og  løb  indenfor  langs  Gjærdet  og  raabte  til  Kudskene,  naar 
de  kjørte  ind  til  Byen:  tag  os  med,  tag  os  med!« 

Efter  Sommerferien  1863  blev  han  optagen  i  Borgerdydskolen 
paa  Christianshavn  (2den  Fælledsklasse)  og  der  fortsattes  saa 
hans  Underxiisning  til  ind  i  Mai  Maaned  1868,  da  han  gik  ud  af 
3die  studerende  Klasse,  for  —  Aaret  efter  sin  Gonfirmation  (d. 
14de  April  1867)  —  at  slaae  ind  paa  en  anden  Vei,  end  den,  vi 
Forældre  tidligere  havde  tænkt  at  føre  ham  ind  paa. 

Han  yttrede  nemlig  nu  det  bestemte  Ønske,  at  komme  til 
Søes.  Og  da  vi  havde  mærket,  at  han,  skjondt  godt  begavet  og 
med  et  let  Nemme,  især  for  Sprog,  Tegning  og  hvad  han  ellers 
fandt  Behag  i,  dog  ikke  sjnites  oplagt  til  vedholdende  Studier, 
fandt  vi  det  rigtigst  at  give  efter  for  hans  Ønske  og  lode  ham 
gaae  til  Orlogs,  for  saa  at  forberedes  til  Adgangsprøven  for  Sø- 
officersskolens  Aspiranter. 

Fra  denne,  den  nærmest  foregaaende  og  den  sidste  Tid  med- 
deles nu  her  Breve  og  Fragmenter  af  hans  Dagbøger. 


Fra  Sommerreiser  i  Jylland  1865,  66  og  67  til  Forældrene 
i  Snekkersteen  og:  Hellebæk. 


Søndag  Aften  d.  23de  Juli  1865. 
Kjære  Forældre! 
Jeg  har  det  udmærket.  Da  vi  reiste  fra  Korsør  til  Aarhuus, 
var  det  en  meget  stærk  Søgang;  den  ene  Bølge  slop  op  paa 
Dækket  efter  den  anden,  alle  de,  der  var  paa  anden  Plads, 
skyndte  sig  hen  for  at  finde  en  afsides  Plads,  paa  hvilken  de 
kunde  kaste  op.  Os  gik  det  meget  godt.  I  Løverdags  Aften  var 
vi  i  Vandet,  jeg  kan  ikke  sige,  at  det  var  saa  forfriskende.  Samme 
Dag  blev  jeg  presenteret  for  Kjøbmand  Christensen,  samt  hos 
deres  Bedstemoder.  '  Et  Uheld  er  der  skeet,  nemlig  at  jeg  Natten 
mellem  Løverdag  og  Søndag  fik  Mavesmerter;  jeg  fik  al  min 
Medicin  pakket  ud  og  proppet  ind,  2  Gange  kastede  jeg  stærkt  op. 
Endelig  kom  Lægen;  jeg  fik  Grød-Omslag,  blev  gnedet  med  tyk 
Kamfer-Olie,  Kl.  7^  om  Aftenen  gik  det  over.  Paa  Tirsdag  Morgen 
Kl.  3  skal  vi  reise  og  kommer  igjen  paa  Mandag;  vi  skal  have 
en  Kurv  og  min  Botaniserkasse  med  til  at  have  sjeldne  Stene  i. 
Det  bliver  en  deilig  Tid.  Soen  har  faaet  2  Grise,  saa  store  som 
et  Sigtebrød.  Vi  har  en  Ugle,  som  Kudsken  har  fanget  i  Dag, 
da  han  var  i  Kirke.  Der  er  saadan  en  rask  Hundehvalp,  som 
kun  er  en  4—5  Aar;  den  er  saa  munter,  saa  den  har  revet  et 
Par  Huller  i  min  gamle  graae  Trøie.   —   Haven   er   saa  fuld    af 


stikkelsbær,  Ribs,  Solbær.    Jeg  skal  nok  blive  en  heel  Jyde,  inden 
jeg  kommer  hjem  igjen.     Hils  dem  Alle  fra  eders  egen 

Johannes   Kolt  hof  f. 
Pengene  slaaer  ikke  til;  jeg  mangler  3  Mk.  8  Sk. 

Tirsdag  d.  1ste  August  1865. 
Kjære  Forældre! 
Jeg  er  da  kommen  lykkelig  hjem  fra  min  Reise.  Vi  kom  da 
afsted  Kl.  3  om  Morgenen  og  kom  til  Aldershvile  Kl.  8^  om 
Aftenen.  Der  havde  jeg  det  deiligt,  kan  I  troe.  Den  første  Dag 
var  vi  i  Vandet  ved  Fjorden  og  løb  og  spiste  Stikkelsbær  og  legede 
i  Haven;  den  anden  Dag  kjørte  vi  til  Vesterhavet  i  2  Eqvipager. 
Der  kom  vi  i  Vandet,  hver  med  en  Line  om  Livet;  den  ene  Bølge 
skyllede  op  efter  den  anden  og  kastede  os  langt  op  paa  Strand- 
bredden. Derefter  kjørte  vi  til  Steiløe,  hvor  der  var  et  Pompe- 
værk, som  trak  Vand  op  af  Fjorden  der,  hvor  der  skulde  for- 
andres til  Mark.  Næste  Dag  kjørte  vi  til  Nørre- Vosborg,  en  stor 
befæstet  Herregaard;  der  var  en  Aa,  som  løb  igjennem  Haven; 
i  den  seilede  vi  paa  Vandskier;  der  var  4  Haver,  der  vare  lige- 
som smaae  Skove.  EndeUg  kjørte  vi  derfra  Kl.  5^.  Hr.  Justitsraad 
Kofoed,  Proprietair  Kofoed  og  2  Drenge  sade  i  Kaleche- Vognen, 
en  Theodor  Dahlgaard,  Peter  og  jeg  sade  i  en  lille  Vogn,  som  vi 
havde  laant  tilligemed  Hest.  Vi  skiftedes  til  at  kjøre  og  som  vi 
bedst  kjørte  tilbage,  væltede  vores  Eqvipage  og  der  satte  vi  os 
alle  3  nok  saa  pent  ned  paa  Veien;  vores  Kudsk  slap  Tøilen,  og 
Hesten  giver  sig  til  at  løbe;  jeg  efter  den  og  endelig  fik  jeg  den 
fat.  Jeg  maatte  hurtig  lade  mig  sætte  paa  Hesten,  og  jeg  red 
saa  alt  hvad  jeg  kunde  efter  den  anden  Vogn,  som  jeg  desværre 
ikke  naaede.  Da  jeg  kom  ind  i  Stuen  til  dem,  spurgte  de  mig, 
hvor  de  var,  og  spurgte,  om  vi  havde  væltet  paa  Veien;  jeg 
sagde:  »Ja«.  Derefter  spurgtes  der,  om  der  var  Nogen  kommen 
til  Skade;  jeg  sagde:  »Nei.«  Jeg  var  bleven  saa  umaadelig  øm 
af  at  ride  med  Seletøi  paa,  at  jeg  den  næste  Dag  næppe  kunde 
røre  mig;  saa  kjørte  vi  ud  paa  en  Arbeidsvogn  og  hentede  Vognen 


og  de  Andre  derude.     Næste  Dag  var  der  Dyrskue  i  Ringkjøbing. 

Justitsraad  Kofoed    havde    3   Køer    og    1   Vædder.      Den    ene  Ko 

maatte  vende  tilbage  igjen,    fordi  den  havde  faaet  Præmie  sidste 

Gang  da  der  var  Dyrskue.     Den  Ene  af  de  Andre  fik  1ste  Præmie, 

den  Anden   2den.     Vædderen    1ste.   —   Om  Eftermiddagen  var  vi 

henne  at  see  paa  nogle  Kunster  af  2  Mænd  og  2  bitte  Drenge, 

den  Ene  paa  4  Aar,  den  Anden  paa  5;  om  Aftenen  drak  vi  Thee 

hos  Apotheker  Heiberg.      Næste  Dag  var  vi  hjemme.  —  Mandag 

Morgen  Kl.  4  tog  vi  fra  Aldershvile  og  kom  til  Godthaab  Kl.  9. 

Da  vi  kjørte  ud  af  en  Kro,    hvor' vi  havde  bedet,    havde  vi  nær 

væltet    ved    det    at  Hestene  vare  spændte  forkeert  for,    med  det 

Samme  tabte  vi  en  Hestesko,  som  maatte  slaaes  paa,  senere  tabte 

vi  En  til.     I  Nat  blev  jeg  vækket  ved  Torden  og  Lynild,  Værelset 

blev    oplyst  ofte  af  Tordenen.     I  Dag  have    vi  Regn  og  Storm. 

Klæderne  slaaer  godt  til.     Idag  ha'er  jeg  de  tykke  gamle  Buxer 

paa  og  den  graae  Trøie.     Dette  Brev  haaber  jeg  er  langt  nok. 

•Hils  dem  alle  fra  Eders 

Johannes  Kolthoff. 

Mandag  d.  7de  August. 
Kjære  Clara! 
Mange  Tak  for  dit  Brev,  det  er  dog  saa  rart,  naar  jeg  faaer 
Brev  fra  Eder  derhjemme;  men  nu  begynder  jeg  virkelig  at 
længes  efter  Eder  Alle.  Ogsaa  efter  min  lille  Slagsbroder.  I  have 
det  vel  allesammen  yndigt  og  tak  min  Svoger  for  hans  Brev. 
Hils  Madvig  mange  Gange  fra  mig  og  tak  ham  for  den  Hilsen. 
Jeg  har  det  godt.     Lev  vel!  din  egen  Broder 

J.  K. 
Kjære  Julie! 
Hansemand  fik  jeres  Brev  igaaraftes  hos  Peter  og  Carls 
Bedstemoder,  for  der  bliver  alle  de  Breve,  som  skulle  til  Godthaab, 
sendte  op.  Den  Kulde  og  Storm,  som  I  tale  om,  have  vi  ikke 
faaet  her.  Igaar  var  jeg  i  Vandet.  En  af  Dagene  skulle  vi  paa 
Jagt  efter  Harer  og  Agerhøns.  Naturligviis  skal  Peter  og  Carls 
Fader  med.     Hvordan  gaaer  det  med  hende,    som  faldt  i  Vandet; 

det  maa  dog   være    ganske    anderledes    at   komme    i    salt    end    i 
fersk  Vand.     Din 

Johannes  Kolthoff. 
Kjære  Moder! 

Hvor  kom  det  sig,  at  der  ikke  var  et  Par  Ord  med  fra  Dig. 
Der  er  da  ikke  noget  i  Veien.  En  Ting  har  jeg  glemt  at  tale 
om  nemlig:  jeg  var  i  Vandet  i  Vesterhavet.  Først  fik  jeg  en  Line 
om  Livet  paa  mig  og  saa  gik  jeg  en  14  Skridt  ud;  naar  der  saa 
kom  en  Bølge,  kastede  jeg  mig  ned,  og  Bølgen  slængte  mig  saa 
langt  op  paa  Strandbredden.  Senere  gik  jeg  ud  uden  Line  og 
svømmede  saa;  men  blev  strax  igjen  slængt  op  paa  Land.  — 
Mine  tynde  Buxer,  de  graae,  de  gaaer  snart  fra  hinanden:  saa 
galt  er  det  nu  da  heller  ei,  men  der  er  nogle  slemme  Huller,  som 
Hundehvalpen,  Hector  har  bidt.     Lev  vel!  kjære  Moder. 

Din   Johannes. 
Kjære  Fader! 

Jeg  har  kun  1  Stykke  Papir  til,  til  at  skrive  Brev  paa.  Paa' 
Søndag  skulle  vi  til  Himlebjerget,  som  Jyderne  kalde  det,  og  plukke 
Blaabær.  Jeg  mødte  en  Skolekammerat  fra  Afgangen,  som  gav 
mig  2  Mark;  jeg  vilde  naturligviis  ikke  tage  imod  dem,  men  gav 
dem  tilbage;  men  da  han  saa  gik  fra  mig  og  vi  gave  hinanden 
Haanden  til  Farvel,  slog  han  mig  dem  i  Haanden  og  løb  sin  Vei, 
alt  hvad  han  kunde.  Naar  jeg  iiu  bruger  dem  til  Reisen  og  ikke 
kjøber  Spiritus,  slaaer  Pengene  til,  men  jeg  vil  nok  have  de  2 
Mark  tilbage. 

Din  Johannes   Kolthoff. 

Onsdag  d.  9de  August. 
Kjære  Forældre! 
Det  maa  være  en  behagelig  Forskjel,  at  flytte  fra  det  deilige 
Landliv  ind  i  det  yndige  (?)  Kjøbenhavn.  Vil  I  ikke  sige  til 
Henrik,  om  han  ikke  vil  gaae  ud  paa  Skolen  og  see,  om  Peter, 
Carl  og  jeg  ere  konme  op  i  en  anden  Klasse,  og  hvad  vi  have 
faaet    til    Hovedcharakter:    saa    ville    I    vel    nok    skrive     det     til 


Hr.  Kofoed  og  mig  i  Eders  Brev.  —  Igaar  var  Jomfruen,  som 
bestyrer  Huset,  syg;  det  var  heldigviis  ikke  noget  farligt.  Den 
Kulde,  som  Du  taler  om,  har  jeg  slet  ikke  faaet  herovre,  saa  jeg 
har  ikke  taget  hverken  Uldstrømper  eller  Underbuxer  paa.  Høsten 
gaaer  ganske  godt.  Rugen  er  høstet  og  kjørt  ind;  Vikkehavren 
høstet  og  kjørt  ind.  Hveden  høstet.  Byggen  høstet.  —  Nu  skal  I 
høre,  hvordan  det  er  med  vores  Maaltider.  Klokken  5  spiser  vi 
til  Morgen;  Kl.  12  til  Middag;  Kl.  7  til  Aften.  I  Eftermiddags  fik 
vi  en  voldsom  Byge,  alle  Høstfolkene  løb  ind.  Kudsken,  der  var 
ude  at  pløie,  kom  kjørende  ind;  Vandet  trængte  ind  i  Laden.  — 
Een  af  Høstpigerne  blev  saadan  slaaet  af  Regnen,  at  hun  ligger 
syg.  Jyderne  sagde:  »Nu  skal  Verden  nok  forgaae«.  —  Jeg  har 
skrevet  et  Brev  i  Mandags,  som  altsaa  vil  komme  til  Snekkersteen 
paa  Torsdag. 

Nu  skal  vi  strax  til  at  drikke  The.  Lever  vel!  kjære  For- 
ældre!   Hils  dem  alle  derhjemme  fra  Eders  egen  Søn 

Jonas  Kolthoff 

Med  mange  Hilsener  fra  Hr.  Kofoed. 

Idag  14  Dage  er  jeg  da  begyndt  paa  Skolen  igjen.  Jeg 
begynder  næsten  at  længes  lidt. 

J.  K. 

Onsdag  Eftermiddag  ^^'s  65. 
Kjære  Forældre! 

Idag  tænker  jeg  I  have  faaet  mit  Brev ;  I  ville  vel  nok  befordre 
det  andet  ud  til  Bedsteforældrene.  De  skulde  da  ogsaa  nok  høre 
lidt  om  hvordan  jeg  har  det. 

1  Skjorte,  1  Par  Strømper  og  det  blaae  Sæt  Klæder  jblive 
vaskede. 

Peter  og  jeg  ere  ikke  meget  glade  ved  at  høre  at  vi  fra  B 
ere  flyttede  over  i  A ;  ifald  der  ikke  er  andre  B'ere  der  ere  flyttede 
over  i  A,  have  vi  i  Sinde  at  gaae  op  at  bede  Professoren,  om  vi 
ikke  maae  blive  flyttede  tilbage  i  B. 

Nu  kommer  da  snart  den  Tid,  da  vi  maae  bort  herfra  og 
hjem  til  vores  gamle  Skole.  Det  skal  saa  gaae  paa  Kraft  fremad. 
Idag  have  vi  et  væmmeligt  Regnveir;  Peter  og  jeg  havde  besluttet 
istedetfor  at  staae  op  Kl.  4,  saa  at  staae  op  Kl.  2  eller  2,1  og 
jeg  vaagnede  ogsaa  og  vækkede  Peter ;  men  vi  gik  dog  ikke,  paa 
Grund  af  Veiret.  Jeg  troer  desværre,  at  vi  ikke  komme  til  Himmel- 
bjerget paa  Grund  af  Høsten;  med  den  staaer  det  meget  godt, 
næsten  Alting  er  høstet,  derimod  staaer  det  sig  meget  daarligt 
med  Indkjørselen.  -  -  Rugen  er  kjørt  ind,  næsten  al  Vikke-Havren, 
en  bitte  Kjende  Havre.  —  laften  kan  jeg  ikke  bringe  dette  Brev 
til  Byen  paa  Grund  af  Regnveiret ;  men  imorgen  tidlig  haaber  jeg.  — 
Idag  har  jeg  fundet  en  stor  Rovbille,  meget  sjælden  af  Størrelse, 
den  fandt  jeg  i  Stalden.  —  Jeg  har  skrevet  Brev  til  Bedstefaderen, 
der  ved  Ringkjøbing,  og  til  Svar  faaet  saadan  et  nydeligt  Brev. 
De  beder  mig  komme  til  dem,  ifald  jeg  næste  Aar  kom  til  Skan- 
derborg næste  Sommerferie.     Lev  nu  vel. 

Eders  egen 
Johannes  Kolthoff. 

Onsdag  d.  8de  August  1866. 
Kjære  Forældre! 

Mandag  Aften  Kl.  6.^  kom  jeg  til  Kjøbenhavn  og  var  hjemme 

6^8',  Thrine  havde  lavet  Karbonade,  en  Kop  Thee  og  en  Mængde 

Brød.    Derpaa  fulgte  hun  mig  til  Dampskibet.    Da  Klokken  var  9^, 

gik  jeg  tilsengs  og  sov  til  Kl.  12;    da   vaagnede  jeg  og  var  søsyg, 

saa  sov  jeg  ikke  mere;    men  da  Kl.  var  7  om  Morgenen,   var  jeg 

i  Aarhuus,  hvor  Kofoed  modtog  mig  paa  det  venligste,    førte  mig 

op  paa  et  Hotel  og  gav  mig  en  Kop  Kaffe.     Derpaa  kjørte  vi  ud 

af  Byen,    og  I  kan  troe  Kofoed   var   god  imod  mig.      Han  havde 

en  stor  tyk  Kappe  med  til  mig  og  en  Fodpose.      Da  vi  kom  lige 

udenfor  Aarhuus,  slog  Hesten  iveiret  og  Vognen  slog  fra  den  ene 

til  den  anden  Side,    saa  gik  den  igjen  godt  et  Stykke,    men  saa 

slog  den  igjen   op  og  Vognen  gik  fra  den  ene  Side  over  paa  den 

anden,    slog  imod  en  Steen,   saa  jeg  troede  ganske  sikkert  at  vi 

havde  væltet;    saa  maatte  vi  holde    stille    og  Kofoed   midersøgte 

Seletøiet  og  tog  en  stor  Deel  af  det  af,  saa  kjørte  vi  igjen  et 
Stykke,  da  slog  den  igjen  op,  fik  Bagbenet  over  Stangen  og  blev 
ved  med  at  snurre  rundt  med  Vognen ,  saa  hvis  der  ikke  havde 
været  2  Karle  paa  Veien,  som  toge  Hesten  fat  i  Hovedet  og  fik 
den  til  at  staae  stille,  havde  vi  sikkert  væltet.  Derpaa  maatte 
Peter,  Carl  og  jeg  sætte  os  op  og  Hr.  Kofod  maatte  gaae  hjem 
og  trække  Hesten.  Ellers  har  jeg  det  deiligt.  Hils  Konen  og 
Manden   og  Jane  og   Jørgen  og  Clara  og  Henrik  fra  Eders   egen 

Johannes. 
Vil  I  ikke  sende  mig  nogle  Frimærker. 

Søndag  Morgen. 
Kjære  Forældre! 

Jeg  fik  Eders  Brev  i  Formiddags.  Vi  kom  ikke  til  Himmel- 
bjerget idag,  som  jeg  havde  ventet;  men  derimod  til  Vester-Mølle- 
Skov.  Da  vi  havde  spiist  til  Middag,  tog  vi  afsted;  min  Botaniser- 
kasse  var  Madkurv,  og  saa  travede  vi  afsted.  (Der  er  en  halv 
Miil  til  den  Skov).  Der  kjøbte  vi  min  Botaniserkasse  fuld  af 
Stikkelsbær,  som  vi  fortærede.  Lidt  efter  vi  kom  hjem,  tordnede 
og  regnede  det  voldsomt,  (fra  Kl.  6  til  7j^).  Som  jeg  nu  stod  her 
og  skrev,  kom  Carl  løbende  ind  og  siger:  »Der  er  skeet  en  stor 
Ulykke.«  »Hvad  da,«  spurgte  jeg.  »Vandet  er  trængt  ind  i 
Laden,  skynd  Dig  ud  at  hjælpe.«  Jeg  maatte  løbe  fra  Brevet  og 
Alting;  Vandet  var  trængt  saa  stærkt  ind  i  Laden,  hvor  Rugen 
laa  tærsket,  at  det  maatte  bæres  bort  i  Spande.  —  Det  lyner  og 
tordner  endnu  stærkt.  Hils  Sophie  og  tak  hende  mange  Gange 
for  Brevet.  Hun  maae  undskylde  at  jeg  ikke  tegner  Huset  af. 
Det  gaaer  over  mine  Evner.  —  Hvad  Reisen  angaaer,  da  reiser 
jeg  paa  Tirsdag  8  Dage,  og  kommer  til  Kjøbenhavn  om  Aftenen 
Kl.  10  eller  11.  —  Sophie  skal  nok  faae  nogle  Lyngblomster. 
Moder!  mine  Strømper,  troer  jeg  slaaer  godt  til;  men  tænk!  min 
Haarolie  er  forkommet  for  mig,  saa  jeg  har  ikke  faaet  en  Smule 
i  Haaret.  —  Hils  Henrik,  Sophie,  Clara  og  Julie  fra  Eders 

venlig  hengivne 

Jonas. 

Tirsdag  d.  Ude  August  1866. 
Kjære  Forældre! 

Undskyld,  at  det  varede  saa  længe  inden  jeg  skrev  til  Eder. 
I  Søndags  var  Peter,  Carl  og  jeg  paa  Himmelbjerget.  Vi  bleve 
kjørte  f  Mil  paa  Vei  paa  Arbeids vognen  og  gik  derpaa  til  Himmel- 
bjerget, hvilket  er  2  Miil.  I  kan  troe  der  var  deiligt  deroppe.  Om 
Aftenen  bleve  vi  hentede  ved  Rye  ]\rølle  med  den  gale  Hest.  Igaar 
(Mandag)  skulde  vi  have  redet  en  Tour  paa  den  omtalte  Hest, 
men  vi  vare  da  indbudne  til  at  komme  til  gamle  Fr.  —  til  Cho- 
colade  om  Aftenen  Kl.  5.  I  Søndags,  da  vi  toge  til  H.  Bjerget, 
toge  vi  hjemme  fra  Kl.  9  om  Formiddagen  og  kom  hjem  Kl.  10 
Aften.  Vi  morede  os  udmærket.  Ridetouren  er  bleven  opsat  til 
imorgen  Eftermiddag.  Vikkehavren  er  nu  høstet  og  kjørt  ind,  og 
Rugen  er  snart  færdig  med  at  kjøres  ind.  Idag  har  den  deilige 
Hønsehund,  Belle,  faaet  Hvalpe,  en  dødfødt,  som  den  selv  begravede 
paa  ]\Iarken,  3  hvide  med  sorte  Pletter  og  en  rødbruun.  Hr.  Kofoed 
vil  gjerne  forære  os  en,  han  siger,  man  kan  nok  overkomme,  at 
betale  5  Rdl.  om  Aaret,  saa  han  har  sagt,  at  jeg  skulde  bede 
Eder,  om  jeg  maatte  faae  en;  han  indestaaer  for,  at  vi  ikke  vil 
fortryde,  at  han  »forærer«  os  een.  ]\Iaae  vi  ikke  faae  een  af  ham ; 
jeg  maa  selv  vælge  hvilken.  Svar  udbedes.  Nu  skal  jeg  ind  og 
drikke  The,  da  Klokken  er  6,  og  efter  Theen  skal  Hestene  rides 
hjem.     Lev  vel,  kjære  Forældre. 

Johannes. 

Da  jeg  kom  til  Kjbhvn.  laa  der  Brev  til  mig  fra  Falkenberg, 
med  Brevet  fulgte  hans  Portrait. 

Løverdagen  d.  18de  August  1866. 
Kjære  Forældre! 
Jeg  fik  Eders  Brev  i  Formiddags,  da  jeg  kjørte  paa  Melke- 
vognen  fra  Godthaab.  Imorgen  skal  vi  til  Linaa,  som  er  3  Miil 
fra  Skanderborg;  jeg  tænker  vi  skal  kjøre  herfra  Kl.  7 — 8  om 
Morgenen  og  komme  hjem  Kl.  6  om  Aftenen.  —  Jeg  tænker,  vi 
reiser  herfra  Tirsdag  Morgen  og  kommer   til   det   yndige  (?)   Kjo- 

benhavn  om  Aftenen  Kl.  10 — 11.  Det  var  forresten  kjedeligt  med 
Hvalpen,  jeg  havde  ventet  et  modsat  Svar  af  det  jeg  fik.  —  Hils 
Henrik  fra  mig  og  tak  ham  for  hans  Brev.  Det  er  da  Skade  med 
Jørgen.  Det  var  en  pæn  Formaning,  Henrik  gav  mig  angaaende 
Badningen.  Nu  kjør  Henrik  vel  dygtigt  med  Jørgen  Hansen.  Nu 
er  Hundehvalpene  da  druknede.  —  Jeg  skal  fortælle  Eder  en 
Historie  angaaende  Hvalpene,  naar  jeg  kommer  hjem.  Hils  Thrine 
og  Jørgen  (begge),  og  fortæl  dem,  at  jeg  snart  kommer. 

Eders  egen  Dreng 

Johannes. 

Hjermind  d.  25de  Juli.  Onsdag.  1867. 
Kjære  Forældre! 
I  kan  troe  jeg  har  det  godt  hos  Onkel  Jørgen  og  Tante 
Magdalene.  Rejsen  herover  gik  glimrende;  vel  blæste  det  dygtigt, 
men  dog  blev  jeg  ikke  søsyg.  Saae  I,  at  jeg  viftede  til  Eder  i 
Hellebæk?  Jeg  spiste  ikke  en  Smule  paa  Dampskibet,  men  først 
da  jeg  kom  i  Land.  Igaar  var  Henrik,  Daniel  og  jeg  i  Ulstrup 
og  saae  Slottet  med  Scipio's  og  Hannibal's  Støtter.  Idag  skulde 
Henr.  Dan.  og  jeg  ned  til  Rønge  efter  en  Taske,  vi  havde  været 
saa  fiffige  at  glemme.  Da  vi  saa  skulde  til  at  gaae  imorges,  fik 
vi  en  saa  frygtelig  Lyst  til  enten  at  ride  eller  at  kjøre  dertil,  og 
da  Hesten  just  kom  hjem  og  ikke  havde  noget  Arbejde  idag, 
dristigede  Henr.,  Dan.  og  jeg  os  ind  til  Onkel  Jørgen  og  spurgte 
derom;  men  desværre  fik  vi  ikke  Lov  dertil  og  vi  maatte  kjønt 
spadsere  afsted.  Paa  Vejen  fik  Henrik  et  stærkt  Næseblod  og  der 
kom  just  2  Bønder  forbi,  hvoraf  den  ene  var  perialiseret  temmelig 
stærkt.  Da  vi  havde  gaaet  lidt,  sagde  han  til  Henrik:  »Pas  dov 
paa  a  itte  alt  Blodet  løver  fra  Dom,  saa  De  størter  ve  et«.  Endelig 
kom  vi  da  hjem  til  Middag  og  spiste  os  mæt  i  Jordbær.  I  Efter- 
middag skal  vi  maaske  til  Hjorthede  og  besøge  Skolemesteren, 
men  nu  regner  det  saa  stærkt,  saa  det  bliver  maaske  ikke  til 
Noget.  I  kan  troe  her  er  dejligt  at  være;  Alle  ere  saa  venlige 
mod  mig.     Den  yngste  Søster  Magdalene  er  saa  sød.     I  Nat  havde 

jeg  en  Sovekammerat   i  en   gammel  Mand,    som   rejser  rundt  og 

stemmer  Klaveer  i  et  stort  Stykke  af  Jylland.     Han  laa  og  pustede 

saa  stærkt  i  Sengen,  saa  det  var  en  Gru  at  høre.    I  maae  endelig 

snart  skrive  til  mig;    for  jeg  bliver  jo  kun  her  4  Dage  til.     Hils 

Alle  dem,  som  jeg  kj ender,  fra 

.Eders  Johannes. 

Hjermind  d.  29de  Juli  1867. 
Kjære  Sophie! 

Mange  Tak  for  Dit  Brev,  jeg  fik  det  igaar  Aftes.  Vi  kom  dog 
til  Hjorthede  i  Onsdags  og  besøgte  Skolemester  Kristensen  og  blev 
beværtet  med  Kaffe  og  Tvebakker  og  Sukkerbrød.  Derfra  besøgte 
vi  en  umaadelig  rig  Bondefamilie  Lars  Vamme,  hvor  vi  fik  Muskatviin 
(1  halv  Flaske)  som  Henrik,  Daniel  og  jeg  tømte.  Den  næste 
Aften  var  vi  i  Engen  med  Onkel  Jørgen.  Engen  ligger  nede  ved 
Guden-Aa.  Den  næste  Aften  var  vi  hos  en  Bondekone  ved  Navn 
Pauline,  hvor  vi  fik  Chokolade  og  Kringler;  da  vi  havde  været 
der  en  Time  gik  vi  over  og  besøgte  Kristen  Tind,  og  der  dansede 
vi.  Den  unge  Pige  spillede  paa  Harmonika.  Den  næste  Dag  var 
vi  i  Langaa,  først  hos  en  Pastor,  hvor  vi  fik  Kirsebær  {{  Pund), 
dernæst  besøgte  vi  ogsaa  en  Pastor  Otterstrøm.  Der  dandsede  vi 
ogsaa.  Og  igaar  var  Konferentsraadinde  Bruun  og  Landvæsens- 
commissær  Gottlieb  Bruun  og  hans  2  Børn  Elisabeth  og  Daniel 
(min  Fætters  Fætter  og  min  Kusines  Kusine)  her.  Vi  dandsede 
ogsaa  igaar  Aftes.  Paa  Fredag  skal  vi  spille  Komedien  »Peder 
Tordenskjold  som  Skræderdreng«.  Nu  for  Øjeblikket  er  der  Prøve. 
Der  kommer  saa  Mange  og  seer  paa  os  paa  Fredag.  Jeg  har  det 
saa  dejhgt,  jeg  vilde  næsten  ønske,  at  jeg  kunde  blive  her  hele 
Sommerferien.  Igaar  Aftes  fik  jeg  min  første  Ridetour.  Siig  mig, 
om  Henrik  hgger  i  Skammekrogen  eller  i  det  lille  Rum  under 
Trappen.  Jeg  skal  være  Tordenskjold,  Henr.  skal  være  Politi- 
betjent, Daniel  Mester  Jonas,  Julie  hans  Kone  og  Ninnen  en 
Tjenestepige  hos  Mester.  Hils  jJane  mange,  mange  Gange  fra 
mig  og  hils  dem  alle,  og  du  lev  vel. 

Din  ældste  Broder. 


15 

Du  kan  troe,  den  mindste  Pige  er  ganske  yndig,  forresten  ere 
de  Alle  saa  elskværdige  imod  mig. 

Johannes. 

Torsdag  d.  8de  August  Eftermiddag  1867. 
Kjære  Soffy! 
Tak  for  Dit  Brev.  Jeg  er  nu  hos  Kofoeds.  Hils  Fader  og 
Moder  mange  Gange  fra  Tante  Magdalene  og  Onkel  Jørgen  og 
tak  dem  for  det  Brev  til  dem.  Det  havde  jo  nær  bleven  en  slem 
Historie  med  Henrik.  Jeg  har  været  i  Vandet  i  Kongeriget  Dan- 
marks største  Aa;  desværre  var  det  fersk  Vand.  Jeg  maatte 
kjøre  med  Dagvogn  til  Skanderborg,  da  Kofoeds  ikkg  kunde 
hente  mig  paa  Grund  af  Travlhed.  Siig  mig,  hvorfor  de  Andre 
ikke  skriver?  Det  er  en  stor  Forskjel,  at  komme  fra  Hjermind  fra 
Onkel  Jørgens  og  saa  hertil,  skjøndt  her  er  rart.  Da  Du  skrev 
et  meget  kort  Brev  til  mig  sidst  og  da  der  er  et  Ordsprog,  som 
hedder:  »Lige  for  Lige,  naar  Venskab  skal  holdes,«  og  da  Peter 
staaer  og  venter  paa  mig,    vil  jeg  nu  slutte  med  mange  Hilsener 

til  Eder  Alle  fra 

Johannes. 


Fra  et  Togt  med  Fregatten  Jylland  Sommeren  1868. 


Torsdag.  Juni. 
Kjære  Forældre! 
I  Dag  ere  vi  komne  til  Aarhuus.  —  Jeg  kan  fortælle  en  Ny- 
hed, nemlig  at  Eleverne  ere  blevne  fritagne  for  Nattevagt  og  for 
Reengjøring  af  Spyttebakker  og  deslige  Ting.  Igaar  havde  vi  en 
rigtig  streng  Dag  med  Arbejde,  men  om  Aftenen  fik  hele  Mand- 
skabet Punsch  at  drikke,  men  den  var  rigtignok  saaledes,  at  jeg 
maatte  give  Halvdelen  deraf  bort,  og  om  Natten  fik  jeg  alligevel 
ondt  i  Maven  og  kastede  op  en  Gang  om  Natten  og  3  Gange  om 
Morgenen,  men  medens  de  Andre  spulede  Dækket,  fik  jeg  Lov  til 
at  sove  og  det  hjalp  meget.  løvrigt  er  min  Mave  nu  aldeles  i 
Orden  i  alle  Henseender.  Jeg  stod  just  nu  og  skrev  dette  hersens 
ude  paa  Skandsen,  mon  saa  kom  Overkanoneren,  og  sagde:  »Gud 
bevares,  det  kan  aldeles  ikke  gaae  an«  og  saa  maatte  jeg  skrubbe 
af  herud,  hvor  jeg  nu  staaer.  Vort  Musikcorps  spillede  nu  Menuetten 
af  Elverhøj  og  jeg  kom  uvilkaarligt  til  at  tænke  paa  Kjøbhvn, 
først  paa  Brylluppet  den  12te  Maj,  og  saa  paa  Jørgen  og  Clara, 
til  hvem  jeg  ikke  fik  sagt  Farvel.  Papiret  og  Skriften  maae  I 
virkelig  undskylde:  men  jeg  ligger  paa  Dækket  og  skriver.  Tidt 
kan  jeg  forresten  længes  frygteUg  efter  at  komme  hjem.  Idag  ere 
vi  begyndte  med  Exercitsen  og  det  morer  mig  meget.  Hvad  der 
ogsaa  morer  mig  er  i  min  Fritid  at  sætte  mig  hen  til  en  gammel 

Matros  og  høre  ham  fortælle  Historier  om  hans  forrige  Farter. 
Der  er  tiere  af  Sømændene,  som  kjender  Fader  fra  dengang  han 
var  Præst  ved  Holmens  Kirke.  I  kan  tro,  vi  have  fyret  adskillige 
Gange,  baade  for  Trekroner  og  for  Kronborg.  Vi  have  Exercits 
4  Timer  om  Dagen  og  Underviisning  af  en  Styrmand  i  de  for- 
skjellige  Master,  Sejl  og  Touge  2  Timer  om  Dagen.  Naar  man 
spørger  de  andre  Elever  om  hvad  de  synes  derom,  saa  svarer  den 
største  Deel:  »Ja,  havde  vi  vidst,  at  det  var  saadant  som  det  er, 
saa  havde  vi  rigtignok  ikke  taget  med«  —  men  saaledes  vil  jeg  dog 
langtfra  sige;  tvertimod  jeg  er  ondskabsfuld  nok  til  at  glæde  mig 
over  at  de  ikke  synes  om  det,  for  saa  haaber  jeg  at  nogle  skal 
gaa  fra  det.  Nu  maa  jeg  slutte;  nu  skal  vi  have  vore  Køjer. 
Skriv  snart  til  Johannes  Kolthoff  Nr.  372  ombord  paa  Fregatten 
Jylland  Aarhuus.     Lev  vel! 

Johannes  Kolthoff. 

Hils  dem  alle  mange  mange  Gange  fra  mig. 

Eders 
Johannes. 

Lad  Henrik  hilse  min  Klasse. 

Løverdag-  den  6te  Juni  1868. 
Mine  kjære  Forældre! 
Idag  har  jeg  saadan  en  udmærket  god  Tid  til  at  skrive,  og 
jeg  haaber  ikke,  at  I  blive  vrede,  fordi  det  gaaer  saa  tidt  paa. 
Nu  skal  jeg  fortælle  Eder,  hvorledes  Dagen  gaar  for  mig.  Om 
Morgenen  Kl.  4^  bliver  vi  Lærlinge  vækket,  i  Time  før  de  Andre, 
forat  vi  kan  surre  vore  Køjer  saa  godt  som  muligt.  Naar  Klokken 
er  5,  10  Min.  stiller  vi  Alle  paa  Dækket  med  vore  Køjer,  og  naar 
den  da  ikke  er  rigtig  godt  surret,  faar  vi  den  i  Hovedet  og  skal 
gjøre  det  om  igjen.  —  Heldigviis  er  det  ikke  hændet  mig  endnu. 
Derpaa  skaffer  vi  til  Morgen,  og  vor  Morgenmad  bestaar  i  Tlie  og 
Rugbrød  med  Smør  og  Ost  eller  Spegepølse  paa,  som  jeg  faaer  af 
de  Andre,    som  siger,    at  de  ikke   vil  see  nogen  spise  bart  Brød. 

Derpaa  bliver  Dækket  spulet  og  nu  skal  jeg  lære  Thrine  at  vadske 
Gulv  i  Stuerne. 

Først  bliver  der  kylet  en  10 — 20  Spande  Vand  over  Dækket, 
derpaa  5  Spande  med  Sand,  saa  faar  det  halve  Mandskab  store 
gule  Muursteen,  med  hvilke  vi  kradser  Gulvet,  derpaa  skrubbes 
det  med  Gulvskrubber,  saa  fejes  der  med  store  amerikanske  Koste, 
tilsidst  kastes  der  igjen  en  20—30  Spande  Vand  over  Dækket  forat 
skylle  alt  Sandet  bort  fra  Gulvet  og  ud  igjennem  Spygattet  (saa- 
ledes  kaldes  de  Huller  som  gaa  fra  Dækket  ud  i  Vandet);  det 
allersidste  der  gjøres  er  at  man  med  store  Træspader  skurer  saa- 
meget  Vand  bort  som  muligt.  Saa  ender  Spulingen.  —  Nu  kan  I 
jo  foreslaa  Thrine  at  vadske  Gulv  paa  den  Maade.  —  Saasnart 
dette  er  forbi,  pudser  vi  alle  Lanterner  og  Laasene  paa  Kanonerne 
og  saadanne  Ting.  Naar  det  er  forbi,  entre  vi  op  og  ned  af 
Vanterne  til  Merset,  Salingen,  Æselshovedet  og  Knappen.  Det  ved- 
bliver vi  med  omtrent  1  Times  Tid,  derpaa  gaa  vi  igjen  op  i 
Masten  og  faar  Underviisning  i  Tougværket.  Saa  er  Klokken  bleven 
IH  og  saa  faar  vi  01,  udmærket  stærkt  01,  saa  spiser  man,  skjøndt 
det  er  forbudt,  en  Rundtenom  Rugbrod,  hvilket  man  trækker  ud 
saalænge,  indtil  der  pibes  til  at  skaffe  Middag.  Middagen  er 
saamæn  ogsaa  god.  I  Tirsdags  fik  vi  Suppe  og  Kjød,  i  Onsdags: 
Suppe  og  Kjød,  i  Torsdags:  Suppe  og  Kjød,  i  Fredags:  Suppe  og 
Kjød  og  om  Aftenen  Punsch,  fordi  det  var  Grundlovsdagen. 
Skjøndt  Punschen  var  bedre  end  sidst,  drak  jeg  dog  ikke  det 
Halve,  men  gav  det  bort,  derfor  havde  jeg  heller  ikke  ondt  i 
Maven  den  Nat;  een  Ting  er  den  Punsch  god  imod,  nemlig  imod 
Forstoppelse.  —  Forresten  har  jeg  det  udmærket  rask,  morer  mig 
og  har  det  godt.  Jeg  holder  rigtig  meget  af  Søvæsenet.  Nu  fre 
vi  konm<;  til  Kalø  Vig.  Her  er  meget  smukt.  Der  var  3  af  mine 
Kammerater  som  vare  i  Land  i  Aarhuus,  og  da  den  ene  kom  til- 
bage, sagde  han  mig,  at  Fru  Boesen  havde  spurgt,  om  der  ikke 
var  een,  der  heed  Johannes  Kolthoff,  som  var  med  Jylland,  og 
dernæst  l)ad  hun  ham  hilse  mig  fra  hende.  Jeg  troer  temiiK^lig 
sikkert,    at  vi   —   naar  vi  have   været  i  Kjøbenhavn  —  skulle  til 

New- York,    Nu  maa  I  skrive  saa  hurtigt  som  muligt  og  adressere 
det  til  Lærlingen  Joh.  K.  Nr.  372. 

Fregatten  Jylland 

Aarhuus. 
Kjære  Forældre!    nu   maa  I   hilse  Tante  Lise  fra  mig;    hende 
fik  jeg  ikke  sagt  Farvel  til  —  og  saa  mine  gamle  Klassekammerater 
og  alle  mine  Slægtninge  og  Bekjendte..   Lev  nu  vel  og  skriv  snart. 

Eders 

Johannes   Kolthoff. 
Hils  Julie,  Jørgen,  Klara,  Sophie  og  Henrik  mange  Gange  fra 
mig.     Lad  dem  skrive  meget  hver  især. 

Joh.   Kolthoff. 

Kalø  Vig  d.  10  Juni. 
Kjære  Moder  og  Julie! 
I  Dag  da  Kl.  var  8  og  jeg  stod  og  pudsede  en  Lanterne  paa 
Nathuset  paa  den  agterste  Komandobro,  hørte  jeg  Skibssergeanten 
raabe  »Kolthoff«.  »Haloi«  raabte  jeg  og  Du  kan  tro  at  jeg  blev 
glad,  da  jeg  saa  at  det  var  Brev.  Tak  Moder  mange  Gange  for 
hendes  Brev,  det  er  saa  morsomt  at  høre  noget  fra  Hjemmet.  Jeg 
havde  det  saa  dejligt  her  ombord,  men  saa  paa  eengang  kom  den 
frygtelige  Nyhed,  at  Mandskabet  havde  Utøj  eller  reent  ud  sagt 
Luus.  Du  kan  tro  det  var  stygt  at  høre,  dog  blev  jeg  ikke  videre 
bange  derfor.  Men  Søndagaften  var  der  Vadsk  ombord  og  da  jeg 
havde  faaet  vadsket  en  blaa  ulden  Skjorte,  en  hvid  Lærreds 
Skjorte,  1  Par  blaa  Nankings  Buxer  og  et  Par  Sokker,  blev  det 
hængt  op  paa  en  Vadskerjolle  (saaledes  kaldes  det  Reb)  sammen 
eller  rettere  sagt  ved  Siden  af  Matrosernes  Tøj.  Dog,  jeg  brød 
mig  som  sagt  ikke  videre  derom,  og  Tøjet  hang  der  om  Natten 
og  den  næste  Dag;  først  om  Aftenen  firedes  VadskerjoUcrne  og 
jeg  løb  jo  saavelsom  de  andre  Matroser  hen  forat  knobe  Tøjet  af 
Vadskerjollen.  Først  tager  jeg  den  hvide  Skjorte  ned  og  da  jeg 
seer  paa  den,  opdager  jeg  en  af  disse  sorte  springende  Omnibusser ; 
jeg  kjendte  jo  ikke  noget  til  saadan  en  Fyr,    men  da  jeg  tog  paa 

Skjorten,    sprang  jo  Krabaten  og  saa  kunde  jeg  jo    nok   forstaa 
hvem  det  var.      Jeg  undersøgte  saa  det  øvrige  Tog,  men  med  en 
vis  Ængstelse  lagde  jeg  det  ned  i  Randsierne   efter  ikke  at  have 
kunnet  opdage  mere.  —  Saa  spurgte  Du  om  min  Vadsk.    Ja  den- 
gang der  blev  sagt  at  der  skulde  vadskes,  fik  jeg  gjort  Aftale  med 
en  af  Skolens  faste  Gonstabler,   og  han  skulde  vadske  for  mig  for 
4  Sk.   pr.   Stykket.      1   Times   Tid    efter    fik    vi  Ordre    fra  Næst- 
kommanderende, Kaptain  Wrisberg:  Lærlingerne  skulle  selv  vadske. 
Ja,  ja  hvad  var  derved  at  gjøre;  jeg  flk  min  Constabel  sagt  af  og 
skrubbede  selv  paa  Kraft  til  Kl.  11.      Saa  gik  jeg   til  Køjs.      Men 
om  Søndagen  da  Kongens  Kvarter  var  i  Land,  var  vi  i  Dronningens 
Kvarter  i  Vandet  fra  Barkassen  (det  er  en  Fregats  største  Fartøj) ; 
næsten  alle  Lieutenanterne  vare  ogsaa  i  Vandet,    og  derefter  vare 
vi   ude  at  ro,    det   vil  sige  at  lære  at  ro.      Det  er  saamæn  noget 
der  ikke  er  megen  Fornøjelse  ved.      Nu  ere  vi  begyndte  med  at 
læse  Navigation;    først  læste  vi  om   Skibenes   Bygning,    hvor    og 
hvorledes  man  begynder  med  at  bygge  o.  s.  v.,    dernæst   læste  vi 
om  Kompasset  og  idag  om  Jorden,  Kimingen  (Horizonten)  Æquator 
og  saadanne  noget.      Det  at  vi  læse  maa  I  ikke  forstaa  galt:    thi 
vi  læse  ikke  i  Bøger   (allermindst  i   de  Bøger  som   i    disse  Dage 
forsvinde  hjemme),    men  Lieutenant  Nielsen   holder  Foredrag    og 
det    skal  vi  saa   gjengive.   —   Igaar  fik   jeg    hverken   xErter    eller 
Flesk  (I  maa  ikke  tro  at  jeg  blev  straffet  —  nej  jeg  var  paa  Vagt 
som  Ordonants.)      Forleden  Eftermiddag  toge  Officererne  i  Land  i 
hvid   Vest  og  fuldkommen   Galla  og  da    de   vare  komne   i  Land, 
kjørte  de  med  4  Heste  for  op  til  en  Herregaard,  hvorhen  de  vare 
inviterede  til  Middag.      Saadan  er   det   at  være  Søofficeer.  —  Jeg 
kan  forresten  tidt   længes  efter  mine   gamle  Kammerater,    for  jeg 
kan  ikke  sige,  at  der  er  stort  ved  nogle  af  dem,  jeg  im  er  sanmien 
med;  naar  jeg  undtager  Koefod  og  KlixbøU  —  dem  slutter  jeg  mig 
meest  til.    For  Øjeblikket  ligger  jeg  paa  Maven  paa  Batteridækket 
og  skriver  Uge  saa  lang  som  jeg  er.      Nu  paa  Søndag  skal  jeg   i 
Land,  men  her  i  Kalø  Vig.     Det  varer  vist  noget  endnu  inden  vi 
komme  til  Aarhuus.  —  Dengang   vi  vadskede   i  Søndags  blevc  vi 

stillede  op  nede  paa  Batteriet  og  fik  Sæbe,  (det  vil  sige  for  Penge, 
men  hvormeget  det  kostede  blev  ikke  sagt  os,  men  Pengene  blive 
taget  fra  vor  Løn,  som  vi  faa  udbetalt  ved  Togtets  Slutning).  Hils 
mine  Kammerater  fra  mig  og  bed  Fader  sende  mig  noget  Skrive- 
papir, da  jeg  kun  har  1  Ark  igjen.  Vi  have  ogsaa  Øvelser  med 
Jernhaandvægte,  og  det  trætter  umaadeligt  —  jeg  er  ganske  øm  i 
Skulderleddet :  men  det  har  jeg  saamæn  godt  af.  Nu  faa  alle  vi 
Matroser  Distinctioner,  som  bestaa  i  et  rødt  Baand  om  Armen. 
Lev  nu  vel  alle  I  Kjære  derhjemme  og  skriv  snart. 

Eders 
Johannes. 

Fregatten  Jylland  den  16  Juni  1868. 
Min  kjære  Fader! 
Tak  for  det  sidste  Brev.  I  Søndags  var  jeg  i  Land  og  morede 
mig  godt.  Det  gik  jo  rigtignok  lidt  vel  meget  løs  paa  Pengene; 
men  jeg  haaber  nok  Du  undskylder  det,  naar  Du  hører  at  vi  kun 
komme  i  Land  2  Gange  om  Maaneden.  Da  vi  kom  i  Land,  gik 
vi  I  Miil  til  en  Kro,  som  hedder  Løgten.  Da  jeg  kom  dertil, 
skyllede  jeg  først  Støvet  ned  med  et  Glas  01  til  8  Sk.;  derefter 
fik  jeg  en  Portion  Beufsteg,  som  kostede  2  Mk.;  saa  en  Portion 
Tykmelk  med  Smørrebrød  til  som  kostede  12  Sk.  og  tilsidst  en 
Kop  Kaffe  med  Yinerbrød  til,  som  kostede  8  Sk.  Det  Hele  kostede 
mig  4  Mk.,  thi  jeg  kjøbte  for  4  Sk.  Sild  ombord  af  en  Fisker,  som 
kommer  ombord  hver  Aften  og  som  lokker  ganske  frygtelig  med 
sine  Sild  og  Rejer.  —  Idag  var  jeg  nær  kommen  galt  afsted,  idet 
jeg  efter  Middag  lagde  mig  som  sædvanligt,  naar  jeg  ikke  har 
Vagt,  hen  at  sove  oppe  paa  Dækket.  Jeg  ligger  jo  ganske  rolig 
og  sover  udmærket;  men  paa  eengang  vaagner  jeg  ved  at  en 
raaber  mig  ind  i  Øret:  »372«.  —  »Halloi«  svarte  jeg  halv  i  Søvne, 
men  fik  i  det  Samme  en  over  Ryggen  af  Overkanoneren,  saa  jeg 
snart  blev  vaagen.  Da  jeg  saa  sprang  op,  raabte  han:  »Er  det 
en  Maner?  Skal  man  saadan  løbe  hele  Skibet  rundt,  fordi  Du 
ikke  kan  høre?     Skynd  Dig  agter  ud.     Jeg  skyndte  mig  jo  afsted, 

men  i  min  Befippelse  løb  jeg  forud  istedetfor  agterud.  »Du  skal 
ikke  løbe  forud,  naar  der  bliver  varsgoet  Dig  at  løbe  agter  efter« 
raabte  Overkanoneren  saa  med  en  ganske  grulig  Stemme.  Jeg 
vendte  jo  om  saa.  og  først  da  opdagede  jeg,  at  hele  Dronningens 
Kvarter  stod  opstillet  til  Mønstring,  og  det  Hele  gik  da  saa  ud 
paa  at  vi  skulde  have  nye  Koier ;  det  var  forresten  rigtig  behageligt 
at  faa.  Een  af  mine  Kammerater:  Knudsen,  ham  som  vi  saa  i 
Esplanaden  helt  ude  ved  Toldboden,  ham,  som  Julie  syntes  saae 
saa  godt  ud,  han  er  køieliggende  nu  paa  4de  Dag,  han  har  skrabet 
Huden  af  Skinnebenet  ved  at  entre  op  og  ned  af  Vanterne.  Vor 
Maskinmester  er  bragt  i  Land  og  ligger  for  Døden,  der  er  telegra- 
pheret  efter  hans  Kone  i  Kjobenhavn.  Han  er  aldeles  lam  paa 
Tungen  og  hele  den  ene  Side,  han  kjender  slet  Ingen  og  kan 
hverken  tale  eller  noget;  han  er  opgivet  af  Lægen  og  er  ikke  mere 
end  nogle  og  fyrretyve  Aar.  —  Een  af  Matroserne  blev  igaar  funden 
nede  paa  Banjerne  liggende  med  stive  brustne  Øjne,  aldeles  uden 
Bevidsthed  og  uden  at  kunne  sige  noget.  Han  kom  strax  tilkøis, 
fik  kolde  Omslag  paa  Hovedet  og  er  nu  betydelig  bedre  og  uden 
Fare.  —  Men  iøvrigt  kan  de,  som  ere  raske,  slet  ikke  klage,  thi 
de  have  det  godt.  —  Hver  Søndag  have  vi  Gudstjeneste  ombord 
og  den  gaar  saaledes  for  sig.  Først  ringes  der  3  Gange  til  Guds- 
tjeneste og  derpaa  synges  en  Psalme  under  Spil  af  Musikcorpset : 
dernæst  oplæser  Premierlieutenant  von  der  Recke  et  Stykke  af  en 
Bønnebog,  som  vi  have  modtaget  her  ombord.  Dernæst  synges 
nok  en  Psalme  og  hele  Gudstjenesten  ender  med  at  vor  Chef  rejser 
sig  op,  tager  Huen  af  og  siger:  »Gud  bevare  Kongen«.  Dette 
gjentages  af  hele  Mandskabet  og  derpaa  skilles  man  ad.  —  I 
Søndags  var  alle  Drechsels  ombord  og  jeg  skal  hilse  Eder  fra  Hr., 
Fru  samt  Frøken  Drechsel.  —  Hver  Dag  skal  vi  i  Vandet  og  fra 
Batteriet.  Vi  springe  ud  fra  en  af  Kanonportene  og  der  hjælper 
ingen  Vrøvl,  vi  skal  ud  paa  Hovedet  Naar  vi  springe  ud  paa 
Benene,  endevender  Lieutenant  Nielsen  os  i  Luften,  saa  at  Enhver 
kommer  paa  Hovedet.  —  Nu  ere  vi  begyndte  paa  Trigonometri, 
det  er  noget  nederdrægtig  svært  noget,    men  vi  skal  ikke  kunne 


23 

saaraeget  deraf,  og  Lieutenant  Nielsen  siger,  at  vi  komme  nok 
efter  det,  det  kommer  af  sig  selv,  naar  vi  blot  høre  godt  efter.  - 
Ligeledes  ere  vi  begyndte  paa  Logarithmer,  det  er  en  heel  Deel 
lettere.  Der  er  en  af  mine  Kammerater,  som  gaar  fra  det,  naar 
vi  komme  til  Kjøbenhavn,  og  gaar  til  Koffardies.  Paa  Lørdag 
skal  vi  til  Aarhuus  forat  faa  Smør  og  01,  og  det  hedder  sig,  at 
vi  den  1.2te  Juli  komme  til  Kjbhvn.,  men  maaske  er  det  kun 
Rygte.  —  Det  maa  rigtignok  være  en  deilig  Tour  til  Lolland  for 
Moder  og  Sophie.  Jeg  har  faaet  Brev  fra  Schiødte,  Bedsteforældrene 
og  Hoff;  men  jeg  kan  kun  skrive  Brev  Onsdag  og  Løverdag 
Eftermiddag,  thi  saa  have  vi  Lappedag,  men  jeg  har  Intet  at  lappe. 
Hils  den  kjære  Julie  og  Henrik,  Klara  og  Jørgen  og  alle  de  Andre. 

Din  hengivne  Johannes. 

Søndag  den  21  Juni  1868. 
Kjære  Henrik! 

Mange  Tak  for  Dit  Brev,  jeg  fik  det  imorges;  da  jeg  stod 
Vagt  ved  Faldrebet,  hørte  jeg  Skibssergeanten .  raabe  »LærUng 
Johannes  Kolthoff« ,  og  Du  kan  tro  at  jeg  i  en  Fart  kom  ned  til 
ham  paa  Batteriet  og  fik  Brevet.  Du  kan  tro  at  jeg  morede  mig 
godt  i  Land  forrige  Søndag.  Du  maa  ogsaa  huske  paa,  at  det  kun 
er  2  Gange  om  Maaneden  at  man  sætter  Foden  paa  Landjorden. 
Jeg  kommer  lige  fra  Vandet;  det  er  rigtignok  et  dejligt  Vand  vi 
have  til  at  svømme  i,  6  Favne  dybt,  dejlig  salt  Vand,  altid  ud 
paa  Hovedet;  det  er  noget  man  har  godt  af.  Nu  kan  jeg  springe 
ud  paa  Hovedet,  uden  at  Nogen  hjælper  mig,  idag  var  det  anden 
Dag  at  jeg  gjorde  det  uden  Hjælp.  Du  maa  saamæn  gjerne 
laane  min  gamle  Portemonnais,  kun  ikke  min  skotske  Hue,  da  jeg 
vil  have  den  med  tilsøes  paa  den  lange  Tour,  istedetfor  den  tykke 
Bøtte,  jeg  nu  gaar  med.  Ligeledes  maa  Du  gjerne  dele  min  Fri- 
mærkesamling med  Peter.  Hils  Peter  Axel  Kristian  Krebs  Kofoed 
mange  Gange  fra  mig  og  tak  ham  for  hans  Brev  til  mig.  Hils 
ligeledes  Onkel  Martinus  Clausen  og  Tante  Lise  fra  mig,  naar  Du 
seer  dem,  og  tak  Tante  Lise  fra  mig  for  al  hendes  Venlighed  imod 

mig  og  siig  dem,  at  jeg  har  det  rigtig  godt,  endskjøndt  jeg  tidt 
længes  efter  Kjøbenhavn.  —  Giv  Du  kun  Thranes  Hest  et  godt 
Slag  med  Sporerne,  naar  Du  rider  paa  dem,  det  have  de  godt  af, 
saa  kommer  der  lidt  Appel  i  de  gamle  Klude  og  dertil  trænger  de 
vist.  —  Du  er  vel  Nr.  1  eller  2  eller  3  eller  saadan  noget  i  Din 
Klasse;  husk  paa  at  nu  nærmer  Examen  sig,  og  Du  veed  ikke, 
hvormange  Hr.  Helms  lader  komme  op.  Ja  ja,  det  har  vel  for- 
resten ingen  Nød  med  det:  det  var  kun  Spøg.  Lad  mig  see,  at 
Du  lægger  Dig  efter  at  springe  paa  Hovedet  i  Vandet.  Husk  paa 
at  Du  skal  være  en  rigtig  rask  Fyr.  Nu  skal  Du  presse  dygtig 
paa  tykke  Søbjørn  og  paa  Boisen  og  Kis  at  de  endelig  skriver  til 
mig.  Schiødte  og  Hoff  have  skrevet  og  tak  dem  mange  Gange 
fra  mig.  Du  kan  gjerne  fortælle  Dem  lidt  fra  mig  om  hvorledes 
jeg  har  det:  thi  jeg  har  ikke  saamegen  Tid  til  at  skrive  Brev.  — 
Hver  Søndag  er  der  en  gruUg  Mængde  Fremmede  ombord,  saa 
dandser  Matroserne.  Lad  mig  see,  at  Du  skriver  snart  igjen,  for 
det  er  saa  morsomt  at  faae  Brev  hjemme  fra.    Lev  nu  vel  og  hils 

alle  De  Andre  fr.a  Din 

Broder 

Johannes  Kolthoff. 

Min  kjære  Søster  Clara! 
Tak  for  Dit  rare  Brev.  Du  kan  tro  at  det  er  nok  saa  mor- 
somt for  mig  at  faae  Brev  hjemmefra,  som  for  Eder  at  høre  fra 
mig.  Imorgen  (Mandag)  letter  vi  og  gaa  til  Aarhuus  for  at  provian- 
tere; forresten  bliver  vi  liggende  der  Tirsdag  og  Onsdag  over  og 
jeg  haaber  da  at  Dronningens  Kvarter  (livorpaa  jeg  er)  kommer  i 
Land  paa  Onsdag  (St.  Hansdag);  ifald  vi  gjør  det,  gaar  jeg  op 
og  hilser  paa  Fru  Boesen,  endskjøndt  jeg  slet  ikke  aner,  hvorledes 
hun  seer  ud.  Der  er  12  af  Eleverne,  som  gaar  fra  det,  naar  vi 
komme  til  Kjøbenhavn,  og  gaar  til  Koffardies  istedetfor.  En  af 
E'everne  kommer  i  Land  i  Aarhus  imorgen  og  bliver  bragt  paa  et 
eller  andet  Sygehuus.  Han  har  ligget  1  Uges  Tid  med  Grød  paa 
3  dybe  Huller  paa  Skinnebenet,  som  han  har  faaet  ved  at  entre 
op  og  ned  af  Vanterne,    en  Anden  har  Faaresyge  og  han  ligger 

lige  ved  Siden  af  mig,  og  En  har  faaet  Begyndelsen  dertil.  —  Dog 
jeg  er  Gud  skee  Lov  rask.  Jeg  er  da  sikker  paa  at  Du  hilste  den 
gode  Kaptain  Hansen  med  Frue  fra  mig.  —  Lev  nu  vel,  kjære 
Søster,  og  skriv  snart.  Hils  Jørgen,  Fader,  Julie,  Moder  og  Sophie 
fra  mig  og  bed  dem  fortælle  mig  noget  om  Onkel  Leo  paa  Lolland. 
Lad  mig  see  at  Du  giver  Jørgen  en  rigtig  god  Grød,  naar  Du  selv 
laver  den. 


Din  hengivne  Broder 


Jean. 


Fregatten  Jylland  d.  27de  Juni  1868. 
Kjære  Fader  og  Julie! 

Tak  for  Eders  Brev  og  undskyld  at  det  varer  saa  længe,  inden 
jeg  svarer  Eder;  men  det  er  ikke  altid  at  jeg  har  Tid  til  at  skrive. 
Nu  kommer  jeg  lige  fra  min  Vagt  og  Kl.  er  allerede  4i  Eftermiddag, 
vi  have  Lappedag.  Nu  skal  Du  høre,  hvorledes  St.  Hansdag  gik 
for  mig.  Jeg  stod  op  paa  sædvanlig  Tid  og  spulede  Dæk.  Derpaa 
lettede  vi  Anker  og  gik  til  Kaløvig,  saa  jeg  altsaa  ikke  kom  i 
Land  i  Aarhuus,  som  jeg  havde  haabet  det.  Men  noget  festligt 
skulde  vi  jo  have;  derfor  fik  hele  Besætningen  Lammesteg  Kl.  6 
og  Kl.  7  fik  vi  Punsch.  Chefen  havde  fremmede  Besøgende  den 
Dag.  Derpaa  sang  Matroserne  først  Chefens  Skaal,  og  udbragte 
Hurraer,  som  skingrede  ordentligt  i  Luften,  dernæst  en  Skaal  for 
Næstkommanderende  og  tilsidst  for  alle  Officererne.  Desuden  drak 
Topgasterne  en  Skaal  for  Højbaadsmanden. 

Kjære  Fader,  Du  skrev  til  mig.  at  jeg  skulde  vogte  mig  for  at 
blive  forkjølet,  men  —  hvor  nødigt  jeg  end  vil  fortælle  det  —  kan 
jeg  jo  ikke  nægte,  at  jeg  jo  dog  er  blevet  det,  men  jeg  haaber  jo 
rigtignok  at  det  strax  er  forbi.  Naar  bare  I  holder  Eder  raske  til 
jeg  kommer  hjem ;  thi  det  vilde  rigtignok  være  meget  kjedeligt  for 
mig,  hvis  en  af  Eder  var  syg  i  de  Par  Dage  i  hvilke  vi  komme 
til  at  ligge  i  Kjøbenhavn.  I  Dag  har  vi  skudt  skarpt  fra  Kl.  8 — 11 
efter  en  Skive  paa  Vandet.  Du  kan  tro,  at  det  surrede  ganske 
voldsomt  i  Ørerne  saadan  at  staa  lige  ved  Siden  af  disse  sorte 

Krabater  —  det  piber  endnu  i  Ørene  paa  mig.  Der  blev  ogsaa 
skudt  circa  150  Skud.  —  Det  var  forresten  meget  morsomt  for 
mig  at  faa  Brev  fra  Ernst,  men  der  var  saa  mange  tremmede 
Ord  deri,  som  jeg  slet  ikke  forstod.  —  Dernæst  fik  jeg  igaar  Brev 
fra  August  Biigel,  han  skrev  til  mig,  at  han  havde  i  Tirsdags  været 
oppe  til  Latinsk  Examensstil.  Jeg  kan  ikke  forstaa,  at  de  allerede 
have  Examen.     Hvornaar  faar  de  da  saa  Sommerferie? 

Fader,  jeg  har  her  ombord  truffet  en  Broder  til  den  Albert 
Hansen,  som  blev  confirmeret  sammen  med  mig.  —  laften  skal  en 
af  mine  Kammerater,  Christian  Johansen,  han,  som  Fader  syntes 
saae  saa  godt  ud  paa  Logiskibet  —  han  skal  lære  mig  at  svøbe 
mig  ordentlig  ind  i  mit  Køjetæppe,  fordi  jeg  er  saa  forkjølet.  Syge- 
vogteren har  givet  mig  Salmiak  og  Salmiak  med  Kampher  i;  men 
nu  er  jeg  næsten  rask,  saa  I  maa  endelig  ikke  blive  i  mindste 
Maade  bange  for  mig.  —  Paa  Onsdag  tænker  jeg,  at  jeg  skriver 
til  Ernst  og  Biigel.  Fader!  Jeg  troer  rigtignok,  at  jeg  trænger 
saa  meget  til  Nattesøvn,  at  jeg  tænker.  Du  nok  undskylder,  at  jeg 
lader  mit  Tøj  vadske  for  mig.  Det  koster  rigtignok  4  Sk.  Stykket; 
men  jeg  har  kun  2  Stykker  hver  Uge  at  lade  vadske.  Imorgen 
skal  jeg  i  Land,  kjære  Fader,  men  jeg  skal  ikke  bruge  saa  mange 
Penge  som  sidst,  thi  det  behøves  ikke.  Lad  Henrik  bede  en  af 
mine  Kammerater  skrive  lidt  til  mig  om  deres  Klasseskovtour  og 
om  deres  Examen.  Da  jeg  tænker,  at  Moder  og  Sophie  ere  komne 
hjem,  saa  hils  dem  fra  mig  og  bed  dem  fortælle  mig  noget  om 
Lolland.  Hils  nu  Henrik,  Jørgen  og  Clara,  Thrine  og  Grethe  og 
skriv  snart,  kjære  Julie  og  Fader. 

Eders  hengivne 

Johannes  Kolthoff. 

Jeg  glæder  mig  overmaade  meget  til  at  komme  til  Kjbhvn. 
Undsk.  Skriften,  men  jeg  har  ingen  Penneskaft. 

Eders 

J.  K. 

Fregatten  Jylland  d.  1ste  Juli  1868. 
Min  egen  Søster  Julie! 
Tak  for  Dit  Brev.  Jeg  fik  det  igaar  Eftermiddags,  da  jeg  laa 
i  engelsk  Køje  nede  paa  Banjerne.  Du  omtalte  min  Forkjølelse, 
min  kjære  Julie!  nu  er  jeg  rask,  men  naar  Du  ikke  vil  blive  for- 
skrækket, saa  skal  jeg  nu  fortælle  Dig,  hvorledes  jeg  har  havt  det 
den  sidste  Tid.  —  Dagen  lige  før  St.  Hansdag  fik  jeg  en  meget 
stærk  Hovedpine,  som  jeg  gik  med  indtil  Søndag  efter  St.  Hansdag. 
I  al  den  Tid  havde  Sygevogteren  givet  mig  Salmiak  Mixtur,  uden 
at  jeg  havde  omtalt  det  for  Doctoren,  mfen  det  havde  slet  ikke 
hjulpet  noget.  Saa  om  Søndagen  blev  det  heelt  galt.  Det  venstre 
Øje  løb  heelt  i  Vand,  min  Næse  var  ganske  tyk  og  rød  af  For- 
kjølelse og  Hovedpinen  var  voldsom  stærk.  Saa  syntes  jeg  dog 
at  det  blev  for  galt  og  noget  før  at  jeg  skulde  i  Land  i  Søndags 
gik  jeg  hen  til  Underlægen  og  forklarede  mig  for  ham.  Han  sagde 
til  mig,  at  det  jo  var  slemt  med  den  Hovedpine,  at  jeg  havde  havt 
den  saalænge;  men  nu  skulde  jeg  i  Aften  en  Times  Tid  før  jeg 
gik  til  Køjs  tage  en  Kop  rigtig  varm  Hyldethe  og  lige  før  jeg 
skulde  til  Køjs,  skulde  jeg  tage  20  Draaber  Kampher,  og  imorgen, 
naar  de  Syge  blev  pebiie  til  Doctoren,  skulde  jeg  ogsaa  møde.  — 
Om  Middagen  gik  jeg  i  Land  med  de  Andre.  Vejret  var  meget 
varmt,  og  det  var  maaske  det,  som  gjorde  at  jeg  følte  mig  aldeles 
rask.  Jeg  kom  ombord  om  Aftenen  og  mærkede  Intet  videre  og 
haabede  derfor,  at  jeg  var  bleven  rask  igjen.  Alligevel  tog  jeg 
for  en  Sikkerheds  Skyld  min  Hyldethe  og  mine  Kampherdraaber 
og  lagde  mig  tilkøjs.  Jeg  sov  godt;  men  næste  Morgen  havde  jeg 
den  selvsamme  Hovedpine.  Jeg  mødte  da  hos  Doctoren;  men  Du 
kan  tro  jeg  blev  forbløffet,  da  Doctoren  sagde:  »Jeg  skulde  da  ikke 
haabe,  at  det  var  Begyndelsen  til  Gastrisk  Feber,  for  nu  begynder 
det  snart  at  blive  mistænkeligt  med  den  Hovedpine.  Nu  skal  Du 
hver  11  Time  tage  en  Skefuld  reen  Salmiak  Mixtur  og  saa  kan 
Du  jo  holde  Dig  nede  paa  Banjerne  og  gaa  op  paa  Dækket,  naar 
Du  trænger  til  frisk  Luft«.  Dette  gjorde  jeg  jo  ogsaa;  men  jeg 
var  saamæn  saa  forkjølet,   at  Alt  løb  rundt  for  mig.      Nu  var  jeg 

altsaa  sygskreven.  Om  Eftermiddagen  varede  Hovedpinen  endnu 
lige  saa  stærkt  ved,  og  Doctoren  raadede  mig  derfor  til  at  gaa  tilkøjs, 
saasnart  jeg  havde  skaffet.  Dette  gjorde  jeg  ogsaa  og  laa  i  Køjen 
hele  Tirsdagen,  medens  vi  vare  i  Aarhuus  for  at  see  paa  Kap- 
sejladsen. Du  kan  tro  at  det  var  kjedeligt  for  mig  at  ligge  tilkøjs, 
medens  Fregatten  flagede  med  59  Flag,  5  Dannebrogsflag,  1  paa  Bug- 
sprydet, 1  paa  Fortoppen.  1  paa  Stortoppen.  1  paa  Krydstoppen  og 
endelig  det  sidste.  Commandoflaget  i  Agterenden  af  Fregatten.  Omtrent 
en  400  Fremmede  fra  Aarhuus  kom  ombord,  bleve  hentede  og  igjen 
satte  i  Land  med  Fregattens  Fartøjer.  Musikcorpset  spillede  alle  de 
Numre,  de  kunde,  og  trykte  Programmer  om  Stykkerne  bleve  deelte 
ud  blandt  Damerne.  2  af  vore  Lieutenanter ,  Lieutenant  Nielsen 
og  Uldahl  deltoge  i  Kapsejladsen;  de  førte  en  lille  Kapkutter  ved 
Navn  Agnete  og  vandt  anden  Præmie.  Under  Skydningen  med 
Granater  idag  fløj  en  Gnist  over  paa  Travaillen,  som  stod  midt- 
skibs paa  Dækket,  og  antændte  Master  og  saadan  noget  som  laa 
deri.  Alle  Officererne  stod  paa  Commandobroen  og  uddelte  Befalinger 
til  Mandskabet,  at  de  skulde  hente  Sprøjten;  men  paa  eengang 
springer  Lieut.  Nielsen  fra  Broen  ind  i  Ilden  og  roder  med  Hænderne 
op  deri,  og  da  Sprøiten  kom.  havde  han  alene  slukket  Ilden.  Det 
er  ham,  som  læser  med  os  og  har  med  os  at  gjøre.  Det  er  en 
rigtig  rask  Gut.  Han  blev  for  en  Uges  Tid  siden  udnævnt  til 
Premierlieutenant.  Det  glæder  mig  rigtig  paa  hans  Vegne,  for  han 
er  virkelig  meget  god  og  rar  imod  os.  Nu  er  jeg  aldeles  drivvaad 
af  Sved  og  om  en  Times  Tid  skal  jeg  tilkøjs  og  svøbes  ind  i  uldne 
Tæpper  for  at  svede  Sygdommen  helt  ud;  thi  imorgen  skal  jeg 
være  fuldkommen  rask.  Lev  nu  vel,  kjære  Søster,  og  vær  ikke 
bange  for  mig.  Hils  Fader,  Jørgen,  Clara,  Henrik  og  Moder  og 
Sophie,  naar  Du  skriver  til  Dem. 

Idag  har  jeg  skrevet  til  Ernst  og  Biigel. 

Din  hengivne  Broder 

Johannes. 


Fregatten  Jylland  d.  4de  Juli  1868. 
Min  kjære  Fader! 
Mange  Tak  for  Dit  Brev.  Nu  er  jeg  da  ganske  rask,  dog  har 
jeg  ikke  gaaet  i  Vandet  de  3  sidste  Dage  paa  Grund  af  Frygt  for 
ny  Forkjølelse;  men  paa  Mandag  kan  jeg  igjen  begynde  derpaa. 
Jeg  fik  Dit  rare  Brev  imorges  just  som  jeg  fik  min  The.  —  I 
Onsdags  skrev  jeg  til  Ernst,  men  da  jeg  ikke  vidste  bedre  Adresse, 
skrev  jeg  til  Lieut.  E.  V.  K.  ved  Infanteriet  i  Nyborg.  Jeg  haaber 
nok  at  Brevet  har  naaet  sit  Bestemmelsessted.  —  Julie  maa  endelig 
ikke  tro  at  jeg  har  spiist  mit  Penneskaft  op,  nej !  det  blev  jeg  nok 
fri  for  af  den  Grund,  at  jeg  aldrig  har  haft  noget  herombord,  jeg 
tik  jo  kun  Blyant  med;  men  nu  har  jeg  faaet  et  Penneskaft. 
Imorgen  er  det  Søndag,  og  Kongens  Kvarter  skal  i  Land;  men  jeg 
skal  have  Vagt  om  Eftermiddagen.  I  Dag  entrede  vi  op  i  Stor- 
vantet til  Stængesalingen  og  vi  skulde  see  at  gjøre  det  saa  hurtigt 
som  det  var  os  muligt;  jeg  havde  store  Vandstøvler  paa  og  dog 
brugte  jeg  kun  3.^  Min.  o  Sec.  —  Der  var  en  som  brugte  5j  Min. 
—  Ja  vi  skal  jo  rimeligviis  nok  tage  imod  Kongen  i  Aarhuus  den 
13  Juli.  —  Da  jeg  i  Tirsdags  laa  tilkøjs,  kom  en  heel  Mængde  af 
Eleverne  ned  paa  Banjerne  og  raabte,  at  alle  de  Lærlinger,  som 
havde  Slægtninge  eller  Bekjendte  i  Aarhuus,  kunde  faa  Lov  af 
Næstkommanderende  til  at  komme  i  Land.  Jeg  vaagnede  jo  der- 
ved og  tænkte,  at  hvis  jeg  nu  havde  været  rask,  kunde  jeg  ogsaa 
være  kommen  i  Land,  da  vi  kjende  Fru  Boesen;  men  bagefter 
tænkte  jeg  paa,  at  det  var  nok  saa  rart,  naar  man  blot  kunde  faa 
en  rigtig  god  Landlov  i  Kjøbenhavn,  saa  vilde  jeg  dog  hellere 
undvære  den  i  Aarhuus.  ~  Paa  Tirsdag  skal  vi  til  Aarhuus  igjen, 
og  der  ere  de,  som  sige,  at  vi  der  ville  faa  nærmere  Ordre  om 
hvorhen  vi  skulle,  og  hvornaar  vi  for  Alvor  skulle  fra  Kalø  Vig. 
Jeg  troer,  at  vi  komme  til  Kjøbenhavn  saadan  omtrent  ved  Din 
Fødselsdag.  —  Fortæl  mig  lidt  om  hvor  1  skulle  ligge  paa  Landet 
i  Sommerferien,  for  jeg  veed  jo  nok,  at  alt  saadant  bestemmer  Du 
saa  lang  Tid  iforvejen  (V).      I  Dag  have  vi  Lappedag.     Jeg  skal 

pudse  mine  Sko  til  imorgen,  og  noget  før  6  skal  vi  stille  efter 
Skytrullen.  I  Dag  vare  vi  oppe  at  beslaa  Boven-Kryds-Sejlet,  det 
er  det  Sejl,  som  ligger  paa  den  øverste  Raa  paa  Krydstoppen,  som 
er  den  agterste  Mast.  Det  er  en  pæn  lille  Højde  over  Vandet. 
Lieut.  Nielsen  siger  altid  til  os,  at  det  er  det  Samme,  hvorledes 
vi  bærer  os  ad  deroppe;  men  ned  maae  vi  ikke  falde;  for  det  er 
saa  kjedeligt,  naar  han  saa  skal  have  Mas  med  at  faa  os  op  igjen. 
Ja  det  er  en  rask  Fyr.  Den  Vadsk  trækker  en  dog  svært  op, 
naar  man  saaledes  skal  betale  4  Sk.  for  hvert  Stykke.  Vadsken 
i  Forening  med  Brevpapir,  Gonvoluter  og  Frimærker  er  det  værste 
til  at  tage  paa  Pengene,  og  det  er  virkelig  nødvendigt  for  mig  at 
kjøbe  de  sidste  3  Ting;  for  der  er  flere  af  mine  Kammerater,  som 
skrive  til  mig,  som  Schiødte,  Hoff,  Kofoed  og  Biigel,  og  naar  man 
ikke  svarer  dem,  synes  de  jo,  at  det  er  Forræderi  imod  dem;  og 
desuden  tager  Skriveren  god  Fordeel  paa  sine  Gonvoluter  og  Fri- 
mærker. —  Det  er  frygteligt  at  see,  hvorledes  mange  af  os  faae 
store  Kasser  sendende  med  Guf,  saasom  Bolcher,  Kirsebær,  raadne 
Jordbær  og  saadan  noget.  De  have  ogsaa  allesammen  frygtelig 
Mavepine  deraf.  —  Jeg  spiser  Rugbrød  med  Smør  og  det  smager 
mig  udmærket  godt.  Jeg  er  rask  og  glad.  Nu  lev  vel,  kjære 
Fader,  og  hils  alle  de  Andre  derhjemme  mange  Gange 

fra  Din 
Johannes  Kolthoff. 

Fregatten  Jylland  d.  6  Juli  1868. 
Kjære  Forældre! 
Mange  Tak  for  Eders  Brev.  I  maae  endelig  ikke  være  saa 
bange  for  mig,  som  det  lader  til  at  I  ere;  thi  nu  er  jeg  aldeles 
rask;  min  IMavc  er  og  har  for  største  Delen  været  i  fuldkommen 
Orden.  —  Igaar  Eftermiddag  kan  Du  tro,  jeg  havde  det  dejligt, 
Lieut.  Nielsen  spurgte  os,  om  vi  ikke  kunde  have  Lyst  til  at  sejle 
en  Tour,  og  hvis  der  var  nogle  af  Kongens  Kvarter,  som  hellere 
vilde  sejle  med  end  gaae  i  Land  og  slaae  Penge  ihjel,    maatte  de 

gjenie  tage  med.  Der  var  kun  1,  som  meldte  sig,  og  det  var 
Bertram  Kofoed,  en  rigtig  rar  Dreng.  Vi  sejlede  saa  over  til  Kalø 
Slots  Ruiner  og  saae  paa  dem,  gik  i  Land  der  og  legede  med 
Lieut.  Nielsen.  Han  fortalte  os  om  hvorledes  Kong  Gustav  Vasa 
sad  fangen  der,  men  flygtede  derfra  ved  at  svømme  —  om  hvor- 
ledes Rygtet  gaaer,  at  Marsk  Stig  spøger  omkring  der  hver  Nat, 
og  at  man  kan  see  ham  mil.  12 — 1  om  Natten,  naar  man  sejler 
om  ved  Øens  nordre  Side.  Af  Slottet  staar  kun  Resterne  tilbage 
af  Taarnet,  en  meget  tyk  Muur,  og  udenom  Taarnet  kan  man  see 
Spor  af  Ringmuren  og  Skandsegravene.  Derfra  sejlede  vi  over  til 
en  Skov  der  i  Nærheden  og  gik  ogsaa  i  Land  der.  —  Lieut.  Nielsen 
fortalte  os  saameget  om  Cadetterne  og  Søofficererne,  og  han  sagde, 
at  saalænge  man  var  ung,  anseer  han  det  for  den  bedste  Stilling 
af  Verden.  —  Nu  skal  jeg  hente  Flæsk  og  gjøre  det  reent  til 
imorgen;  fordi  jeg  har  Bakstørn,  og  der  er  pebet  dertil,  saa  jeg 
maa  skynde  mig.  Henrik  maa  gjerne  laane  min  Mappe:  men  han 
maa  endelig  være  meget  forsigtig  med  den.  —  Det  gjorde  mig 
meget  ondt  at  høre  at  Emil  Larsen  er  død;  det  var  saadan  en 
god  Dreng.     Nu  skal  jeg  til  Exercits.     Lev  vel. 

Joh.   Kolthoff. 
Hils  dem  Alle  mange  Gange  fra  mig. 

Fregatten  Jylland  d.  8de  Juli  1868. 
Kjære  Forældre! 
Imorges  tik  jeg  Moders  Brev;  det  gjør  saa  godt  at  høre  noget 
hjemme  fra.  —  Nu  have  vi  Lappedag  og  jeg  er  saa  hed  i  Hovedet, 
fordi  jeg  lige  har  sovet  til  Middag.  Jeg  skal  sige  Dig,  vi  have 
Fritid  fra  vi  have  skaffet  til  Middag  indtil  Kl.  2^  og  i  den  Tid 
plejer  jeg  altid  at  sove,  undtagen  naar  jeg  har  Vagt.  Men  i  denne 
Uge  har  jeg  Bakstørn,  det  vil  sige,  jeg  og  en  til,  Ishøy,  vi  skal 
hente  Middagsmaden  til  de  Andre,  vi  skal  skjære  for  og  vadske 
Bakkerne  og  Bordet  af  igjen,  hente  Kjødet  om  Morgenen  og  gjøre 
det  reent,  inden  det  tillaves;    desuden  skal  vi  gjøre  Kistebænkene 

rene  og  vise  dem  om  Søndagen  til  Chefen.  Det  er  en  slem  Tørn 
at  have;  man  kan  ikke  faa  sovet  Middag.  —  Jeg  kan  tænke,  at  I 
ere  glade,  fordi  I  skulle  ligge  paa  Landet  i  Hellebæk,  især  Henrik. 
—  Igaar  Middags  da  jeg  havde  Ordonantsvagt ,  kom  den  vagt- 
havende Officeer,  en  Lieutenant  Garde,  som  kjender  Fader  lidt, 
hen  til  mig  og  spurgte  mig,  om  jeg  endnu  havde  den  samme  Lyst 
til  Søen  og  til  at  blive  Søofficeer,  som  dengang  jeg  gik  ud.  Da 
jeg  hertil  svarede  ja,  sagde  han,  at  denne  Tour  ellers  var  god  til 
at  prøve  os,  hvortil  Lieut.  van  der  Recke  svarede:  »Ja  de  Knægte 
kan  saamæn  sagtens,  saalænge  vi  ligge  her  tilankers,  men  lad  os 
see,  hvormange  af  dem  der  beholder  Lysten,  naar  vi  kommer  ud 
paa  Søen«.  Jeg  er  aldeles  rask,  og  først  idag  har  vi  efter  en  lang 
Tid  at  have  haft  koldt  Vejr  med  Blæst  og  Regn,  faaet  en  varm 
Dag;  det  gjør  altid  godt,  naar  Vejret  er  smukt.  Nu  skal  Over- 
kanoneren see  mit  Tøj  efter,  om  det  er  mærket,  saa  jeg  maa 
skynde  mig  at  slutte.  Lev  nu  vel  og  skriv  snart.  Jeg  veed  endnu 
intet  om  naar  jeg  kommer  til  Kjøbenhavn,  eller  hvor  lang  Tid  vi 
blive  der,  eller  om  vi  faa  Lov  til  at  komme  lidt  ordentligt  i  Land. 
Der  er  en  Brandt  her  ombord,  hvis  Fader  kom  ud  til  Chefen  og 
bad  om  Permision  for  sin  Søn  paa  2  Dage,  hvilket  ogsaa  blev  til- 
staaet  ham.  Jeg  glæder  mig  umaadelig  meget  efter  at  see  Eder 
igjen  og  ønsker  bare  at  vi  snart  skulde  lette  for  at  gaae  til 
Kjøbenhavn.  Det  er  frygtelig  kjedeligt  saadan  altid  at  ligge  her  i 
Kalø  Vig.  — 

Jeg  fik  idag  et  rigtig  rart  Brev  fra  Kofoed.  Tak  ham  for  det 
og  siig  ham  at  jeg  skal  skrive  saasnart  jeg  faaer  Tid.  Seer  I 
ellers  mere  noget  til  Kofoed?  Det  er  gaaet  ham  godt  til  den 
skriftlige  Examen ;  han  har  faaet  3  mg ;  1  i  dansk,  1  i  latinsk  Stiil 
og  1  i  matliciuatiske  Opgaver.  Nu  maa  jeg  slutte;  thi  Kanoneren 
venter  paa  mig.  Skriv  snart  og  fortæl  mig  meget.  Hils  Jørgen 
og  Clara  og  alle  de  Andre. 

Eders 
Johannes  Kolthoff. 

Efterskr. 
Kunne  I  ikke  sende  mig  nogle  Convoluter  og  Frimærker;    tlii 
jeg    faaer    saamange  Breve    fra    mine   Kammerater,    og   jeg    vilde 
ogsaa  gjerne  skrive  engang   til  Onkel  Leo.      Det  er  for  dyrt   her 
ombord  at  kjøbe  det. 

Eders 
J.  K. 

Fregatten  Jylland  den  14  Juli  1868. 
Min  kjære  Fader ! 
Undskyld  at  det  har  varet  saa  længe,  inden  jeg  skrev  til  Dig ; 
men  vi  have  i  den  sidste  Tid  haft  saa  drøjt  et  Arbejde,  at  der 
næsten  ingen  Fritid  har  været.  Nu  benytter  jeg  den  Tid  i  hvilken 
jeg  ellers  sover  til  Middag  til  at  skrive.  —  Jeg  har  mange  Ting 
at  fortælle.  —  Vi  kom  til  Aarhuus  i  Fredags  Aftes,  og  om  Lør- 
dagen, da  Kl.  var  henved  8  om  Aftenen,  kommer  en  af  Lærlingene 
hen  til  mig  og  siger,  at  der  er  en  Herre  kommen  ombord,  som 
gjerne  vilde  tale  med  mig.  Jeg  troede  i  Begyndelsen,  at  det  var 
en  Fejltagelse,  men  gik  da  hen  til  Vedkommende;  men  da  jeg 
kommer  nærmere,  seer  jeg,  at  det  er  en  Hr.  Grauer,  som  var  hos 
Pastor  Schiernings  den  Dag,  da  det  var  Valdemars  Fødselsdag. 
Han  fortalte  mig,  hvorledes  Valdemar  havde  sendt  et  Telegram 
hjem,  hvori  der  stod  noget  hgnende  som:  .Jeg  er  meget  ulykkeUg; 
thi  jeg  længes  voldsomt.  —  Endvidere  fortalte  han  (Grauer)  mig, 
hvorledes  han  var  hos  sin  Onkel  i  Aarhuus,  som  var  en  Apotheker 
ved  Navn  Aagaard,  og  —  nu  kommer  det  Bedste  —  da  han  hørte, 
at  jeg  den  næste  Dag,  Søndag,  skulde  i  Land  i  Aarhuus,  sagde 
han,  at  jeg  endelig  maatte  komme  op  til  dem,  saa  skulde  han  vise 
mig  rundt  i  Byen.  Hertil  sagde  jeg  begribeligvis  Tak.  —  Den 
næste  Dag  gaaer  jeg  jo  derop;  men  kunde  slet  ikke  i  Begyndelsen 
bekvemme  mig  til  at  banke  paa.  Endelig  tager  jeg  Mod  til  mig; 
men  næppe  aabner  jeg  Døren,  før  jeg  seer  et  dejligt  dækket  Bord, 
begrændset  med  Damer  og  Herrer,  og  besat  med  et  dejligt  stort 
Fad  Rødgrød.      Ved  mig  .selv  tænkte  jeg:   det  var  virkelig  ganske 

ypperligt,  at  Du  kom  nu;  men  jeg  barede  mig  dog  og  undskyldte 
oven  i  Kjøbet,  at  jeg  kom  lige  i  deres  Spisetid  etc.  etc.  — 

Jeg  blev  jo  strax  placeret,  og  foran  mig  blev  der  sat  en 
Tallerken  Rødgrød.  Du  kan  tro,  det  smagte  dejligt  —  den  første 
Frugt,  jeg  havde  spist  i  Aar.  Da  jeg  havde  faaet  den  til  Livs, 
gik  jeg  ned  i  Haven,  hvor  jeg  spiste  Solbær,  Ribs  og  Jordbær. 
Derpaa  gik  Hr.  Grauer  rundt  i  Byen  med  mig  og  viste  mig  Dom- 
kirken og  Lille-Kirke,  tilligemed  de  smukkeste  Steder  udenfor  Byen, 
blandt  andet  i  Vennelyst,  en  lille  Lysthave;  der  fik  jeg  en  Kop 
Kaffe  med  Kager  til.  Derfra  gik  vi  hjem  igjen  til  Apotheker  Aa- 
gaard og  næppe  vare  vi  komne  der,  førend  de  sendte  Bud  efter 
en  Char-a-banc,  og  vi  kjørte  til  Riis  Skov,  hvor  vi  saae  den  Taler- 
stol, der  havde  været  oprejst  for  Slesvigerne;  jeg  fik  nogle  Sange, 
der  havde  været  afsungne  ved  den  Fest.  —  Der  spadserede  vi 
rundt  i  Skoven  og  tilsidst  hen  ved  en  Skrænt,  hvor  der  var  saadan 
en  dejlig  Udsigt  over  Havet  og  Fregatten.  —  Der  spiste  vi  Krandse- 
kage  og  Smaakager,  drak  først  Seltersvand  og  dernæst  Mosel-Vin, 
som  de  havde  bragt  med  hjemme  fra.  Da  jeg  skulde  være  om- 
bord paa  Fregatten  Kl.  6,  og  de  selv  havde  Lyst  til  at  blive  der 
længere,  lode  de  mig  kjøre  hjem  ganske  alene  i  en  yndig  Viener- 
vogn;  de  betalte  Alt  for  mig.  Saaledes  endte  den  Dag,  og  Du 
kan  være  sikker  paa:  I  gjøre  Eder  ingen  Forestilling  om,  hvor 
forekommende  og  gode  Apotheker  Aagaards  have  været  imod  mig. 
—  Igaar  Eftermiddags  ankrede  Skruecorvetten  Hejmdal  ved  Siden 
af  os.  Jeg  veed  ikke  endnu  noget  bestemt  om  naar  vi  komme  til 
Kjøbenhavn,  men  det  bliver  vist  i  Midten  af  næste  Uge  —  des- 
værre efter  Din  Fødselsdag,  flange  Tak  fordi  Du  vil  bede  om 
extra  Landlov  for  mig,  det  glæder  jeg  mig  umaadelig  meget  til; 
for  jeg  faar  nok  Lov  dertil,  naar  Du  blot  beder  Chefen  derom. 
Nu  skal  jeg  til  Exercits.    Lev  vel,  hils  og  skriv  snart. 

Din 
Johannes  K  o  1 1  h  o  f  f. 

Torsdag  d.  16  Juli  1868.     Freg.  Jylland. 

Kjære  Forældre! 

I  forundrer  Eder  vist  over  at  jeg  skriver  til  Eder  nu ;  men  jeg 
har  en  stor  Nyhed  at  fortælle.  — 

Imorgen,  Fredag,  letter  vi  og  gaae  til  Østersøen  tilligemed 
Gorvetten  Hejmdal;  der  skal  vi  manøvrere  med  Sejl  og  saadan 
noget  og  vi  komme  ikke  til  Land  før  den  26de  Juli  (paa  Søndag 
8  Dage),  da  vi  komme  til  Kjøbenhavn.  —  Det  gjør  mig  meget 
ondt,  at  jeg  ikke  kan  være  hjemme  paa  Faders  Fødselsdag,  og  at 
jeg  ikke  engang  kan  skrive  et  Brev,  som  kan  komme  til  Eder  paa 
Mandag.  —  I  Dag  kommer  Kongen.  Hele  Mandskabet  skal  stille 
i  hvide  Buxer  og  i  hvide  Skjorter,  vore  blaae  Kraver,  og  Huer  med 
Baand  paa.  Der  skal  hejses  Flage  op  overalt  og  27  Salutskud 
skal  affyres.  ~  Da  jeg  ikke  har  mere  Tid,  vil  jeg  nu  slutte  og 
ønske,  at  I  Alle  maa  have  det  rigtigt  godt  i  den  Tid,  i  hvilken  jeg 
ikke  kan  høre  fra  Eder.  —  Dig,  kjære  Fader!  vil  jeg  gratulere 
mange  Gange,  takke  Dig  for  det  gamle  Aar,  og  ønske  Dig  et 
rigtigt  godt  Aar.  Lev  nu  vel  og  undskyld  det  korte  Brev;  men 
der  er  pebet  til  Omklædning.  Fader  maa  endelig  huske  sit  Løfte 
om  at  skaffe  mig  lidt  Permission,  naar  vi  komme  til  Kjøbenhavn. 
—   Jeg  har  mange  Ting  at  fortælle  Eder,  naar  jeg  kommer  hjem. 

Eders 
Johannes. 

■Fregatten  Jylland  d.  16  Juli  1868.  Aarhuus. 
Kjære  Forældre! 
Undskyld  at  jeg  skriver  saa  tidt  og  ødsler  saa  meget  med 
Papiret;  men  da  der  forestaar  en,  om  jeg  saa  maa  sige,  længere 
Bejse,  vil  jeg  dog  benytte  den  sidste  Fritid  hertil.  I  Formiddags 
Kl.  9^  blev  alle  mulige  Slags  Flag  hejsede  overalt  paa  Bejsningen, 
saa  vel  paa  Jylland  som  paa  Hejmdal;  derpaa  skaffede  vi.  Imidlertid 
kom  Frits  Drechsels  Forældre,  Broder  og  Søster  ombord  paa 
Fregatten.  De  vidste  ikke,  at  deres  Søns  Sygdom  havde  varet  saa 
længe,    og  kom  for  at  bede  om  Landlov  for  ham.      I  en  Samtale 

mellem  Commandeuren  og  Hr.  Drechsel,  ledede  Drechsel  Samtalen 
ind  paa  sin  Søn  og  spurgte  samtidig,  om  han  kunde  faa  extra 
Landlov  idag.  Commandeuren  sagde  strax,  at  det  kunde  der  vist 
ikke  være  det  mindste  i  Vejen  for  etc.  etc. ;  men  han  maatte  dog 
tale  med  Næstcommanderende  derom  og  spørge  ham  derom. 
[Det  kommer  nemlig  udelukkende  an  paa  Næstkommanderende, 
Gapt.  Vrisberg],  Næstkommanderende  derimod  svarede,  at  det 
kunde  der  paa  ingen  Maade  være  Tale  om;  man  maatte  jo  erindre, 
at  Sønnen  var  sygeskreven,  og  han  kunde  dog  ikke  saadan  sløjfe 
alle  militære  Regler.  [En  Sygeskreven  maa  nemlig  paa  ingen 
Maade  komme  i  Land.]  Lad  Dig  nu  endelig  ikke  afskrække  af 
dette  fra  at  bede  om  Permission  for  mig;  husk  paa,  at  jeg  er 
Gud  ske  Lov!  ikke  sygeskreven;  ikke  heller  har  jeg  endnu  bedt 
om  extra  Landlov,  saa  der  er  saamæn  ingen  Ting  i  Vejen  for  at 
jeg  jo  nok  kan  faae  en  Landlov  paa  en  2—3  Dage.  Da  vi  havde 
skaffet  og  Kl.  var  lU,  blev  Dampen  sat  paa,  og  da  Dampskibet, 
ogsaa  kaldet  Kongeskibet,  Slesvig  var  i  Syne,  lettede  Hejmdal  og 
Jylland  paa  engang  og  sejlede  Side  om  Side  det  imøde.  Da  vi 
kom  i  Nærheden  af  det,  blev  hele  Mandskabet,  som  var  iført  blaa 
Skjorte,  Krave  og  hvide  Buxer,  commanderet  op  i  Vanterne  og 
der  stode  vi  med  Ansigterne  vendte  imod  Slesvig  og  idet  det 
passerede  forbi,  raabte  Mandskabet  fra  Hejmdal  og  .Jylland  under 
en  Salut  af  27  Kanonskud  fra  hvert  af  Orlogsskibene,  9  Gange 
Hurra  for  Hans  Majestæt,  som  stod  paa  Slesvigs  liommandobro. 
Derpaa  vendte  Fartøjerne  og  sejlede  i  følgende  Række :  først  Konge- 
skibet, dernæst  Fregatten,  og  agterst  Gorvetten.  Paa  Vejen  indtraf 
det  Uheld,  at  Maskinen  gik  i  Stykker,  og  der  maatte  derfor  gives 
Signal  til  Hejmdal  til  at  standse  Farten.  Først  da  det  nogenlunde 
var  klaret,  kunde  vi  igjen  sætte  Fart  paa,  og  da  vi  ankom  til 
Aarhuus,  fyredes  atter  27  Salutskud,  livorpaa  Hejmdal  og  vi  kastede 
Anker.  Imorgen  tidlig  Kl.  5  gaae  vi  til  Østersøen,  hvor  vi  Lærlinge 
skal  til  at  offre  til  Neptun  for  første  Gang  paa  denne  Søtour.  Det 
bliver  rigtignok  dejligt  saa  at  komme  til  Kjøbenhavn  d.  26de  Juli 
og  gjensee  Eder  Alle,  I  Kjære,  hvad  enten  det  saa  bliver  i  Kjbhvn. 

eller  i  Hellebæk.  I  Aften  skal  vi  have  Piinsch  i  Anledning  af 
Kongens  Komme  og  Kronprindsens  Forlovelse  med  den  svenske 
Prindsesse.  Jeg  har  for  mine  egne  Penge,  som  jeg  har  i  Kjbhvn. 
(9  Mk.),  kjøbt  et  Portrait  til  1  Rd.  af  Skandsen  med  alle  Officererne 
paa.  Jeg  syntes  det  kunde  være  morsomt  for  mig  senere  at  have 
en  Erindring  om  denne  Tid.  Nu  gratulerer  jeg  Dig  mange  Gange 
til  paa  Mandag,  og  gid  Du  maa  faa  rigtig  megen  Glæde  i  det  nye 
Aar,  og  endelig  mange  Tak  for  det  gamle  Aar.  Nu  maa  I  ikke 
være  bekymrede  for  mig  i  de  10  Dage,  i  hvilke  vi  nu  ere  ude  til 
Manøvre;  jeg  skal;nok  være  forsigtig,  og  nu  er  jeg  fuldkommen 
vel  og  glæder  mig  inderligt  til  d.  26de.  Lev  nu  vel  og  hils  Jørgen 
og  Clara  og  alle  de  andre  mange  Gange  fra 

Eders  egen  Søn 
Johannes  Kolthoff. 

Kjære  Fader! 
.  Jeg  skriver  blot  dette  for  at  underrette  Dig  om  at  vi  ere 
komne  og  ligge  paa  Rheden.  I  Dag  faar  Kongens  Kvarter  Land- 
lov, saa  jeg  kommer  altsaa  ikke  i  Land;  men  jeg  haaber  nok,  at 
Du  husker  at  bede  om  en  saa  lang  som  mulig  Permission  for  mig. 
Overbringeren  af  dette  er  Bertram  Kofoed,  Søn  af  en  Præst 
Kofoed  i  Randers.  Hvis  I  have  lidt  extra  at  tractere  ham  med, 
vilde  han  vist  finde  det  dejUgt,  da  vi  lever  simpelt,  men  kraftigt. 
—  Jeg  haaber  at  I  ere  raske.  I  kan  godt  komme  ombord;  jeg 
længes  ganske  voldsomt  efter  at  see  Eder  I  Kjære  igjen.  Det  er 
drøjt  at  ligge  og  see  Kjøbenhavn,  naar  man  ikke  kan  komme  i 
Land.  —  Jeg  er  rask.  Nu  glæder  jeg  mig  meget  til  at  høre,  hvor 
lang  Permission  jeg  faaer.  —  Vi  bUve  her  henved  en  8  Dages  Tid. 
Du  gjør  bedst,  kjære  Fader!  i  at  spørge  Næstcommanderende 
derom,  saa  kan  Du  maaske  med  det  Samme  faa  at  vide,  hvorledes 
han  er  fornøjet  med  mig.  Undskyld  nu  Skriften,  men  jeg  har 
meget  lidt  Tid.      Er  Clara  og  Jørgen   i  Kjøbenhavn? 

Eders 
Johannes   Kolthoff. 

Loverdag  d.  1ste  August. 
Kjære  Forældre! 
Nu  staar  jeg  ved  Faders  Pult  i  Kjøbenhavn  og  skriver  til 
Eder.  Klokken  er  5[  om  Eftermiddagen.  Jeg  kom  godt  her  til 
Byen  og  kjøbte  mig  et  Par  Sejldugsko.  som  kostede  4  Mk.  8  Sk., 
et  Spejl  til  6  Sk.,  et  Tørklæde  til  2  Mk.  og  en  Træske  til  2  Mk. 
Disse  Ting  tilligemed  Sigtebrødet,  Osten,  Pølsen  og  Biscuiten  bleve 
pakkede  sammen  i  en  stor  Pakke.  Thrine  lavede  6  Pandekager 
til  mig.  som  alle  gled  ned.  og  samme  Vej  gik  en  stor  Kop  Ghoco- 
lade,  hun  kogte.  Klokken  12  mødte  jeg  ved  Toldboden;  men 
ingen  Fartøj  ventede  der.  —  Jeg  spurgte  mi^  for,  om  der  havde 
været  Fartøj  iland  fra  Fregatten  —  men  nej.  Da  jeg  havde  ventet 
til  5  Minuter  i  halv  et,  spurgte  jeg  en  Færgemand,  hvormeget  han 
tog  forat  sætte  mig  ud  til  Fregatten.  »Ja  det  koster  2  Mk.;  men 
det  skal  Du  ikke,  det  er  for  meget  for  Dig.«  —  Jeg  følte  efter  i 
min  Lomme;  derpaa  sagde  jeg:  »nej  det  kan  jeg  nok«  og  gav  ham 
2  Mk.  »Nej  det  er  for  meget  for  Dig,  værs"go!  sagde  han  og  gav 
mig  den  ene  Mark  tilbage.  Derpaa  blev  jeg  sat  ud.  og  da  jeg 
takkede  Næstkommanderende,  fordi  jeg  havde  faaet  saa  lang 
Landlov,  sagde  han:  Ja  Du  slap  godt  fra  det.  Du  skulde  bare 
vide,  hvordan  vi  har  haft  det.  —  Orlogsfregatten  Jylland  har 
virkelig  staaet  paa  Grund.  Da  de  skulde  følge  den  svenske  Konge 
til  Malmø  og  gik  for  fuld  Dampkraft  —  bums!  der  stod  Fregatten 
ved  Saltholm.  Hele  Natten  maatte  der  arbejdes,  ingen  fik  Køjerne 
den  Nat.  Fri  kom  de  da  —  jeg  veed  ikke  naar  —  men  Fregatten 
havde  faaet  slemme  Stød  i  Skroget.  Igaar  og  idag  var  der  Dykker 
nede  og  slaa  Plader  paa  Skibet.  Bladene  omtaler  jo  dette  vold- 
somt, og  det  gaar  saa  vidt,  at  det  hedder  sig,  der  skal  en  ny 
Chef,  og  Captain  Frølich  afskediges.    Vi  rejser  vistnok  paa  Tirsdag 

—  hvorhen  veed  jeg  ikke  —  da  Lieutenant  Nielsen  har  sagt,  at 
vi  skal  til  Le  Havre  de  Grace  og  derfra  hjem  norden  om  Skotland. 

—  Paa  Jernbanen  sad  jeg  ved  Siden  af  en  Koffardi-Captain ,  som 
fortalte  mig,  at  Madeira  var  saa  smuk:  i  Midten  meget  høje  Bjerge 
og  nedenunder  dem  de  dejlige  Plantager,    at  naar  et  Skib  lægger 

an  i  Havnen,  Fruentimmerne  strax  komme  ud,  roende  smaae  Baade, 
og  sælge  Druer  og  Frugt  overmaade  billigt.  —  Da  jeg  laa  og  sov 
til  Middag  idag,  blev  der  pebet:  Underofficererne  paa  Dronningens 
Kvarter  og  de  Folk,  Næstcommanderende  har  givet  Landlov  — 
klar  til  at  gaa  iland.  Strax  løb  de  Fleste  af  Dronningens  Kvarters 
Lærlinge  hen  og  bad  om  Landlov  og  tilsidst  fik  hele  Dronningens 
Kvarters  Lærlinge  Landlov,  og  Hougaard  skulde  sige  det  til  os- 
Dette  glemte  han,  og  da  jeg  vaagnede,  var  kun  Borch,  KlixbøU, 
Thomsen  og  jeg  tilbage,  medens  de  andre  G  vare  iland.  B.  og  Kl. 
gik  hen  og  bad  Gpt.  Vrisberg,  om  de  maatte  komme  iland;  de 
havde  sovet,  da  de  Andre  fik  Landlov.  »Saa  kommer  der  vel  om 
lidt  et  Par  Stykker  til  og  beder  om  Landlov  fordi  de  have  sovet; 
ja  gaa  nu  hen  til  Styrmanden  og  faa  at  vide,  hvormange  der  er 
tilbage«.  Dette  gjorde  de,  og  da  de  havde  meldt  Captainen  os  4, 
sagde  han,  at  vi  maatte  gaa  iland.  Vi  tage  iland  Klokken  5  og 
har  Landlov  til  Kl.  10  i  Aften.  Vi  har  faaet  voldsom  meget 
Proviant  med.  Jeg  begynder  paa  min  Proviant,  naar  vi  komme 
tilsøes.  —  Lev  nu  vel,  I  kjære  Forældre.  Hils  Julie,  Sophie, 
Henrik,  Raasløffs,  Mariane  og  alle  dem,  jeg  kjender.  Julie  Gebauer 
har  været  her  2  Gange  og  spurgt  efter  mig;  hun  vilde  saa  gjerne 
tale  med  mig.  Nu  gaar  jeg  derud  og  hører  hvad  der  er  paafærde. 
Jeg  skriver  igjen  paa  Mandag. 

Eders 
Johannes. 

Søndag.  Fregatt.  Jyll.  Kjbhvn. 
Kjære  Forældre! 
Jeg  benytter  min  Fritid  til  at  skrive  i.  —  Der  er  desværre 
skeet  meget  store  Forandringer  her  ombord.  At  Jylland  stødte 
paa  Grund,  veed  I  jo;  men  hvad  Følgen  deraf  var,  veed  I  vistnok 
ikke.  Igaar  var  jeg  jo  iland  og  besøgte  Gebauers,  hvor  jeg  havde 
det  rart.  Men  ombord  havde  de  det  ikke  saa  rart;  der  fandt  en 
sørgelig  Afsked  Sted.  Da  Klokken  nemlig  var  omtrent  7,  kaldtes 
alle  Mand   op   og  agter  efter.      Der  stod  alle  Officererne  opstillede 

—  Ingen  vidste  hvad  der  skulde  ske.  Da  de  havde  ventet  lidt, 
kom  Næstcommanderende  op  fra  Batteriet,  ganske  forgrædt  og 
Taarerne  løbe  ned  ad  Kinderne  paa  ham.  Lidt  efter  kom  Chefen, 
Commandeur  Frølich  op  ligeledes  med  Øjnene  fulde  af  Taarer: 
»Jeg  fratræder  Commandoen  og  overgiver  den  til  Commandeur 
Pedersen«.  [Denne  havde  været  ombord  1  Times  Tid  og  stod  nu 
ved  Siden  af  vor  gamle  Chef.]  Næppe  havde  Frølich  udtalt, 
førend  Taarerne  atter  væltede  ud  og  med  fordoblet  Kraft.  De 
fleste  af  Officererne  og  Underofficererne  og  nogle  af  Mandskabet 
græd  ligeledes;  blandt  Andre  stod  en  ganske  ung  Underofficeer, 
med  stort  krøllet  Haar  og  brune  Øjne,  som  altid  styrede  det  Fartøj, 
hvori  Chefen  blev  sat  iland,  bagved  de  Andre  og  var  ganske  bleg 
af  Graad.  Endelig  tog  Maskinmesteren  Ordet  og  ønskede  Capt. 
Frølich  al  Held  og  Lykke  og  endte  med  at  udbringe  et  Leve  for 
vor  gamle  Chef,  hvilket  besvaredes  med  3  Hurraraab.  Derpaa  gik 
Mandskabet  forefter  og  Captain  Frølich  bad  den  nye  Chef  om 
Tilladelse  til  at  gaa  op  og  sige  Farvel  til  Mandskabet.  Dette  blev 
naturligviis  tilstaaet  ham  og  Alle  kaldtes  igjen  agter  efter.  Under- 
officererne stillede  sig  forrest  og  Captain  Frølich  gav  dem  alle 
Haanden  til  Afsked.  Overordentlig  bedrøvede  vare  de  Alle.  Derpaa 
satte  Næstcommanderende  Sablen  i  Dækket  og  sagde:  »Nu-  kan 
vi  ikke  gjøre  mere  for  Dem  Hr.  Commandeur.«  Chefens  Tøj  blev 
derpaa  pakket  sammen  i  en  stor  Bylt  og  hans  gamle  Kvarter- 
mester styrede  for  ham.  Da  de  saa  kom  til  Toldboden,  kunde 
Chefen  ikke  slippe  Kvartermesteren  og  Kvartermesteren  kunde  ikke 
slippe  Chefen;  men  de  blev  staaende  en  lang  Tid  med  hinanden 
i  Haanden  og  Taarerne  væltede  ud.  Endelig  skiltes  de  og  Kvarter- 
mesteren roede  tilbage  til  Fregatten.  —  Lieutenant  Miiller  og 
Lieutenant  Uldahl  og  en  Baadsmandsmath  Schøtt  komme  ikke  med 
paa  Touren,  men  skal  vidne  for  Krigsretten  om  hvad  de  har  hørt 
Chefen  sige  til  Lodsen.  Det  mindste  Ord  tages  jo  med  i  Betragtning 
i  et  saadant  Tilfælde.  Jylland  skulde  nemlig  følge  Slesvig  til 
Malmø  og  paa  Vejen  er  der  en  Grund.  Der  skal  Lodsen  have  sagt : 
»Her  er  Grund ;  men  naar  vi  gaar  3  Streger  til  Siden,  vil  det  ingen 

Nød  have.«  Dertil  skal  Chefen  have  svaret:  »Aa,  det  har  vel  ingen 
Nød,  stik  kun  lige  over«.  Idet  Slesvig  saa  gik,  sagde  Lodsen: 
»Nu  gaar  Slesvig  over  Grundene«.  »Pas  ikke  paa  Slesvig;  men 
sørg  kun  for  vort  eget  Skib«,  skal  Chefen  have  svaret  og  det  er 
om  saadant  noget  der  skal  vidnes.  —  Det  er  mig  umuligt  at  sige 
Eder,  naar  vi  sejle,  men  det  bliver  enten  Mandag  eller  Tirsdag. 
De  fleste  af  Besætningen  siger,  at  vi  skal  til  Lissabon  og  derfra 
hjem  norden  om  Skotland.  —  Hr.  Krossing  var  ombord,  hans 
Neveu  er  Lieutenant  Jacobsen,  som  havde  sagt  til  Hr.  Krossing, 
at  jeg  havde  et  godt  Rygte  paa  mig  ombord.  —  Nu  har  vi  faaet 
Sviin,  Grise,  Faar  og  Høns  ombord,  og  Alt  tyder  paa  at  vi  snart 
skal  rejse.  —  Lund,  som  var  saa  søsyg,  er  nu  kommen  bort  fra 
det  og  skal  nu  igjen  i  Maribos  Skole.  Jeg  har  det  godt;  men  er 
slemt  søvnig,  jeg  blev  nemlig  saa  forvendt,  da  jeg  var  hjemme 
hos  Eder  i  Hellebæk.  Jeg  glæder  mig  allerede  til  at  komme  hjem 
igjen;  der  vil  rigtignok  være  mange  nye  Ting  at  fortælle  Eder. 
Hvis  jeg  faar  Tid  imorgen,  skal  jeg  nok  skrive;  men  det  kan  godt 
være  at  vi  lette  imorgen,  saa  det  maa  ikke  forbause  Eder,  hvis  I 
ingen  Brev  faar;  dette  har  saa  til  Gjengjæld  været  godt  langt. 
Lev  nu  vel!  Jeg  fik  en  Hilsen  fra  Dr.  Stiitzer  af  Captain  Braém. 
Hils  nu  Julie,  Jørgen.  Klara,  Sophie,  Henrik,  Thrine  og  alle 
Bekjendte. 

Eders 
Johannes  Kolthoff. 
Jeg  faar  næppe  skrevet  til  Bedsteforældrene ;  men  jeg  kommer 
jo  ogsaa  hjem  om  et  Par  Maaneder. 

Fregatten  Jylland  d.  3  August  1868. 
Kjære  Forældre! 
Nu  ligge  vi  udfor  Vedbæk  og  vente  paa  Ordre  om,  hvorhen 
vi  skal  sejle.  Ingen  veed  endnu  med  Bestemthed  hvorhen  vi  skal. 
Jeg  længes  voldsomt  efter  at  komme  bort.  I  have  det  vel  dejligt 
derude  i  Hellebæk,  og  bade  Eder  hver  Dag  i  det  salte  Vand.  Vi 
have  haft  det  meget  drøjt  idag  med  at  hejse  Fartøjerne   ind  og 

lette  2  Ankere  op,  saa  vi  kom  ikke  til  at  skaffe  til  Middag  førend 
Klokken  2,  Til  Gjengjæld  have  vi  ikke  haft  noget  at  bestille  i 
Eftermiddag.  Varmen  er  næsten  uudholdelig  idag.  Jeg  ønsker 
blot  at  vi  kunde  komme  i  Vandet  imorgen;  men  Nogle  sige,  at 
vi  skal  lette  imorgen  tidlig  Kl.  3,  Andre  derimod,  at  vi  ikke 
kommer  herfra  førend  Onsdag.  Endnu  har  jeg  ikke  faaet  noget 
Brev  fra  Eder,  saa  jeg  venter  hver  Dag  derpaa.  —  Den  nye  Chef 
seer  noget  vel  bos  ud;  men  det  er  jo  ikke  sagt,  at  han  er  saa 
slem,  som  de  fortælle  om  ham.  En  af  Fyrbøderne  er  deserteret 
fra  Fregatten  i  Kjøbenhavn  og  ikke  funden  endnu.  Jeg  er  ud- 
mærket rask  og  længes  kun  efter  at  komme  ud.  Nu  tillader 
Tiden  ikke  at  jeg  skriver  mere  og  nu  vil  jeg  sige  Eder  rigtig 
Farvel  og  ønske  at  I  maa  have  det  rigtig  godt  i  de  2  Maaneder; 
jeg  haaber  jo  nok  at  kunne  skrive  Eder  til  et  Par  Gange  under 
Rejsen.     Lev  nu  vel  og  hils  dem  Alle  mange,  mange  Gange  fra 

Eders  hengivne  Søn 

Johannes  Kolt  hof  f. 

Fregatten  Jylland  d.  24de  Aug.  1868. 
]\Iine  kjære  Forældre  og  Sødskende! 
Det  er  meget  lang  Tid  siden  at  jeg  har  skrevet  til  Eder. 
I  kan  tro  jeg  har  været  langt  omkring  i  den  Tid.  —  Vi  sejlede 
norden  om  Skotland  og  over  det  atlantiske  Ocean  og  i  Torsdags 
Kl.  4  Efterm.  kom  vi  til  Lissabon.  Imorgen  tidUg  lette  vi  igjen 
og  skal  først  til  Frankrig  enten  til  Ghcrbourg  eller  til  Le  Havre 
de  Grace.  Jeg  er  fuldkommen  rask,  har  moret  mig  godt  her  i 
Lissabon.  Lieut.  Nielsen  har  skaffet  os  Landlov  hver  Eftermiddag 
og  den  ene  Gang  til  Kl.  9  Aften.  Jeg  har  seet  en  Tyre- 
fægtning. Jeg  maa  rigtignok  tilstaa,  at  jeg  har  brugt  en  uhyre 
Mængde  Penge  her  i  Lissabon,  men  det  maa  I  virkelig  undskylde; 
thi  jeg  kommer  ikke  altid  til  Syden,  Fra  Lissabon  medbringer 
jeg  en  Dolk  til  mig  selv,  en  lille  smuk  Kurv  til  den  ene  af  mine 
Søstre  og  til  den  anden   et  lille  Naalehus.     Kl.  er  9  Aften,  men 

jeg  benytter  min  Sovetid  hertil.  —  Jeg  er  umaadelig  glad  over 
igjen  at  stikke  i  Søen  imorgen,  endskjøndt  vi  har  det  dygtigt 
drøjt,  naar  vi  ere  under  Sejl,  med  Nattevagt  hver  Nat,  Sejl- 
maneuvrer,  Exercits  og  enkelte  Gange  ingen  Middagsmad  om 
Dagen.  —  Jeg  havde  nær  glemt  at  fortælle  Eder,  at  jeg  og  alle 
Lærlingerne  skal  være  hjemme  og  læse  i  Vinter;  den  nogen  og 
tyvende  skal  vi  være  i  Frederikshavn  eller  Skagen  og  i  den  første 
Uge  i  October  kommer  jeg  tilbage  til  mine  kjære  Forældre  og 
Sødskende,  hvem  jeg  ønsker  og  haaber  fremforalt  at  træffe  raske 
igjen.  Hils  nu  Bedsteforældrene,  Lunds,  mine  Kammerater  og 
alle  dem,  som  engang  imellem  har  spurgt  efter  mig.  Nu  skal 
jeg  tilkøjs  for  at  have  Kræfter  til  Rejsen.  Lev  nu  vel,  saasnart 
vi  kommer  til  Havn,  skriver  jeg  igjen.  I  kjære  Forældre,  I  kan 
tro  jeg  glæder  mig  voldsomt  til  at  komme  hjem  til  Eder.  Hils 
Bruun ,  ham '  har  jeg  ikke  faaet  skrevet  Brev  til  endnu.  Hils 
ligeledes  Kofoed,  Schiødte,  Hoff,  Bojsen,  Raasløff  og  alle  den 
Slags  Herrer.  Det  skal  rigtignok  blive  en  herlig  Vinter  for  mig 
sammen  med  Eder,  saa  kan  Sophie  dog  faa  En  til  at  løbe 
sammen  med  paa  Skøjter,  og  Julie  hun  skal  ogsaa  med,  den 
gode  Søster.  I  kan  tro  jeg  tænker  paa  Eder,  naar  jeg  om  Natten 
staar  Vagt  og  seer  den  dejlige  stjerneklare  Himmel.  Lev  nu  vel 
I  Kjære  i  Hjemmet  til  vi  sees  igjen.  Jeg  husker  endnu  tydeligt, 
da  jeg  rejste  fra  Hellebæk  og  I  stod  paa  Steentrappen  og  saae 
efter  mig. 

Eders  hengivne  Søn 

Johannes  Kolthoff. 

Gherbourg  d.  8de  September  1868. 

Mine  kjære  Forældre  og  Sødskende! 

Mange  Tak    for  Eders  Brev,   jeg    fik    det    imorges   af  Næst- 

commanderende,   og  I  kan  tro  det  gjorde  godt  at  høre  at  Alt  var 

vel  hjemme.     Den  25de  August  lettede  vi  fra  Lissabon  og  i  Dag 

den  8de  September  paa  min  kjære  Moaers  Fødselsdag  ankrede  vi 

i  Gherbourgs  Havn.  Paa  Rejsen  fra  Lissabon  og  hertil  have  vi 
haft  et  maadeligt  Vejr,  vi  har  nemlig  haft  Vindstille  saa  længe 
at  vi  tilsidst  maatte  sætte  Dampen  op.  Jeg  har  været  rask  hele 
Tiden.  Nu  skyder  vi  med  vore  Geværer,  det  vil  sige,  vi  have 
rigtignok  kun  gjort  det  en  Dag  og  vi  skjød  da  3  Skud  hver. 
Jeg  ramte  Skiven  ved  første  Skud;  de  Andre,  som  ramte,  var 
Nyborg,  Klixboll  og  Johansen.  Idag  har  vi  været  iland  her.  Det 
er  rigtignok  ganske  anderledes  galante  og  høflige  Folk  her  end  i 
Lissabon.  —  Moder  maa  rigtignok  have  seet  forbistret  godt,  den- 
gang Fregatten  passerede  Hellebæk;  thi  jeg  var  slet  ikke  paa 
Dækket  dengang,  men  sad  nede  paa  Banjerne  og  skrev  en  Vagt- 
liste til  Lieutenant  Nielsen.  —  Det  forundrer  mig  virkelig  højligt 
at  jeg  ikke  har  en  styrtende  Mavepine,  for  jeg  spiser  rigtignok 
saa  voldsom  mange  Vindruer,  Pærer,  Æbler,  Blommer  og  alle 
saadanne  Sydfrugter.  Skibet  er  i  en  frygtelig  Tilstand ;  Sikkerheds 
Ventilen  i  Maskinen  er  i  Stykker,  Pomperne,  som  bruges  hver 
Dag  vi  er  i  Søen,  er  ligeledes  i  Stykker,  Pladen  paa  Kjølen  op 
paa  Skibets  Sider  er  i  Stykker.  Jeg  kan  slet  ikke  finde  noget  at 
have  med  hjem,  hverken  til  Fader  eller  Moder  eller  Sophie  eller 
Hennemand;  men  imorgen  skal  jeg  atter  iland  og  saa  tænker 
jeg  at  kunne  faa  kjøbt  en  Deel  Smaating.  —  Det  glædede  mig 
meget  i  Dag  at  faa  at  høre  at  vor  gamle  Chef,  Gommandeur 
Frølichs  Sag  er  klaret  til  Fordeel  for  ham.  —  Jeg  kan  jo  rigtignok 
ikke  nægte,  at  vi  have  det  overmaade  drøjt  naar  vi  ere  i  Søen. 
Det  hændte  sig  en  Dag,  at  vi  fra  Kl.  3  til  Kl.  7  om  Eftermiddagen 
uafbrudt  maatte  maneuvrere  med  vore  Sejl,  de  øverste  paa  alle 
Masterne,  entre  op  og  ned  i  et  Træk  og  først  skaffe  efter  de 
Andre,  og  det  skal  rigtignok  ogsaa  gjøre  godt.  naar  vi  om  en 
Maaned,  den  7de  October  ankrer  paa  Kjøbenhavns  Rhed.  —  Den 
23de  September  skal  vi  være  ved  Frederikshavn,  og  der  haaber 
jeg  saa  at  modtage  et  ligesaa  glædeligt  Brev  fra  Eder  I  Kjære. 
Mine  gamle  Kammerater  længes  jeg  ogsaa  svært  efter.  Kl.  er  9;,^ 
om  Aftenen;   men  vi  ligge  til  Ankers  og  ere  jo  derfor  fritagne  for 

Nattevagt.  løvrigt  er  jeg  nu  aldeles  vænnet  til  den  Søvn  vi  faaer, 
jeg  er  slet  ikke  mere  søvnig  om  Dagen.  Hver  Morgen  Kl.  6  faa 
vi  Lærlinge  et  Styrtebad,  det  gjør  godt.  —  Jeg  fik  mig  blandt 
andre  Herligheder  iland  en  væmmelig  Kop  Kaffe,  den  blev  skjænket 
mig  i  en  Kop  med  Sukker  til,  men ,  som  vel  Skik  er  i  de  sydlige 
Lande,  ingen  Fløde  til;  i  det  Sted  fik  vi,  vi  var  2,  en  lille  Flaske 
Cognac  til ,  og  jeg  vidste  jo  ikke,  hvad  det  var  for  noget  Kram, 
men  heldte  den  halve  Flaske  Cognac  i  Kaffen.  Jeg  maatte  natur- 
ligviis  lade  det  staa  og  betale  mine  6  Sous  derfor,  men  det  hører 
vel  sagtens  ogsaa  med  til  Sømandslivets  Behageligheder  at  blive 
snydt  godt  naar  man  kjøber  noget  i  fremmede  Lande.  Naar  jeg 
blot  vidste  hvad  jeg  skulde  kjøbe  til  Eder  derhjemme,  for  Syd- 
frugterne ville  jo  ikke  kunne  holde  sig  en  Maaned. 

Vi  har  oplevet  flere  Ting  paa  Havet;  fremmede  Skibe  have 
sejlet  hen  til  os  og  spurgt  om  hvor  vi  var,  en  Londoner-Bark 
mødte  vi  og  vi  signaliserede  til  hinanden;  den  fortalte  os  at  den 
havde  været  94  Dage  i  Søen,  var  ladet  med  Cacao,  kom  fra 
China  og  skulde  til  Havre  de  Grace.  En  engelsk  Bark  mødte 
vi  ligeledes,  den  satte  Fartøj  ud  'og  Captainen  kom  ombord  hos 
os  Og  fortalte  at  de  manglede  Brød;  derpaa  fik  han  en  Fustage 
Hvedemeel  og  en  Fustage  Skraatobak.  Ligeledes  havde  vi  det 
Tilfælde,  at  Udkiggen  paa  Bakken  varskoede  for  et  Blinkfyr  3 
Streger  til  Luvart;  men  ved  nøjere  Eftersyn  fandtes  det  at  være 
en  Stjerne. 

Jeg  har  det  godt,  nu  skal  der  blæses  klart  Skib.  Skriv  tii 
Frederikshavn  d.  23de  September.  —  Dig  kjære  Moder  gratulerer 
jeg  mange  Gange  og  hils  saa  Alle  fra 

Eders 
Johannes  Kolthoff. 

Fredag  d.  2.5de  September  1868. 
Mine  kjære  Forældre  og  Sødskende! 
Det    er  rigtignok  lang  Tid  siden  I  har  hørt  fra  mig  og  jeg 
har   ogsaa  længtes  meget  efter  Eder.      Vi    har    haft    en    rygende 

Storm  i  Nordsøen:  den  varede  2  Dage  og  2  Nætter,  Store  Gaflen 
knækkede,  da  de  vilde  sætte  Store  Gaffelsej]  til,  Forre-  og  Store- 
Merssejl  revnede  aldelps.  Nu  skal  vi  efter  Forlydende  over  til 
Jyllands  Vestkyst  for  at  sætte  en  Fregat  flot,  og  saa  haaber  jeg 
at  kunne  komme  hjem  igjen  til  Eder  og  Spisekamret.  Jeg  er 
fuldkommen  rask.     Lev   vel! 

Eders 

Johannes. 


Fra  et  Togt  med  Fregatten  Jylland  i  Vinteren  1868—69. 


Onsdag  cl.  ;28de  October. 
Mine  kjære  Forældre  og  Sødskende! 

I  kan  tro  det  var  tungt  for  mig  i  Søndags  da  jeg  kom  paa 
Logiskibet  at  høre  at  det  var  sidste  Dag,  vi  kom  i  Land.  Jeg 
blev  frygtelig  bedrøvet  og  er  det  endnu,  fordi  jeg  ikke  engang 
havde  sagt  ordentligt  Farvel  til  Eder  I  Kjære!  Imorgen  skal 
Flaadeinspektøren  ombord  og  om  Eftermiddagen  troer  jeg  at  vi 
skal  lette.  Saasnart  jeg  kan,  kan  I  være  sikker  paa  at  jeg  skal 
skrive  til  Eder.  I  Dag  kom  en  lille  Nyboders  Dreng,  og  I  kan 
tro  jeg  blev  bedrøvet,  da  jeg  hørte,  at  Moder  og  en  af  mine  Søstre 
havde  staaet  ved  Toldboden  og  ventet  at  see  mig  komme  i  Land. 
Men  jeg  haaber,  at  naar  jeg  om  5  Maaneder  kommer  hjem,  finder 
jeg  Eder  Alle  lige  saa  raske,  som  da  jeg  tog  derfra,  og  saa  skal 
det  rigtignok  blive  et  glædeligt  Gjensyn.  Hils  Bedsteforældrene, 
uddeel  mine  Portraiter,  1  til  Eder,  1  til  Henrik,  i  til  Bedste- 
forældrene, 1  til  Onkel  Jørgen  og  1  til  Onkel  Leo.  Nu  vil  jeg 
ønske  at  I  Alle  maa  leve  vel  til  vi  sees  igjen. 

Eders  hengivne  Søn 

Johannes   Kolthoff. 

Vedbek  d.  3die  November  1868. 
Mine  kjære  Forældre! 
Undskyld  at  det  har  varet  saa  længe  inden  jeg  skrev  til 
Eder;  men  vi  har  ikke  haft  anden  Fritid  end  i  Søndags,  da  Fader 
overraskede  mig  med  det  uventede  Besøg.  Jeg  har  det  udmærket 
ombord.  —  Jeg  har  faaet  mig  en  ny  Kammerat  her  ombord;  det 
er  Valdemar  Johansen,  Søn  af  en  Maler  Johansen  paa  Frederiks- 
berg; vi  ere  blevne  udmærket  gode  Venner,  og  jeg  er  allerede 
bleven  inviteret  ud  til  ham  til  Dagen  efter  at  vi  komme  hjem.  — 
Poulsen  er  en  overmaade  rar  Dreng;  men  han  er  vist  meget 
phlegmatisk.  —  Jeg  er  indgaaet  i  et  Firma  sammen  med  Liitken, 
Borch,  Johansen,  Kofoed,  og  vi  have  Brød,  Ost,  Sukker,  Pølse 
og  Smør  sammen.  Vi  kjøber  disse  Ting  i  Land  og  betaler  lige 
meget  hver.  —  Som  sagt,  spurgte  vi  Constablerne ,  om  de  vilde 
vadske  for  os;  men  de  svarede  nej.  Vi  gik  saaledes  egenthg  talt 
i  en  ækel  Udsigt  til  at  komme  til  at  vadske  i  disse  kolde  Aftener 
i  Regn  og  Slud.  ^len  da  Klokken  blev  6  om  Aftenen,  meldte 
der  sig  først  Vandmanden  og  vilde  vadske  for  to  af  os.  Klixbiill 
og  jeg  blev  de  Udvalgte ;  men  da  vi  senere  hørte  at  baade  Maskin- 
folkene og  Constablerne  vilde,  sloge  vi  op  med  Vandmanden.  — 
Constablerne  vadske  for  os.  —  Vi  have  opnaaet  2  behagelige 
Ting  her  ombord,  nemlig  1)  at  vi  18  hver  Morgen  faae  2  Pøse 
(Spande)  ferskt  Vand  til  at  vadske  os  i  og  2)  at  vi  skaffer  Morgen, 
Middag  og  Aften  ved  et  Bord  agter  paa  Batteriet  lige  udfor 
Chefens  Kahyt.  —  Desuden  ere  vi  blevne  vaccinerede  her  ombord 
af  Lægerne,  og  12  Mand  ere  sendte  i  Land  paa  Grund  af  Hud- 
sygdom. Forresten  bliver  der  holdt  ganske  overordentlig  meget 
over  Reenhed  her  ombord.  Igaar  skulde  vi  gamle  Ulke  lære  de 
nye  at  entre;  jeg  fik  først  Møller  og  Fleischer  og  det  gik  meget 
godt,  dernæst  Poulsen;  men  han  var  saa  tyk.  at  han  blev  hæn- 
gende; tilsidst  fik  jeg  min  gode  Ven  Johansen:  men  han  blev 
svimmel  paa  Vejen  den  Stakkel  og  jeg  maatte  krybe  op  og  hjælpe 
ham  ned;  iøvrigt  gik  det  godt.  Hver  Formiddag  læse  vi  med 
Lieutenant  Bardenfleth,  først  1  Time  sammen  med  de  Nye,  derpaa 

gaar  de  Nye  op  paa  Dækket,  og  vi  læser  en  Time  alene  med 
Lieutnant  Bardenfleth.  I  Dag  regnede  de  Gamle  2  Regnestykker, 
det  første  var  et  Decimalstykke,  som  jeg  regnede  rigtigt  med  Und- 
tagelse af  en  lille  Regnefejl;  det  andet  regnede  jeg  strax  rigtigt. 
Raasløffs  Kniv  har  I  vel  givet  ham  og  gjort  Undskyldninger.  Jeg 
tænker  Henrik  morer  sig  udmærket  godt  paa  Dandseøvelsen ;  hvis 
jeg  kjender  nogle  af  dem,  der  dandser  der,  saa  siig  til  ham,  at 
han  skal  hilse  dem.  Liitken  siger  at  vi  skal  til  en  engelsk  Havn, 
en  spansk  Havn,  2  italienske  Havne  og  en  græsk.  I  maae  ikke 
forundre  Eder,  hvis  I  faar  et  Brev  til.  Dagen  efter  dette;  thi  hvis 
vi  faar  Lappedag  imorgen,  vil  jeg  benytte  Lejligheden  til  at 
skrive.  Lad  mig  nu  see  at  I  hilser  Bedsteforældrene  og  alle  mine 
Sødskende,  min  Svoger,  Fætter,  Venner  og  Bekjendte  fra  Eders 

trofaste  Søn 

Johannes  Kolthoff. 
I  Søndags  Eftermiddag  flk  jeg  Gonditorkager  af  Captain  Tegners 
Søn  fra  Messen.     Hver  Morgen   vadsker  jeg  mig  hos  Tegner  i  en 
lækker  Vadskerbakke. 

Eders 

Johannes. 

Vedbek  d.  4de  November  1868. 
Kjære  Henrik! 
Hvorledes  har  Du  det?  Er  Du  ofte  hos  Harald?  —  Vi  \\gge 
endnu  ved  Vedbæk  og  har  det  udmærket  godt;  vi  bestille  ikke 
andet  end  at  spule  Dækket  hver  Morgen  og  at  læse  hver  For- 
middag fra  Kl.  9—11  og  om  Eftermiddagen  fra  Kl.  2 — 4.  Paa 
dette  Togt  faar  vi  Punsch  hver  Løverdag  Aften,  istedetfor  at  vi 
forrige  Togt  fik  det  om  Søndagen.  I  Løverdags  fik  vi  Punsch  for 
første  Gang.  Vi  sade  .udenfor  Chefens  Kahyt  og  drak  der ;  Musik- 
corpset  spillede  og  vi  dandsede  og  vare  overmaade  muntre.  Der 
er  skeet  en  anden  Forandring,  idet  vi  om  Aftenen  skaffer  Kl.  5 
og  kommer  til  Køjs  Kl.  7,    og  op  om  Morgenen  Kl.  5,    istedetfor 

at  vi  før  gjorde  alt  dette  1  Time  senere.  —  Forleden  Dag  fik  jeg 
af  Tegner  Kager  fra  Messen,  Hver  Morgen  vadsker  jeg  mig  hos 
Tegner  i  Overkanonerens  Lukaf  i  et  Vandfad  med  ferskt  Vand. 
Lieut.  Schultz  er  overmaade  rar,  rask  og  flink.  —  Vi  have  faaet 
saa  lidt  (for  ikke  at  sige  slet  intet)  Brød,  at  vi  [Firmaet]  har 
maattet  kjøbe  i  Land  2  Sigtebrød  og  et  Rugbrød.  —  Du  kan  tro 
jeg  har  faaet  en  mageløs  rar  Kammerat  ved  Navn  Eduard  Valdemar 
Johansen;  han  boer  i  Falkoneralleen.  Igaar  havde  vi  et  ganske 
frygteligt  Vejr  med  Storm  og  Regn.  Heldigviis  havde  jeg  Frivagt. 
Nu  skal  jeg  op  og  staa  Ordonantsvagt.  Da  jeg  tilligemed  Kofoed 
og  Johansen  kom  ned  fra  min  Nattevagt  forleden,  laa  Mandskabet 
jo  og  sov.  Vi  holdt  da  et  frygteligt  Komers.  Chefens  Mesterkok 
laa  nok  saa  sødelig  og  snorkede  med  aaben  Mund.  Det  var 
naturligviis  for  meget  at  forlange  at  vi  kunde  lade  ham  ligge 
roUgt.  —  Vi  toge  derfor  et  Stykke  Toug  og  proppede  ind  i 
Munden  paa  ham.  Han  vaagnede  jo,  men  vi  havde  været  saa 
fornuftige  at  skjule  os  vel  i  Tide;  han  kiggede  og  kiggede,  men 
kunde  naturligviis  ikke  opdage  os.  Flere  bandt  vi  sammen  med 
hinanden,  uden  at  de  mærkede  det;  men  om  Morgenen  var  der 
jo  et  gruUgt  Vrøvl;  de  kunde  ikke  rejse  ut,  og  der  blev  spurgt 
hvem  der  havde  gjort  det;  men  Ingen  var-saa  dum  at  melde  sig. 
Da  jeg  Natten  efter  ligger  og  sover,  vaagner  jeg  ved  at  En 
kniber  mig  saa  ganske  nederdrægtigt  i  min  store  Taa  og  raaber 
noget  ind  i  Øret  paa  mig.  Det  var  en  af  mine  Kammerater,  som 
vilde  forsøge,  om  jeg  i  Søvne  kunne  svare  paa  hans  Spørgsmaal. 
Han  paastod,  at  naar  man  ikke  kneb  mig  i  Taaen,  vilde  Forsøget 
ikke  lykkes,  dog  her  viste  det  sig  forgjæves.  Kjære  Henrik!  nu 
maa  Du  fortælle  mig  rigtig  mange  Ting  om  hvorledes  det  gaar 
i  Kjøbenhavn.  Hils  mine  Forældre  og  Søstre.  Bedsteforældre, 
Onkler  fra 

Din  Broder 

Johannes. 

Vedbæk  d.  7de  November  1868. 
Mine  kjære  Forældre! 

Igaar  fik  jeg  eders  Brev,  og  da  vi  idag  har  Lappedag  skriver 
jeg  til  Eder.  Jeg  maa  sige  Fader,  at  jeg  aldeles  ikke  trænger 
hverken  til  amerikansk  Olie  eller  engelsk  Salt  eller  Rhabarberarod 
eller  nogle  af  den  Slags  Lækkerheder;  men  derimod  vil  jeg, 
Moder,  paa  Firmaets  Regning  kjøbe  4  Pd.  Sukker,  4  Pd.  Ost 
og  2  Rullepølser,  disse  Ting  skal  være  simple,  men  smage  godt. 
Hvis  saa  Moder  vilde  være  saa  god  at  opskrive  et  Regnskab  for 
hvad  det  kommer  til  at  koste,  saa  skal  det  blive  betalt  aldeles 
bestemt,  naar  jeg  kommer  hjem.  Husk  paa,  Moder,  at  vi  ere  5 
om  Udgiften,  saa  det  kan  ikke  blive  noget  videre  for  hver.  Men 
send  det  endelig  herud  saa  snart  Du  kan,  da  jeg  ikke  veed,  hvor- 
længe  vi  blive  liggende  her,  —  Spegepølsen  jeg  fik  med  hjemmefra 
smager  saavelsom  Osten  udmærket;  men  de  andre  Ting  skulle 
navnlig  være  til  vi  komme  i  Søen,  og  Du  kan  tro,  det  kan  gjøre 
godt,  naar  man  om  Aftenen  i  den  slemme  kolde  Nordsø  kommer 
ned  paa  Banjerne  og  skal  drikke  The.  —  Idag  har  vi  været  en 
lille  Tour  ude  i  Sundet  for  at  prøve  Gompasset.  —  Igaar  Aftes 
havde  jeg  Nattevagt;  men  Vejret  var  dejligt  stille,  og  Himlen  var 
aldeles  stjerneklar, 

laften  skal  vi  have  Punsch  og  naturligviis  dandse,  medens  vi 
drikke.  Du  kan  tro,  der  er  Forskjel  paa  den  Dands,  vi  opfører 
her  ombord,  og  den  Dands,  der  leveres  i  Kjbhvn.  paa  Vinter- 
ballerne. Her  dandser  vi,  og  ved  Enden  af  hver  Dands,  farer  vi 
hen  til  vore  store  Zinkkander  med  Punsch,  derpaa  dandser  vi 
atter,  og  saaledes  gaaer  hele  Aftenen  indtil  Kl.  bliver  7,  da  vi 
skal  tilkøjs.  Nu  maa  I  endelig  fortælle  mig  ret  meget  hjemmefra, 
fra  Bedsteforældrene,  om  Jørgen  og  Clara,  om  Skolen,  Onkel 
Jørgen,  Tante  Magdalene,  Fætterne  og  Gousinerne,  Ernst,  kort 
sagt  alt  der  kan  interessere  mig.  —  Hver  Dag  faae  vi  en  Extratour 
i  Entring,  og  den  er  saamæn  saadan,  at  de  halve  af  os  knap  kan 
komme  ned  igjen,  saa  iiskolde  er  Tougene;  men  en  Sømand  er 
jo   ogsaa   kun   til   for  at  døje  ondt.  —    Siig  til  Julie,    at  min  nye 

4* 

og  gode  Ven  Valdemar  Johansen  just  er  den,  vi  mødte  paa 
Nørrebro,  og  om  hvem  jeg  strax  sagde  til  Julie,  at  han  saae  saa 
rar  ud.  —  Det  var  rart  at  høre,  at  Fader  havde  været  saa  for- 
nøjet over  sin  Samtale  med  Officiererne ;  men  jeg  vilde  rigtignok 
ønske,  at  Fader  eller  En  af  Eder  vilde  fortælle  mig,  hvad  de  havde 
sagt.  —  Nu  bliver  det  snart  for  mørkt  til  at  skrive. 

Paa  Mandag  Eftermiddag  er  der  Tale  om  at  vi  komme  i 
Land ;  men  jeg  troer  ikke  at  det  bliver  Tilfældet.  —  Saa  husker  Moder 
vel  nok  at  sende  de  før  omtalte  Ting  saa  hurtigt  som  muligt  og 
med  Regning  over  hvad  det  koster  hertil.  Det  var  dejligt,  hvis 
Du  sendte  Sagerne  i  en  stor  Trææske,  og  indeni  kunde  Du  jo 
lægge  et  Par  Breve  til  mig.    Hils  nu  alle  derhjemme  og  lev  vel! 

Eders  hengivne 

Johannes  Kolthoff. 

Vedbek  d.  Ilte  November  1868. 
Mine  kjære  Forældre! 
Mange,  mange  Tak  for  Eders  dejlige  Proviant  og  for  Eders 
mange  Breve.  Jeg  fik  det  igaar  Middags,  og  I  kan  tro,  at  jeg 
blev  forbauset,  da  jeg  aabnede  og  fandt  alle  disse  Herligheder, 
Kager,  Svedsker,  Æbler  og  alle  de  øvrige  herlige  Sager.  Jeg  er 
fuldkommen  rask :  men  det  er  hundekoldt  om  Natten ;  i  Nat  havde 
jeg  Vagt  og  det  var  2"  Kulde;  men  desto  dejligere  er  det  saa  at 
tænke  paa  de  varme  Lande,  man  rejser  til.  I  Søndags  var  der 
Fremmede  ombord;  der  var  Lieut.  Schultzs  Moder,  som  hilste  mig 
fra  Fader  og  spurgte,  om  jeg  ønskede  noget  Bud  til  Kjbhvn.;  thi 
saa  vilde  hun  med  Fornøjelse  besørge  det.  I  dette  Øjeblik  modtog 
jeg  Brev  fra  de  kjære  Bedsteforældre  og  fra  Onkel  Henrik;  jeg 
faar  desværre  næppe  Tid  til  at  svare,  men  hils  dem  ret  mange 
Gange  fra  mig  og  tak  dem  for  deres  kjærlige  Ønsker  for  mig.  1 
kan  da  nok  tænke,  at  jeg  gjør  mig  Umage  ved  Forelæsningerne. 
Jeg  veed  ikke  hvad  Dag  vi  rejse;  men  jeg  haaber  det  bliver  med 
det  første,  da  Kulden  tiltager  hver  Dag;  men  jeg  kan  jo  rigtignok 
ikke  nægte,    at   vi   have   det    udmærket   her.      1  Søndags   bade  vi 

Næstcommanderencle  om  Landlov,  jeg  haabede,  at  jeg  kunde  komme 
hjem  og  sige  Farvel;  men  den  gik  desværre  ikke,  vi  maatte  kjønt 
blive  ombord.  Hver  Dag  er  vi  en  Tour  op  over  Stængesalingen, 
og  det  er  virkelig  svært  at  holde  sig  fast  i  de  kolde  Touge.  Kofoed 
fik  igaar  sendende  en  af  disse  Æsker  til  Præstekraver,  fuld  af 
Thekrandse,  saa  Firmaet  kommer  til  at  føre  et  sandt  Herreliv  i 
Søen.  Hils  Henrik  mange  C4ange  fra  mig  og  ønsk  ham  god  For- 
nøjelse paa  Dandseøvelsen ;  det  er  sørgehgt  at  gaa  glip  af  Dandse- 
øvelser  og  Baller;  men  saadan  er  det  at  være  Sømand.  —  Lieut. 
Jacobsen  bragte  mig  Hilsen  fra  Fader.  .Jeg  fik  Faders  Brev  i 
Middags.  Jeg  skal  nok  sørge  for,  at  I  faae  Brev  fra  mig  endnu 
engang.  I  Søndags  spiste  Firmaet  saameget  Smør,  at  vi  iland 
maatte  kjøbe  1  Pd.  å  3  Mk.  4  Sk.  Sikke  unge  ufornuftige  Mennesker! 
Saa  kom  I  altsaa  ikke  paa  Landet,  det  er  jeg  forresten  glad  over. 
I  kan  troe,  det  vilde  saamæn  ogsaa  have  været  frygteligt  trist 
om  Vinteren.  Hils  nu  Jørgen,  Clara,  Julie,  Sophie,  Henrik,  Julie 
Gebauer,  Julie  og  Ninnen  og  Bedsteforældrene  mange  Gange 

fra  Eders 

Johannes. 

Vedbæk  cl.  12te  November  1868. 
Mine  kjære  Forældre  og  Sødskende! 
Jeg  vil  nu  sende  Eder  det  sidste  Brev;  thi  imorgen  faae  vi 
travlt  med  at  tage  det  sidste  Hold  Proviant  ind  fra  Nordbaaden, 
som  ligger  ved  Siden  af  os,  og  paa  Løverdag  Morgen  skal  vi 
gaae.  Jeg  maa  endnu  engang  takke  Eder  mange  Gange  saavel 
paa  mine  egne  som  paa  Firmaets  Vegne  for  de  dejlige  Sager,  I 
sendte  mig.  For  en  Times  Tid  siden  modtog  Borch  en  Forsending, 
hvoriblandt  en  Bøtte  Anchovis;  men  vi  har  ikke  taget  Hul  paa 
nogen  af  Pakkerne;  det  ville  vi  først  gjøre,  naar  vi  komme  i  Søen, 
og  saa  kan  man  nok  trænge  dertil;  for  den  bliver  vist  ganske 
frygtelig  i  Nordsøen.  Chefens  Hovmester  har  læst  Rapporten 
til  Chefen  og  har  ikke  kunnet  holde  tæt  for  en  af  Underoflicierne, 
og  idag  fortalte  Chefens  Hovmester  mig  selv,    at  det  var  muligt, 

vi  anløb  Plymouth,  at  vi  derfra  skulde  til  Cadix.  saa  til  Piræus, 
Smyrna,  Neapel,  Malta,  Algier  og  et  Par  Steder  til,  hvts  Navne 
han  ikke  kunde  huske. 

Da  jeg  idag  stod  Ordonants,  havde  Lieutnant  Schultz  Vagt, 
og  da  han  stod  ude  j^aa  den  agterste  Repos,  kaldte  han  paa  mig : 
»Kolthoff!«  »Halloj«.  Da  jeg  kom  hen  til  ham,  sagde  han: 
Kolthoff  I  hvis  der  skulde  være  noget,  Du  vilde  have  at  vide  paa 
Touren,  saa  kan  Du  komme  til  mig.  Du  har  nu  jo  rigtignok  to 
duelige  Lærere  i  Lieutenanterne  Bardenfleth  og  Schwanenfliigel ; 
men  hvis  der  alligevel,  for  Exempel  paa  Vagterne,  skulde  være 
noget,  Du  gjerne  vilde  have  Underretning  om  eller  forklaret,  saa 
kom  kun  til  mig,  saa  skal  jeg  gjerne  hjelpe  Dig  med  det.  Jeg 
sagde  jo  mange  Tak  derfor  og  gik. 

Synes  I  ikke,  det  var  kjønt  af  ham?  .Jeg  holder  ogsaa  saa 
meget  af  ham,  og  det  har  han  maaske  mærket.  Nu  vilde  jeg 
rigtignok  ønske,  at  I  maatte  holde  Eder  raske  i  den  lange  lange 
Tid  jeg  er  borte  fra  Eder,  og  at  I  naar  jeg  kommer  hjem,  maae 
have  det  lige  saa  godt.  som  da  jeg  rejste  fra  Eder,  I  Kjære! 
Lev  nu  rigtig  vel  og  hils  alle  mine  Bekjendte  ret  mange  Gange  fra 

Eders  hengivne  Søn 

Johanne.-  Kolthoff. 

Kronborg  d.  13de  November. 
Mine  kjære  Forældre! 
Grunden  hvorfor  jeg  skriver  til  Eder  er  den.  at  jeg  kan  for- 
tælle Nyheder.  Lieutenant  Jacobsen  har  nemlig  sagt  mig,  at  jeg 
kan  faa  Brev  fra  Eder,  naar  I  skrive  saaledes,  at  det  kan  konune 
til  Cadix  den  1ste  December;  thi  paa  den  Tid  komme  vi  dertil, 
og  ligeledes,  naar  I  skrive  et  Brev,  som  kan  være  i  Piræus  mellem 
den  12te  og  20de.  Jeg  vil  bede  Eder  meget  om  at  skrive  Brev 
til  mig  til  begge  disse  Steder,  da  det  er  saa  dejligt  at  høre  om  I 
ere  raske;  thi  det  er  den  eneste  Bekymring,  jeg  har,  naar  jeg 
er  saa  langt  fra  Eder,  den  at,  I  skulde  være  syge.  —  I  Eftermiddags 
Kl.  3  lettede  vi,    og  nu  ligge   vi   for  Anker  paa  Helsingørs  Rhed, 

hvorfra  vi  skal  sejle  imorgen  tidlig;  imorgen  Aften  skal  vi  have 
praiet  Skagens  Pynt  fra  os  og  paa  Søndag  Morgen  skal  vi  sætte 
Sejl  til.  Nu  vil  jeg  rigtignok  haabe,  at  Nordsøen  ikke  vil  \ære 
altfor  glubsk;  men  man  maa  jo  huske  paa,  at  en  Sømand  er  kun 
til  for  at  døje  ondt.  —  Igaar  Aftes  kaldte  Overbaadsmanden  paa 
mig  og  fortalte  mig,  at  Fader  havde  været  hans  Lærer,  og  iaften 
kaldte  Arbejdsbaadsmanden  paa  mig  og  sagde,  at  Fader  havde 
viet  ham  for  25  Aar  siden.  —  Jeg  skal  naturligviis  nok  gjøre  mig 
Umage  for  at  kjøbe  saadan  2  af  disse  sorte  Halsbaand;  men  det 
er  saa  frygtelig  usikkert,  at  jeg  kan  faae  et  saadant  at  kjøbe,  da 
vi  have  saa  overmaade  ringe  Udsigter  til  Landlov,  og  det  højeste, 
vi  kan  opnaae,  er  at  faae  Landlov  1  Gang  paa  hvert  Sted.  —  I 
kan  være  sikkre  paa,  at  saasnart  jeg  kan,  skal  jeg  nok  skrive 
til  Eder.  Det  liliver  rigtignok  lidt  drøjt  at  tilbringe  for  første 
Gang  en  Juul  borte  fra  det  kjære  Hjem;  men  —  een  Gang  skal 
jo  være  den  første,  og  desto  mere  vil  man  skjønne  paa  det  til 
næste  Juul.  Saa  venter  jeg  altsaa  et  langt  Brev  fra  Eder  i  Cadix. 
Hils  nu  Bedsteforældrene,  Onkler,  Tanter,  Fættere,  Cousiner,  Svogre, 
Brødre,  Søstre  og  alle  Bekjendte  fra 

Eders  hengivne  Søn 

Johannes  Kolthoff. 

(Af  Dagbogen). 
I  min  første  Dagbog  omtalte  jeg  allerede,  at  mine  første  Sø- 
reiser  foretoges  med  Fregatten  Jylland,  men  da  det  maaske  vil 
kunne  more  mig,  engang  i  Tiden  at  gjennemlæse  det  heri  Skrevne 
og  gjenkalde  mig  den  Tid,  jeg  for  første  Gang  var  borte  fra 
Hjemmet,  har  -jeg  nu  i  Sinde,  lidt  nærmere  at  fortælle  dette 
Vintertogt,  omtale  de  Forhold,  hvori  vi  (Aspiranterne)  tumledes,  de 
Venner,  jeg  der  ombord  fandt  i  Drechsel,  Knudsen,  Borch  og  en 
af  de  faste  Overmatroser  ved  Navn  Villiam  Lund,  ligeledes  vil  jeg 
ogsaa  give  en  lille  Beskrivelse  af  de  Ting,  Storme  og  godt  Veir, 
Arbeide  ombord  og  Fornøielser  i  Land,  som  Alt  tildeltes  os  i 
rundeligt  Maal. 

Den  7de  October  1868  afmønstredes  jeg  fra  Fregatten,  der  da 
havde  været  5  Maaneder  ude,  hvoraf  de  første  2  Maaneder  hengik 
med  at  ligge  i  Kalø  Vig  for  grundigt  at  indøves  i  Exercitsen,  i  de 
3  sidste  seilede  vi  først  en  10  Dage  om  i  Østersøen,  derpaa  til 
Kjøbenhavn  for  at  indtage  Proviant,  og  endeUg  gik  vi  udenlands, 
norden  om  Skotland  til  Lissabon,  til  Cherbourg  og  atter  til  Kjøben- 
havn. Saa  var  jeg  hjemme  omtrent  14  Dage;  den  21de  samme 
Maaned  atter  mønstret  med  samme  Skib,  der  dennegang  skulde  til 
Middelhavet.  Jeg  troer,  det  var  en  Løverdag,  da  vi  fra  Logiskibet 
Dronning  Marie  marscherede  ombord  i  Jylland  med  vore  Randsier. 
Efterat  vor  Plads'  til  disse  var  os  anviist,  bleve  vi  kaldte  op  paa 
Dækket,  agterud  paa  Skandsen,  hvor  vor  Chef,  Gommandeur 
Schultz ,  vor  Næstcommanderende  Captain  Schoustrup  og  vor 
Lieutenant  Lieut.  Bardenfleth  vare  samlede.  Vi  maatte  paradere 
foran  Chefen,  som  derpaa  holdt  en  Tale  til  os  om  ved  alle  Lei- 
ligheder  at  vise  os  flinke,  hurtige,  behændige  og  muntre  til  vort 
Arbeide,  altid  at  være  de  Første,  naar  der  blev  halet;  thi  det  var 
deri  en  ægte  Sømand  skulde  sætte  sin  Ære,  at  kunne  springe  fra 
det  ene  Toug  til  det  andet  under  Maneouvrer,  losse  hiint  og  sætte 
dette  fast;  men  fremfor  Alt,  aldrig  at  tage  feil  af  de  forskjellige 
Tougender  under  Seilmaneouvrerne,  da  vi  derved  kunde  styrte  vore 
Skibskammerater  i  den  største  Fare  og  Ulykke.  Derpaa  blev  vi 
inddelt  i  Kvarterer  og  Skifter,  jeg  kom  paa  Dronningens  Kvarter, 
4de  Skifte  sammen  med  Kofoed,  Johansen  og  Fleischer.  Saaledes 
bleve  vi  nemlig  inddelt,  af  2  af  dem,  som  havde  været  en  Tour 
til  Orlogs,  kom  paa  Skifte  sammen  med  et  Par  af  de  saakaldte 
»Nye«.  —  Søndagen  derpaa  (vi  laae  endnu  inde  i  Flaadens  Leie) 
fik  vi  om  Eftermiddagen  Landlov,  og  jeg  gik  hjem,  hvor  der  des- 
værre var  Selskab  den  Aften,  og  da  Kl.  var  8,  skulde  jeg  atter 
ombord,  hvorfor  jeg  ved  Thebordet  sagde  Farvel,  uden  videre  Af- 
sked, da  jeg  troede  endnu  at  komme  i  Land  nogle  Gange  før  vi 
seilede.  Harald  Raasløff  (Henriks  Klassekammerat)  var  ogsaa  hos 
os  den  Aften,  og  da  jeg  gik,  fulgte  han  mig  derud  og  bad  mig 
om  at  medbringe  nogle  Stene  fra  gamle  Mindesmærker  i  fremmede 

Lande,  og  denne  Bøn  opfyldte  jeg  ogsaa,  idet  jeg  fra  Athen  med- 
bragte Stene  af  Parthenon  og  Akropolis,  og  ligeledes  en  Mosaik- 
steen, som  jeg  neglede  i  Pompeji,  endskjøndt  2  Vogtere  ledsagede 
os  hele  Veien. 

Næste  Morgen  om  Mandagen  Kl.  5  førte  vi  Varp  ud  og 
om  Formiddagen  lagde  vi  fra  Leiet  ud  paa  Indrerheden.  Nu  hørte 
jeg  til  min  store  Ærgrelse,  at  der  ingen  Landlov  gaves  mere.  Det 
gjorde  forresten  et  ubehageligt  Indtryk  paa  mig,  den  Tanke,  ikke 
engang  at  have  taget  en  rigtig  Afsked  med  alle  i  Hjemmet;  men 
hvad  var  der  at  gjøre  derved,  intet  andet  end  at  søge  at  slaae 
det  ud  af  Tankerne,  og  dertil  hjalp  den  Omstændighed  mig,  at  vi, 
faa  Dage  efter,  lettede  og  gik  til  Vedbæk  for  at  ligge  der  14 
Dage.  Strax  da  vi  havde  ligget  der  et  Par  Dage,  begyndte  Vinter- 
kulden at  gjæste  os,  og  jeg  kan  just  ikke  sige,  at  den  var  en  saa 
behagelig  Gjæst  som  alle  de  menneskelige  Besøgende,  der  hyppig 
kom  ombord  om  Eftermiddagen  og  om  Søndagen.  En  Søndag 
Middag  Kl.  12  sade  vi  nede  og  skaffede  agter  paa  Batteriet,  da 
pludselig  2den  Styrmand  kom  ned  ad  Trappen  hen  ved  vort  Bord 
og 'spørger:  »Er  Kolthoff  her?«  »Haloi,«  svarede  jeg,  og  i  det 
Samme  seer  jeg  Fader.  Nu  spadserede  jeg  med  ham  op  og  ned 
ad  Batteriet,  viste  Fader  derpaa  ned  paa  Banjerne  og  i  det  Hele 
taget  omkring  alle  Steder.  Flere  Ting  hørte  jeg  jo  fortælle  om 
Hjemmet  og  gode  Venner  og  Bekjendte.  — 

Efterat  Fader  en  Tid  lang  havde  talt  med  mig,  gik  han  ind 
i  Chefens  Kahyt,  hvor  Chefen  tilligemed  flere  Officierer  vare  sam- 
lede. —  Derind  skulde  jeg  nok  bare  mig  for  at  følge  med,  men  i 
Stedet  derfor  stak  jeg  atter  over  til  Bordet,  hvor  Knudsen  (den 
smukke  og  muntre)  var  ifærd  med  at  rangere  Kjødet.  Næppe  var 
jeg  færdig  med  at  skaffe,  før  Fader  atter  kom  ud,  og  da  jeg  vidste, 
at  der  om  kort  Tid  vilde  gaae  Fartøi  i  Land,  sagde  jeg  det  til 
Fader,  som  jeg  nu  bad  hilse  mange  Gange  fra  mig  i  Hjemmet, 
hvorpaa  vi  skiltes,  for  ikke  at  sees  før  efter  6  Maaneders  Forløb. 
Da  vi  havde  ligget  en  8  Dages  Tid  ved  Vedbæk,  lettede  vi  og 
kom   om  Aftenen   udfor  Helsingør,   hvor  vi  atter  ankrede  op,  dog 


58 

kun  for  Natten.  —  Næste  Morgen  Kl.  4  lettede  vi  atter  Anker  og 
nu  stode  vi  endelig  ud  ad  Kattegattet  til.  Jeg  husker  ikke  andet, 
end  at  Veiret  var  godt,  indtil  vi  kom  i  Nordsøen,  hvor  vi  fik  det 
første,  men  ikke  det  sidste  Rap.  —  Imidlertid  har  jeg  glemt  at 
omtale,  hvorledes  4  af  os,  Liitken,  Kofoed,  Borch  og  jeg  havde 
sluttet  os  sammen  angaaende  Fouragering  ved  Vedbæk,  dels  kjøbt, 
dels  faaet  sendende  hjemmefra  storartede  Delikatesser,  naar  man 
er  paa  Søen,  bestaaende  af  Rullepølser,  Anchiovis,  Eidam'er  Ost 
etc.  —  Endnu  var  imidlertid  Borchs  Forsyning  ikke  ankommen, 
først  den  allersidste  Dag,  vi  endnu  laae  ved  Vedbæk,  arriverede 
det  forventede  Magazin.  Men  nu  blev  —  paa  engang  tosset  og 
erklærede,  at  han  vil  ikke  give  sin  Forsyning  til  Firmaet.  Vi 
gjorde  selvfølgelig  gruelig  Mudder  med  den  arme  —  og  Enden 
blev,  at  han  i  sin  Ilterhed  fortalte  sig  og  sagde:  »Ja  værs'god,  I 
maae  saamæn  gjerne  beholde  det,  men  jeg  skal  ikke  have  noget 
af  at  være  med  i  den  Forening.«  »Ja  lad  gaae,«  sagde  jeg,  og 
de  øvrige  i  Firmaet  sloge  ligeledes  strax  til.  Der  sad  nu  Mr.  — 
og  maabede.  Ingen  maa  nu  tro,  at  jeg  ikke  holdt  af  — ;  tvært- 
imod, han  var  saamæn  en  af  de  Raskeste  af  os,  der  var  kommen 
tilsøes,  ja  jeg  troer  saamæn  godt,  jeg  kan  sige,  at  han  var  Nr.  1, 
hvor  det  gjaldt  at  vove  noget,  ligeledes  var  han  en  af  mine  bedste 
Venner,  hvilket  han  er  bleven  saa  meget  mere  nu,  da  vi  skulle 
samme  Vei  i  Livet,  begge  tilsøes,  og  begge  til  Koffardies.  —  Imid- 
lertid gal  blev  jo  Raden  over  saaledes  at  have  fortalt  sig:  men  nu 
var  der  jo  ikke  mere  at  gjøre  derved,  han  kom  aldrig  mere  ind  i 
Firmaet,  men  nøledes  med,  undertiden  at  blive  tracteret  af  os  med 
sin  egen  Forsending.  Alt  gik  altsaa,  som  ovenfor  sagt,  godt,  indtil 
vi  fik  vor  første  Ryger  i  Nordsøen.  Nu  maa  man  vel  erindre,  at 
ikke  Alle,  som  blive  udcommanderede  til  Orlogstjeneste,  ere  Sø- 
folk, tværtimod  befinder  der  sig  ogsaa  mange  Skomagere,  Skrædere, 
Bagere  og,  kort  sagt,  Folk  af  alle  mulige  Haandteringer,  og  disse 
Sjæle  ere  selvfølgelig  heller  slet  ikke  vante  til  Søen,  men  lide  der- 
imod af  den  for  mig,  som  for  saa  mange  Andre  velbekjendte,  men 
heldigviis  nu  overstaaede  saa  behagelige  Søsyge.    Det  var  en  Aften 

Kl.  8,  da  vi  som  sædvanligt  mønstrede  til  Kølerne  og  gik  ned 
med  disse  paa  Banjerne  eller  Batterierne,  hængte  dem  op  og  en, 
to,  tre  laae  og  snorksov  i  dem,  da  vi  pludselig  hører  den  vel- 
bekjendte  Pibe  lyde,  efterfulgt  af  Pralet:  »Reis  ut  af  Kølerne 
overalt,  hver  Sjæl  og  Kjæft«.  Jeg  vaagnede  og  ahnede  nok,  det 
var  Storm;  men  Drechsel,  en  af  de  Nye,  som  laa  ved  Siden  af 
mig,  stak  Hovedet  ud  af  Kølen,  gloede  paa  mig  og  sagde:  »Skal 
Du  nu  op  til  Hundevagt,  Gud  ske  Lov,  at  jeg  har  Frivagt  i  Nat 
og  kan  sove  til  Kl.  4.«  »Hvad  for  Noget,  nei  tørn  Du  hellere  ud 
med  det  Samme,  Du  skal  vide,  der  er  purret  ud  overalt,  det  er 
Uveir.«  »Hvad  er  det.«  »Ja  det  faaer  Du  s'gu  nok  at  mærke, 
naar  Du  kommer  paa  Dækket,  skynd  Dig  blot.«  Endelig  kunde 
Fyren  tjumpe  ud;  men  jeg  var  allerede  færdig  med  at  surre  min 
Køle,  da  han  reiste  ut,  derfor  surrede  jeg  hans,  mens  han  klædte 
sig  paa,  og  just  som  jeg  var  færdig  dermed,  praler  Skibssergeanten : 
»Lad  Kølerne  blive  nede  Manne  og  kom  blot  op  lidt  hurtigt.« 
Naa,  jeg  kom  jo  op  paa  Dækket,  og  der  vare  de  ved  at  rebe 
Mærsseilene,  Storseilet  og  Fokken.  »Hal  af  Givtougene,  hal  Gutter, 
syng  for  deroppe  paa  Ræerne,  flere  Folk  til  Givtougene,  i  Mærset! 
Store  Mærs!  er  der  noget  i  Bekneb  for  det  Luv-Givtoug?  »Nei 
Hr.  Captain!«  lød  Svaret.  »Saa  hal  væk  for  Satan,  riv  det  itu.« 
»Du  Flagmand  der  (det  var  til  mig),  los  den  store  Bugline  og  rip 
efter  paa  den.«  »Javel!«  og  jeg  hen  og  lossede  den;  men  da  jeg 
saa  rippede  efter,  syntes  jeg,  den  var  saa  forbandet  fidtet,  og  ved 
at  see  til,  opdagede  jeg,  at  En,  i  Stedet  for  at  offre  til  Neptun, 
havde  forvexlet  denne  med  Store  Bugline  og  øllet  den  over  med' 
Ærter  og  Flæsk.  Nu  lagde  jeg  ikke  Mærke  til,  at  Næstcommanderende 
stod  ved  Siden  af  mig,  og  ved  at  tage  fat  i  alt  dette,  siger  jeg 
uvilkaarligt  til  mig  selv:  »Ih!  den  er  rigtignok  reen.«  »Hvad  er 
der  i  Veien?«  spørger  nu  en  Stemme,  og  ved  at  see  til  Siden 
seer  jeg  Næstcommanderende  staae  og  lee  ad  mig,  han  havde  vist 
seet,  hvad  det  var,  han  havde  sat  mig  til.  »Ingen  Ting,  Hr. 
Captain!«  svarede  jeg;  men  jeg  tænkte  jo  rigtignok,  hvad  er  saa 
bedst,   enten  at  gaae  i  Borgerdydsskolen  paa  Christianshavn  eller 

staae  her  og  rave  i  Øllebrød  om  Natten.  Veiret  var  nu  ogsaa 
nederdrægtigt,  bælmørkt  var  det,  regne  gjorde  det  og  saa  blæste 
det,  og  lige  var  man  kommen  ud  af  Reden,  Søvn  i  Øinene,  jeg 
med  Seildugssko  i  saadan  et  Søl;  men  pludselig,  som  jeg  gjør 
disse'  sørgelige  Betragtninger,  kommer  jeg  til  at  see  til  Veirs,  og 
der  seer  jeg  dem  ligge  og  stikke  Reb  ind  i  Krydsseilet.  »Uh,« 
tænkte  jeg,  »det  var  raskere  at  komme  derop.«  Derpaa  siger  jeg 
til  Gaptainen:  »Hr.  Gapt. !  behøver  jeg  at  staae  længere  ved  Bug- 
hnen,  nu  har  jeg  halt  flere  Bugter  igjennem  Blokke,  saa  den  ligger 
helt  slæk,  og  de  tager  ikke  mere  deroppe.«  »Nei,  saa  er  det  vel.« 
Glad  var  jeg,  og  stikker  agter  efter  for  at  komme  op  paa  Kryds- 
raaen,  da  mødte  jeg  Borch.  »Gaar  Du  med  til  Veirs  op  at  rebe 
Krydsseil,«  spørger  jeg  ham.  »Ja  vel,  naar  bare  vi  kan  komme 
op.«  »Det  gaaer  nok,«  og  vi  op  ad  Krydsvant;  men  næppe  vare 
vi  entrede  et  Par  Vexlinger  op,  saa  praier  Næstcommanderende : 
»Hvor  skal  I  hen.  Drenge?«  Vi  bleve  staaende  i  Vantet  og  svare: 
»Op  at  rebe,  Hr.  Gapt.!«  »Er  I  gale,  i  saadan  et  Veir,  nei  bliv 
I  hellere  paa  Dækket,  og  vent  med  at  gaae  derop,  til  man  sender 
jer.«  Vi  stak  ned  igjen,  og  da  vi  vare  komne  lidt  forbi  Næst- 
commanderende, putfer  Borch  mig  i  Siden  og  siger ;  »Hvad  Fanden 
skal  vi  nu,  Jean?«  »Jeg  vil  s'gu  derop  alligevel,  naar  han  bare 
vilde  rippe  sig  lidt  derhenne,  for,  saalænge  han  staaer  der,  gaaer 
jeg  ikke  derop;  men  Du  kan  jo  stikke  hen  og  hale  lidt.«  »Troer 
Du,  jeg  er  gal,«  svarer  han,  »her  skal  Du  see,  hvordan  Store  Bras 
har  svinet  mig  til,«  og  med  det  Samme  dreiede  han  Siden  til  og 
'der  var  han  jo  rakket  til  ligesom  jeg  med  Øllemad.  »Ja,  her  kan 
vi  ikke  staae  og  drive;  men  lad  os  tage  fat  i  Nokgardingerne, 
saa  kan  vi  nok  holde  Øie  med  Næstcommanderende,  og  saasnart 
vi  see  Leilighed,  stikke  vi  tilveirs.«  Derom  bleve  vi  enige,  og 
Skjæbnen  begunstigede  os,  og  en,  to,  tre,  vi  opad  Vantet  op  i 
Krydsmærs.  Der  stod  min  Ven  Villiam  Lund  oppe,  og  da  han 
saae  mig,  sagde  han:  »Hvad  vil  Du.«  »Ud  paa  Raacn  til  Reb- 
ning.« »Det  maae  Du  s'gu  ikke  i  det  Vcir,  Seilet  kan  jo  slaae 
jer  ned;«  men  i  det  Samme  løb  han  op  paa  Æselshovedet  og  ned 

ad  Kryds -Toplent  ud  paa  Læ -Nok  til  Stikbouten;  da  jeg  saae 
ham  derude,  løb  Borch  og  jeg  ud  til  Luvart,  og  der  laae  vi  paa 
Raaen  og  fiskede  op  paa  Seilet.  Endelig  lød  Raabet:  »Hal  ud  til 
Luvart  —  reb  op«  og  nu  begyndte  Rebningen.  Snart  var  denne 
fuldendt  og  vi,  ind  ad  Raaen,  op  i  Mærset.  Der  traf  vi  atter 
Villiam  Lund,  han  saae  paa  os,  men  sagde  Intet.  —  Da  vi  kom 
ned  paa  Dækket,  saae  vi,  at  de  endnu  ikke  var  færdig  med  at 
rebe  Fokken.  Borch  og  jeg  stode  ved  hinandens  Side  og  saae  op; 
pludselig  udbryde  vi,  lige  i  samme  Øieblik  til  hinanden:  »Skal  vi 
derop.«  »Javel!«  svarede  vi,  og  vi  entrede  op  en  til  Luvart  og 
en  i  Læ,  forat  man  ikke  skulde  lægge  Mærke  til  os.  Saa  var 
der  en  af  Baadsmændene,  som  antog  mig  for  en  af  dem,  som 
hørte  til  at  rebe  Fokken,  men  som  først  gik  til  Veirs  nu;  han 
skulde  altsaa  straffes,  og  Underofficieren  brøler  efter  mig,  da  jeg 
var  kommen  lidt  op:  »Hvad  Nummer  har  Du!  Du  der  i  Fokke- 
vantet.« Men  jeg  kunde  naturligviis  ikke  sige  mit  rigtige  Nummer, 
da  Næstcommanderende  i  Forveien  havde  forbudt  mig  at  gaae 
tilveirs;  dog  langt  mindre  kunde  jeg  sige  en  Andens  Nummer,  da 
saa  han  vilde  komme  i  Forlegenhed  derfor;  derfor  svarede  jeg 
ikke  et  Ord;  men  skyndte  mig  derop.  Jeg  løb  jo  hurtig  ud  paa 
Raaen;  men  paa  Nokken  var  der  Folk  nok,  saa  jeg  maatte  pænt 
blive  i  Kvarten;  men,  ih!  Du  Store!  sikken  en  Pert!  naar  jeg 
traadte  ned  i  den,  gik  Fokkeraaen  mig  lige  efter  Næsen,  saa  der 
kunde  jeg  nok  ikke  udrette  meget;  jeg  maatte  da  lægge  mig  paa 
Maven  over  Raaen  og  sætte  Albuerne  ind  mod  Forkant  af  Raaen ; 
men  da  vi  vare  færdig  med  at  rebe,  blev  det  værste,  at  komme 
ind  af  Raaen  igjen;  dog  dertil  hjalp  nu  en  af  Matroserne  mig, 
som  traadte  Perten  ned  lidt  længere  henne,  hvorved  den  hævede 
sig  under  mig,  og  paa  denne  Maade  slap  jeg  fra  den  Tour.  — 
Da  Kl.  var  11,  var  hele  denne  Hurlumhei  overstaaet,  hvorima  jeg 
atter  gik  tilkøis,  for  imidlertid  kun  at  slumre  1  Time,  da  jeg 
Kl.  12  skulde  op  til  Hundevagt.  —  Da  vi  kom  op  (Kofoed, 
Johansen,  Fleischer  og  jeg),  gik  Søen  endnu  dygtig,  og  det  blæste 
hgesaa  stærkt  som   før;    men   nu   var  heldigviis  Alt  rebet,    hvad 

der  skulde  rebes.  Desværre  blev  Johansen  og  Fleischer  saa  søsyge, 
at  de  fik  Lov  af  den  vagthavende  Officier,  Captain  Jacobsen,  til 
atter  at  krybe  i  Køien,  og  paa  den  Maade  fik  Kofoed  og  jeg  hver 
2  Timers  Tørn  ved  Rattet.  Kofoed  tog  de  2  første  Timer,  i  hvilke 
jeg  gik  op  og  ned  ad  Kobryggen  og  røg  min  Pibe,  tænkende  paa 
Hjemmet,  om  end  med  Længsel,  saa  dog  ikke  med  Hjemvee  og 
Veemod.  —  Da  altsaa  disse  2  første  Timer  vare  forbi,  gaar  jeg 
hen  og  afløser  Kofoed.  Da  jeg  havde  staaet  Vagt  {  Times  Tid, 
seer  jeg  til  Nathuuslanternerne  og  opdagede,  at  Kofoed  slet  ikke 
havde  frisket  disse.  Altsaa  tager  jeg  en  i  hver  Haand,  gaaer  ned 
ad  Agtertrappen  til  Batteriet.  Rask  traver  Jean  hen  ad  Batteriet 
og  er  akkurat  kommen  til  Fokkemasten,  da  der  kommer  en 
gruelig  Overhaling,  Vandet  styrter  ind  ad  Kanonportene,  Fregatten 
krænger  over  ad  Læ  til,  jeg  sætter  det  ene  Been  tværs  for  at 
staae  fast,  men  det  forslaar  ikke,  jeg  begynder  at  glide,  idet 
Vandet  tager  fat  om  Fødderne  paa  mig,  og  der  kjører  jeg  med 
en  Lanterne  i  hver  Haand  lige  ned  i  Læ,  seer  ikke  en  fyldt 
Vandballie,  men  rouser  lige,  med  Agterspeilet  først,  ned  i  Ballien 
med  Benene  i  Veiret.  Huen  fløi  af  mig  og  Lanternerne  fløi  henad 
Batteridækket ,  og  der  sad  jeg  i  Vandballien  og  var  saa  forbauset 
over  den  Fart,  hvormed  det  Hele  var  foregaaet,  at  jeg  knap  igjen 
kunde  komme  op  af  det  væmmelige  vaade  Badekar.  Tilsidst 
lykkedes  det  mig,  jeg  løb  hen  og  fangede  mine  Lanterner,  gik 
derpaa  hen  til  Luntevagten,  fik  ny  Olie  i  dem,  og  saa  vandrede 
jeg  atter  dyngvaad  op  paa  Dækket,  stod  der  Resten  af  min 
behagelige  Nattevagt,  med  vaadt  Tøi,  og  blev  ganske  gjennemblæst 
af  den  kolde  Vind,  som  hylede  i  Tougværket.  Da  Kl.  var  4, 
endte  denne  yndige  Hundevagt,  jeg  gik  tilkøis  og  sov  nu  til  Kl.  6 
om  Morgenen,  da  vi  atter  bleve  pebne  op,  og  nu  gik  Dagene  og 
Nætterne  som  sædvanligt  paa  en  Orlogsmand,  indtil  vi  kom  til 
Canalen.  —  Det  første  Fyr  vi  fik  i  Sigte  var  Nord  Foreland ;  men 
det  var  der  ikke  noget  interessant  ved.  —  Da  vi  vare  ude  af 
Canalen,  bleve  Fyrene  slukkede,  Baadsmandens  Pibe  skingrede 
atter,  efterfulgt  af  Raabet:  alle  Mand  op  til  at  gjøre  Seil  los.    Det 

var  noget  vi  kunde  bruge,  jeg  i  det  Mindste,  hurtigt  stode  Boven- 
Bramseilsgasterne  paa  Vantleiderne ,  parate  til  at  løbe  tilveirs. 
Endelig  pralede  den  vagthavende  Officier:  entre,  Boven-Bram-  og 
Bramseilsgasterne  i  Forhaanden,  og  snart  stode  alle  de  Folk,  som 
skulde  beslaae  Seilene  inde  ved  Masten,  hver  ved  sin  Raa.  »Ud 
paa  Ræerne«  ,  var  det  næste  Commandoord ,  og  da  gik  det  for 
sig,  Knudsen  og  jeg  i  Bugen  paa  store  Boven-Bram-Raa,  og  snart 
laa  vort  Seil  klart  til  at  falde  ned,  da  lød  det:  »Lad  falde 
Seilene,  entre  ned«,  og  nu  var  der  jo  den  sædvanlige  Kapløbning 
ned  ad  Vanterne.  —  Nu  gik  Orlogslivet  atter  sin  vante  Gang. 

Gadix  d.  6te  December  1868. 
Mine  kjære'  Forældre  og  Sødskende ! 
I  kan  tro  det  var  dejligt  for  mig,  da  jeg  i  Mandags  kom 
hertil,  strax  at  modtage  Brev  fra  Eder,  I  Kjære!  Touren  over 
Nordsøen  gik  udmærket,  naar  jeg  undtager  en  stærk  Storm,  som 
vi  fik  en  Aften  just  som  vi  vare  komne  tilkøjs.  Alle  Mand  blev 
pebne  op  og  vi  maatte  jo  tørne  ut  af  Køjerne  og  blive  oppe  et 
Par  Timer,  til  Dampen  var  bleven  sat  op  og  Sejlene  beslaaede. 
Da  vi  paa  forrige  Tour  gik  gjennem  Canalen,  var  det  om  Morgenen, 
men  denne  Gang  var  det  henimod  Aften,  da  vi  saae  Englands 
Kyst.  Lidt  før  vi  saae  Dower,  passerede  vi  en  mindre  By  Deal, 
som  var  illumineret  overordentlig  stærkt;  Klokken  var  henimod 
7 i  om  Aftenen,  da  jeg  stod  ude  paa  Reposen  og  saae  ind  paa 
Land,  Som  jeg  stod  allerbedst  hengiven  til  mine  egne  Tanker, 
[det  var  den  18de  Nov.J,  kom  Lieutnant  Bardenfleth  ud  til  mig 
og  fortalte  mig,  at  der  paa  denne  Dag  over  hele  England  var 
stor  Festlighed  paa  Grund  af  en  vis  Person  ved  Navn  Guy  Fawkes, 
som  vilde  omstyrte  Englands  Regjering,  men  blev  opdaget  og 
siden  henrettet.  Det  er  til  Minde  derom,  at  Englænderne  hvert 
Aar  holde  Fest  over  hele  Landet.  Festen  bestaar  i  Illumination  i 
Pyerne  og  en  Dukke,  de  klæder  ud  i  alle  Slags  Dragter  og  tilsidst 
brænder.  —  Jeg  har  glemt  at  fortælle  Eder  en  Ting,  som  vil 
interessere'  Eder  meget.  —   Det  var  en  Nat  i  Nordsøen,  jeg  havde 

Hundevagt  (12 — 4).  Søen  gik  svært,  Fregatten  rullede  voldsomt; 
vi  var  4  Elever,  som  havde  Vagt  fra  12 — 4:  Kofoed,  Johansen, 
Fleischer  og  jeg.  Johansen  og  Fleischer  vare  af  de  nye,  og  de 
laae  derfor  og  gjorde  det,  som  man  ikke  kan  fortænke  dem  i,  — 
de  øllede  sig  ganske  voldsomt.  Kofoed  og  jeg  maatte  derfor  staae 
paa  Vagt  4  stive  Timer.  Paa  Vagten  skulde  jeg  ned  paa  Batteriet 
med  en  Lanterne  for  at  faae  den  frisket.  Næppe  havde  jeg  med 
megen  Besvær  naaet  hen  til  Luntevageren  og  faaet  Lanternen 
frisket  og  begyndt  paa  Touren  tilbage,  da  der  kom  en  voldsom 
Overhaling.  Skuden  lagde  sig  næsten  heelt  paa  Siden;  jeg  gik 
for  fulde  Sejl  med  Lanternen  i  Haanden  indtil  jeg  kovendte  aldeles. 
Lanternen  fløj  fra  mig  og  jeg  satte  mig,  hele  Personen,  i  en  Balle 
Vand,  saa  jeg  blev  dyngvaad  fra  Top  til  Taa.  Da  jeg  reiste 
mig  op,  var  jeg  ganske  gjennemblødt;  jeg  tog  min  Lanterne  i 
Haanden  og  gik  op  paa  Dækket.  Mørkt  var  det,  saa  der  var  jo 
Ingen,  som  kunde  see,  at  jeg  var  vaad ;  det  havde  jo  ogsaa  været 
flaut.  Klokken  var  nu  llf,  altsaa  havde  jeg  godt  3  vaade  Timer 
at  staae  i.  Jeg  stod  altsaa  der,  mine  vaade  Buxer  daskede  mig 
om  Benene.  Da  jeg  havde  staaet  lidt,  kom  den  vagthavende 
Officier  Lieut.  Jacobsen  hen  til  mig  og  sagde:  »Hør,  Kolthoff, 
naar  har  Du  isinde  at  gaae  op  til  Examen?«  —  »Ja  det  veed  jeg 
selv  ikke  rigtigt,  Hr.  Lieut.,  jeg  havde  tænkt  noget  paa  at  gaae 
op  til  Foraaret,  en  Maaneds  Tid  efter  at  jeg  kommer  hjem,  men 
jeg  veed  ikke,  om  jeg  kan  blive  færdig  til  den  Tid.«  —  »Naa 
hvad  kniber  det  mest  for  Dig  i.«  »I  Mathematik!«  »Kunde  Du 
have  Lyst  til  at  læse  med  mig  sammen  med  Liitken?«  »Ja  det 
havde  jeg  voldsomt  Lyst  til.«  »Naa  ja,  saa  kan  Du  jo  komme 
hen  til  mig  imorgen  tidlig,  saa  kan  vi  tale  nærmere  om  det.« 
»Mange  Tak,  Hr.  Lieut.,«  sagde  jog  og  vraltede  afsted  i  mit  vaade 
Tøj.  Nu  læser  jeg  med  Lieut.  hver  Dag.  Fransk  (200  Sider  af 
Columba),  Engelsk  (200  Sider  af  Peter  Simple  paa  Engelsk)  Historie 
(Kofods  Verdenshistorie),  Mathematik  (Mundts  Geometrie  og  Stens 
Algebra.)  —  Men  jeg  troer  dog  alligevel  ikke,  at  jeg  kan  faae  lært 
saa  meget,  at  jeg  kan  gaae  op  til  Examen  til  Foraaret;  men  det  er 

jo  altid  rart  at  blive  holdt  i  Vane  med  at  læse.  —  Da  jeg  havde 
staaet  hdt,  stedse  dryppende,  kom  Lieut.  Møller  hen  til  mig  og 
spurgte,  om  det  var  Kolthoff,  som  stod  her;  jo  det  var  det  jo; 
saa  tog  han  mig  ind  i  Ruffet  og  gav  mig  et  dejligt  Glas  Vin.  — 
Da  jeg  havde  faaet  det  vel  til  Bunds,  gik  jeg  ud,  og  da  Kl.  var  4, 
tog  jeg  tørt  Tøj  paa.  —  Det  var  mærkværdigt  for  mig  at  læse  i 
Eders  Brev,  at  I  løbe  paa  Skøjter;  vi  have  det  saa  varmt  her,  at 
jeg  maatte  kaste  baade  Underbuxer  og  Uldtrøjer,  og  vi  have  16  å  17 
Graders  Varme.  .Jeg  lever  ikke  af  andet  end  Figener,  Apelsiner 
og  ægte  Kastanier.  I  Fredags  vare  vi  i  Land  med  vor  herlige, 
gode  og  omhyggelige  Lieutenant  Bardenfleth  og  saae  Orlogsværftet ; 
der  var  rigtignok  ikke  noget  at  see;  især  naar  man  har  seet 
Værftet  i  Gherbourg.  —  sagde  til  mig,  at  de  naturligviis  snød 
os  en  heel  Deel,  og  at  vi  derfor  skulde  see  at  gjøre  det  samme 
ved  dem.  1  Franc  er  jo  lidt  over  2  Mk.,  men  den  er  omtrent 
af  samme  Caliber  som  en  dansk- Mk.  Jeg  bildte  dem  derfor  ind 
at  det  var  en  Franc,  og  da  de  efter  lang  Betænkning  kom  til  det 
samme  Resultat,  gav  de  mig  derfor  for  en  Mark  127  Figener  og 
10  Apelsiner. 

Men  nu  skal  I   høre  noget,    som  I  vist  knap  vil  tro.     Igaar 
vare  vi  i  Land  i  Cadix  fra  Kl.  8  til  Kl.  5.  —   Klokken  var  2^  og 
jeg  havde  just  faaet  kjøbt  en  Vifte  til  at  have  med  hjem,   da  jeg 
for  Enden    af  Gaden    seer  en   Del  Soldater.      Jeg  løb  derhen  og 
efterat  en   af  dem   havde  læst  noget  op,    ilede  Soldaterne  ned  ad 
Gaden.     Jeg  troede  at  det  var  Parade  eller  saadan  noget  og  ved- 
blev derfor   at   slendre  ganske  roligt  om,    men  da  jeg  svaier  om 
Hjørnet  til  en  aaben  Plads,    seer  jeg  pludselig  en  Flok  Kvinde- 
mennesker komme   strygende  hen  ad  Gaden.     De  stakkels  smaae 
sorte  Unger,    som  ikke    kunde  følge  saa  hurtigt,    kom  jo    ogsaa 
løbende,    men  gik  paa  Bagen  hvert  Øjeblik.      Efter  dem  kom  en 
Hob  Mandfolk  eller  Banditer,  ikke  iført  andet  end  en  Hat,  en  hvid 
Skjorte   og  et  Par  hvide   Buxer    samt    en    Bøsse    paa    Skulderen. 
Efter  dem  fulgte   en  Klynge  Soldater.     Pøblen  flygtede  hen  til  en 
Muur,  saa  at  de  vare  dækkede  i  Ryggen,  og  saa  plaffede  de  lystigt 

væk.  Ovenpaa  Murene  stode  Pøblen  med  store  Sten,  som  de  hev 
i  Hovedet  paa  Soldaterne.  Overalt  blev  Dørene  lukkede,  Skodderne 
slagne  for  Vinduerne.  Vi  vare  5  Elever  sammen  dengang. 
Kuglerne  peb  omkring  os  og  sagde  Hui  Huit!  Den  ene  af  os  — 
begyndte  at  græde  og  skabe  sig  og  sagde:  »Aa  Kolthoff!  løb,  løb, 
hvad  gaar  Du  saadan  og  driver  for,  her  nytter  det  ikke  at  være 
saa  koldblodig,  vi  skal  dog  ikke  lade  os  skyde  her«.  »Nej«,  sagde 
jeg,  »det  er  heller  ikke  min  Mening  at  lade  mig  skyde  her:  men 
det  er  min  Mening,  at  hvis  de  ere  ubestemte  om  de  skal  skyde 
paa  os  eller  ej,  saa  gjør  de  det  meget  heller,  naar  vi  løbe;  og 
hvis  de  skyde  efter  os,  saa  synes  jeg  ikke,  at  vi  skal  gaa  hen 
imod  dem,  men  jeg  synes  min  Sandten  heller  ikke,  at  vi,  som  vil 
være  Officerer,  skulle  løbe  for  dem«.  Saa  gjorde  de,  som  jeg 
havde  sagt,  og  vi  gik,  —  endskjøndt  Kuglerne  gik  lige  ved  Siden 
af  og  i  Murene,  hvor  de  enten  blev  siddende  eller  prellede  af  og 
saa  faldt  ned  ved  os,  —  forbi  de  Krigende  hen  til  en  anden  Plads, 
hvor  vi  saae  nogle  andre  Folk  (danske  Matroser)  staa  og  see  paa 
Skydningen.  Iblandt  os  5  Elever  var  der  3  nye,  altsaa  ogsaa  3 
Pibehoveder,  og  jeg  var  rigtignok  saa  ødsel,  at  jeg,  da  Kuglerne 
spillede  mest  og  de  Nye  vare  mest  forknytte,  tog  dem  ind  paa  et 
Conditori,  hvor  jeg  trakterede  dem  med  Malagavin  og  Kager.  Da 
jeg  kom  ud  derfra,  vare  de  en  hel  Del  modigere,  saa  jeg  fortryder 
aldeles  ikke,  hvad  jeg  gjorde.  Da  vi  vare  komne  lidt  udenfor 
Byen,  kom  vi  til  en  Fæstning,  og  da  jeg  ikke  rigtig  kjendte  Vejen 
der,  vilde  jeg  gaa  lidt  længere  frem  imod  Fæstningen;  men  i  det 
Samme  kom  der  en  Kugle  lige  foran  mig  fra  Pøblen;  den  prellede 
af  imod  Muren  og  faldt  derpaa  tilbage  et  Stykke  fra  mig.  Af 
denne  Grund  ansaa  jeg  det  for  det  raadeligste  at  søge  Havnen  og 
undfly  paa  en  eller  anden  Maade:  men  Byens  Porte  vare  lukkede, 
og  paa  et  Sted  satte  de  os  Bajonetten  for  Maven,  et  andet  Sted 
viste  de  os  ved  Pantomimer,  at  vi  vilde  blive  skudte,  og  derfor  gik 
vi  over  Steg  og  tilbage  igjen.  Imidlertid  forsøgte  vi  engang  til  og 
kom  ogsaa  ind  i  Fæstningen ;  men  jeg  troer  aldrig  at  jeg  glemmer, 
hvorledes  Kuglerne  peb  mig  om  Ørene,  da  jeg  gik  ind  ad  Porten. 

Nu  kom  vi  ind  i  en  Fæstning,  stor  og  mørk.  Soldaterne  viste  os 
Geværer  og  spurgte,  om  vi  vilde  slaaes  med;  men  da  jeg  vedblev 
at  sige:  ut,  ut,  viste  de  os  ud  ad  en  anden  Port,  og  vi  kom  lykke- 
lige og  uskadte  ned  til  Stranden,  hvorfra  vi  kom  ud  til  Fregatten. 
7  af  Eleverne  vare  gaaet  til  den  danske  Consul,  hvor  de  sov  om 
Natten.  De  kom  først  ombord  Søndagmorgen  og  vare  ligeledes 
blevne  forfulgte  af  Kuglerne.  4  Mand  kom  ombord  idag  Tirsdag, 
de  havde  været  fangne  og  havde  maattet  sidde  i  en  Gaard.  Vi 
mangle  endnu  1  Mand,  1ste  Styrmand  og  Chefens  Hovmester. 
Det  var  underligt  for  mig  at  tænke  paa,  at  jeg,  som  Sofie  for  et 
Par  Aar  siden  kaldte  et  Pibehoved,  nu  allerede  har  været  i  Kugle- 
regn. —  Idag  Tirsdag  kom  Chefens  Hovmester  og  1ste  Styrmand 
ombord.  Idag  har  Republikanerne  aldeles  Overmagten,  de  har 
erobret  Fæstningerne,  og  Soldaterne  ligge  nu  omkring  Byen  og 
beskyde  Byen  i  Forening  med  en  Pantserfregat.  Der  har  været 
svært  Tale  om  at  vi  ogsaa  skulde  bombardere  Byen;  men  det 
bliver  desværre  næppe  til  Noget.  —  Vi  have  en  spansk  Familie 
ombord,  som  har  maattet  flygte  fra  Land.  Flere  Gange  har  vi 
haft  Fartøj  inde  og  Besætningen  iland  med  Parlamentairflag  i 
Spidsen  for  at  afhente  den  danske  Consul  og  Familie;  men  de  har 
ikke  villet  udlevere  dem.  Lieut.  Møller  var  idag  oppe  paa  Raad- 
huset  og  talte  med  Republikanernes  Leder,  som  sagde,  at  de  ikke 
vilde  udlevere  Consulerne,  da  de  mente,  at  de  fremmede  Orlogs- 
skibe ikke  vilde  bombardere  Byen,  naar  Consulerne  vare  derinde. 
Jeg  maa  rigtignok  sige,  at  det  var  interessant,  naar  man  kunde 
komme  i  en  rigtig  Batallie;  jeg  har  i  Krigstilfælde  Portvagt  og 
har  en  Haandpig,  med  hvilken  jeg  skal  stikke  enhver  ihjel,  som 
forsøger  at  entre  ind  ad  min  Kanonport.  I  kan  være  sikker  paa, 
at  jeg  skal  gjøre  hvad  jeg  kan  i  Tilfælde  af  Krig;  men  I  maae  min 
Sandten  aldrig  være  bange  for  mig.  —  Efter  første  Bestemmelse 
skulde  vi  have  lettet  idag;  men  vi  kommer  vist  næppe  til  at  lette 
før  dette  er  forbi.  For  Øjeblikket  er  der  en  Vaabenhvile  paa  48 
Timer.  Vi  have  en  dansk  Koffardicaptain  ombord;  han  er  fra 
Fanø,    men  forhste  med  sin  Skonnert  og   skal   nu  see  at  komme 

hjem;  han  bliver  hos  os  indtil  der  bliver  stille  i  Byen.  Jeg  har 
for  en  stor  Del  tabt  Respekten  for  — ,  da  jeg  hører,  at  han  løl) 
med  Haanden  for  Ansigtet  hele  Tiden  i  Byen  og  at  han  strax 
krøb  ned  i  Bunden  af  Fartøjet,  da  han  kom  til  Stranden,  Hils 
Biigel,  Bruun,  Kofoed,  Schiødte,  Harald  og  alle  de  Andre 
mange  Gange  fra  mig  og  siig  dem,  at  jeg  længes  efter  atter  at  til- 
bringe nogle  behagelige  Aftentimer  hos  dem.  —  Moder!  Da  jeg 
havde  haft  de  nye  islandske  Strømper  paa  3  Dage,  gik  den  ene  i 
Stykker;  men  jeg  har  stoppet  det,  og  Du  kan  tro,  det  skal  nok 
holde.  Idag  er  der  19°  Varme  i  Skyggen,  Vandet  17°.  Mine 
Sejldugsko,  som  jeg  troede  vare  saa  stærke,  ere  ligeledes  gaaet  i 
Stykker,  og  Skomageren  siger,  at  de  ikke  kan  gjøres  istand.  — 
Idag  er  der  sluttet  Fred  i  Byen  (det  er  Onsdag),  Militsen  har  be- 
holdt Vaabnene;  de  skal  søge  at  holde  Orden  i  Byen,  men  maae 
ikke  gaa  voldsomt  frem.  Soldaterne  skal  betale  Krigsomkostningerne. 
Den  danske  Consul  har  været  Fredsstifteren:  Folket  har  baaret 
ham  paa  Hænderne  og  kysset  det  danske  Flag.  Idag  er  der  Selskab 
herombord ,  nogle  italienske  og  franske  Søofficerer  tilligemed 
Consulens  Broder  er  her.  Vi  har  Lappedag  nu.  Idag  beslog  vi 
Sejl  for  første  Gang;  jeg  ligger  i  Bugen  paa  Store  Boven  Bram 
Raaen;  vores  Sejl  laa  bedst,  og  vi  fik  derfor  Roes  baade  af 
Lieutenanten  og  af  Underbaadsmanden.  —  Vi  faae  Styrtebad  hver 
Morgen.  —  Osten  og  Pølsen  er  sluppet  op :  men  vi  har  en  Eidammer 
tilbage.  Borch  er  gaaet  ud  af  Firmaet.  Liitken  er  bleven  Over- 
flagmand.  —  Skriv  nu  til  mig  til  Athen.  Vi  kommer  der  til  Juul. 
Lev  vel  og  glædelig  Juul  og  Nytaar.  Det  vil  blive  drøjt  for  mig 
Juleaften;  I  kan  tro,  jeg  skal  tænke  paa  Eder.    Hils  mange  Gange 

fra  Eders 

Johannes  Kolthoff. 

Athen.  —  Løverdag  d.  26de  December  1868. 
Kjære  Forældre  og  Sødskende! 
Glædelig  Juul!    og  mange  Tak  for  Eders  kjære  Brev;   jeg  fik 
det  igaar  Aftes  da  Kl.  var  7.    Det  var  yndigt  at  høre  fra  Eder,  at 

I  have  det  saa  godt.  I  kan  tro,  det  var  en  slem  Juleaften  at  til- 
bringe paa  Søen.  Vi  vare  ved  Matapan  i  Torsdagsaftes ;  Vejret 
var  dejligt.  Vi  skaffede  Kl.  4.1.  Om  Formiddagen  havde  nogle  af 
os,  deriblandt  jeg,  skrevet  Progranmier  til  en  Comoedie  »Jylland, 
Exercerdrama  i  4  Acter« ,  som  var  forfattet  af  en  af  Officererne ; 
alle  Officererne  spillede  deri.  —  Næstcommanderende  var  en  Herre- 
mand, Lieutenant  Schwanenfliigel  hans  vellugtende  Datter,  Lieutenant 
Schultz  en  ung  Bonde  og  hendes  hemmelige  Elsker.  Flere  Sange 
vare  digtede,  deriblandt  2  af  Lieutenant  Bardenfleth ;  den  ene  hed: 
En  ny  og  lystelig  Vise  om  »Den  store  Revelisjon  i  Cadix«  skreven 
til  Historiens  Forherligelse  og  til  den  Melodi :  Mit  Navn  er  Rasmus 
Daa.  —  Den  .anden  Sangs  første  Vers  var  saadan:  Og  Jylland 
drog  fra  Danmark  ned,  i  Gesvindighed,  Mange  pæne  Folk  drog 
med  af  Nødvendighed:  Skyde  skal  jo  Alle  lære,  med  Kanoner  og 
Geværer.  Comoedien  var  vist  overmaade  moersom;  den  blev 
spillet  for  Commandeuren  i  hans  Kahyt.  Hver  af  Skuespillerne 
havde  sit  Vaaben.  I  den  Forhaabning  at  vi  vilde  komme  ind  og 
see  Forestillingen,  anstrengte  vi  os  rigtigt  med  at  skrive  —  men 
nej,  det  var  for  godt  for  Flagmændene.  Vi  skaffede  som  sagt  til 
Aften  Kl.  4^  og  da  Kl.  var  6,  var  der  Tombola;  jeg  vandt  ikke, 
men  brød  mig  heller  ikke  derom.  Da  denne  var  forbi,  fik  vi 
Punsch,  og  skjøndt  jeg  ikke  hele  Touren  har  længtes  efter  Eder, 
saa  kunde  jeg  ikke  lade  det  være  ved  Tanken  om  Hjemmet;  jeg 
kom  til  at  tænke  paa  Eder,  hvorledes  I  stod  samlede  i  Dagligstuen 
ved  et  yndigt  lille  Juletræ;  Julie,  tænkte  jeg,  sad  ved  Klaveret  og 
spillede  en  Psalme,  og  I  sang,  og  da  jeg  tænkte  herpaa,  kom  jeg 
til  at  længes  saaledes,  at  jeg  maatte  lade,  som  jeg  drak  af  min 
Punsch,  for  at  de  Andre  ikke  skulde  see  mig  græde.  —  Da  vi  sade 
ved  Punschen,  kom  der  en  halv  Julekage  fra  Messen  til  os  18, 
dog  hverken  nogen  af  de  andre  Flagmænd  eller  jeg  havde  Lyst 
til  at  dandse  —  men  det  var  jo  ogsaa  den  første  Juul,  vi  vare  fra 
det  kjære  Hjem.  Det  var  saa  underligt  for  mig  at  tænke  1ste 
Juledag,  hvorledes  I  nu  sade  i  Kirken  alle  samlede  og  Fader 
prædikede,    hvorimod  vi  gik  paa  Dækket   og  havde  ikke  engang 

Lov  til  at  see  ind  paa  Land,  men  maatte  endogsaa  den  Dag 
arbejde,  havde  iklce  engang  Gudstjeneste  1ste  Juledag;  nej,  saa 
kan  man  rigtignok  glæde  sig  til  næste  Juul  atter  at  samles  med 
Eder,  I  kjære  Forældre  og  Sødskende.  —  Vi  faae  endnu  Styrtebad 
og  har  en  16 "  å  18 "  Varme ,  blaa  Himmel ,  dejlige  Bjerge 
og  et  lækkert  Solskin.  —  Vi  har  seet  Ætna  paa  Sicilien.  — 
Jeg  skal  have  Landlov  imorgen  fra  Kl.  12 — 6  og  jeg  haaber 
ikke,  det  gjør  noget  at  jeg  bruger  temmelig  mange  Penge;  men 
det  plejer  Sømænd  vist  at  gjøre,  naar  de  komme  iland.  Naar  I 
skrive  til  mig  strax,  naar  I  have  faaet  dette  Brev,  vil  jeg  maaske 
kunne  faae  det  her  i  Piræus.  Jeg  har  ladet  mig  klippe  herombord 
for  8  Sk.,  og  jeg  maa  rigtignok  bekjende,  at  jeg  blev  skallet 
mere  end  jeg  vilde  bleven  for  3  Mk.  i  Kjbhvn. ,  men  det  blev 
langtfra  smukt.  —  Nu  skal  jeg  see,  hvad  jeg  kjøber  i  Athen. 
Naar  jeg  kommer  iland,  leier  jeg  en  Hest  og  rider  til  Athen,  den 
ligger  5  Fjerdingvei  fra  Piræus;  hvis  jeg  ikke  kan  finde  andet, 
kjøber  jeg  en  tyrkisk  Hue  til  Henrik.  Nu  lev  vel  alle  I  Kjære,  jeg 
skal  nok  skrive  tiere  til  Eder.  Nu  har  I  vel  faaet  mit  Brev  fra 
Cadix. 

Glædeligt  Nytaar. 

Eders  Johannes. 

Mandag  d.  7de  Fel)r.  1869.  Neapel. 
Mine  kjære  Forældre  og  Sødskende! 
Jeg  haaber  ikke,  I  ere  vrede,  fordi  det  har  varet  saa  længe, 
inden  jeg  skrev  til  Eder;  men  jeg  vilde  vente,  indtil  jeg  fik  Brev 
fra  Eder  igjen.  Da  vi  kom  her  til  Neapel,"  fik  jeg  2  Breve  fra 
Eder.  Det  var  yndigt  at  høre  hjemme  fra.  I  den  sidste  Tid  i 
Piræus  var  Veiret  meget  ustadigt;  der  var  en  Dag,  hvor  vi  roede 
ud  og  badede  os,  og  et  Par  Dage  efter  havde  vi  Sneveir  og  sloges 
med  Snebolte  oppe  paa  Dækket.  I  Piræus  vare  vi  ovre  at  see 
en  engelsk  Pantserfregat ,  og  jeg  er  sikker  paa,  at,  hvis  jeg  ikke 
bliver  dansk  Søofflceer,  gaar  jeg  i  engelsk  Tjeneste.  Vi  vare 
ogsaa  ude  at  skyde  med  Kanoner  i  Barkassen;    de  yngre  skjød  3 

Skud  løst  og  vi  Gamle  3  Skud  skarpt.  Der  var  2  af  de  Gamle 
som  ramte;  det  var  Klixbiill  og  ~  Eders  Johannes.  Vi  fik 
meget  godt  for  vore  Skud,  de  Andre  fik  kun  godt.  —  Her  er 
mageløst  dejligt  i  Neapel.  Herfra  skal  vi  til  Algier,  saa  til  Car- 
tagena,  maaske  til  Plymouth  og  saa  hjem.  Vi  lette  om  en  Time 
eller  2.  I  Løverdags  vare  vi  i  Pompeji  med  Lieut.  Jacobsen, 
Bardenfleth  og  Schultz.  Det  var  overordentlig  interessant.  Man 
maatte  rigtignok  ikke  røre  en  eneste  Sten,  dog  tog  jeg  en  lille 
Mosaiksten  derfra.  Jeg  kjøbte  en  Lavabroche  til  3  Francs,  saa 
nu  har  jeg  en  Vifte,  en  Broche,  Stene  fra  Akropolis  og  Parthenon 
og  nu  fra  Pompeji.  Da  jeg  var  iland  igaar.  var  jeg  oppe  at  ride; 
men  naar  jeg  kommer  hjem,  skal  jeg  fortælle  Eder,  hvorledes 
det  spændte  af.  Jeg  skal  skrive  Eder  til  fra  Algier  og  Cartagena. 
Hvis  I  kan  faa  noget  bestemt  at  vide  om  naar  vi  kommer  hjem, 
saa  skriv  det  til  mig.  Her  har  været  Bal  ombord.  Begge  mine 
gamle  blaae  Skjorter  er  snart  ikke  andet  end  Laser;  men  jeg  har 
heldigviis  en  heel  ny ;  ligeledes  ere  mine  Strømper  hullede.  Det 
gjør  vel  ikke  noget,  at  jeg  bruger  en  hel  Del  af  min  Afregning. 
Nu  lev  vel  og  hils  alle  Bekjendte 

fra 

Johannes. 
Jeg  er  fuldkommen  rask. 

Fregatten  Jylland.  Middelhavet  d.  Ude  Febr.  1869. 
Mine  kjære  Forældre  og  Sødskende! 
Idag  Søndag  benytter  jeg  min  Fritid  til  at  skrive  til  det  kjære 
Hjem  og  fortælle  lidt  om  hvor  dejligt  et  Liv  det  dog  er,  det 
Sømandsliv.  Først  vil  jeg  fortælle  lidt  fra  Neapel.  Vi  sejlede  ind 
en  Lørdag,  den  30te  Januar  om  Formiddagen.  Vejret  var  kun 
daarhgt,  det  regnede,  og  man  kunde  derfor  ikke  see  Kysten.  Her- 
over var  jeg  temmelig  kjed,  da  jeg  havde  hørt,  at  Indsejlingen  til 
Neapel  var  det  smukkeste,  man  kunde  tænke  sig.  Vi  laae  for  et 
Anker,  men  vare  fortøjede  ved  Varp  og  laae  ikke  længere  fra 
Land  end  fra  vort  Huus  til  Gammelstrand.  —  Vi  har  det  udmærket 

med  Landlov.  Allerede  den  næste  Dag  om  Søndagen  kom  vi 
Flagmændene  af  Dronningens  Kvarter  iland.  Vi  kom  til  en  meget 
heldig  Tid;  thi  da  vi  kom  i  Strada  Toledo,  saae  vi  paa  begge 
Sider  Soldater  opstillede  i  stiveste  Galla.  Ikke  længe  efter  kom 
der  flere  elegante  Vogne  med  Forridere  og  endelig  Kongen  af 
Italien,  som  kjørte  ind  i  Neapel  den  Dag,  og  for  hvem  det  Hele 
var  foranstaltet.  Jeg  troer,  at  jeg  aldrig  nogensinde  før  har  seet 
et  saa  storartet  Optog.  Da  vi  havde  gaaet  i  nogen  Tid  rundt  i 
Byen  og  været  inde  i  flere  Kirker,  lejede  3  af  os  og  deriblandt 
jeg  en  Vogn  og  kjørte  igjennem  hele  Byen.  Om  Tirsdagen  vare 
vi  atter  iland,  og  vi  vare  den  Dag  oppe  paa  St.  Martin  Klostret. 
Der  fik  vi  en  Munk  til  at  vise  os  rundt  og  vi  saae  en  Kirke,  hvis 
Pragt  er  aldeles  umuligt  at  beskrive:  thi  der  straalede  saa  vold- 
somt af  Guld,  Sølv,  Marmor  og  Malerier,  saa  at  det  formelig 
blændede.  Om  Torsdagen  vare  vi  ikke  iland,  da  der  var  Bal 
den  Dag  ombord.  Der  var  enkelte  Danske,  deriblandt  Concert- 
mester  Helsted;  men  Størstedelen  var  dog  italienske  Damer.  — 
Vi  saavelsom  hele  Mandskabet  var  iført  hvide  Skjorter,  blaae  Buxer 
og  Kraver.  Omkring  Spillet  paa  Skandsen  var  der  lagt  en  Jager- 
trosse, smukt  skudt  op  og  ovenpaa  den  var  der  Madrasser,  be- 
klædte med  Flag,  saa  det  blev  en  dejlig  blød  Sofa.  Mersefalds- 
ballierne  bleve  stoppede  med  Kuldsejl  og  ligeledes  klædte  med 
Flag,  saa  det  blev  Tabouretter.  Musikcorpset  sad  paa  Gommando- 
broen  og  spillede.  Denne  Komoedie  varede  fra  Kl.  1  til  Kl.  5.  — 
Om  Tirsdagen  havde  jeg  i  Neapel  ladet  mig  klippe  for  i  Franco 
men  jeg  var  bleven  skallet  aldeles  af,  og  jeg  beholdt  bogstavelig 
ikke  mere  Haar  tilbage  end  Tiggermunkene  her  i  Neapel,  eller 
som  nyfødte  Børn.  —  Om  Løverdagen  bleve  Flagmændene  purrede 
ut  Kl.  4fh  og  varskoede  om  at  gjøre  sig  klar  til  Kl.  5  i  at  gaae 
fraborde  og  tage  til  Pompeji.  Vi  vare  jo  rigtignok  ikke  sene  til 
at  rejse  ut  den  Morgen.  I  en  Fart  var  jeg  omklædt,  fik  mig 
vadsket  og  pudset  mine  Skoe,  slugt  et  Par  Stykker  Mad  og  derpaa 
faldt  vi  i  Travaillen  tilligemed  Lieutenanterne  Jacobsen,  Bardenfleth 
og  Schultz.     Da  vi  kom  i  Land,  gik  vi  hen  paa  Jernbanestationen 

og  der  tog  Lieut.  Bardenfleth  Biletter  til  os  til  Pompeji.  Snart 
rullede  vi  afsted.  Lieutenanterne  kjørte  paa  2den  og  vi  med  vor 
Underkanoner  paa  3die  Klasse.  Snart  kom  vi  til  Pompeji  og 
kom  i  Ruinerne.  Entreen  kostede  2  Francs,  Det  var  rigtignok 
overordentlig  interessant  at  gaae  rundt  omkring.  Vi  saae  Levninger 
af  Værelser  med  Malerier  paa  Væggene,  Templer  af  bare  Con- 
chylier  og  Mosaikstene.  De  to  Italienere,  som  viste  os  rundt, 
passede  voldsomt  paa,  at  Ingen  tog  end  den  mindste  Mosaiksteen, 
men  alligevel  huggede  jeg  en  lille  firkantet  Sten,  som  laa  i 
Bacchus  Templet,  Vi  kom  ogsaa  ned  i  Diomedes's  Vinkjælder, 
hvor  hele  Diomedes's  Familie  flygtede  ned,  da  Udbrudet  begyndte, 
og  hvor  man  havde  fundet  17  Skeletter.  Vi  var  inde  i  Levningerne 
af  Diomedes's  Have,  hvor  man  havde  fundet  Skelettet  af  Diomedes's 
Tjener,  som  ikke  vilde  flygte,  da  han  saae  at  Familien  heller  ikke 
vilde  flygte.  Derfra  toge  vi  ned  til  et  Hotel,  hvor  vi  spiste 
Omelette,  Smørrebrød  og  drak  Rødvin,  som  i  Alt  kostede  I  Franc, 
og  derpaa  til  Jernbanestationen  igjen.  Her  traf  vi  en  Italiener 
med  Guitar,  han  sang  flere  Melodier  for  os,  deriblandt:  »Donna  e 
mobile«  og  han  gesticulerede  aldeles  saaledes  som  Onkel  Henrik 
kan  vise  det.  Da  vi  havde  hørt  Udt  paa  det,  kom  Toget,  og  vi 
kjørte  til  Neapel,  hvor  vi  kom  Kl.  12  og  spadserede  omkring  til 
Kl.  2,  da  vi  mødte  ombord;  men  ikke  saa  snart  havde  vi  hørt, 
at  der  var  givet  Landlov  til  Folkene,  førend  Kofoed  og  jeg  gik 
ind  til  Næstcommanderende  og  bad  om  Landlov,  som  ogsaa  strax 
blev  tilstaaet  os.  Vi  gik  da  iland  og  dengang  var  det  jeg  kjøbte 
den  Lavabroche.  Om  Mandagen  reiste  vi  og  havde  stadig  væk 
Modvind,  saa  vi  længe  maatte  ligge  oppe  under  Sardinien.  Først 
næste  Mandag  kom  vi  til  Algier  og  vi  gik  ind  i  Havnen  i  Mørke. 
Om  Onsdagen  kom  vi  i  Land,  og  jeg  morede  mig  ganske  udmærket. 
Jeg  har  kjøbt  en  ægte  tyrkisk  Pibe  til  2  Francs  —  han  vilde 
have  5  Francs  —  og  et  Halsbaand  af  disse  sorte  Perler  af  Rosentræ, 
som  lugter  (det  er  vel  til  Sophie).  Idag  Fredag  fik  Johansen 
Brev,  hvori  der  stod,  at  Moder  havde  været  ude  hos  dem  og 
været  bange  for  mig,    da  I  ingen  Brev   havde  faaet  fra  mig  siden 

Cadix.  Men  jeg  har  skrevet  baade  fra  Piræus  og  Neapel  og  nu 
her  fra  Algier  og  skal  endnu  skrive  hver  Gang  vi  komme  til 
Havn,  Jeg  har  faaet  Eders  kjære  Brev  til  Algier,  og  Eders  Brev 
til  Neapel  fik  jeg  ogsaa.  Lev  nu  vel  I  dyrebare  Forældre  og 
Sødskende.  Hils  Bedsteforældrene,  Jørgen  og  Clara,  Biigels,  Kofoed, 
Bruun  og  Raasløffs.  Gid  det  var  mig,  som  havde  været  paa 
Skoleballet;  jeg  længes  voldsomt  efter  Bal. 

Paa  Grund  af  nogle  Saar  paa  Hagen,  som  jeg  stadig  kradser, 
bliver  jeg  tracteret  med  Levertran.  hnorgen  skal  vi  gaae  til 
Carthagena,  derfra  maaske  til  Gibraltar,  Plymouth  og  til  det  dejlige 
Danmark.     Lev  nu  vel  og  hils  Alle  fra  Eders 

J  o  h  a  n  n  e  s. 


Carthagena  d.  26de  Fel)r.  1869. 
Mine  kjære  Forældre  og" Sødskende! 
Strax  da  vi  kom  hertil,  fik  jeg  Eders  Brev,  og  I  kan  tro,  jeg 
blev  glad,  i  Særdeleshed  over  den  lille  Fyr,  som  er  kommen  til 
Verden.  Den  kjære  Clara!  Ønsk  hende  rigtig  mange  Gange  til 
Lykke  fra  mig.  Jeg  kan  desværre  ikke  kjøbe  det  Coralhalsbaand 
til  Sophie,  da  her  ingen  Ting  er  at  faae  i  Carthagena;  havde  hun 
blot  skrevet  det  til  mig  før,  skulde  det  have  været  mig  en  stor 
Fornøjelse  at  kjøbe  et,  især  da  der  i  Neapel  og  Algier  var  saadan 
en  Mængde  af  dem ,  og  de  kun  kostede  1  Franc.  —  Igaar  fik 
Liitken  et  Brev,  hvori  der  var  en  Hilsen  til  mig  fra  min  kjære 
Broder  Henrik.  —  ]\loder  maa  endelig  ikke  være  saa  bange  for 
mig;  jeg  hører.  Moder  har  været  baade  hos  Johansens  ogLiitkens; 
husk  paa,  at  jeg  kommer  hjem  om  3  Uger.  —  Vi  skal  lette  idag 
Kl.  2,  og  skjøndt  der  ikke  er  noget  at  fortælle,  turde  jeg  jo  ikke 
lade  være  at  skrive.  Jeg  veed  ikke  bestemt,  om  vi  skal  til  Ply- 
mouth, men  skriv  kun  dertil;  det  kunde  jo  være.  Hvis  jeg  kunde 
faae  et  Brev  fra  Eder  ved  Helsingør,  var  det  rigtignok  rart,  for  jeg 
veed,  at  jeg  først  kommer  til  at  længes,  naar  vi  komme  i  danske 
Farvande.    Nu  vil  jeg  slutte  med  at  gratulere  Eder  Alle ;  jeg  længes 

ogsaa  efter  at  høre,  hvad  den  unge  Herre  skal  hedde.  Lev  nu 
vel  og  hils  alle  mine  Bekjendte  fra 

Eders  hengivne  Søn 

Jean  Kolt  hof f. 

,  Torsdag  den  18de  Marts  1869.  Plymouth. 
Mine  kjære  Forældre  og  Sødskende! 
Idag  Kl.  9  ankrede  vi  i  Plymouths  Havn,  og  kort  efter 
modtog  jeg  Eders  Brev.  Det  glæder  mig  da  at  høre,  at  I  Alle 
ere  raske,  og  at  den  kjære  Clara  har  det  godt  nu  igjen  tilligemed 
den  unge  Lund.  1  kan  tro,  vi  have  havt  en  slem  Tørn  over 
Atlanterhavet  og  spanske  Sø;  men  alene  Tanken  om  snart  at 
gjensee  det  kjære  Hjem  overvinder  let  Vintertogtets  Ubehageligheder. 
Vi  havde  den  store  Ulykke  at  miste  en  Mand,  som  gik  overbord  i 
spanske  Sø.  Det  stormede  stærkt;  alle  Mand  vare  pebne  op  til 
Sejlbeslaaning,  da  vi  pludselig  forudefra  hørte  det  skrækkelige 
Prai:  »en  Mand  overbord  tilLuval't«.  I  en  Fart  blev  Bjergmærsene 
kappede  og  kastede  overbord,  hver  Mand  tog  jo  strax  en  Ende 
for  at  kaste  den  ud  til  ham;  men  da  Manden  kom  tvers  for 
Fregatten,  var  han  allerede  flere  Favne  ude,  saa  han  ikke  kunde 
naae  nogen  Ende.  Det  var  frygteligt  at  see  ham,  et  ganske  ungt 
Menneske,  ikke  meer  end  17  Aar  (2  Aar  ældre  end  jeg),  ligge  der, 
3  Gange  strakte  han  Armene  op,  som  for  at  bede  om  Hjælp,  da 
kom  der  en  voldsom  Sø,  som  tog  ham,  een  Gang  endnu  dukkede 
han  op,  strakte  Armene  ud  imod  Skibet  —  og  sank.  Det  var  det 
værste  Syn,  jeg  nogensinde  havde  seet.  Han  havde  været  ude  at 
beslaae  Fokkestagsejl;    men  Sejlet  havde  slaaet  ham  baglænds  ud. 

—  Da  jeg  flk  Eders  Brev,  blev  jeg  unægtelig  lidt  kjed  over  at 
Gommandeur  Bruun  ikke  mere  skal  være  eller  rettere  sagt  er  Chef 
for  Cadetterne;  jeg  kjender  jo  rigtignok  ikke  Gommandeur  Krieger. 

—  -Jeg  har  aldeles  opgivet  at  gaae  op  til  Examen  dette  Foraar, 
der  kan  saamæn  være  nok  at  læse  i  et  Aar.  Jeg  haalier  ikke,  I 
bliver  vred,  men  jeg  kan  ligesaagodt  bekjende  det  for  Eder.  Jeg 
læser  ikke  mere  med  Lieutenant  Jacobsen.      Jeg  mærkede  nemlig, 

at  jeg  ikke  mere  kunde  følges  med  Otto  Liitken,  og  det  kan  I  da 
nok  selv  indsee,  at  jeg  aldrig  kan  Skolefagene  saa  godt  som  en 
Student,  og  det  var  mig  yderst  ubehageligt,  naar  Lieutenanten  om 
Aftenen  sagde  til  mig:  »Kolthoff,  det  maa  Du  s'gu  læse  bedre  paa«. 
Xu  maae  I  ogsaa  huske  paa,  at  Liitken  er  fritagen  for  Spulingen 
om  Morgenen,  saa  han  derved  har  omtrent  2  Timer  til  sin  Frihed. 
Derfor  sagde  jeg  en  Aften  til  Lieutenant  Jacobsen:  »Jeg  haaber 
ikke,  Hr.  Lieutenanten  bliver  vred,  men  jeg  mærker,  at  jeg  ikke 
mere  kan  følges  med  Liitken,  og  jeg  troer  derfor,  at  jeg  sinker  ham 
mere  ved  at  blive  ved,  og  jeg  troer  derfor,  det  er  lige  saa  godt  at 
jeg  skeier  ut  med  Læsningen«.  —  »Ja,  Kolthoff,  det  er  jo  en  ganske 
frivillig  Sag  med  denne  Læsning,  og  naar  Du  ikke  mener,  Du  kan 
følge  med,  saa  maa  Du  jo  rigtignok  hellere  holde  op«.  —  »Ja  det 
mener  jeg  ogsaa,  og  maa  jeg  saa  takke  Hr.  Lieutenanten  for  den 
Tid,  Hr.  Lieutenanten  har  været  saa  god  at  læse  med  mig.«  — 
Vi  skal  have  Examen,  naar  vi  komme  til  Ankers  i  Sundet,  og  jeg 
troer,  vi  skal  ligge  1  Dag  eller  2  ved  Hveen  og  skyde.  Vi  have 
havt  Examen  for  Commandeuren  i  Kanon-  og  Geværexercits.  Først 
tog  Liitken  et  Sigte,  men  det  var  ikke  godt,  dernæst  alle  vi  Gamle, 
og  hvis  Sigte  troer  I  var  bedst?  Eders  Johannes!  Det  var  saa 
godt ,  at  Commandeuren  kaldte  paa  Captain  Schoustrup  og 
Lieutenant  Bardenfleth,  for  at  de  skulde  see  det.  Examen  i  det 
Theoretiske  frygter  jeg  derimod  meget  for.  Vi  skal  kunne  en 
forfærdelig  Portion;  men  nu  faae  vi  see,  hvorledes  det  gaaer.  Jeg 
drømmer  hver  Nat  om,  at  jeg  er  hjemme.  Gud,  hvor  man  skal 
leve!  Xu  er  jeg  i  Pengesager  aldeles  kvit  med  Liitken.  Den 
hidsige  —  skylder  mig  7  Mk.  8  Sk,  og  —  skylder  mig  2  Mk. 
10  Sk.,  hvis  jeg  faaer  de  Penge,  medens  vi  ligge  her,  bruger  jeg 
dem  naturligviis  strax.  Xaar  I  see  Vilhelm  Malthe  Bruun,  da 
gratuler  ham  mange  Gange  fra  mig  og  siig  ham,  at  jeg  tænkte 
meget  paa  ham  paa  hans  Fødselsdag.  —  Paa  Løverdag  gaae  vi 
herfra,  nu  vilde  jeg  ønske,  vi  maatte  faae  en  rigtig  god  Leilighed 
over  Xordsøen,  saa  vi  snart  kunde  komme  hjem.  for  naar  jeg  skal 
tilstaae  det,  længes  jeg  frygteligt  efter  Eder,   efter  de   kjære  gamle 

Bedsteforældre.  —  Min  Vadskerregning  har  ialt  kostet  mig  2  Rd. 
1  Mk.  3  Sk.  —  Nu  høre  I  ikke  fra  mig,  før  vi  komme  iijem. 
Hvis  vi  skulde  komme  til  at  ligge  i  længere  Tid  paa  Rheden,  da 
maa  Moder  endelig  være  saa  god  at  sende  mig  lidt  Guf  ombord; 
for  jeg  kan  snart  ikke  mere  leve  af  denne  Kost.  —  Gid  vi  kunde 
samles  i  Helliggeisteskirke  Paaskemorgen;  men  det  bUver  der 
desværre  næppe  noget  af.  —  Kjære  Henrik,  hvad  synes  I  om  at 
kalde  den  unge  Fyr  Perlehøne  eller  Solstraale?  —  Lev  nu  vel! 
Gid  det  maa  gaae  mig  godt  til  Examen,  og  gid  vi  Alle  maa  samles 
raske  og  glade,  naar  jeg  kommer  til  Danmark  igjen. 

Eders 

Johannes   Kolthoff. 

Gowes  d.  26de  Marts,  Langfradag.  1869. 
Mine  kjære  Forældre  og  Sødskende! 
I  forundrer  Eder  vistnok  meget  over  atter  at  faae  Brev  fra 
mig  og  det  fra  et  Sted,  som  I  maaske  ikke  engang  veed,  hvor 
ligger.  —  Gowes  er  en  lille  By,  som  ligger  midt  paa  Nordsiden 
af  »island  Weight«.  De  engelske  Herrer  fra  Portsmouth  have 
deres  Sommerlandsteder  her  og  ligge  om  Sommeren  hele  Dagen 
og  sejle  med  deres  Kuttere.  Dronningens  Badested  er  ogsaa  her. 
—  Den  sidste  Gang  I  fik  Brev  fra  mig  (fra  Plymouth),  skrev  jeg, 
at  vi  maaske  vilde  samles  i  Kirken  paa  Søndag:  men  nu  maa  jeg 
sige,  at  hvis  vi  komme  hjem  til  min  Fødselsdag,  saa  er  det  vist 
store  Ting;  thi  hvad  dette  skal  blive  til,  forstaar  jeg  ikke.  I 
Søndags  d.  21de  gik  vi  fra  Plymouth  om  Morgenen,  men  da  vi 
havde  sejlet  et  Par  Vagter,  blev  Chefen  bange  for  Vejret  og  vendte 
om,  saa  vi  om  Aftenen  Kl.  8  ankrede  i  Plymouths  Havn  igjen. 
Her  laae  vi  nu  Mandagen  og  om  Tirsdagen  lettede  vi  igjen,  men 
havde  ikke  været  meer  end  lige  udenfor,  før  vi  om  Onsdagen  krøb 
ind  til  Cowes,  hvorfra  jeg  vilde  ønske,  vi  maatte  gaae  jo  før  jo 
hellere,  da  Vinden  nu  er  sprungen  om  i  N.V.,  og  vi  dog  ikke 
komme  iland  her.  Nu  have  vi  været  3  Gange  i  England,  det 
Land,  hvortil  jeg  altid  har  ønsket  at  komme;    men  desværre  ikke 

een  eneste  Gang  betraadt  den  engelske  Landjord.  —  Idag,  Lang- 
fredag, bad  jeg  for  alle  Flagmændene,  om  vi  maatte  gaae  iland; 
men  nej,  det  vilde  Næstcommanderende  ikke  tillade  os,  ellers  vilde 
jeg  have  kjøbt  en  lille  Kutter  til  Henrik,  for  til  ham  har  jeg 
ingen  Ting.  —  I  spurgte  mig,  hvorledes  Officererne  vare  imod 
mig,  og  jeg  maa  da  sige,  at  de  ere  overordentlig  venlige  og  gode 
imod  mig.  Paa  Rejsen  fra  Garthagena  til  Plymouth  havde  jeg 
Nattevagt  sammen  med  Lieut.  Jacobsen  og  Bardenfleth,  og  de 
vare  meget  rare  imod  mig.  De  kaldte  mig  tidt  ind  i  Ruffet  og 
tracterede  mig  med  delikat  Messesmørrebrød  og  Vin;  det  Samme 
har  Lieut.  Schultz  og  Suenson  gjort  ved  mig,  saa  jeg  kan  ikke 
klage.  Dog  er  der  især  en  Krydstopsgast ,  Villiam  Lund,  som  er 
saa  overordentlig  god  imod  mig;  hvis  vi  skulde  møde  ham  engang 
i  Kjøbenhavn,  maae  I  endelig  takke  ham  for  det.  Han  har  blandt 
Andet  givet  mig  et  Par  rigtig  lækkre  varme  Lammeskindssaaler 
til  at  lægge  i  mine  Vandstøvler;  om  Natten  tillader  han  mig,  naar 
jeg  ikke  har  Tørn,  at  sove  oppe  i  Mærset;  han  har  syet  mig  et 
Par  hvide  Sejldugssko,  da  han  saae,  at  mine  Lædersko  ikke  vilde 
slaae  til;  han  har  i  det  Hele  taget  været  overordentlig  god  imod 
mig.  Da  jeg  engang  skulde  i  Land  i  Neapel,  laante  han  mig  sme 
Stadssko,  da  mine  Sko  vare  saa  gjennemtrængte  af  Saltvand,  at 
jeg  ikke  kunde  faae  dem  blanke.  Jeg  holder  rigtig  meget  af  ham, 
kun  kan  jeg  ikke  lide,  at  han  gjør  Nar  ad  mig,  naar  jeg  siger,  at 
jeg  længes  efter  Hjemmet.  —  Jeg  kan  da  fortælle  Eder,  at  — 
»Examen  er  overstaaet«.  Mandag  den  22de  Kl.  2  Eftermiddag 
kaldte  Lieut.  Bardenfleth  paa  Klixboll  og  sagde  til  ham,  at  han 
skulde  varsko  de  Gamle  om,  at  vi  om  10  Minuter  skulde  have 
Examen.  Vi  bleve  jo  gruelig  betuttede  og  skyndte  os  at  klæde  os 
om.  Een  efter  een  kom  vi  ind  i  Chefens  Kahyt  ved  det  lange 
Bord,  hvoromkring  Gommandeuren ,  Næstcommanderende,  Lieut. 
Bardenfleth  og  Lieut.  Schwanenfliigel  sad.  Spørgsmaalene ,  som 
vare  4,  stode  skrevne  paa  Sedler,  som  laae  med  Vrangen  opad 
paa  Bordet.  Da  jeg  kom  ind,  var  der  kun  3  tilbage;  jeg  trak  den 
midterste;    paa  den  stod:    Mærseskjøder.  —  Reeb  ud!   —   De  for- 

skjellige  Sigtemidler.  —  Forklaring  over  Trigonometrien.  —  Naa, 
tænkte  jeg,  der  har  Dii  faaet  noget  godt  noget,  og  jeg  kilte  paa; 
jeg  svarede  hurtigt  og  rigtigt  paa  Alt  undtagen  paa  Spørgsmaalet : 
»hvad  er  den  tabulære  Sinus,  og  hvordan  finder  man  den« ;  først 
efterat  have  tænkt  mig  om  en  god  Tid  og  ved  Hjælp  af  enkelte 
Stikord,  svarede  jeg  herpaa.  Efter  endt  Examen  kom  Lieut. 
Bardenfleth  ud  til  os  og  sagde:  »Naa  det  gik  jo  meget  godt; 
men  K. ,  Dig  havde  jeg  Sorg  af,  det  var  fælt,  som  Du  vaasede, 
og  L.,  Du  kom  ogsaa  med  noget  Vaas,  og  det  var  dog  lette 
Spørgsmaal,  Du  fik.  Borchs  derimod,  det  var  meget  ordentligt, 
og  Kolthoffs  var  ogsaa  meget  ordentligt,  og  i  det  Hele  taget  gik 
det  jo  ret  godt«.  Derpaa  gik  han.  Næste  Formiddag  skulde  den 
skriftlige  Del  gaae  for  sig.  Den  bestod  i  et  Bestikstykke.  Vi  fik 
vor  affarende  Brede  og  Længde  opgivet  og  skulde  nu  finde  den 
paakommende  Brede.  Først  fandt  jeg  Afvigningen  og  forandrede 
Brede  rigtig,  dernæst  Middelbreden  og  endehg  den  paakommende 
Brede,  som  ogsaa  blev  rigtig,  hvorimod  min  paakommende  Længde 
blev  2  Grader  forkert,  hvilket  hidrørte  fra  min  forandrede  Længde, 
som  ikke  var  rigtig. 

I  Bestikregning  var  Liitken  den  Bedste.  —  Det  endelige  Ud- 
fald af  Examen  faae  vi  imidlertid  ikke  at  vide,  før  vi  gaae  fra  Borde. 
—  Har  I  tænkt  noget  over,  hvor  og  paa  hvad  Maade  jeg  skal 
læse,  naar  jeg  kommer  hjem?  —  Hvis  jeg  ikke  skulde  være 
hjemme  til  den  4de  April,  da  maa  Henrik  gratulere  min  gode 
gamle  Ven  Peter  Axel  Christian  Krebs  Kofoed  fra  mig;  han  er 
vel  voldsom  stor,  naar  jeg  kommer  hjem.  —  Nu  haaber  jeg,  jeg 
faar  Brev  i  Helsingør.  Lev  nu  vel!  og  en  rigtig  glædelig  Paaske 
for  Eder  Alle,  I  Kjære  derhjemme!  Hils  de  gamle  kjærlige  Bedste- 
forældre mange  Gange  fra  mig,  hils  Jørgen,  Clara,  den  unge  navn- 
løse Lund  og  alle  mine  gamle  Skolekammerater,  især  Schiødte, 
Kofoeds,  Biigels,  Bruun,  Hoff,  Madvig  og  flere  mange  Gange 
fra  mig. 

Eders  Matros 

Johannes  Kolthoff. 

E.  S. 

Moder! 
Alle  mine  3  Skjorter  ere  itu,  saa  jeg  kommer  hjem  i  en 
grulig  Tilstand.  Jeg  har  lappet  de  2;  men  saasnart  jeg  lapper 
dem  eet  Sted ,  gaar  de  itu  et  andet  Sted.  Jeg  har  været  saa  fri 
at  give  en  gammel  Hue  fra  forrige  Tour  og  et  af  disse  sorte 
Bomuldstørklæder  til  en  Nybodersdreng ,  som  har  gjort  mig  flere 
Tjenester  og  som  trænger  til  gammelt  Tøj.  Jeg  haaber  nok, 
Du  undskylder  mig.  Lev  vel  og  ønsk  os  en  god  Vestenvind. 
Glædelig  Paaske. 

Eders  Joh. 


Fra  Forberedelsestiden  til  Aspirant-Examen  og  til  Styrmands- 
Exarnen  1869—70. 

(Dagbog,  begj'ndt  1ste  Paaskedag  d.  17de  April  1870). 
Den  Dagbog  jeg  her  har  isinde  at  skrive  er  ikke  beregnet  paa 
at  skulle  blive  læst  af  nogen  Uvedkommende;  dog  i  det  Tilfælde, 
det  skulde  ske,  vil  jeg  bede  den  ærede  Læser  dømme  lidt  skaan- 
somt  om  Indholdet,  og  erindre,  at  jeg  ikke  er,  paa  nogen  Maade, 
dreven  i  at  skrive  Dagbog.  —  For  2  Aar  siden,  i  Foraaret  1868 
kom  jeg  tilsøes ,  trods  min  Faders  Advarsel  imod  at  give  mig  ind 
paa  en  Vei,  hvis  Udsigter  vare  saa  usikkre.  Jeg  var  paa  Fregatten 
Jyllands  Sommertogt  og  laa  først  2  Maaneder  i  Kalø  Vig  og  ved 
Aarhuus,  kom  derfra  til  Kjbhvn.  for  at  tage  Proviant  og  seilede 
saa  norden  om  Skotland  ned  til  Lissabon,  derfra  til  Gherbourg  og 
saa  hjem  og  blev  permitteret  om  Efteraaret.  Efter  at  have 
været  14  Dage  hjemme,  kom  jeg  atter  ud  med  Fregatten  Jylland 
paa  dens  Togt  i  Middelhavet ,  anløb  Cadix  ,  Athen ,  Neapel, 
Algier,  Carthagena,  Plymouth  og  Cowes  paa  Øen  Whigt,  seilede 
derpaa  hjem  og  blev  permitteret  den  15de  April  1869.  Det  var 
min  Hensigt  at  komme  i  den  danske  Marine;  men  førend  man 
kunde  indstille  sig  til  Adgangsprøven  ved  Cadetakademiet ,  skulde 
man  have  været  enten  9  Maaneder  til  Orlogs  eller  18  ^laaneder 
til  Koffardies,  og  fra  disse  Toure  medbragt  gode  Vidnesbyrd.  Da 
jeg  havde  faaet  saadanne  fra  mine  2  Togter,  skulde  jeg  altsaa  be- 
gynde at  læse  til  Examen.  Trods  al  min  Stritten  imod,  blev  jeg 
puttet  ind  i  Melchiors  og  Hummels  velsignede  Børnehuus  i  øverste 
Klasse.    Dog  —  hvorlænge  var  Adam  i  Paradis  —  jeg  kom  snart 

ud  deraf  og  kom  paa  Cand.  theol.  Bokkenheusers  Gursus.  Her 
læste  jeg  sammen  med  flere  af  mine  Kammerater,  gjorde  Bokkenh. 
adskillige  Knuder,  slog  Ruder,  Gaskupler,  Stole  og  Borde  itu,  skjød 
med  løst  Krudt  efter  Pigerne,  som  læste  paa  4de  Sal  hos  Fru  ^, 
kastede  en  Kat  ud  af  Vinduet  fra  1ste  Sal  i  Hovedet  paa  en  Politi- 
betjent og  gjorde  i  det  Hele  taget  Alt,  hvad  vi  kunde  finde  paa. 
Endnu  læser  jeg  der;  men  Hr.  Bokkenheusers  Formaninger  og 
Taler  have  endelig  brudt  vort  ungdommelige  Sind  og  bragt  os  til 
at  tænke  mere  paa  Fremtiden.  For  en  Maaned  siden  havde  vi 
Prøveexamen:  den  faldt  heldig  ud,  jeg  bestod  som  Nr.  6  med  88 
Points  (til  at  bestaae  fordres  60).  Igaaraftes  talte  jeg  ved  The- 
bordet  i  Dagligstuen  med  Fader  om  min  Stilling,  og  han  raadede 
mig  til.  i  det  Tilfælde  jeg  blev  kasseret,  da  at  betragte  det 
som  en  Lykke  snarere  end  en  Ulykke  og  ved  samme  Ledighed 
at  forandre  min  Livsstilling,  ikke  just  at  gaae  den  studerende 
Vei,  da  den  dog  ikke  er  den  bedste  nu.  men  for  Exempel  at  slaae 
ind  paa  Handelsveien  —  men  nei,  jeg  betakker  mig  baade  for  at 
staae  i  Vexelerbod  hos  —  og  ogsaa  for  at  blive  Svedskeprinds  hos 
Kjbmd  —  eller  Løber  hos  Grosserer  — ,  endskjøndt  det  jo  nok 
kunde  have  sine  behagelige  Sider  —  nei,  jeg  er  aldeles  besluttet, 
jeg  vil  til  Koffardies  og  skal  til  Kofiardies.  —  Imorges  ringede  det, 
jeg  lukkede  op,  og  der  stod  Andreas  Peter  Hougaard  for  mig, 
ligesaa  munter  og  livlig  som  altid.  Peter  Lynenskjold  havde  fulgt 
ham  herop.  Peter  L.  og  jeg  fulgtes  derpaa  sammen  til  Kirke, 
hvor  Fader  holdt  en  deilig,  kraftig  Paaskeprædiken.  Da  jeg  kom 
hjem,  hjalp  jeg  Henrik  med  at  faae  Sømandsskjorten  paa:  han 
skulde  roe  i  Kaproeningsbaaden  fra  Borgerdydskolen  paa  Christians- 
havn (dygtige  Vabler  i  Hænderne).  —  Gruer  i  Tanken  ved  den 
Dyst,  jeg  har  at  udstaae  med  Fader,  saafremt  jeg  kasseres,  for  at 
erholde  Tilladelse  til  at  komme  til  Koffardies:  men  det  skal 
sættes  igjennem.     (Frisk  Mod!) 

Tirsdag  Aften,  d.  19de.  Syningen  i  Formiddags  over- 
staaet,  rimehgviis  Intet  i  Veien,  dog  først  endelig  Besked  paa 
Fredag.     Drak,   efter  Syningen,  Chokolade  i  Esplanade  Pavillonen 

med  Hovgaard ,  kjørte  derpaa  i  Droske  hjem  fra  Toldboden, 
imod  min  første  Beslutning  tage  Borch,  Drechsel  og  Knudsen 
med  og  holde  i  Kjøbmagergade.  —  Bliver  nødsaget  til  at  tage 
svært  fat  nu.  Dog  ikke  blot  for  min  Skyld ,  men  ogsaa 
for  mine  Forældres,  min  Families  Skyld  og  endehg  endnu  af 
den  Grund ,  at  en  Anden ,  ikke  af  vor  Familie ,  har  yttret 
Ønske  om  at  jeg  antages.  At  Examen  vel  var  overstaaet,  er  mit 
heftigste  Ønske  i  disse  Dage.  Læse  vil  jeg  i  denne  Tid  saa  meget, 
som  jeg  kan,  og  siger  derfor  Nogen  i  det  Tilfælde  jeg  er  uheldig 
til  Examen:  »det  er  saamæn  ogsaa  din  egen  Skyld,  Du  skulde 
rigtignok  ogsaa  have  læst  ganske  anderledes,«  da  troer  jeg  næsten, 
at  Vreden  faaer  Overhaand  over  mig ,  og  jeg  bliver  rent  ud  sagt 
arrig.  Dog,  jeg  vil  indtil  videre  have  det  bedste  Haab.  —  Historie, 
tildels  Physik  og  Geographie  ere  de  Ting  jeg  frygter;  men  naar 
jeg  sætter  alle  Klude  til ,  da  skal  det  gaae.  —  Mærkværdig  Efter- 
retning: Raasløif  taget  sin  Afsked  som  Minister  og  fa  aet  den. 
Hvem  mon  der  nu  skal  være  Minister  for  Marinen;  nu  skulde 
man  dog  troe,  at  det  bliver  en  af  Marinens  egne  Officierer.  Men 
hvem?  —  Det  er  ikke  let  at  sige. 

Onsdag  Aften  d.  20de.  Var  i  Formiddags  ude  at  seile 
med  Borch  og  Knudsen.  Paa  Knudsens  indtrængende  Anmod- 
ning om  at  tage  en  Stagvending,  samtykkede  Borch  og  jeg;  men 
Peter  Lynenskjold  var  desværre  saa  ubehændig  og  uheldig  at  løbe 
ind  paa  Sprydet  af  en  Skonnertbrig,  som  laa  tilankers  nordost  for 
Trekroners  Batteri,  saa  vor  Mast  indvikledes  i  Vaterstaget  og  vor 
Sprydstage  fiskede  Skonnertbriggens  Sprydbarduner,  Peter  entrede 
tilveirs  op  paa  Sprydet  for  at  faae  os  klar;  men  saasnart  den 
Sorte  firede  Sprydstagen  ned,  vare  vi  frie  og  seilede  afsted,  medens 
Lynenskjold  endnu  sad  og  red  paa  Sprydet. 

Torsdag  Aften  d.  :21de.  Seilede  i  Formiddags.  Be- 
stemmelsen var,  at  jeg  skulde  have  hentet  Hovgaard  Kl.  12 — 1; 
da  jeg  kom,  var  han  naturligvis  ude;  derpaa  gik  jeg  ud  paa 
Langehnie.  Saasnart  jeg  kom  derud,  saae  jeg  en  blaa  Baad 
staae    oppe    imellem   Stenene    ved    Langelinie,    og    en    ung,    tynd 

Fyr  i  Pjækkeri  med  Ankerknapper  springe  travlt  omkring  fra  den 
ene  Tofte  til  den  anden,  med  Baadshagen  i  Haanden.  Ved  lidt 
nølere  Eftersyn  viste  det  sig  at  være  Peter  Andreas,  der  med  Ishøi  var 
løbet  paa  Grund.  I  et  andet  Fartøi  sad  »den  Sorte«  og  Otto 
Andersen  fra  Saxkjøbing.  Jeg  skyndte  mig  saa  meget  jeg  kunde 
hen  til  Baadseieren  for  at  faae  Fartøi;  men  de  vare  alle  ude. 
]\laatte  derfor  vente,  indtil  de  Andre  kom  hjem,  fik  desværre  den 
lille  blaae,  istedenfor  den  store,  men  krydsede  dog  op  til  Toldboden. 
Havde  taget  Hovgaard  med  i  Fartøiet ,  men  havde  selv  Roret 
hele  Tiden.  —  Imorgen  tidlig  læse  Mathematik  fra  7,50"  til 
8,40" ,  derpaa  ud  paa  Søofficiersskolen  og  høre  endeligt  Resultat, 
om  man  maa  stille  sig  til  Adgangsprøven.  Læste  idag  Regle- 
mentet  for  Cadetterne  og  Eleverne. 

Fredag  d.  22de  April.  Paa  Søofficiersskolen  var  Intet  i 
Veien,  maatte  Alle  gaae  op  til  Examen.  Derfra  gik  hele  Ghoret 
ud  at  seile:  Poulsen,  Hovgaard,  Johansen  i  et  Fartøi,  Viggo  Nielsen, 
West  og  Propheten  i  et  andet,  Søpeter  og  Lynenskjold  i  et  tredie, 
Borch  og  jeg  i  et  fjerde.  Vi  havde  den  store  blaae  og  kunde  selv- 
følgelig smøre  alle  de  Andre.  Om  Eftermiddagen  seilede  Borch 
og  jeg  igjen,  krydsede  os  op  til  Toldboden  og  gik  derpaa  rum- 
skjøds langs  Langelinie,  seilede  derpaa  hjem  og  afløstes  i  Fartøiet 
af  Lieulenant  Zachariae. 

L  0  r  d  a  g  d.  2  3  d  e  A  p  ril.  Examen  begyndt.  Først  Dansk  Dictat, 
som  Premierlieutenant  C.  Bruun  dicterede  os  (kan  ikke  nægtes,  at 
han  dicterer  fortræffeligt).  Derpaa  kunde  3die  og  4de  Hold  (hvorpaa 
jeg  var)  gaae,  hvorhen  de  vilde,  fra  Kl.  10—12  (men  de  mathe- 
matiske  Bøger  skulde  forblive  paa  Skolen).  Vi  toge  da  ud  at 
seile,  Peter  og  jeg  sammen,  paa  hvilken  Tour  han  fik  lært  en 
Del  Manoeuvrer.  Gik  derpaa  op  i  mundtlig  Mathematik  hos  Pro- 
fessor Schellerup.  Censorerne  vare  Captain  Tuxen  og  Captain 
Bauer.  —  Da  Examen  var  færdig  for  den  Dag,  gik  jeg  hjem, 
hvor  Moder  med  Spørgsmaalet :  »Naa!  hvordan  gik  det?«  lukkede 
Døren  op  for  mig  og  fik  det  Svar:  »Skidt!  Bare  jeg  ikke  allerede 
er  falden.«    En  lignende  Besked  om  Examen  erholdt  Fader,  og  jeg 

kan  derfor  just  ikke  sige ,  at  et  Triumfsmil  viste  sig  i  deres 
Ansigter,  ligesaalidt  som  i  mit  eget.  Om  Eftermiddagen  gik  jeg 
hen  til  Bokkenh.  for  at  overbringe  ham  samme  Efterretning.  Hos 
Bokkenh.  traf  jeg  Søpeter,  og  vi  beskittede  da  begge  at  gaae  op  til 
Professoren  og  spørge  ham  om  Udfaldet.  I  øsende  Regnveir  gik 
vi  op  paa  Observatoriet ;  her  traf  vi  ham  indhyllet  i  en  lang  Slaabrok 
og  smøgende  af  en  gammel,  vel  tilrøget  Merskumspibe.  Efter  en 
Indledning  om  en  Undskyldning  for  vor  Frihed  og  paa  Spørgs- 
maalet  om  hvorledes  vi  nogenlunde  stode,  erholdt  jeg  til  Svar,  at 
der  slet  ikke  var  Noget  i  Veien  for  mig,  at  jeg  stod  imellem  »mg« 
og  »g«  i  saavel  Arithmetik  som  Geometri,  og  at  der  var  Flere, 
der  ikke  stode  saa  godt  som  jeg.  Vi  gik  derfra,  og  jeg  var  saa 
ude  af  mig  selv  af  Glæde ,  at  jeg  dreiede  Søpeter  en  voldsom 
Lussing,  i  Vrede  over  hvilken  han  ligesom  fløi  efter  mig  ned  ad 
Voldbakken,  dog  uden  at  fange  mig.  Nu  kunde  jeg  med  stor 
Glæde  og  Munterhed  overraske  Moder  og  mine  gamle  Bedste- 
forældre og  Onkel  Henrik  med  denne  interessante  Nyhed. 

Søndag  d.  24de  April  læste  jeg  fra  Kl.  D— 11  Mathematik, 
fortsatte  fra  Kl.  12—4  og  fra  5—8,  Skal  imorgen  op  i  geometrisk 
Gonstructionsopgave  og  skriftlig  Mathematik;  men  enten  det  er 
geometrisk  eller  arithmetisk  Opgave  eller  det  er  Regneopgave,  det  veed 
jeg  ikke.  Naar  det  nu  blot  vil  gaae  Hdt  heldigt  for  mig.  Bokken- 
heuser  sagde  idag,  at  de  gjerne  tog  11  Elever  paa  Søofficiersskolen 
denne  Gang,  da  Pladsen  tillod  det,  og  Næstcommanderende,  Cap- 
tain Carstensen,  saavelsom  Chefen,  Commandeur  Krieger,  ønskede 
os  ind  paa  Skolen,  da  de  syntes  ret  godt  om  os.  Jeg  vil  blot 
ønske,  at  jeg  maa  blive  en  af  de  11.  Da  jeg  nærede  Frygt  for 
ikke  at  blive  antaget  og  udtalte  dette  for  Bokkenheuser ,  sagde 
han,  at  jeg  ingenlunde  behøvede  at  frygte  derfor.  Skal  naturlig- 
vis gjøre,  hvad  jeg  kan;  men  opdagede  rigtignok  igaar,  at  jeg 
ikke  saa  aldeles  er  Herre  over  mit  Sind;  dog  er  det  imorgen  og  i 
overmorgen  kun  skriftligt,  og  der  tænker  jeg  ikke,  Nogen  kan 
ligefrem  forstyrre  En  ved  at  komme  med  Indvendinger  og  deslige 
herlige  Sager.    Naar  man  nu  blot  ikke  faaer  en  Opgave,  man  ikke 

kan  løse,  og  en  Tegning,  man  ikke  kan  komme  paa  at  construere. 
Vilde  gjerne  give  en  Del  til,  naar  jeg  vidste,  det  gik  mig  godt 
til  Examen.  Ja  saadan  gaaer  det,  nu  veed  jeg  saalidt,  hvor  jeg 
er  om  8  Dage,  og  i  hvilket  Humeur  jeg  da  er,  om  jeg  endnu  er 
her  eller  maaske  paa  Reisen  til  Hamborg  for  derfra  at  indskibes 
og  forhyres  som  Youngman  med  et  Koffardiskib,  eller  om  maaske 
]\Ioder  gaaer  med  mig  for  at  equipere  mig  til  Orlogstouren  med 
Corvetten  Heimdal,  eller  om  jeg  maaske  endnu  sidder  med  Fader 
og  anstrenger  mig  for  at  erholde  Tilladelse  til  at  flyve  ud  paa  det 
deilige,  vikle,  kunstløse  Hav.  —  Alt  dette  ahner  jeg  ikke  nu; 
men  eet  veed  jeg,  og  det  er,  at  jeg  imorgen  sidder  og  sveder  paa 
Søofficiersskolen  i  raathematisk  Væsen  eller  rettere  sagt  Uvæsen. 

Mandag  d.  25de  April.  Havde  om  Formiddagen  den  For- 
nøielse  at  faae  skriftlige  mathematiske  Opgaver:  arithmetisk,  at 
forkorte  en  Brøk;  geometrisk,  noget  om  retvinklede  Trekanter  og 
en  geometrisk  Gonstruetionsopgave,  i  en  Cirkel  paa  2  Tommer  at 
indskrive  en  Tikant.  Den  sidste  Opgave  haaber  jeg  afgjort  ug 
for,  for  den  arithmetiske  mg,  og  for  den  geometriske  et  mdl.  eller 
høist  tg. 

Tirsdagen  den  26de  April  havde  jeg  en  Regneopgave  om 
en  Skibsbygger,  for  hvilken  jeg  ogsaa  venter  enten  ug  eller  mg. 
Dernæst  fik  vi  en  dansk  Udarbeidelse :  Gompassets  hidretning  og 
Nytte  for  Skibsfarten.  Jeg  skrev  den  saa  godt,  jeg  kunde,  og 
haaber,  at  den  lykkedes. 

Onsdagen  den  27de  April  skrev  vi  først  Skjønskrivt;  der- 
j)aa  begyndte  den  mundtlige  Examen  med  Geographie,  som  over- 
stodes  meget  godt,  med  et  Spørgsmaal  i  den  pyrenæiske  Halvø  og 
et  i  Englændernes  Besiddelser  i  For-  og  Bagindien ;  heri  et  ug  og 
et  mg.  Derpaa  begyndte  Examinationen  i  Fransk  hos  Professor 
Vilsouet,  i  hvilken  jeg  complet  maa  have  henrevet  ham  ved  min 
franske  Udtale,  thi  skjøndt  jeg  tog  enkelte  Feil  i  Oversættelsen 
fik  jeg  2  ug'er. 

Torsdag  den  28deApril  ondtes  det  sidste  skriftlige  Arbeide, 
Tegning.      En   Vandkaraffe,   halvt   fyldt   med  Vand,    blev  opstillet 


87 

paa  en  Klods  og  skulde  nu  aftegnes.  Den  første  Tegning,  som 
jeg  leverede,  lignede  mere  en  Giraf  eller  en  Kamel  end  en  Vand- 
karaffel; derfor  tog  jeg  fat  paa  en  frisk,  som  lignede  fortrinlig 
nok  til  man  kunde  faae  tg  for  den;  den  afleveredes  derfor.  Der- 
paa  kaldtes  jeg  ind  til  Physik  og  Ghemie,  kom  først  op  i  Lege- 
mernes Vægtfylde,  hvoraf  jeg  unægtelig  ikke  kunde  saa  meget, 
derpaa  i  den  atmosphæriske  Lufts  Sammensætning,  som  gik  meget 
ordentligt,  I  Gharacterer  annammedes  et  g,  et  mg.  Dermed  var 
den  Dag  færdig.  Derpaa  kom  Tydsken.  Dr.  Fistaine  modtog  mig 
med  disse  Ord;  »Naa,  vi  ere  nok  gamle  Bekjendte,«  hvorpaa  jeg 
ved  mig  selv  tænkte;  akkurat  s"gu.  Du  har  rigtignok  adskillige 
Gange  skjældt  mig  Huden  fuld;  men  jeg  svarede  naturligvis  ikke 
andet  end;  Ja!  —  Det  gik  ganske  fortræffeligt,  Fistaine  og  jeg 
forbausedes  ligemeget  over  mine  grammatikalske  Kundskaber,  jeg 
gik  derfra  med  2  ug"er. 

Fredagen  d.  29de  April  indtraf  den  sørgeligere  Del  af 
Festen.  Jeg  kom  op  i  Nederlandenes  Historie  gjennem  alle  Tids- 
aldere  og  kunde  næstendels  ikke  et  Ord.  Derefter  fulgte  Erik 
Menved;  men  nu  var  jeg  engang  bleven  —  skjøndt  det  er  flaut 
at  sige  det  —  befippet ,  og  kunde  ikke  et  halvt  Ord  mere  derom. 
Jeg  modtager  mine  2  velfortjente  mdl.'er  og  forlod  Stuen.  —  Derfra 
skulde  jeg  directe  til  Engelsk,  kom  derind,  halv  vild  paa  Grund  af 
den  overstaaede  Historiedumpen ,  men  tog  mig  dog  et  ug  og  et 
mg.  Nu  ærgrede  jeg  mig  tilgavns  over  mit  Uheld;  snart  kom 
Gand.  Hauch  (Examinatoren  i  Historie)  ned  til  mig  for  at  under- 
rette mig  om,  at  jeg  var  falden  i  Historie,  og  at  Chefen  rimeligvis 
snart  vilde  kalde  paa  mig.  Dette  meddelte  jeg  mine  gamle  Kamme- 
rater, iblandt  hvilke  min  gode  gamle  Skibskammerat  og  Ven  Frits 
Drechsel  især  tog  sig  det  nær;  han  vilde  gjerne  have  beholdt  mig, 
jeg  var  den  Eneste,  som  kunde  faae  ham  til  at  lee,  naar  han  ikke 
var  i  godt  Humeur,  nu  havde  vi  været  tilsøes  sammen  og  havde 
derpaa  læst  sammen  til  denne  Examen,  og  saa  skulde  vi  skilles 
ad  —  for  bestandig  maaske.  Endelig  hørte  jeg  Gommandeurens ; 
»Lad  Kolthoff  komme  op  til  mig.«      Med  et   »Farvel«!    til    mine 

Kammerater  løb  jeg  op  til  ham  og  blev  modtaget  med  disse  Ord: 
»Ja,  Koltboff,  det  gjør  mig  ondt  at  maatte  sige  Dem  det;  men  De 
veed  vel,  at  De  har  været  ulykkelig  i  Historie;  De  stod  godt,  og 
vi  vilde  gjerne  have  havt  Dem;  men  De  fik  2  mdl.'er  i  Historie, 
saa  vi  kan  ikke  redde  Dem.  Men  De  kommer  vel  igjen  næste 
Aar?«  »Nei,  det  troer  jeg  ikke,«  svarede  jeg,  men  kunde  knap 
udtale  Ordene  af  Frygt  for  at  briste  i  Graad,  jeg  bed  mig  i 
Læberne,  saa  Blodet  piblede  frem,  men  holdt  mig  dog.  Jeg  skam- 
mede mig  ved  at  græde  i  mine  forrige  Skibskammeraters  Paasyn; 
thi  de  havde  vist  aldrig  kunnet  troe,  at  »Jean«  kunde  faae  Vand 
ud  af  sine  kattegraae  Øine.  —  Det  var  underligt  at  tænke  paa. 
at  ligefør  jeg  gik  ind  til  Historie,  havde  Næstcommanderende 
Captain  Carstensen  sagt  til  mig,  at  Hovgaards  og  min  danske  Ud- 
arbeidelse  vare  de  bedste,  og  3  Kvarter  efter  var  jeg  herunter. — 
Nu  var  det  Værste  tilbage:  det  var,  naar  mine  Forældre  skulde 
have  det  at  vide.  Da  jeg  kom  hjem,  var  Onkel  Henrik  i  Stuen. 
Jeg  traadte  ind  temmelig  alvorlig  og  Moder  sagde:  »Forskræk  os 
nu  ikke,  hvordan  gik  det?«  »Jeg  er  falden,«  sagde  jeg,  »i  Historie.« 
og  sprut,  sagde  det,  og  Vandet  stod  mig  i  Øinene.  Alt  hvad  jeg 
dennegang  bed  mig,  hjalp  ikke,  jeg  fortrak  ikke  en  Mine,  men 
Taarerne  løb  ned  ad  mig.  Fader  modtog  det  mageløst  smukt. 
Endskjøndt  det  gjorde  ham  saa  ondt,  som  Noget  vel  kunde,  be- 
breidede  han  mig  dog  ikke  en  Smule,  sagde  ikke  et  haardt  Ord 
til  mig.  Tværtimod,  han  taug  stille,  gik  ind  i  sin  Stue;  men  jeg 
kunde  see  paa  hans  Ansigt,  at  han  var  stærkt  bevæget,  og  dette 
gjorde  mig  frygtehg  ondt  for  ham;  thi  han  havde  været  altfor  god 
imod  mig  til  at  han  skulde  have  en  saadan  Modgang,  nu  ligefør 
hans  yngste  Søn  skulde  confirmeres.  Stakkels  Fader!  jeg  troer 
aldrig  jeg  glemmer  denne  Dag.  Men  nu  maa  man  finde  sig  deri 
og  kun  tænke  paa  at  komme  tilsøes  igjen;  for  at  gaae  mere  her  i 
Byen  er  mig  nu  altfor  ubehageligt. 

Lørdag  d.  30te  April.  Imorges,  Kl.  var  saamæn  ikke  mere 
end  9,  marscherede  jeg  op  til  Commandeur  Bruun  for  at  spørge 
ham  lidt  tilraads  om  hvad  man  nu  skulde  kile  paa.      Da  jeg  kom 

derop,  koin  min  gamle  Forvalter  fra  første  Togt,  Aamodt,  netop 
ud  fra  Commandeuren ,  og  jeg  tren  ind.  —  De  beklagede  mig 
naturligvis  af  Hjerte;  men  Clommandeuren  syntes  dog  ikke,  det 
var  Noget  at  læse  om  til.  —  Derimod  syntes  han,  at  det  Rigtigste 
for  mig  var,  hvis  jeg  vilde  vedbMve  at  fare  tilsøes,  da  nu  at  tage 
Styrmandsexaminerne,  medens  jeg  endnu  ikke  havde  glemt,  hvad 
jeg  havde  læst,  istedetfor  først  at  tage  tilsøes  et  Par  Aar  og  svede 
Alt  ud  ved  Spulingen,  Rebningen,  Seilmaneouvrer,  Ankring,  Letning, 
Vadsken  Tøi,  Kappen  Master  og  andre  lignende  Sager.  Da  det 
var  og  endnu  er  min  oprigtige  Mening  at  tage  tilsøes  og  søge 
ved  min  egen  Drift  at  fortjene  saameget,  at  jeg  om  muligt  selv 
kan  faae  Part  i  et  Skib  eller  blive  Medrheder,  samtykkede  jeg 
aldeles  deri.  Fra  St,  Annaplads  travede  jeg  saa  ud  til  Captain 
Tuxen,  Formanden  for  Navigationsskolen,  langt  ude  ved  Frederiks- 
berg Allee.  Fra  hans  Side  var  Intet  i  Veien.  Derfra  til  Inspekteuren 
for  Skolen,  Schwartz,  for  at  blive  indskreven.  Dette  var  Kl.  4.  — 
Besked  af  Inspecteuren,  næste  Mandag  at  møde  paa  Skolen 
lidt  før  8,  medbringende  2  Tavler. 

Søndagen  d.  1ste  Mai,  den  Dag,  som  jeg  i  den  sidste 
Maaneds  Tid  havde  imødeseet,  om  end  i  Uro,  saa  dog  altid  med 
Haabet  om  et  godt  Udfald,  en  god  Examen,  et  muntert  Humeur. 
Det  var  med  mærkværdige  Tanker,  at  jeg  hørte  paa  Faders  Tale: 
jeg  forestillede  mig  denne  Gonfirmation  som  den  sidste,  ved  hvilken 
jeg  for  det  Første  vilde  være  Tilhører,  idet  jeg  haabede,  i  Løbet 
af  Sommeren  at  kunne  komme  til  at  tumle  mig  paa  det  deilige 
Hav,  oppe  at  beslaae  et  Bovenbramseil.  —  Som  jeg  saaledes  sad 
og  tænkte  paa  min  egen  Fremtid,  kom  jeg  just  til  et  Psalmevers, 
som  afhandlede,  hvad  der  skulde  være  de  Unges  Tanker,  naar  de 
nu  snart  skulde  drage  ud  i  Verden,  ud  fra  Fædrebo,  og  jeg  kan 
ikke  nægte,  at  jeg  jo  blev  stærkt  bevæget  ved  disse  Ord. 

Mandag  d.  2den  Mai.  Begyndte  min  Læsning  paa  Naviga- 
tionsskolen, ikke  meget  interessant;  dog  jo!  det  er  ikke  saa  tosset 
at  høre  paa  Hr.  —  Røverhistorier  og  Anecdoter,  der  næsten  kunne 
maale  sig  med  gamle  — . 

Tirsdag  d.  3die  Mai,  min  Fødselsdag,  havde  jeg  ogsaa 
forestillet  mig  anderledes,  end  den  indfandt  sig.  Utilfreds  med 
mig  selv  og  min  Læsning  i  det  forløbne  Aar,  travede  jeg  paa 
Skolen  og  i  Frokosttiden  hjem  og  modtog  mine  Presenter.  Om 
Aftenen  kom  Drechsel  og  Peter  Lynenskjold  og  drak  The  hjemme. 
Efter  The,  da  Kl.  var  10,  fulgte  jeg  dem  ud  til  Kasernen. 

Fredag  d.  3 die  Juni.  Da  jeg  kom  hjem,  var  Lieut.  Vilandt 
hos  os.  Han  havde  Landlov  til  Kl.  lO.U  om  Mandagen  skulde 
han  seile.  Om  Aftenen  fulgte  jeg  ham  ud  paa  Toldboden;  da 
det  var  temmelig  tidligt,  vilde  vi  først  gaae  lidt  ud  paa  Langelinie, 
men  hørte  af  Skildvagten,  at  der  blev  lukket  Kl.  10,  hvorfor  vi 
foretrak  at  sætte  os  ved  Pavillonen  og  høre  paa  Fortopianospillet, 
som  lød  smukt  igjennem  de  aabne  Vinduer  ud  i  det  Frie,  hvor 
Alt  var  stille  og  mørkt,  kun  oplyst  af  de  tindrende  Stjerner,  som 
kastede  et  Skjær  over  Trætoppene.  Vilandt  tracterede  da  med 
Arakstoddy,  som  varmede  godt  i  Aftenens  Kjølighed.  Derfra  gik 
vi  ud  paa  Toldboden,  hvor  Fartøier  snart  ankom.  Bagbords  Chaloup 
fra  Dannebrog  og  Peder  Skrams  Dampbarkas.  Saa  afseilede 
Vilandt,  Underlæge  Nebelong  og  Lieut.  Kofoed.  Derpaa  gik  jeg 
hjem,  men  jeg  havde  ingen  Portnøgle  taget  med  mig,  og  da  Kl. 
var  11|,  var  Porten  lukket.  Jeg  ringede  paa,  men  Ingen  lukkede 
op,  nok  en  Gang  kimede  jeg,  men  med  det  samme  Resultat. 
Naa,  tænkte  jeg,  saa  er  det  vel  lige  saa  godt,  at  Du  tager  Dig 
en  Spadseretour  inat  og  kommer  igjen  imorgen  tidlig,  naar  Porten 
aabnes,  og  jeg  vilde  akkurat  sætte  af,  da  jeg  hørte  Fodtrin  i 
Porten.  Det  var  en  af  Faaborgs  Selskabsherrer,  som  nu  tog  hjem, 
og  vi  mødtes  saa  i  Porten,  hvorpaa  jeg  gik  op  og  sov  ud  til 
næste  Dag. 

Lørdagen  d.  4de  Juni.  Efter  at  have  nydt  en  behagelig 
Frokost  gik  jeg  ud  efter  D.  og  A.,  og  vi  laante  da  Engelbrechts 
Kragjolle.  Det  er  et  udmærket  og  elegant  udstyret  Fartøi ;  Fokken 
er  til  at  fire  ned  med  Løierter  opad  Fokkestag,  Storseilet  er  godt 
og  med  Tallie  paa  Skjødet,  samt  Givtouge  og  Spydstagsindhaler. 
Paa  hver  Side  er  en  lille  Kanon;    den  seiler  fortrinligt.      Vi  vare 

2  Gange  frem  og  tilbage  til  Svanemøllen  paa  -j  Time ;  men  Vinden 
var  ogsaa  udmærket.  —  Nu  har  jeg  faaet  den  Idee,  at  kjøbe 
Fisker  Jens  Linds  Baad  i  Hellebæk ;  jeg  laante  den  sidste  Sommer- 
ferie, og  han  sagde,  han  vilde  sælge  den  for  15  Daler;  nu  kjender 
jeg  Baaden  og  veed,  at  den  er  god  og  en  stiv  Seiler;  men  Fader 
vil  vel  næjjpe  give  mig  Lov  dertil,  dog  er  det  maaske  et  Forsøg 
værd,  og  dette  skal  foretages  imorgen,  første  Pintsedag.  Jeg  synes 
sagtens.  Fader  kunde  tillade  det;  jeg  vil  naturligvis  selv  betale 
den.  og  jeg  har  dog  kun  den  ene  Fornøielse  at  seile,  da  alle  mine 
Kammerater  fra  Søen  ikke  mere  ere  sammen  med  mig.  Nu  faae 
vi  see,  hvordan  det  vil  gaae.  Bare  jeg  fik  Lov  dertil!  Nu  skal 
jeg  i  Eftermiddag  tænke  paa,  hvad  jeg  skal  sige,  og  hvordan 
jeg  skal  sige  det  til  Fader  imorgen;  for  det  gjælder  jo  om  at 
komme  lidt  fiffigt  frem  med  det  og  tage  ham  med  en  Trumf, 
saa  han  ikke  kan  sige  noget  derimod;  men  desværre  er  Fader  af 
den  Slags,  at  han  altid  vil  betænke  sig  en  god  Stund,  inden  han 
giver  noget  bestemt  Svar.  Det  bliver  jo  en  høist  interessant 
Pintsedag  og  Grundlovsdag  paa  den  Maade,  da  man  skal  see  at 
faae  det  besørget,  og  desuden,  om  muligt,  komme  til  Eremitagen 
for  at  see  Festen. 

Søndag  d.  5te  Juni,  1ste  Pintsedag  og  Grundlovsdag. 
Om  Formiddagen  var  jeg  i  Kirke,  hvor  Fader  i  sin  Prædiken 
gjennemgik  Kirkehistorien  og  deri  fremhævede  Apostlerne  og  Mar- 
tyrerne. —  Efter  Gudstjenesten  gik  jeg  hjem  og  hørte  da,  at  vi 
skulde  spise  til  Middag  Kl.  1\  for  at  komme  Udt  tidlig  i  Skoven. 
Alt  gik  heldigt,  og  vi  kjørte  saa  med  Jernbanen  til  Gjentofte 
og  gik  derfra  igjennem  Bernstorf  Have,  Jægersborg  AUee  og  ad 
Ordrupsveien.  Da  vi  vare  komne  paa  denne,  og  Solen  skinnede 
varmt  paa  Faders  Ryg,  idet  han  gik  sin  sædvanlige  Sneglefart 
og  smøgede  sin  Cigar,  ansaa  jeg  det  for  et  passende  Øieblik  til  at 
fremkomme  med  mit  Forehavende.  Efter  derfor  at  have  puttet 
en  af  de  sorte  Bændelorme  i  Munden  og  paamindet  Julie,  Sophie 
og  Henrik  om  velvillig  Assistance  til  et  trængende  Menneske,  hvis 
Fader  kom  med  altfor  mange  velsignede  Indvendinger,    nærmede 

jeg  mig  Fader  og  begyndte:  »Fader!  Du  veed  jo  nok,  at  jeg 
endnu  har  noget  tilbage  af  min  Afregning  fra  sidste  Togt,  og  at 
det  staaer  i  Sparekassen;  nu  har  jeg  jo  ikke  noget  bestemt  at 
bruge  det  til,  og  da  jeg  holder  saa  meget  af  at  seile,  og  Jens 
Lind  i  Hellebæk  sagde  mig  sidste  Aar,  at  han  vilde  sælge  mig 
sin  Baad  for  15  Rd.,  vilde  jeg  gjerne  anvende  mine  Penge  hertil; 
nu  tænker  jeg  ikke,  at  Du  har  Noget  imod  det.«  »Aa  —  nei  — 
det  er  jo  Dine  egne  Penge ,  og  det  er  jo  ogsaa  en  meget 
ordentlig  Anvendelse  af  dem;  men  —  troer  Du  ogsaa,  at  Lind 
vil  sælge  Dig  Baaden  for  den  Priis,  hvad?«  »Ja,  jeg  veed  ikke, 
men  det  sagde  han  da  dengang«.  »Naa  —  ja  —  hvornaar  havde 
Du  saa  tænkt  at  aftale  Handelen  med  ham?«  »Ja,  saasnart  som 
muligt,  jeg  tænkte  imorgen,  kan  jeg  ikke  det?«  »Jo  —  det 
kan  Du  jo  nok;  men  saa  maa  Du  tidlig  op  imorgen,  for 
der  gaaer  et  Tog  derud  Kl.  8.«  »Ja  jeg  skal  saamæn  nok  komme 
op« ,  og  saa  var  den  gruelige  Affaire  afgjort.  Imidlertid  havde 
Henrik  faaet  Lov  til  at  tage  til  Hellebæk  sammen  med  mig,  og 
Sophie,  Fader  og  Julie  skulde  blive  paa  Ordrups  Kro  inat  og 
imorgen  Eftermiddag  træffe  Henrik  og  mig  i  Hellebæk.  --  Vi 
droge  nu  til  Klampenborg,  hvor  vi  drak  The  i  Gonditoriet  ved 
Jernbanen,  og  derpaa  vandrede  jeg,  atter  som  den  galante  Jokum, 
til  Stationen  for  at  tage  Biletter  til  min  Broder  og  mig.  Kl.  var 
7^,  da  jeg  stillede  mig  op,  og  Kl.  11^  fik  jeg  først  Billet,  kom 
ind  i  en  Vogn  og  var  der  saa  overordentlig  galant  at 
overlade  min  delikate  Siddeplads  i  Krogen  til  Sønnen  af  en  smuk 
ung  Dame,  som  maatte  sidde  med  Ungen  paa  Skjødet,  indtil  jeg, 
denne  galante  Ridder  Jean  reiste  mig  op  og  tilbød  Damen  min 
Plads  til  den  lille  Vanskabning,  idet  jeg  nøledes  med  en  staaende 
Soveplads  opad  Døren.  Dog  ankom  jeg  saadan  nogenlunde  vaagen 
til  Kongens  Residents,  og  snart  sov  Henrik  og  Johannes  paa 
deres  grønne  Øren. 

Mandag,  2  den  Pint  s  ed  ag,  d.  6  te  Juni  tørnede  jeg 
ud  af  Køien  allerede  Kl.  iS},  og  marscherede  med  Henrik  ud 
til  Jernbanestationen    for  at   handle  i   Hellebæk   om  Baaden.      Vi 

kjørte  afsted,  og  efter  i  2  Timer  at  være  blevet  rystet  tilgavns, 
saa  man  var  halv  tosset  og  helt  søvnig,  buldrede  man  hovedkulds 
ud  af  Waggonen  og  begyndte  Veien  til  Hellebæk.  Det  deiligste 
Veir  havde  vi  stadig  med  os,  Solen  skinnede  varmt  paa  de  lyse 
Bøgetoppe,  Vandet  var  blikstille,  hist  og  her  laa  en  Seiler  med 
dødt  Seil,  ikke  et  Skvulp  i  Vandet,  undtagen  naar  en  eller  anden 
Fiskerbaad  vendte  om  for  at  sætte  Garn.  Paa  den  anden  Side 
Sundet  laae  Sverrigs  Skove,  ogsaa  smukt  belyste  af  Middags- 
straalerne  og  indesluttende  KuUagunnarstorp ,  der  med  sine  røde 
Stene  og  sorte  Taarne  kneisede  imellem  Træerne.  Alt  dette 
kunde  omtrent  sammenlignes  med  Seiladsen  paa  sidste  Togt 
igjennem  Messinastrædet,  hvor  ligeledes  frodige  Marker,  Skovvæxt 
og  Landsbyer  ligge  langs  Siciliens  og  Italiens  Kyster;  men  saae 
man  da  op  paa  Himlen,  da  saae  man  snart  Forskjellen  imellem 
Sydens  dybe,  mørkeblaae  Himmelhvælving  og  saa  Nordens  høie, 
lyseblaae  Himmelfarve.  —  Imidlertid  kom  vi  til  Aalsgaardene, 
hvor  de  første  Fiskerfolk,  vi  traf  paa,  vare  Anders,  Emil  og 
JMadam  Riff.  Strax  maatte  vi  jo  hen  og  levere  dem  en  ordentlig 
Passiar  (naturligvis  en  meget  pæn  Samtale  og  ikke  en  saadan, 
iivori  man  ikke  levner  visse  Høiheder  for  4  Sk.  Ære).  Snart 
efter  see  vi  Jens  Lind  og  Gudmund  komme  i  Land;  vi  løbe 
naturligvis  paa  Broen,  hjælpe  at  fortøie,  at  bære  Fisk  i  Land,  at 
kaste  Drægget  ud,  kort  sagt,  gav  en  Haand  med  i  Alt,  hvad  der 
forefaldt.  Alt  dette  var  imidlertidi  kun  et  Forspil  til  den  Tragoedie, 
som  skulde  opføres,  imod,  som  vi  havde  ventet  os,  en  Comoedie 
af  første  Slags.  Jeg  begyndte  nemlig  lidt  efter  lidt  at  føre  Talen 
hen  paa  Jens  Linds  Baad,  men  opdagede  desværre  snart,  at  der 
aldeles  ikke  var  Tale  om  nogen  Handel  der,  hvorfor  jeg  meget 
slukøret  og  gnaven  over  Udfaldet  gik  hen  paa  Hellebæk  Kro  og 
»druknede  min  Sorg  og  fandt  min  Trøst«  i  en  solid  Middagsmad, 
som  endte  med  en  Havanneser,  af  dem,  Henrik  havde  faaet  af 
Emma.  men  som  jeg  uden  videre  Undskyldninger  tog  fra  ham 
og  byttede  med  en  indenlandsk  Østergades  Cigar.  —  Derpaa  drev 
jeg  atter  ned  til  Jens  Lind,   og  efter  længe  at  have  talt  med  ham 

om  Baadekjøb,  raadede  han  mig,  at  gaae  hen  til  en  Madam 
Gullen,  som  vistnok  havde  en  Ulle  Baad.  Naa,  jeg  hen  til 
Madamen  og  efter  en  5  Minuters  Tid  at  have  dundret  saa  stærkt 
paa  Døren,  som  mine  Knoer  tillode  mig  det,  kommer  en  gammel 
Skruptudse,  der  naaede  mig  omtrent  til  »mine  sorte  Knæer«  og 
som  paa  mit  Spørgsmaal,  om  det  var  Madam  Gullen,  svarer  mig 
umaadeligt  hurtigt  og  mopset:  ja,  det  veed  Gud,  det  er,  det  er 
mig.  Naa  da,  tænkte  jeg,  jeg  skulde  vist  have  kaldt  den  gamle 
Tudse  Frue;  og  da  hun  havde  hørt,  hvad  jeg  vilde,  sagde  hun  i 
den  samme  Hastværks  Tone:  »Nei,  jeg  har  ingen  Baad  at  sælge, 
jeg  har  givet  min  Broder  den,  og  han  gjør  den  nu  i  Stand,  og 
hvad  man  engang  har  givet  væk,  see,  det  kan  man  jo  ikke  bag- 
efter sælge!«  »Næ,  Død  og  Pine!  det  kan  De  s'gu  rigtignok  ikke, 
—  farvel!«  svarede  jeg,  og  vi  vraltede  nu  hver  til  sin  Side,  hun 
ind  i  Hytten  igjen,  og  jeg  ned  ad  Landeveien  for  at  fortælle  Jens 
Lind  Udfaldet,  og  da  han  havde  hørt  dette,  sagde  han,  at  der 
endnu  var  En,  en  Fætter  til  Emil  Pviff,  han  var  Bøssemagersvend 
og  havde  en  platgattet  Skibsjolle,  som  han  havde  kjøbt  fra  en 
strandet  Skonnertbrig,  som  hed  Emilie,  hvilket  Navn  Baaden 
ogsaa  bar.  —  Dog,  den  Baad  fik  jeg  s'gu  ligesaa  hdt  som  nogen 
af  de  2  andre  og  knusende  gal  over  mit  Udbytte  af  Touren  gik 
jeg  og  Henrik  hen  i  Krohaven,  hvor  vi  traf  Fader,  Julie  og  Sophie, 
siddende  i  det  høie  Lysthuus.  Vi  spadserede  nu  over  Pintsebakken 
ned  til  Hjulebækshusene :  herfra  toge  Julie,  Sophie  og  Henrik 
hjem,  hvorimod  Fader  og  jeg  spadserede  til  Hornbæk,  hvor  vi 
ankom  om  Aftenen,  drak  The  og  gik  til  Ro  der  om  Natten, 
Efter  Theen  gik  jeg  ned  ved  Stranden,  og  jeg  kan  ikke  nægte,  at 
det  jo  var  det  smukkeste  Syn  jeg  har  seet  her  i  Danmark.  Tus- 
mørket var  udbredt  over  Egnen,  Solen  var  ved  at  gaae  ned  i 
Havet  og  kastede  sine  rødlige  Skjær  over  paa  Kullens  Fjelde,  der 
tydelig  traadte  frem  i  Aftenens  Klarhed;  thi  skjøndt  Tusmørket 
var  faldet  paa,  var  dog  Luften  saa  klar  og  stille,  det  eneste  man 
hørte,  var  en  gammel  Fiskers  Opsang,  idet  de  unge  Fiskere  og 
Fiskerpiger    halede    deres    Baade    op    paa    Land.      Udsigten    var 

mageløs  skjøn,  midt  for  sig  Havet,  hvori  Solen  gik  ned  i  sin 
fulde  Purpurrødme;  paa  den  ene  Side  Kullens  mørke  Fjeld  med 
Fyrtaarnet  paa  den  yderste  Spids,  og  paa  den  anden  Side  Solen, 
Nakkehovedernes  nøgne,  høie  Sandklitter  med  de  2  Blinkfyr. 
Naturligvis  vil  Ingen  tro  det,  som  kommer  til  at  læse  dette  til- 
fældigvis; men  jeg  forsikkrer  for,  at  det  hele  Skue  lignede  Egnen 
om  Neapel,  naar  man  der  om  Aftenen  saae  Vesuv  med  et  rødligt 
Skjær  af  sin  egen  Ild,  ligesom  her  Kullen  af  Solens  sidste  Straaler ; 
og  naar  saa  Fyrtaarnet  i  Neapels  Havn  lyste  ud  over  Bugten, 
kunde  det  saa  ikke  ligne  Nakkehovedernes  Fyr?  og  dertil  kom 
endnu  den  overordenthge  Varme  og  Stilhed  i  Luften,  som  næsten 
gjorde  det  umuligt  for  nogen  Tilskuer  at  løsrive  sig  fra  dette 
Syn,  og  i  det  Mindste  paa  mig  havde  en  saadan  Virkning,  at  jeg 
stod  aldeles  som  fortabt,  indtil  Faders  Stemme  lød :  »naa  Johannes ! 
kommer  Du  saa!«  Da  blev  jeg  reven  ud  af  mine  Tanker,  som 
allerede  havde  ført  mig  ned  til  Italiens  og  Grækenlands  Kyster 
for  ligesom  at  sige  til  mig:  Du  var  ogsaa  en  rigtig  Nar:  hvorfor 
læste  Du  heller  ikke  saa  stærkt  det  var  Dig  muligt,  istedenfor  i 
Vinter  hver  evige  Dag  at  løbe  paa  Skøiter  i  Skøiteløberforeningen ; 
næ  Jean  I  det  er  alligevel  Din  egen  Skyld;  men  see  nu  blot  at 
oprette  det  ved  Styrmandsexamen.  —  Imidlertid  gik  jeg  op  paa 
Værelset  hos  Fader  og  snart  laa  jeg  og  væltede  mig  i  nogle  for- 
bandet varme  Dyner  under  mig,  og  nogle  lignende  over  mig.  — 
Dog,  søvnig  var  jeg,  og  trods  det  daarlige  Leie,  sov  jeg  snart 
ind,  og  vaagnede  næste  Morgen  for  at  tage  til  Hellebæk  og  høre 
Udfaldet  om  Baaden,  som  Emil  Riffs  Fætter  maaske  vilde  sælge; 
men  nei  —  Udfaldet  var,  som  ovenfor  sagt,  uheldigt;  ingen  Baad. 
Derpaa  gik  jeg  i  Vandet  i  Hellebæk;  det  er  saamæn  et  anderledes 
Bad  man  faaer  sig  der,  end  naar  man  bader  i  Kjøbenhavns  Rende- 
stene. Efter  en  god  Stund  at  have  svømmet  omkring  gik  jeg  op 
igjen,  sagde  Farvel  til  Fiskerne  og  gik  saa  til  Helsingør.  Da 
Toget  først  gik  Kl.  3  45  M.  og  Kl.  ikke  var  mere  end  2,  tog  jeg 
mig  en  solid  Promenade  rundt  i  Byen  og  nede  ved  Havnen, 
indtil   jeg    havde    taget    lidt  Proviant    og    en  Pakke  jCigarer  med 

til  Underholdning  paa  Hjemtouren.  —  Da  jeg  imidlertid  kom 
til  at  tænke  paa,  at  jeg  allerede  vilde  komme  til  Kjblivn  Kl.  O, 
og  vi  ikke  drikke  The  før  8,  og  jeg  ingen  Ting  havde  at  bestille 
i  den  Tid,  ansaae  jeg  det  for  høist  fornuftigt  kun  at  kjøre  til 
Lyngby,  da  jeg  ikke  havde  været  der,  siden  jeg  var  kommen  hjem 
fra  Søen,  og  min  Hensigt  var  derfor  at  gaae  til  Raadvad  derfra, 
der  spise  til  Aften,  og  saa  tage  hjem  med  Toget  fra  Klampenborg. 
Som  sagt,  saa  gjort.  — 

Nu  maa  jeg  bede  min  Læser  at  lade  Tanken  fare  et  Par 
Uger  frem  i  Tiden  for  at  kunne  følge  mig  igjen.  Jeg  har  nu 
faaet  kjøbt  mig  en  lille,  klinkbygget  Kragjolle  for  35  Rd.,  et  billigt 
Kjøb;  men  Baaden  er  vistnok  meget  gammel  Seilene  heller  ikke 
for  nye  og  alt  Tougværket  spilraadent.  Dog  har  jeg  nu  lappet 
Seilene  et  Par  Steder,  malet  Baaden  op.  og  kjøbt  8  Klaader  til 
Fokken,  4  Løierter,  nogle  Blokke,  samt  en  Del  Tougværk,  saa  jeg 
har  rigget  Fartøiet  helt  om,  lavet  Nedhaler  til  Fokken,  saa  at  den 
kan  fare  op  og  ned  ad  Slaget,  lavet  Bardoner  til  Stormasten. 
Ophaler  paa  Spydstagen  og  Udhaler  i  Storseilet,  samt  skaaren  en 
Tallie  i  Agterhaanden  paa  hver  Bardun  og  endelig  faaet  mig  an- 
skaffet Klaader  ogsaa  til  Storseilet,  saa  Fartøiet  nu  tager  sig  godt  ud. 

I  Søndags  d.  3die  Juli  var  det  min  Hensigt  at  seile  til 
Skoven  for  at  see  paa  Kaproningen,  der  den  Dag  skulde  finde 
Sted  ved  Bellevue.  Om  Formiddagen  Kl.  10  roede  vi  ud  af  Canalen, 
Peter  Kofoed,  Henrik  og  jeg.  i  øsende  Regnveir,  med  Agterrummet 
aldeles  opfyldt  med  Fourage  og  Vin.  Vi  gik  for  fulde  Seil  igjennem 
Bomløbet,  hvorpaa  vi  lagde  ind  ved  Toldboden  for  at  hente  Villiam 
Lund  og  tage  ham  med  os.  —  Ved  at  see  ud  over  Sundet,  saae 
vi  snart,  at  det  var  nødvendigt  for  os  at  tage  2  Reb  i  Storseilet, 
hvilket  vi  ogsaa  udførte.  —  Da  V.  L.  var  kommen,  satte  vi  af  og 
seilede  over  imod  Lynetten,  for  der  ogsaa  at  stikke  et  Reb  i  Fokken, 
da  vi  ellers  ikke  kunde  klare  os  imod  den  voldsomme  Norden  Sø, 
der  satte  lige  i  Stævnen  paa  os,  og  imod  hvilken  vi  skulde  krydse 
os  op.  Da  Rebet  var  stukket  i,  krydsede  vi  med  jævn  Fart  over 
imod  Svanemøllen,  da  vi  paa  eengang  høre  nogle  høie,   skjærende 

og  gjennemtrængende  Nødskrig.  Jeg  sad  og  styrede,  og  idet  jeg 
vendte  mig  om,  seer  jeg  akkurat  Hovederne  af  2  Mandspersoner, 
der  klyngede  sig  fast  til  Masten  af  en  synkende  Lystkutter.  I  en 
Fart  fik  Henrik  floret,  Villiam  og  jeg  hver  en  Aare,  og  jeg  roede 
nu  galere,  end  nogensinde  før,  for  om  muligt  at  redde  de  Synkende. 
Da  jeg  sled  allermest  i  Aaren,  springer  pludselig  Aareklampen  midt 
over,  og  jeg  gaaer  selvfølgelig  paa  Enden  ned  ad  Toften;  dog 
snart  var  jeg  oppe  igjen,  tog  noget  Skibsmandsgarn  og  surrede 
AaretoUene  fast  i  Skotgangen  og  roede  atter  saa  stærkt  jeg  orkede ; 
men  just,  som  vi  vare  maaske  8— lOFod  fra  dem,  kommer  Baaden 
fra  en  norsk  Brig  dertil  og  bjerger  de  Skibbrudne,  hvoraf  den 
Ene  allerede  var  klar  til  at  reise  af  og  som  skindød  blev  bragt  til 
Toldboden,  hvor  han  af  en  Sergeant  blev  bragt  ind  i  Vagten  og 
børstet  under  Fødderne,  indtil  der  atter  kom  Liv  i  ham.  Vi  vare 
imidlertid  roede  hen  til  Kutteren,  og  jeg  fik  efter  megen  Besvær 
revet  en  Topstang  og  Vimpelstage  af,  som  jeg  afleverede  til  en 
Mand,  der  fra  Engelbrecht  ogsaa  var  kommen  ud  med  en  Baad. 
—  Ved  Synet  af  denne  Kuldseiling  kom  jeg  strax  til  at  tænke 
paa  den  unge  Matros,  der  fra  Jylland  paa  sidste  Togt  gik  over- 
bord i  Atlanterhavet;  det  er  et  stygt  Syn,  at  see  Mennesker  ved 
at  drukne  og  omkomme  i  det  Element,  hvorpaa  man  skal  tumles 
i  hele  sin  Fremtid  og  hvori  man  maaske  selv  kommer  til  at  søge 
sin  Grav!  Ingen  iblandt  os  havde  Lyst  til  at  fortsætte  Seiladsen 
videre,  og  vi  vendte  derfor  hjem,  fortøiede  og  kjørte  saa  ud  med 
Jernbanen  til  Klampenborg. 

Tirsdag  den  22de  August  1870. 
Kjære  uvedkommende  Læser! 
Undskyld  min  Menneskenatur;  men  jeg  er  doven.  Nu  er  der 
igjen  gaaet  en  overmaade  lang  Tid,  siden  jeg  sidst  skrev;  men 
Grunden  er  den,  at  jeg  havde  besluttet  aldeles  at  holde  o})  med  at 
skrive,  i  Særdeleshed,  da  jeg  ikke  ahner,  hvor  mine  tidligere  Dag- 
bøger befinde  sig.  Kun  veed  jeg,  at  de  have  været  i  Visit  og 
ligget  paa  Landet. 

7 

Onsdag  d.  23de  August.  Forleden  Aften  fortalte  jeg  til 
Moder,  hvad  jeg  har  gaaet  og  tiet  stille  med  saalænge,  nemlig,  at 
jeg  ikke  kan  holde  mig  hjemme  længere  end  til  November,  men 
maa  tilsøes.  Meningen  var  jo  nok,  at  jeg  skulde  tage  Længden 
med  det  Samme;  men  faaer  jeg  Breden  i  Nov.,  faaer  jeg  vel  først 
Længden  i  Mai,  hvis  jeg  vedblev  at  gaae  paa  Skolen;  men  det  er 
for  lang  Tid  at  gaae  og  spille  Sømand  paa  Landjorden,  det  duer 
min  Sandten  ikke,  og  desuden  var  det  jo  ogsaa  en  skjøn  Alder 
at  begynde  at  fare  tilsøes  paa,  naar  man  er  18  Aar  (Aa  ja! 
hvorfor  ikke  detV  siger  vel  min  Ven  Conrad).  Moder  indsaae  jo 
og  indrømmede  ogsaa  en  stor  Del  af  hvad  jeg  sagde,  men  meente, 
at  Fader  naturligvis  vilde  komme  med  Indvendinger.  Herpaa 
vidste  jeg  ikke  at  sige  Andet,  end  at  det  naturligvis  var  min 
Mening,  fra  det  Øieblik  jeg  atter  tog  ud,  da  at  sørge  for  mig  selv 
i  alle  Henseender,  hvorfor  jeg  havde  i  Sinde  at  blive  ude  i  en 
halvanden  Aars  Tid,  saa  at  jeg,  naar  jeg  kom  hjem,  hvis  det 
iøvrigt  skeer,  selv  kunde  betale  min  Skolegang  til  Længden  og 
lignende  Ting.  —  Jeg  gik  derfra  til  min  Baad  og  seilede  mig  en 
lille  Tour,  drak  derpaa  The  hos  Schnitters  og  tilbragte  Aftenen 
der  sammen  med  Sophie.  —  Det  er  sandt:  jeg  har  nok  aldeles 
glemt  at  omtale,  at  jeg  i  Sommer  har  været  indkvarteret  hos 
Oberst  Schnitters,  medens  mine  Forældre  laae  paa  Landet  i  Hellebæk 
og  Værelserne  ved  Gammelstrand  bleve  gjorte  i  Stand.  Jeg  havde 
det  forresten  overordentlig  behageligt  hos  Schnitters. 

Nu  vil  jeg  omtale  min  Baad  lidt.  —  Da  nu  mine  Forældre 
skulde  flytte  paa  Landet,  var  Moder  naturligvis  bange  for  min 
Seilen  herhjemme  imidlertid;  men  den  sidste  Dag,  de  endnu  vare 
i  Byen.  beroligede  jeg  hende  med,  at  jeg  havde  i  Sinde  at  faae 
den  halet  paa  Land,  skrabe  den 'udenbords,  kalfatre  og  male  den. 
Xaa,  saa  var  da  den  Sorg  eller  Uro  forbi.  Som  sagt,  jeg  fik  den 
halet  paa  Land  ude  paa  Skibsbygger  Lautrups  Baadeplads,  og  der 
gik  jeg  ud  hver  Eftermiddag,  iført  min  blaae  Skjorte  og  mine  Seil- 
dugsbuxer,  med  min  Værktøiskasse  under  Armen,  stod  saa  og 
masede  med  Baaden,  indtil  jeg  en  Dag,  idet  jeg  skraber  den,  finder 

et  stort  trekantet  Hul  for  om  Bagbord  i  Kjølen.  Naa,  hvad  var 
der  at  gjøre;  jeg  tog  Maal  af  min  skjønne  Trekant,  tog  et  godt 
Stykke  Træ  med  mig  hjem  og  havde  næste  Eftermiddag  tilhugget 
mig  en  udmærket  Egespunds,  som  jeg  hamrede  i,  puttede  Værk  i 
Siderne,  Beg  og  Kultjære  udenpaa  og  tjærede  derpaa  hele  Bunden 
(det  vil  sige,  kun  nedenfra  til  Vandgangen)  med  Kultjære,  malede 
den  derpaa  blaa  udenbords  oven  Vandgangen,  og  da  den  saa  i 
Alt  havde  staaet  2  Uger  paa  Land  i  brændende  Solhede,  blev 
den  igjen  tjuppet  ud.  Men,  da  den  nu  skulde  ud,  stod  et  Par 
Tønmierstabler  i  Veien,  saa  Folkene,  som  hjalp  mig  at  sætte  den 
ud,  maatte  løfte  den  over  disse,  og  det  kan  nok  være,  de  toge 
ikke  paa  den  med  deres  Søstres  Fingre,  men  toge  derimod  saa 
stærkt  fat,  at  jeg  troede  den  skulde  have  revnet  fra  for  til  agter; 
men  nei  —  den  gamle  Skovshoveder  holdt  dog.  Men  næppe  var 
den  kommen  i  Vandet,  før  jeg  saa  dette  sive  ind  i  den  allevegne 
fra.  Siden  den  Tid  har  den  været  meget  læk;  men  nu  begynder 
den  at  tætnes.  Forresten  havde  jeg  en  Dag  Frøknerne  S.  ude  at 
seile  med  mig,  og  det  kan  nok  være,  der  gik  Vind  den  Dag.  Vi 
strøg  først  klods  forbi  Esbern  Snares  Bagbordsside,  derpaa  løb 
jeg  langs  dens  Styrbordsside,  da  det  morede  mig,  at  faae  de  unge 
Marinelieutenanter  dragne  med  fra  den  ene  til  den  anden  Side; 
Captain  Braém  (min  Trediecommanderende  paa  første  Tour)  stod 
i  Faldrebet  og  bag  ham  Lieutenant  Mygind.  Derpaa  gik  vi 
for-de-Vind  langs  Langelinie,  og  skulde  nu  krydse  hjem  med  en 
frisk  nordlig  Kuling  og  en  tiltagende  Norden  Sø.  Jeg  kan  ikke 
nægte,  at  jo  begge  Frøkenerne  holdt  sig  ganske  tappert;  men  da 
vi  kom  op  under  Trekroner,  hvor  Søen  var  haardest,  da  gav  det 
undertiden  saadanne  underlige  Hop  i  Damerne,  og  de  saae  paa 
mig  og  spurgte,  om  jeg  troede,  det  gik  godt  og  vi  atter  kom  til 
Land.  »Det  haaber  jeg  da«  var  Alt,  hvad  jeg  svarede;  thi  Søen 
var  dog  saadan,  at  jeg  ikke  kunde  indlade  mig  i  nogen  lang 
Conversation ;  men  ved  dette  Svar  syntes  de  at  blive  end  mere 
betuttede.  Nu  havde  vi  ogsaa  en  stærk  Sidesø,  saa  den  undertiden 
slog  godt  ind,    men   da  jeg  mærkede,    at  det  ikke  behagede  dem. 

passede  jeg,  hvergang  en  stærkere  Sø  kom,  da  at  skjære  denne 
lidt  opefter  paa  skjøns.  —  Læste  igaar  Aftes,  at  Signe  er  gaaet 
fra  Havanna  hjemefter;  nu  skal  vi  høre.  hvad  —  siger,  naar  han 
kommer  hjem.  —  Idag,  Lørdag,  fik  vi  vor  Sommerferie,  den  varer 
til  Torsdag.  Den  kjære  Heegaard  har  givet  Kolthoff  72  Opgaver 
at  regne  i  den  Tid,  »og  dem  maae  De  s'gu  regne,  hører  De  det?« 
»Ja!  nu  skal  vi  see  ad,«  sagde  jeg,  hvorpaa  hans  Svar  var:  »jo, 
det  maae  De  s"gu«,  og  derpaa  skiltes  vi. 

Søndag  d.  4de  September  1870.  Kl.  10  denne  Morgen 
ringer  det  paa  Døren,  jeg  lukker  op,  og  der  staaer  Andreas  Peter 
Hovgaard,  Elev  paa  Søofficiersskolen.  Strax  sagde  jeg  til  ham: 
»Vil  Du  have  en  Seiltour,  saa  tage  vi  ud  til  Skoven  i  min  Baad, 
der  er  god  Brise.«  I  Begyndelsen  gjorde  han  Indvendinger,  da 
han  var  inviteret  til  Frokost  hos  Boecks;  men  Enden  blev.  at 
han  sendte  Afl^ud  til  dem,  og  gik  med  mig.  Vi  gik  saa  ud  til 
Baaden,  og  det  kan  nok  være,  der  gik  Vind;  jeg  lod  Hovgaard 
tage  Roret,  medens  jeg  gjorde  los  og  satte  Seilene;  men  næppe 
faaer  Vinden  fat  i  disse,  før  min  yndige  Amik  flyver  afsted,  saa 
Hovgaard  næppe  havde  holdt  den  ordentlig  gjennem  Udløbet. 
Vi  havde  en  voldsom  Fart  paa  hele  Veien  ud,  der  gik  adskiUige 
Vindstød  fra  Land.  og  just  da  et  saadant  indtraf,  krængede  Amik 
saa  meget,  at  Ballasten  forskjød  sig,  og  Hovgaard  maatte  hale 
Jernene  over  til  Luvart,  medens  jeg  løb  i  Vinden  med  den.  Da 
Vinden  var  god,  vedbleve  vi  at  seile  til  Emilie  Kilde,  hvor  jeg 
saae  en  Badehuusbro,  som  egnede  sig  meget  godt  til  at  fortøie 
ved,  hvorfor  jeg  faldt,  firede  Skjødet  af  og  løb  op  langs  Broen; 
men  idet  Amik  rørte  ved  Broen,  knagede  denne,  og  ikke  nok  her- 
med, et  Brædt  gik  ud  og  faldt  i  Vandet.  Nu  sad  Eieren  med  sin 
Familie  inde  paa  Strandbredden,  jeg  kaldte  derfor  paa  Hovgaard, 
og  medens  denne  stillede  sig  for,  fiskede  jeg  i  en  Fart  Brædtet 
op  og  huggede  det  i,  saa  godt  jeg  kunde,  med  Hænderne.  Derpaa 
laasede  jeg  Baaden,  lagde  Hovgaards  og  min  Pjækkeri  i  Agter- 
rummet,    og  derpaa  vandrede  vi  Arm  i  Arm  iland,  spadserede  ad 

Strandveien  til  Klampenborg  og  derfra  til  Raadvad.  —  Vi  seilede 
hjem  i  smukt  Bygeveir. 

Den  9de  September.  —  Derpaa  vandrede  jeg  som  sædvanlig 
til  Leerbecks;  men  det  skal  saamæn  være  sidste  Gang,  at  de  skal 
formaae  den  dydige  Jean  til  ikke  at  see  til  sit  Fartøi  hver  Efter- 
middag; thi  de  skadeUge  Følger  af  mit  let  bevægelige  Sind  viste 
sig  tilgavns  Dagen  efter.  Nu  kommer  Historien.  En  Aften  seilede 
min  Ven  Villiam  Lund  og  jeg  og  blev  ude,  indtil  Mørket  var  faldet 
svært  paa,  da  vi  seilede  hjemad  igjen.  Nu  havde  Bommen  ved 
Indløbet  til  Havnen  været  aaben,  da  vi  stode  udefter;  men  da  vi 
kom  hjem,  var  det  for  mørkt  til  at  kunne  see,  om  den  var  for 
eller  ei,  hvorfor  vi  antage  det  Første  og  med  stærk  Sidevind  vil 
løbe  ind,  da  vi  pludselig  kommer  kjørende  op  paa  Bommen,  saa 
vi  vare  klar  til  at  løbe  helt  over  den,  men  dog  standsede,  da 
Midten  af  Kjølen  stod  fast.  Vi  kom  jo  snart  klar  igjen;  men 
den  stakkels  gode  Amik  var  tørnet  saa  stærkt  imod,  at  den  des- 
værre var  sprungen  læk  for  i  Stævnen,  og  da  jeg  nu  et  Par  Dage 
ikke  havde  seet  til  den,  var  den  en  skjøn  Nat  sunken,  Aarer, 
Hæk,  Baadshage,  Bundtiljer,  Tofter,  Flag  etc.  drevet  bort,  men 
bjerget  af  en  Arbeider  paa  Pladsen,  som  nu  fordrede  1  Rd.  i 
Bjergeløn.  Hvad  var  der  at  gjøre,  at  holde  Fartøi  uden  Aarer, 
det  kunde  nok  ikke  gaae,  og  lade  Amik,  der  er  mig  saa  kjær, 
gaae  til  Grunde,  naar  det  ikke  var  absolut  nødvendigt,  det  vilde 
jo  være  en  Skam,  derfor  maatte  jeg  jo  ud  med  Daleren;  men  saa 
kom  Omkostningerne  til  at  tætne  paa  Baaden.  Der  maatte  kjøbes 
Værk,  Kit,  Beg,  Blikplade;  og  jeg  med  Værktøiskassen  maatte  ud 
at  tømre  og  mase  med  Baaden.  Først  skulde  nu  Fartøiet  øses 
læns;  men  den  var  jo  fuld  til  Relingen,  saa  jeg  maatte  blotte 
mine  Understænger  og  staae  i  Baaden  og  øse  den  læns  alene  med 
det  lille  Øsekar.  Nu  har  jeg  forbedret  den  nogenlunde;  men 
hvorvidt  jeg  tør  seile  med  Miss'er,  kan  jeg  ikke  afgjøre,  før  jeg 
selv  har  prøvet  den  et  Par  Gange. 

Lørdag  d.  8de  Oktober.  Idag  for  fjorten  Dage  siden  Kl. 
10^  om  Aftenen  skete  en  høist  sjælden  og  usædvanlig  Udvandring, 

idet  hele  Familien  Kolthoff  paa  denne  Tid  af  Natten  vandrede  ud 
til  Jernbanestationen  for  at  modtage  en  elsket  Svoger,  og,  for 
Sophies  Vedkommende,  en  elsket  Ven.  Men  samme  Tog  medbragte 
ogsaa  de  gamle  Bedsteforældre,  som  havde  tilbragt  Sommeren  paa 
Lolland.  ]\Ieningen  var,  at  vi  Alle  skulde  følges  ad;  men  Sophie 
havde,  mærkværdigt  nok(!),  ikke  Taalmodighed  nok  til  at  vente 
saalænge,  og  den  galante  Broder  Johannes  maatte  derfor  tænde 
Fyrene  og  dampe  ud  med  hende ;  men  Følgen  var  naturligvis  kun, 
at  hendes  Utaalmodighed  voxede  saa  meget  mere  i  det  Kvarter,,  i 
hvilket  vi  stode  og  gabede  i  Ventesalen.  Endelig  lød  Piben,  — 
et  Sæt  i  Sophie  og  en  Paamindelse  til  mig,  om  endelig  at  see 
godt  efter  Ham,  og  derpaa  fløi  vi  (det  saae  godt  ud)  hver  ud  af 
sin  Dør,  ud  paa  Perronen.  Snart  fik  jeg  Hr.  Svoger  i  Sigte  og 
halede  ham  hen  til  Sophie.  —  Saa  vidste  jeg,  at  nu  var  der  vist 
ikke  mere  at  udrette,  hvorpaa  jeg  atter  gik  ud  og  fandt  Bedste- 
forældrene. Der  var  der  Noget  at  tage  fat  i ,  et  halvt  Hundrede 
Kufferter,  dobbelt  saa  mange  Kasser  og  tre  Gange  saa  mange 
Æsker.  Det  var  en  varm  Tour  —  uh  sikken  et  Slid,  alle  disse 
Ting  maatte  bæres  ud,  og  skjøndt  jeg  gjentagne  Gange  forsikkrede 
Onkel  Henrik,  at  jeg  nok  skulde  gjøre  lige  saa  megen  Gavn 
som  en  Drager,  vilde  han  dog  ikke  troe  det,  førend  han  saae,  jeg 
tog  en  Skindkuffert  i  den  høire  og  en  af  Trækasserne  i  den  venstre 
Haand,  saa  først  gav  han  Dragerne  Afbud  og  mig  Tilbud  om  at 
bære  Resten  ud.  Alt  Ruftøiet  kom  endelig  i  to  Droscher  og 
Personalet  med  mig  i  samme  to,  for  at  jeg  kunde  gjøre  samme 
Gavn  i  Kronprindsessegaden.  Alt  kom  ogsaa  heldig  op,  med 
Undtagelse  af  den  største  Kuffert,  som  var  ondskabsfuld  nok  til 
at  trille  ned  over  min  ene  Pote;  dog,  den  kom  ogsaa  op  (NB. 
Kufferten). 

Tre  Dage  efter  kom  Bryllupsdagen,  Onsdag  den  28de  Septemb. 
Da  dette  skulde  gaae  for  sig  Kl.  3],  syntes  jeg,  jeg  maatte  gaae 
fra  Skolen  Kl.  1.  Da  derfor  min  kjære  Hr.  Heegaard  eftersaae  mine 
Regnestykker,  sagde  jeg  til  ham:  »Jeg  vilde  gjerne  gaae  hjem 
Kl.  1  idag.«      »Nei  hvad  er  der  nu  galt?«      «Der  er  ikke  Noget 

galt.«  »Jeg  syntes,  De  sagde,  De  vilde  gaae  Kl.  1.«  »Ja,  men 
der  er  ikke  Noget  galt;  men  min  Søster  skal  have  Bryllup.«  »Naa, 
ja  saa  værs'go;  men  De  kommer  vel  imorgen.«  »Det  vil  jeg  ikke 
love,  det  kommer  an  paa,  hvorledes  jeg  er  tilpas.«  Dermed  var 
den  Ting  afgjort.  —  — 

laften.  Lørdag  den  12te  November,  sidder  jeg  i  Dagligstuen; 
utilpas  til  at  læse  til  den  Examen,  til  hvilken  jeg  iovermorgen 
skal  op,  har  jeg  sat  mig  herind,  hvor  E.  læser  høit  for  Moder  og 
Julie  i  en  Bog,  som  vist  ellers  er  ret  morsom  og  interessant,  men 
dog  slet  ikke  kan  tiltrække  min  Opmærksomhed.  —  Jeg  har  derfor 
tændt  min  lille  brune  Pibe  og  sidder  nu  og  tænker  paa  først- 
kommende Mandag,  om  end  med  lidt  Gru  og  Banghed,  saa  dog 
i  Haab  om  lykkeligt  at  kunne  overstaae  den  Dag,  af  hvis  Ud- 
fald, heldige  eller  uheldige,  min  Lykke  og  Glæde  sikkert  vil  af- 
hænge. —  Veiret  er  stygt,  i  Avisen  læste  Moder  før  for  mig  om 
et  Skib,  som  var  truffet  drivende  uden  Besætning;  jeg  trøstede 
hende  saa  godt  jeg  kunde  med  at  Mandskabet  naturligvis  havde 
raaattet  forlade  Fartøiet  og  vel  sagtens  havde  bjerget  sig  iBaadene; 
nu  tuder  Vinden  paa  Vinduerne,  Sydvesten  Vinden  raser  stærkt  i 
Aften;  ved  hvert  Drøn  i  Luften  seer  Moder  paa  mig,  som  om  hun 
vilde  sige  til  mig:  »Hvordan  troer  Du  nu  ikke,  jeg  vil  gaae  i 
Angst,  naar  disse  Efteraarsstorme  tude  her,  og  jeg  veed  Dig  midt 
ude  paa  det  vilde  og  oprørte  Hav«.  —  Jeg  tænker  paa,  om  —  ogsaa 
vil  tænke  paa  mig,  naar  jeg  er  langt,  langt  borte,  naar  hun  i  lang 
Tid  ikke  har  hørt  Noget  fra  sin  stakkels  Johannes,  som  dog  ofte 
vil  vende  sine  Tanker  mod  hende,  baade  naar  han  i  godt,  stille 
Solskin  ligger  paa  Dækket,  ryger  sin  Pibe  og  slikker  Solskinnets 
varme  Straaler,  og  naar  han  i  Regn,  Slud  og  Storme  ligger  til- 
veirs  og  brydes  med  Seilet,  som  Vinden  pidsker  ham  i  Ansigtet. 
—  Jeg  er  saa  dristig  at  haabe,  at  Hun  ikke  vil  glemme  mig,  naar 
Hun  paa  Vinterballerne  lystigt  dandser,  men  jeg  vil  ønske,  og 
vilde  gjerne  bede  Hende  om  aldrig  at  tænke  paa  mig  med  Angst, 
fordi  Veiret  her  er  stormende  og  vildt,  men  erindre,  at  jeg  hverken 
kan,   bør  eller  vil  lade  mig  afholde  fra  mit  Arbeide  paa  Grund  af 

Uveiret,  men  netop  da  maa  vise  mig  rask  og  uforfærdet,  gaae  til- 
veirs  og  brydes  med  Stormens  Styrke  og  derfor  ogsaa  tidt  vil  være 
udsat  for  Farer;  gaar  det  derfor  galt,  hvad  man  naturligvis  aldrig 
maa  tænke  paa,  da  er  det  en  Andens  Villie  end  vor,  og  da 
først  vil  jeg  bede  min  — ,  som  jeg  elsker  og,  saalænge  jeg  kan,  vil 
vedblive  at  elske  med  en  trofast  Kjærlighed,  da  vil  jeg  bede  Hende 
om  at  glemme  mig  og  vælge  en  af  de  mange  —  —  —  — . 

Tirsdag  d.  15de  November.      Idag  er  jeg  min  Sandten   i 
brillant  Humeur;  thi  Dagen  igaar  spændte  temmelig  godt  af. 


Johannes  bestod  d.  14de  Novbr.  den  almindelige  Styrmands- 
examen  med  37  Points  og  tog  saa  i  December  Maaned  Hyre  paa 
Briggen  Maria  Augusta. 


Fra  Reiser  med  Briggen  Maria  Augusta  til  Rio  de  Janeiro 
og  hjem  1870—72. 


Plymouth,  den  27de  December  1870. 
Kjæreste  Forældre  og  Sødskende! 
Først  og  fremmest  en  glædelig  Juul,  mere  festlig  og  høitidelig 
end  vi  have  havt  den  her  ombord;  dog  herom  mere  senere.  Nu 
vil  jeg  begynde  med  Begyndelsen.  Mandag  den  19de  December 
veed  I  jo,  at  vi  afseilede,  og  det  i  det  frygteligste  Veir,  der  tænkes 
kunde.  Allerede  tidlig  om  Morgenen,  da  jeg  var  kommen  ombord, 
sagde  Captainen  til  mig,  at  jeg  saa  hurtigt  som  muligt  skulde  løbe 
ud  paa  Toldboden  og  skaffe  saavel  en  Lods  som  en  Damper  til 
at  bugsere  os  ud.  Hvor  gjerne  jeg  end  paa  Veien  vilde  have 
gjort  endnu  et  lille  Løb  op  i  Hjemmet,  turde  jeg  dog  ikke  af  Frygt 
for  at  komme  for  silde  ombord  igjen.  Altsaa  løb  jeg  i  min  be- 
kjendte  lislænder  og  begge  Hænderne  i  Lommerne  paa  Grund  af 
den  nederdrægtig  stærke  Kulde  og  Nordost  Vind.  —  Snart  var 
Alting  klart,  og  i  det  klareste  Solskin,  men  desværre  stærkeste 
Kulde  maatte  vi  ombord  løbe  og  hale  i  stivfrosne  Touge;  men 
nu  er  det  overstaaet  og  endogsaa  værre  Dyst  end  den.  Hurtigt 
vare  vi  ude  igjennem  Bomløbet  og  med  længselsfulde  Øiekast  saae 
jeg  ind  paa  Langelinie,  hvor  endnu  ingen  Morgengænger  havde 
vovet  sig  ud.  —  Ved  Trekroner  forlod  Damperen  os  og  vi  satte 
Seil,  krydsende  os  op  til  Vedbæk,  hvorfra  vi  med  halv  Vind  gik 
videre.  Nu  blev  det  drøiere  og  drøiere,  og  vi  mente  at  komme 
til  at  ankre  op  ved  Helsingør;  men  nei,  videre  gik  Touren  og 
med  fulde  Seil  strøg  Maria  Augusta  stolt  over  de  samme  Vande, 

hvor  sidste  og  næstsidste  Sommer  dens  Kahytsdreng  havde  tumlet 
sig  i  Jens  Linds  Baade.  Kold  begyndte  Reisen:  men  værre  skulde 
den  blive.  Ikke  længe  varede  det,  før  Snestorme  begyndte  at 
reise  sig,  Søer  skyllede  over  Briggen,  og  jeg  veed  aldrig  paa  noget 
Maleri  at  have  seet  noget  Skib  saa  overfrosset  som  vort;  Alt  var 
lis,  hele  Dækket,  hele  Bougen  var  behængt  med  listapper,  Touge, 
Vant  og  Seil,  det  Hele  var  en  uhyre  lisbjørn.  (Bliv  nu  blot  ikke 
i  mindste  Maade  angst  over  hvad  jeg  nu  skriver;  men  jeg  vil 
hellere  fortælle  Eder  derom  end  tænke  mig  Eder  i  Uvished  paa 
Grund  af  Telegrammet).  Ved  nemUg  saaledes  altid  at  gaae  og 
hale  i  Touge,  om  hvilke  et  fuldkonnnent  lislag  havde  lagt  sig.  fik 
jeg  daariige  Fingre,  som  nu  have  vist  sig  at  være  Koldbrand;  men 
det  skal  I  slet  ikke  bryde  Eder  om;  thi  idag  har  jeg  været  under- 
kastet Lægesyn,  hvorom  mere  senere,  hnidlertid  vidste  jeg  ikke 
hvad  det  var  og  omtalte  det  ikke.  men  vedblev  mit  Arbeide,  indtil 
jeg  en  Dag  hører,  at  Styrmand  Barfod  og  Seilmageren,  de  havde 
faaet  det  samme  Kram,  og  da  de  gik  til  Gaptainen  med  deres  Fingre, 
ansaae  jeg  det  for  høist  passende  at  gjøre  ligesaa.  Denne 
blev  meget  bedrøvet  ved  at  see  det.  slog  op  i  sin  Lægebog,  men 
det  stod  der  ikke.  Altsaa  var  der  hitet  derved  at  gjøre.  Imid- 
lertid kom  Juleaften,  og  da  maae  jeg  sige,  tænkte  jeg  ofte  paa 
Hjemmet  med  uhyre  stærk  Længsel  -og  Vemod;  thi  her  var  ikke 
mindste  Spor  af  Gudstjeneste  eller  anden  aandelig  Festlighed,  end- 
skjøndt  vi  den  Aften  havde  skjønt  Veir,  og  den  første  Fritid  jeg 
fik  den  Dag  var  om  Aftenen  Kl,  henved  9,  da  skulde  jeg  tilkøis; 
og  førend  jeg  nu  tog  Tøiet  af,  satte  jeg  mig  ved  min  Kiste,  luk- 
kede Blikdaasen  op  og  det  første,  jeg  læste,  var  den  yndige  Psahne. 
Du  kan  troe,  det  gjorde  godt  at  læse  saavel  den,  som  kjære  Moders 
Skrivelse  til  mig,  om  end  Sindet  ved  Gjennemlæsningen  bragtes  i 
temmelig  voldsom  Bevægelse,  —  Derpaa  kom  jeg  til  Indholdet, 
og  atter  maa  jeg  sige,  at  man  først  borte  fra  Hjemmet  indseer, 
med  hvor  stor  en  Ømhed  og  Kjærlighed  de  i  Hjemmet  omfatter 
En.  Alle  Juledagene  har  mine  Tanker  va-ret  i  Hjemmet  og  fulgt 
Eder  baade  ved  Juletræet  efter  Bordet  og  P.salmen,   I  ved  dette 

have  afsunget,  derpaa  ved  Divanbordet,  hvor  Presenterne  smagfuldt 
ligge  udfoldede,  og  om  hvilket  maaske  de  gamle,  kjærlige  Bedste- 
forældre og  Onkel  Henrik  ogsaa  tage  Plads,  ja  I  kan  troe,  Jule- 
aften og  1ste  Juledag  ønskede  jeg  rigtignok  gjerne  at  have  tilbragt 
i  det  yndige,  kjære  Hjem,  endskjøndt  jeg  her  ombord  i  alle  Maader 
har  det  saa  godt,  som  det  paa  nogen  Maade  kan  lade  sig  gjøre. 
Gaptainen  er  streng,  men  en  rigtig  rar  og  god  Mand,  alle  Folkene 
ligeledes;  jeg  spiser  i  Kahytten,  naar  Gapt.,  Lieut.  og  Styrmændene 
ere  færdige.  —  Julen  blev  ombord  kun  feiret  med  flere  lækre 
Retter  baade  til  Frokost,  Middag  og  Aften.  Idag  Kl.  3  kastede 
Briggen  Anker  i  Plymouths  Havn  paa  selvsamme  Sted,  hvor  jeg 
for  halvandet  Aar  siden  ankrede  med  Jylland;  det  var  underligt 
for  mig  at  tænke  tilbage  paa  den  Tid.  Nu  var  de  Syges  Antal 
blevet  forøget  med  en  af  Matroserne,  som  havde  faaet  samme 
Sygdom,  og  derfor  havde  Gaptainen  søgt  Havn  for  at  faae  Læge- 
hjælp. Kl.  4.',  afseilede  Gapt.  med  sine  Syge  i  en  Jolle  til  Land, 
og  vi  kom  op  til  Doktoren,  som  kaldte  os  ind  i  sit  Værelse,  En 
efter  En.  Han  sagde,  at  det  var  Koldbrand;  men  kun  i  en  meget 
ringe  Grad,  at  vi  skulde  holde  os  inde,  og  mine  Fingre  skulde 
prikkes  lidt  med  en  fm  Synaal;  forresten  var  der  ikke  mindste 
Fare  for  Nogen  af  os.  —  Vi  bleve  jo  glade,  da  vi  havde  ventet,  at  vi 
skulde  have  de  syge  Fingerstykker  kappet  a'',  og  derpaa  marscherede 
vi  atter  med  Gaptainen  til  Havnen ,  hvorfra  vi  transporteredes 
ombord.  Jeg  var  kun  søsyg  halvanden  Dag,  men  da  Var  jeg 
det  ogsaa  tilgavns,  og  mistede  ved  samme  Leilighed  saavel  min 
Sydvest  som  min  Beghat;  et  Glas  og  et  Smørkandelaag  har  jeg 
slaaet  itu,  det  sidste  1ste  Juledagsmorgen ,  det  første  idag,  da 
Ankeret  faldt  her  i  Havnen.  Forresten  seile  vi  vist  imorgen;  jeg 
er  altsaa  temmeUg  rask,  snart  fuldkommen,  haaber  jeg,  da  vi  nu 
gaae  til  Varmen,  overordentHg  glad  og  tilfreds.  Lev  nu  vel, 
kjæreste  Forældre!  glædeligt  Nytaar  og  Tak  for  al  Eders  Kjærlig- 
hed og  Godhed  imod  mig  i  dette  Aar.  Hils  alle  Slægtninge,  de 
gamle,  venlige  Bedsteforældre,  Onklerne,  Glara  og  Jørgen,  Sophie 

og  Vilandt.   alle  mine  gamle  Venner,   især  Drechsel  og  Knudsen, 
Thrine  og  Alle  hjemme  fra  Eders 

Johannes  Kolthoff. 
Næste  Brev  rimeligviis  fra  Rio  Janeiro. 

(Af  Dagbogen). 
Bestemmelsesdagen  for  vor  Afreise  var  Søndagen  den  18de 
December  1870:  men  da  vi  den  Morgen  mødte  ombord  paa  Briggen, 
som  endnu  laa  inde  paa  asiatisk  Gompagnies  Plads,  var  Vinden 
X.  V.,  altsaa  Modvind,  hvorfor  vi  fik  Ordre  til  atter  at  gaae  og  at 
møde  næste  Morgen  præcis  Kl.  7-},.  Denne  sidste  Søndag,  som 
jeg  tilbragte  hjemme,  var  mig  rigtig  hyggelig,  i  Særdeleshed  da 
jeg  om  Aftenen  sad  hos  de  kjære  Bedsteforældre,  sammen  med 
mine  Forældre,  Sødskende,  Svoger  og  Onkel  Henrik.  Før  vi  om 
Aftenen  skulde  drikke  The,  mødte  jeg  mine  gamle  Venner  Drechsel 
og  Knudsen,  og  det  var  ogsaa  rart  at  faae  dem  sagt  rigtigt 
Farvel,  og  Afskedsgildet  holdtes  hjemme  ved  Gammelstrand  i  Daglig- 
stuen, hvor  vi  trak  Portemonaierne  op,  talte  den  klingende  Mønt 
op  paa  Bordet  og  lagde  sammen  til  en  Flaske  svensk  Banco  samt 
Cigarer.  Derpaa  fulgte  de  mig  hen  til  Bedsteforældrene,  idet  jeg 
paa  Veien  kjøbte  Gardintøi  til  min  Køie  ombord.  —  Aftenen  til- 
bragtes, som  sagt,  hos  Bedsteforældrene  og  efter  en  hjertelig  Af- 
sked gik  Familien  Kolthoff  hjem.  —  Derpaa  fulgte  jeg  hjem  med 
Lund  og  Clara,  for  at  laane  nogle  Bøger  til  Læsning  ombord. 
Efter  at  have  sagt  Farvel  til  dem  gik  jeg  hjem  og  tilkøis,  men 
jeg  mindes  saa  tydeligt  det  Haandtryk  og  det  Blik,  Moder  gav  mig, 
da  jeg  sagde  Godnat  den  Aften;  den  Ømhed  og  Kjærlighed,  der 
laae  deri,  viste  mig,  med  hvilken  Kjærlighed  en  Moder  omfatter 
sit  Barn,  endogsaa  mig,  der  har  forvoldt  mine  Forældre  saa  megen 
Angst  og  Sorg  Hge  fra  min  tidligste  Barndom.  —  Dog  blev  jeg 
end  bevæget  den  Aften,  saa  blev  jeg  det  dog  endnu  mere  næste 
Morgen,  da  den  virkelige  Afsked  skulde  finde  Sted.  Til  dem  Alle 
fik  jeg  sagt  Farvel,  undtagen  til  min  Broder  Henrik,  som  laa  og 
sov  og  som  jeg  derfor  ikke  vilde  vække.    Men  da  jeg  nu  skulde  tage 

nogle  Smaating  af  mit  Tøi  med  mig  ombord,  saae  jeg  en  Pakke 
med  Udskriften:  Til  at  aabnes  Juleaften.  Da  vidste  jeg  ikke,  hvad 
jeg  skulde  sige.  Smil  og  Taarer  kom  paa  samme  Tid  over  mit 
Ansigt,  endelig  fattede  jeg  mig,  omfavnede  mine  Forældre  og  Julie, 
sagde  Farvel  og  gik  ned  ad  Trapperne  og  ombord.  Næppe  an- 
kommen, kalder  Capt.  Broberg  paa  mig  og  varskoer  mig,  hurtigt 
at  gaae  ud  paa  Lodscontoiret  og  bestille  Lods  og  Dampbaad  til 
at  bugsere  os  ud.  En  skarp  Nordosten  Vind  blæste  mig  i  An- 
sigtet, da  jeg  travede  ud  ad  Amaliegade,  alle  Rendestene  vare  be- 
lagte med  lis,  og  en  streng  Frost  bebudede  Vinterens  umiddelbare 
Nærhed.  Da  jeg  kom  til  det  saa  vel  bekjendte  Frederiks  Hospital, 
skulde  jeg  naturligvis  see  til  Vindnet,  og  David  Leerbeck  blev  den 
af  mine  Bekjendte,  som  jeg  sidst  saae  i  Kjøbenhavn,  Vi  hilste  paa 
hinanden;  men  jeg  troer,  det  kneb  lidt,  inden  han  i  Fyren  med 
lislænderen  gjenkjendte  den  seige  Johannes.  —  Lodsen  var  snart 
bestilt,  og  nu  begyndte  Søfarten  med  en  Tour  paa  Bugserdamperen 
fra  Toldboden  til  asiatisk  Gompagnie;  snart  vare  Varpene  førte 
ud,  og  under  Forsang  af  Matrosen  Vilhelm  halede  Briggen  ud  fra 
Pladsen  og  Damperen  begyndte  at  hale  os  gjennem  Bomløbet, 
hvor  Styrmand  Barfods  Kjærest,  Søsteren  til  før  omtalte  Matros 
Vilhelm,  samt  dennes  Broder  tilviftede  os  det  sidste  Farvel.  Sam- 
tidig blev  her  Captainens  Svigerfader,  Capt.  iVche,  landsat.  Frygtelig 
bidende  var  Kulden,  og  enhver  Tougende  var  stivfrossen.  Da  vi 
vare  komne  udenfor  Trekroner,  forlod  Damperen  os,  vi  satte 
Seil  og  begyndte  at  krydse,  og  da  Fokken  skulde  sættes  til,  fik 
jeg  min  første  Entretour,  idet  jeg  blev  sendt  op  at  overhale  Gar- 
dingerne,  som  ogsaa  vare  fastfrosne,  —  jeg  kan  ikke  nægte,  at 
det  jo  var  dygtigt  koldt  deroppe.  Da  vi  havde  rækket  op  til 
Vedbæk,  kunde  vi  akkurat  ligge  Cours,  hvorfor  den  velsignede 
Krydsning  ophørte.  Saa  skulde  Johannes  ned  i  Kahytten  og  dække 
Bord  til  Frokost,  det  var  min  første  Opvartning.  Om  jeg  bar  mig 
rigtigt  eller  galt  ad,  veed  jeg  ikke ;  men  der  er  mest  Sandsynlighed 
for  det  Sidste,  dog  dengang  fik  jeg  ingen  Skjænd;  men  hvorlænge 
varede  den  gyldne  Tid  —  ligesaalænge  som  Adam  var  i  Paradis, 

nu  for  Øieblikket  kan  jeg  ikke  sige  andet,  end  at  jeg  har  faaet 
flere  end  min  Kiste  kan  rumme,  endskjøndt  den  dog  er  dygtig  stor. 
Imidlertid  var  det  bleven  en  halv  Storm,  som  stedse  tiltog 
mere  og  mere,  hvorfor  den  almindelige  Mening  blandt  Folkene  var, 
at  vi  skulde  ankre  op  ved  Helsingør;  men  nei,  videre  gik  Reisen, 
og  vi  stode  ud  i  Kattegattet.  Nu  skete  intet  Mærkværdigt,  dog 
jo,  Gaptainen  sagde:  »Johannes  skal  ikke  paa  Nattevagt  med,  før 
vi  faae  mildere  Veir.«  Som  sagt.  saa  gjort,  jeg  nøiedes  med  at 
tørne  ud  hver  Morgen  Kl.  4.  —  Stadig  tiltog  Frosten  og  Vindens 
Heftighed ,  og  snart  vare  vi  i  Nordsøen ,  hvor  vi  fik  stærke  Sne- 
storme, dog  .  .  .  det  er  sandt,  jeg  har  glemt  at  omtale  min  Sø- 
syge. Den  indtraf  forbandet  hurtigt:  den  første  Offiring  til  Havets 
Gud  modtog  Neptun  en  Aften,  da  jeg  maatte  løbe  op  fra  Kahytten, 
for  ikke  at  overlevere  mine  Gaver  til  Dækket,  og  der  stod  jeg, 
ifurt  min  Sydvest,  mine  Oliebuxer,  Stortrøie  og  Olietrøie,  med 
Hovedet  bøiet  ud  over  Relingen,  og  just  som  jeg  allerbedst  staaer 
saadan,  kommer  et  Vindpust  og  psst,  der  fløi  min  Sydvest,  jeg  slog 
begge  Hænderne  sammen  over  Hovedet,  for  om  muligt  at  kunne 
fange  den,  men  i  Stedet  for  Sydvesten  greb  jeg  kun  i  mine  fagre 
bløde  Lokker,  der  som  nye  Riiskoste  stivt  strittede  ud  til  alle 
Sider.  I  denne  behagelige  Tilstand  var  jeg  halvanden  Dag,  saa 
var  Bølgerne  tilfredsstillede  med  Øllebrød,  men  i  de  3  paafølgende 
Dage  kunde  jeg  Ulykkelige  ikke  bekvemme  mig  til  at  tage  nogen 
anden  Næring  end  de  tørre  Beskøiter.  —  Endehg  var  al  Ube- 
kvemmelighed sporløst  forsvunden,  og  jeg  gaaer  nu  videre  i  For- 
tællingen. —  Den  vedvarende  Kulde  begyndte  snart  at  gjøre  sin 
onde  Virkning.  —  Hver  Gang  nemlig  at  jeg  skulde  vadske  noget 
Porcellain  af,  maatte  jeg  hale  en  Pøs  salt  Vand  op,  og  dette  var 
selvfølgelig  iiskoldt,  dernæst  løb  man  og  halede  i  Touge,  som  vare 
omgivne  af  tykke  lislag,  og  endelig  var  Ens  Overtøi  ligeledes  over- 
trukken med  lis.  Alt  dette  i  Forening  bibragte  mig  nogle  Finger- 
spidser, som  svulmede  op,  bleve  snehvide,  uden  Følelse,  men  dog 
ømme  ved  Berøring.  Jeg  vidste  ikke  hvad  det  var,  men  tænkte, 
det  gaaer  over;  nei  tvcrtimod,  efter  nogle  Dages  Forløb  forvandlede 

det  sig  til  store  Blaser,  som  strakte  sig  fra  Neglene  ned  til  andet 
Fingerled,  og  da  jeg  hørte,  at  Styrmand  Barfod  havde  faaet  noget 
Lignende,  og  havde  vist  det  til  Gaptainen,  ansaae  jeg  det  for  Rig- 
tigst at  gjøre  det  Samme,  og  Gaptainen  gav  os  til  Svar,  at  han 
aldrig  havde  seet  noget  Lignende,  men  efter  sin  Lægebog  maatte 
han  antage  det  for  Koldbrand.  Der  blev  ikke  gjort  Noget  ved 
dem,  og  snart  mødte  Matros  Vilhelm  tilligemed  Seilmageren  med 
de  samme  Daarligheder.  Naa,  tænkte  jeg,  den  er  jo  reen,  nu 
kommer  du  vel  sagtens  hjem  med  halve  og  kvart  Fingre,  saa  er 
du  jo  rigtignok  færdig.  Imidlertid  var  det  Capt.  Mening  at  tage 
ind  til  Havn  for  vore  Fingres  Skyld;  men  nu  skal  jeg  fortælle  en 
glædelig  .Juul. 

Som,  ovenfor  sagt,  havde  vi  en  heldig  Medvind  over  Nordsøen ; 
men  netop  som  vi  vare  komne  ned  paa  Doggers  Banke,  fik  vi 
Stille,  og  underligt  nok,  samtidig  med  dette  Veir  kom  Julen.  Da 
jeg  Juleaften  gik  nede  i  Kahytten  og  vartede  op,  da  kan  jeg  ikke 
nægte,  at  Længsel  undertiden  tog  dygtig  stærkt  Overhaand  over 
mig  hver  Gang  jeg  i  Tankerne  var  i  Hjemmet,  og  omtrent  ved 
hver  Gang  Uhret  slog,  tænkte  jeg  paa,  hvad  de  nu  foretoge  sig 
hjemme,  og  desuden  vidste  jeg  ogsaa,  at  der  nok  var  dem,  som 
sendte  en  venlig  Tanke  til  mig,  mindst  ahnende,  hvad  mit  Arbeide 
herombord  bestaaer  i.  —  Allerede  i  de  sidste  Dage  før  Juul  havde 
jeg  tænkt  over,  hvorledes  den  Fest  muligvis  maatte  blive  feiret, 
og  jeg  havde  dog  haabet,  at  man  paa  en  eller  anden  Maade  skulde 
vide,  at  det  var  en  høitidelig  Fest,  kort  sagt,  jeg  havde  ventet  en 
hlle  Gudstjeneste  ombord,  ligesom  den  Juul,  jeg  var  med  Fregatten 
Jylland  i  Piræus;  men  nei,  der  havde  jeg  taget  aldeles  Feil,  den 
Maade ,  paa  hvilken  Julens  Festlighed  feiredes  her .  var  ved  større 
og  rigere  Maaltider,  og  derfor' havde  jeg  naturligvis  saa  meget 
desto  mere  at  varetage,  og  det  er  virkelig  Tilfældet,  at  min  første 
Fritid  den  Dag  var  om  Aftenen  Kl.  9,  da  var  jeg  færdig  og  gik 
ind  i  Lukafet  for  nu  at  aabne  den  Blikdaase,  som  jeg  havde  faaet 
med,  »til  at  aabne  Juleaften«.  Øverst  laa  et  Stykke  Papir,  jeg 
tog  det  frem,    aabnede    det  og  læste  nu    nogle  Ord,    min   kjære 

Moder  havde  skrevet  til  mig.  —  \u  kunde  jeg  ikke  længer  styre 
mig,  jeg  brast  i  Graad;  men  af  Frygt  for  at  Vilhelm,  Kokken 
eller  Tømmermanden,  som  vare  derinde,  skulde  see  det,  stak  jeg 
mit  Hoved  ind  i  min  Køie  og  lod,  som  om  jeg  var  ifærd  med  at 
ordne  den.  —  Dog,  den  Juul  var  mig  altfor  mærkværdig  til  at  jeg 
behøver  at  nedskrive  den  for  at  kunne  erindre  den;  jeg  vil  derfor 
gaae  videre  og  fortælle,  at  3die  Juledag  om  Formiddagen  vare  vi 
saa  vidt,  at  Briggen  heiste  Lodsflag  for  at  gaae  ind  i  Plymouths 
Havn.  —  Snart  kom  denne  tilborde  i  en  af  disse  raske  engelske 
Kuttere.  Det  første,  Gaptainen  sagde  til  ham,  var  om  vore  Fingres 
sygelige  Tilstand.  Vi  kom  hen  til  Lodsen;  men  denne  sagde  intet 
andet  end :  »No,  sir  Gapt.  I  never  remember  to  have  seen  that  be- 
fore« og  efter  denne  Erklæring  blev  Maria  Augusta  lodset  ind  til 
Plymouth,  og  det  var  et  underligt  Træf,  at  vi  just  ankrede  op  paa 
selvsamme  Sted,  hvor  Fregatten  Jylland  lagde  sig,  dengang  jeg 
var  med  den,  altsaa  i  den  saakaldte  »lykkelige  Tid«.  —  Førend 
jeg  imidlertid  giver  en  Beskrivelse  af  Plymouth,  er  jeg  nødsaget  til 
at  omtale  Besætningen  ombord.  Det  er  bedst  at  begynde  med 
Begyndelsen. 

Vor  Captain,  Gapt.  A.  E.  Broberg,  er  i  mine  Øine  en  sjelden 
smuk  Mand,  høi  og  kraftig  bygget,  med  sort  krøllet  Haar,  høi 
Pande,  og  hans  hele  Ansigt  bærer  Præget  af  en  mandig,  bestemt 
og  ædel  Gharacter.  —  Dernæst  have  vi  2  St}Tmænd;  Overstyr- 
manden ved  Navn  Barfod  er  lille,  lyst  Haar  og  Skjæg,  og  jeg 
maa  sige,  at  han  er  vistnok  mageløs  rar  og  god:  taler  han  med 
En,  er  det  altid  med  Mildhed  og  Venlighed,  og  ved  at  kaste  et 
Blik  ind  i  hans  Kammer,  seer  man  snart,  at  hans  Interesse  for  al 
god  Læsning  er  stor,  de  fleste  bekjendte  Forfatteres  Værker  finde 
Plads  paa  hans  Hylde,  og  en  stor  Gontrast  til  ham  er  derfor  2den 
Styrmand,  som  efter  eget  Udsagn  aldrig  læser  et  Ord;  han  er 
mørk;  og  skjælder  han  tidt,  saa  mener  han  det  langtfra  saa 
galt;  tvertimod  begynder  jeg  nu  ogsaa  at  komme  godt  ud  af  det 
med  ham.  Derpaa  gaae  vi  forud  til  Lukafet,  hvor  vi  finde  Sø- 
folkene, blandt  hvilke  jeg  vil  begynde  med  den  af  Matroserne,  jeg 

allerede  et  Par  Gange  har  omtalt,  nemlig  Vilhelm  Nielsen,  han  er 
en  af  de   muntreste  ombord,   altid   (med  Undtagelse  af  en  Reise 
med  Briggen  Brasilianeren)  har  han  faret  med  Maria  Augusta,  saa 
han  er   godt  kjendt  med  Captainen,  er  desuden  Svoger  til  Over- 
styrmanden og  langt  ude  i  Familie  med  2den  Styrmand  Ole  Hansen. 
Altid  er  han  i  godt  Humeur,  syngende,  spillende  Berider,  og  altid 
gaaer  han  med  sin  Yndlingssang  i  Lommen.     »Hvad  mon  det  er 
foren  Sang?«  spørger  Læseren,  og  jeg  troer  næppe.  Enhver  kjender 
den;   den  begynder  saaledes:    Smukt  i  Procession,  pæn  og  pyntet 
hver  Person,  see  der  har  vi  Brudetoget  o.  s.  v.,  men  nu  har  han 
sunget  saameget  af  den,    at    kun  de    2    sidste  Vers    ere    tilbage. 
—  Den  anden  Matros  er  en  Islænder,  hans  Navn  er  Christian,  han 
er  høi,    og  efter  hvad  Rygtet  siger    skal    han  være  af  betydelig 
Styrke.  —  Saa  have  vi  2  Franskmænd,   det  vil  sige  Bornholmere, 
den    Ene    er  Tømmermand,    og    ham    kjendte  jeg  i  Forveien  fra 
Navigationsskolen,  den  Anden  er  Kok.  —  Saa  er  der  Seilmageren 
og  en  let  Matros,  den  Første  er  Kjøbenhavner,   sort  krøllet  Haar, 
mørkebrun  Ansigtsfarve,  og   Ugner  egentlig  efter  min   Formening 
mere    en    Italiener   end    en    af   vore    nordiske    Ungersvende.      Let 
Matrosen,  hvis  Navn  er  Ingvar,  er,  saavidt  jeg  veed,  fra  Føhr  og  i 
Forveien  ved  Rio  Reiser  vant  til  Varmen  og  ved  Grønlands  ditto 
vant  til  Kulden;  han  synes  knap  at  respektere  sin  Fødestavn,  idet 
han  altid  synger  den  yndefulde:  Jeg  er  en  Kjøbenhavner,  og  derfor 
altid  glad  o.  s.  v.  —  Saa  troer  jeg,  jeg  har  hele  Personalet,  med 
Undtagelse    af   den    vanartede    Kahytsdreng   Johannes,    som    gjør 
Ulykker  hele  Dagen  og  faaer  Vrøvl  og  Skjænd  ogsaa  hele  Dagen, 
og  nævner  jeg   endnu  vor  sorte,    krøllede   Pudel   Fru  Trofast,  da 
troer  jeg  ogsaa  jeg  har  omtalt  hele  Forsamlingen.  —  Nu  altsaa 
videre  i  Texten.  —  Saasnart  Ankeret  var  falden,  vrimlede  der  af 
Baade  paa  Siden  af  os,  medførende  Bekjendte  af  Captainen.    Iblandt 
disse  erindrer  jeg  kun  En,  som  i  Særdeleshed  tiltrak  sig  min  Op- 
mærksomhed; han  gik  under  Navnet  Frits  og  kunde  brække  en 
Smule  Dansk.    Ogsaa  han  blev  af  Captainen  indviet  i  vore  Fingres 
Tilstand,  og  Enden  blev,  at  Captainen,  Styrmanden,  Lieutenanten, 

Vilhelm,  Seilmageren  og  jeg  gik  i  omtalte  Frits's  Jolle  og  seilede 
ind.  —  Naar  man  ligger  i  Havnen  og  seer  ind  paa  Plymouth,  kan 
en  Ubekjendt  ikke  let  forstaae,  hvad  det  egentligt  er,  han  seer. 
Store  Volde  frembyde  sig  for  Øiet,  bagved  disse  seer  man  en  tyk 
Røg  hvile  over  Tagene  paa  Husene.  Helt  til  Venstre  sees  nogle 
aftaklede  Orlogsmænd,  og  det  er  det  Hele.  Kommer  man  derimod 
med  et  Fartøi  ind  mod  Land,  forandres  Udsigten  snart;  thi  jo 
nærmere  man  kommer,  desto  høiere  op  ad  Gaderne  seer  man; 
ved  Havnen  vrimlede  af  Baade,  Fiskere  og  Sjouere  stode  i  for- 
trohge  Samtaler,  de  Første  rygende  deres  smaae  Cheakpiber,  de 
Sidste  gnubbende  Ryggraden  og  Skulderbladene  ivrigt  imod  Steen- 
rækværket. —  Skjøndt  vi  kun  havde  været  en  8  Dages  Tid  i 
Søen,  var  det  mærkeligt,  at  man  allerede  var  saa  uvant  med  at 
gaae  paa  Landjorden:  thi  jeg  erindrer  tydeligt,  at  jeg  gik  og  vral- 
tede og  kunde  kun  med  Møie  faae  Benene  med.  Altsaa,  vi  travede 
op  i  Byen,  Capt.,  Lieut.  og  Styrmanden  i  Spidsen,  fulgte  i  Hælene 
af  de  3  Blodhunde:  Vilhelm,  Seilmageren  og  Johannes.  Først  gik  vi 
ind  til  en  Skibshandler,  og  efter  at  Captainen  havde  vexlet  nogle 
Ord  med  dennes  unge  smukke  Kone,  fortsatte  vi  Reisen  mod  vort 
Maal:  Doctoren.  Efter  at  være  gaaet  igjennem  mange  snevre,  til- 
sneede Gader,  som  laae  indknebne  imellem  de  høie  Huse,  og  hvor 
man  ikke  saae  andre  Equipager,  end  nogle  Vogne,  som  man  vist 
paa  Dansk  med  et  fint  Ord  kalder  Gumpekasser  eller  Kærrer, 
trukne  af  de  bekjendte  store  engelske  Trækheste,  kom  vi  over  en 
større  Plads  til  Plymouths  Østergade,  og  efter  saa  at  være  gaaet  et  godt 
Stykke  opad  denne,  dreiede  Føreren  for  vort  Tog,  Captainen,  ind 
igjennem  en  Jern-Gitter-Dør  og  hele  Slænget  fulgte  ham.  Her 
boede  Doctoren.  Saasnart  der  var  ringet  paa  Døren,  kom  en  net 
lille  Terne  og  lukkede  os  ind  i  en  lang  Gang,  belagt  med  lakeret 
Voxdugstæppe ;  for  Enden  af  denne  stod  en  lille  Kamin,  og  det 
var  et  hyggeligt  Syn,  i  denne  Vinterkulde  at  komme  ind  i  en  kjøn 
Bolig  og  see  og  høre  Ildens  Knitren  i  Kakkelovnen.  Medens  Cap- 
tainen og  Lieutenanten  gik  ind  i  Doctorens  Værelse,  forbleve  vi 
Patienter  ventende  i   Gangen,   indtil  man  kaldte  os  ind  En  efter 


115 

En,  og  hver  Gang  En  af  os  kom  ud  fra  Lægen,  kom  vi  Andre 
strax  hen  til  ham  med  det  Spørgsmaal :  »Hvad  sagde  han?  er  det 
Koldbrand  og  hvad  skal  der  gjøres  ved  det?«  Endelig  kom  Touren 
til  Rosinen  i  Pølseenden,  jeg  mener  mig  selv.  Da  jeg  kom  ind, 
spurgte  Captainen  mig,  om  jeg  talte  Engelsk.  Nei,  svarede  jeg,  og 
tænkte,  det  er  bedst  at  lade  dem  sidde  og  snakke,  jeg  skal  nok 
høre  godt  efter.  Som  sagt,  saa  gjort.  Og  nu  gik  Kvidren,  hvoraf 
jeg  hørte  saa  meget,  at  da  jeg  kom  ud  til  de  Andre  i  Gangen, 
kunde  jeg  fortælle  dem  Alt,  hvad  Docteren  havde  sagt,  at  det 
var  Koldbrand,  men  kun  i  en  let  Grad,  at  vi  maatte  ikke  komme 
paa  Dækket  og  ikke  komme  med  Hænderne  i  koldt  Vand,  men 
skulde  have  Fingrene  indviklede  i  Bomuld  og  paa  Veien  ud  til 
Havnen  og  ud  til  Skibet  skulde  putte  Hænderne  i  Lommen.  Med 
den  Besked  gik  vi  derfra  og  atter  til  Skibshandleren,  hvor  Vilh., 
Seilm.  og  jeg  skulde  vente,  indtil  Captainen  kom  igjen  tilligemed 
Lieutenanten  og  Styrmanden.  Her  gik  nu  vi  3  Stakler  i  Boutiken 
i  en  Hundekulde,  da  det  tilsidst  faldt  os  ind,  at  der  vistnok 
maatte  være  varmere  inde  ved  Siden  af,  hvor  der  var  en  Café. 
Der  snege  vi  os  ind  og  forlangte  engelsk  Porter;  Øllet  var  ud- 
mærket, men  havde  vi  i  Forveien  været  kolde,  saa  blev  vi  det 
saamæn  meget  mere  nu.  Med  Tænderne  klapprende  i  Munden 
og  med  Hænderne  i  Buxelommerne  efter  Ordre  gik  vi  tilbage  til 
Skibshandleren,  hvor  snart  efter  Captainen,  Lieutnanten  og  Styr- 
manden samt  Frits  atter  arriverede.  Derpaa  sjadskede  vi  igjen 
ned  til  Havnen  og  seilede  saa  ombord.  —  Næste  Morgen  Kl.  6 
lettede  vi  atter  og  stode  igjen  ud  i  Canalen,  hvor  vi  for  en  ud- 
mærket Medvind  seilede  afsted  ud  i  Atlanterhavet. 

Lørdag  d.  Ilte  Februar  1870. 

Kjære  Forældre! 

Nu  er  jeg  da  velbeholden  ved  Land  igjen,    og  I  behøve  ikke 

mere  at  frygte  for  mine  Fingre,  som  helbrededes  en  14  Dages  Tid 

efter  vor  Afseiling  fra  Plymouth.      Vi  have  haft  en  meget  heldig 

Reise,    og  jeg  er  ved  bedre  Mod  og  Humeur,    end  da  jeg  sidst 

skrev,  endskjøndt  jeg  tilstaar,  at  jeg  aldrig  vil  gjøre  nogen  Tour 
mere  tilsøes  som  Kahytsdreng,  hvor  herligt  jeg  end  ellers  synes 
om  Sølivet.  —  I  vide  jo,  hvad  Dag  vi  kom  til  Rio.  Nu  ligge  vi 
klods  op  til  Land  ved  Trapechio  do  Maja.  Jeg  har  nok  adskillige 
Gange  været  i  Land,  men  det  har  altid  været  i  Embeds-For- 
retninger,  snart  for  at  kjøbe  Kjød ,  snart  Frugt  til  vor  Passager, 
Lieutenanten.  Imorgen,  Søndag,  skal  vi  have  Selskab  ombord, 
Dameselskab  endogsaa,  saa  jeg  imorgen  tidhg  faar  nok  at  bestille 
med  at  pudse  min  Thekande,  Kaffekande,  Terrin,  Spiseskeer  og 
Theskeer,  slibe  mine  Knive  og  Gafler;  i  Anledning  af  Selskabet 
skal  jeg  have  mine  fine  Ravndugsbuxer  paa.  —  Tak  for  Eders 
kjære  Brev;  men  gid  jeg  vidste,  om  Gaptainen  virkeHg  kan  lide 
mig;  thi  det  troer  jeg  næppe,  naar  jeg  dømmer  efter,  hvordan 
han  skjænder  paa  mig.  —  Vi  have  haft  den  Sorg  idag,  at  vor 
muntre  Trofast  er  død  i  Land.  Den  var  gaaet  i  Land  med  Gaptainen ; 
men  nu  er  der  saa  mange  Hunde  her  i  Rio,  at  de  lægge  smaae 
Boller  med  Hundegift  paa  Gaderne,  en  saadan  havde  vor  stakkels 
Hund  spist,  kort  efter  fik  den  tre  Gange  voldsomme  Krampeanfald, 
og  endelig  lagde  den  sig  stille  ned  og  døde.  Styrmand  Barfod 
blev  saa  bedrøvet,  at  han  nær  havde  grædt  derover;  han  er  en 
mageløs  rar  Mand.  —  En  af  Matroserne,  Styrmandens  Svoger, 
laante  mig  en  Sydvest,  saasnart  jeg  mistede  min:  men  den  Olie- 
trøie,  jeg  havde  med  hjemmefra,  var  en  ussel  en;  den  er  revnet 
tværs  over,  saa  jeg  har  maattet  laane  en  af  let  Matrosen.  Jeg 
tænker,  vi  komme  hjem  midt  i  i\Iai,  altsaa  naaer  jeg  hverken  at 
komme  hjem  til  Confirmationen  eller  til  min  Fødselsdag.  —  Henad 
den  Tid  kunne  I  maaske  see  at  forhøre  Eder  lidt  om  en  Young- 
manshyre  til  mig:  jeg  vil  nemlig  ikke  med  Maria  Augusta  næste 
Reise.  —  I  ere  vel  nok  saa  gode  at  besørge  indlagte  Breve  efter 
Udskriften.  —  Nu  skriver  jeg  til  Eder  igjen  om  8  Dage;  jeg  har 
ikke  kunnet  skrive  før  nu.  —  Hvordan  have  de  kjære  Schnitters 
det,  og  hvorledes  staar  det  til  i  Kronprindsessegaden.  —  Det  var 
noget  for  JuUe  at  være  her  i  denne  Varme,  ved  de  høie  Bjerge, 
som  omslutte  Havnen;   jeg  kan  gjerne  tage  en  anden  Skjorte  paa 

hver  halve  Tiine.  og  dog  forslog  det  ligemeget.  —  Det  er  mig 
endnu  umuligt  at  fmde  Noget,  som  man  kan  have  med  hjem;  jeg 
synes,  det  er  en  væmmelig  By;  men  Indseilingen  er  smuk.  Hils 
nu  alle  kjære  Venner,  hils  i  Ribe,  i  Compagnistræde,  Kronprindsesse- 
gade,  hils  Emma,  Onkel  Leo,  som  maaske  nu  er  hos  Eder,  mine 
gamle  Kammerater;  skjøndt  de  vel  næppe  mere  spørge  efter  mig. 
—  Nu  er  Klokken  9  Aften,  og  jeg  skal  ud  at  vadske  en  Skjorte, 
før  jeg  gaaer  tilkøis,  og  imorgen  op  Kl.  4  som  sædvanlig.  Jeg  er 
rask  og  glad  ved  min  nye  Vei  og  ved  Tanken  om  snart  at  kunne 
fare  som  Youngman.  Nu  længes  jeg  ikke  saaledes  som  i  Begyndelsen ; 
men  det  kommer  nok  igjen,  naar  jeg  passerer  Helsingør  eller  kan 
øine  Kjbhvn.  Jeg  skal  nok  passe  mit  Helbred  saa  meget  som 
muhgt:  men  jeg  maa  da  sige  Moder,  at  man  netop  skal  drikke 
stærke  Drikke.  Jeg  var  nu  saa  grumme  dydig  og  holdt  mig  til 
Moders  Ord  og  drak  det  bare  Vand  uden  Spiritus  i;  men  Følgen 
viste  sig  ogsaa  snart,  idet  jeg  var  lidt  utilpas  og  maatte  holde 
Køien  de  to  første  Dage,  vi  laae  her.  Capt.  sagde  da  til  mig,  at 
det  var  foraarsaget  ved  Vandet;  og  jeg  drikker  nu  min  Grog 
(Rom  og  Vand)  hver  Formiddag  og  min  Snaps  hver  Eftermiddag 
efter  endt  Arbeide,  og  føler  mig  fuldkommen  vel.  Lev  nu  vel, 
kjæreste  Forældre  og  Sødskende. 

Eders  Johannes. 

Onsdag  d.  15de  Februar  1871. 
Mine  kjære  Forældre! 
Da  Captainen  sagde  mig,  at  Paketten  først  afgaaer  iover- 
m.orgen,  vil  jeg  benytte  Leiligheden  til  at  sende  Eder  endnu  et 
Par  Ord.  Nu  ligge  vi  ikke  mere  inde  ved  Land,  men  ere  helt 
ude  paa  Rheden  igjen;  vi  ere  nemlig  færdige  med  Losningen,  og 
skulle  nu  male  Skuden  inden-  og  udenbords,  hvorpaa  vi  atter 
skal  ind  til  Land  for  at  lade  Kaffe.  Her  ligger  flere  danske  Skibe, 
3  Brigger,  Danneborg  Kapt.  Fleischer,  Frode  Kapt.  Hering  og 
Flink  ogsaa  en  Kapt.  Hering.  Folkene  fra  disse  Skibe  komme 
ofte  her   ombord   om  Aftenen,    drikke  Grog  og  fortælle  Historier; 

men  i  Søndags  Formiddags  hørte  vi  en  Matros  fra  Frode,  født  i 
Taarbæk,  som  godt  kunde  huske  Eder  og  JuUe  og  Clara,  fortælle, 
at  Frederiks  Hospital  lille  Juleaften  var  brændt,  navnlig  alt  det, 
som  vender  ud  imod  Amaliegade;  er  det  Tilfældet,  kunde  I  gjerne 
have  skrevet  det  til  mig  og  fortalt  mig,  hvordan  det  er  gaaet 
Leerbecks,  —  Idag  gaar  Rygtet,  at  Paris  har  overgivet  sig:  mon 
det  er  muligt?  Jeg  har  endnu  ikke  været  ordentlig  i  Land,  men 
saafremt  der  ikke  skal  være  Selskab  ombord  paa  Søndag,  vil  jeg 
søge  Tilladelse  til  at  gaae  den  Dag.  Selskabet  i  Søndags  gik 
meget  pænt.  Om  Morgenen  skurede  jeg  først  Gulvet  i  Kahytten. 
De  Fremmede  kom  Kl,  94  F.  M.,  spiste  en  god  Frokost,  Skinke 
med  Røræg,  Boeufsteg,  Smør,  Brød,  Ost,  Pølse,  Desert,  bestaaende 
af  Bananer  og  Oranger,  og  endelig  Kaffe.  Til  Maaltidet  Rødvin, 
Portvin,  Sherry  og  Solbær -Likør.  Imidlertid  behøve  I  ikke  at 
frygte  for,  at  jeg  er  bleven  kræsen,  naar  jeg  kommer  hjem;  thi 
jeg  spiser  ikke  det  Lækre  i  Land  med  st^arre  Nydelse  end  jeg  i 
Søen  tærer  Ærter  og  Flæsk.  —  Bare  jeg  nu  vidste,  hvad  jeg 
skulde  kjøbe  hjem  med.  —  Jeg  har  vist  glemt  at  sige  Eder.  at 
Matroserne  alle  ere  saa  gode  imod  mig,  og  kort  Tid  efter  vi 
forlode  Plymouth,  erholdt  jeg  Tilladelse  til  at  ryge  min  Pibe  i 
Lukafet,  saa  naar  jeg  i  Søen  har  Frivagt,  kan  man  see  mig  gaae 
ind  i  Lukafet,  lægge  mig  i  Køien,  stoppe  Piben,  tage  en  Bog 
frem  og  ligge  og  læse  ligesom  de  andre  Søfolk.  —  Jeg  har  læst 
Smaafortællingerne  af  Thomas  Lange,  Daabens  Kraft  og  er  midt 
i  Rolf  Krake;  undertiden  læser  jeg  til  Forandring  Navigationen 
igjennem.  Forresten  have  vi  i  disse  Dage  haft  en  styg  Historie 
ombord  med  — ,  dog  vil  jeg  ikke  skrive  det  til  Eder,  da  det  saa 
let  kunde  komme  videre,  og  jeg  faae  Skyld  for  at  have  fortalt 
det  til  Andre.  —  Islænderen  derimod  og  Overstyrmanden  ere 
herlige  Mennesker;  hvis  jeg  paa  Søndag  kan  faae  Lov  til  at  gaae 
i  Land,  følger  jeg  med  dem.  —  Det  er  underligt  at  høre,  at  I 
hjemme  gaae  i  flere  Graders  Frost,  og  vi  her  blot  ønskede  at 
kunne  vælte  os  i  Sneen.  Der  skal  nok  ligge  100  Skibe  paa  Kjø- 
benhavns Rhed.     Jeg  troer  ikke,    der  bliver  en  eneste  Mand    af 

Besætningen,  som  gaaer  med  den  næste  Reise,  naar  jeg  undtager 
Styrmand  Barfod.  I  kan  troe,  jeg  er  snart  dreven  i  al  Slags 
Kokkepige-  og  Stuepigearbeide,  saasom  at  lave  Kaffe,  pænt  skylle 
Kaffeposen  af  hver  Gang  den  har  været  brugt  og  hænge  den  op 
til  Tørre,  vadske  Tallerkener,  Knive  og  Gafler  af  o.  s.  v.,  feie 
Kahytten,  ja  endogsaa  Riberhus  skal  jeg  holde  rent;  men  det 
gaar  Alt  med  Vanen.  Undertiden  kommer  der  saa  lidt  extra 
Ærinder,  som  at  kjøbe  Frugt  til  Lieutenanten,  skjære  en  Skraa  af 
til  2den  Styrmand  o.  s.  v.  Nu  vil  jeg  slutte  og  sende  Eder  et 
ligesaa  langt  Brev  med  næste  Paket;  jeg  veed  ikke,  enten  det  er  om 
8  eller  14  Dage.  Hils  nu  Alle,  hjemme,  som  i  Ribe  og  paa  Lol- 
land, hils  Peter  Kofoed  og  sig  ham,  at  jeg  næste  Gang  skal  skrive 
til  ham  med.     Giv  Malthe  Bruun  indlagte  Brev.     Lev  nu  vel! 

Eders  Johannes  Kolthoff. 

(Af  Dagbogen). 
Nu  veed  jeg  ikke,  hvad  jeg  skal  skrive  om  Seiladsen;  den 
gik  hurtigt  og  godt,  næsten  altid  Medvind,  og  den  6te  Januar 
passerede  vi  paa  Dagvagten  Madeira.  To  Ting  har  jeg  imidlertid 
alligevel  glemt  at  omtale.  Det  Første  er  Flyvefiskefangsten, 
som  pludseUg  blev  meget  almindelig ;  thi  naar  man  henad  Aftenen 
sad  forude,  og  Skuden  løb  sine  8  å  9  Miils  Fart,  hørte  man  med 
Eet  en  Pladsken  og  Sprætten  paa  Dækket,  og  løb  man  saa  efter 
Lyden,  saae  man  en  af  disse  Fisk  ligge  og  boltre  sig  af  Ærgrelse 
over,  at  den  var  konunen  ombord  hos  os.  For  imidlertid  snart 
at  faae  den  til  at  glemme  sit  Feiltrin,  tog  man  Dyret,  gik  agterud 
med  det  og  lagde  det  i  en  Pøs,  hvor  det  traf  sammen  med  gamle 
Kammerater,  som  allerede  vare  reiste  til  Valhalla.  I  Forbindelse 
hermed  staar  en  lille  Historie  mellem  Vilhelm  og  anden  Styrmand. 
Hjemmefra  havde  vi  nemlig  medtaget  nogle  Fade  01,  og  af  den 
Grund  ophørte  Brændevinsranconen  og  blev  afløst  af  Øllet.  Dette 
var  imidlertid  til  stor  Sorg  for  Enkelte,  deriblandt  omtalte  Vilhelm, 
hvorfor  han  snart  fik  udspekuleret  en  Plan.  som  gik  ud  paa  om 
muligt  at  faae  sig  en  lille  Snaps  til  sin  Mad.     Da  jeg  en  Morgen 

gaar  henad  Dækket,  hører  jeg  En  raabe:  »Johannes!«  Jeg  vendte 
mig  om  og  seer  Vilhelm  med  et  luimt  Griin  vinke  ad  mig.  Da 
jeg  kommer  hen  til  ham,  siger  han :  »Du  Johannes !  nu  skal  jeg  sige 
Dig  en  Ting.  Jeg  vil  Satans  gjerne  have  mig  lidt  Brændevin.  Kan 
Du  ikke  stille  Dig  meget  uskyldig  an  og  bede  2den  Styrmand 
om  han  ikke  vil  give  mig  en  Flaske  med  Brændevin  til  at  op- 
bevare en  Flyvefisk  i;  men  Du  maa  s'gu  passe  paa,  at  ikke  den 
Gamle  hører  det.«  »Ja,  jeg  skal  nok  see  at  gjøre  det,  naar  blot 
jeg  kan  lade  være  med  at  lee.«  Som  sagt,  saa  gjort.  Om  Efter- 
middagen, da  Vilhelm  stod  til  Roers  og  2den  Styrmand  sad  foran 
Kahytten  tilligemed  Seilmageren  og  syede  Seil,  nærmede  Johannes 
sig  og  med  en  meget  naiv  Mine  tiltalte  han  Wrangel  saaledes: 
»Det  er  sandt.  Styrmand,  jeg  skulde  spørge  Dem  fra  Vilhelm,  om 
De  ikke  skulde  have  en  lille  Flaske  tilovers,  hvori  De  vilde  give 
ham  lidt  Brændevin  eller  Rom  til  at  opbevare  en  Flyvefisk  i«. 
Wrangel  blev  kobberrød,  saae  først  paa  mig,  som  stod  meget 
alvorlig,  dernæst  paa  Vilhelm,  som  smaaloe  ved  Roret,  og  endelig 
sagde  han:  »Hvornaar  har  han  givet  Dig  det  Ærinde?  Han  kan 
jo  selv  bede  mig  derom,  naar  han  dog  seer  mig  hver  Dag  og 
taler  med  mig.«  Imidlertid  var  Wrangel  jo  ikke  saa  let  at  pudse 
af,  og  til  sin  store  Sorg  opnaaede  Vilhelm  altsaa  ikke  at  bringe 
en  Flyvefisk  med  hjem.  Den  anden  Ting  jeg  vilde  omtale 
var,  at  den  ærbare  Fru  Trofast  blev  berøvet  sin  kostbare  sorte 
Kaabe,  idet  den  kom  under  Christians  Behandling,  som  med  min 
Sax  nok  saa  elegant  afbarberede  dens  sorte  Paryk,  og  skjøndt 
Fruen  sprættede,  peb  og  klynkede  nok  saa  meget  under  denne 
barbariske  Fremgangsmaade ,  holdt  Christian  standhaftig  ud  til 
Enden,  og  da  det  vel  var  overstaaet  (vel  at  mærke  med  et  lille 
Hak  i  det  ene  Øre),  følte  Fruen  sig  betydelig  lettere  og  bedre 
tilpas,  endskjøndt  det  just  ikke  havde  forskjønnet  hendes  Ydre. 

Den  næste  mærkelige  Dag,  som  indtraf,  var  den  22de  Januar, 
den  Søndag,  vi  passerede  Linlen.  Det  er  en  gammel  og  noksom 
bekjendt  Skik,  at  den,  som  for  første  Gang  passerer  Linien,  bUver 
(som  det  kaldes)  døbt.  —  At  dette  forestod  mig,    vidste  jeg  nu  i 

Forveien,  og  ligeledes,  at  det  Ingenlunde  var  nogen  behagelig  Daab 
at  gjennemgaae;  men  jeg  vidste  derimod  ikke,  hvori  det  Ubehage- 
lige egentlig  bestod,  ikke  heller,  hvorledes  hele  Ceremonien  ud- 
førtes. Men  da  den  ^Me  Januar  indtraf,  blev  jeg  fuldstændig  befriet 
fra  min  Uvidenhed;  hele  Dagen  taltes  ikke  om  noget  Andet,  og 
efter  storartet  Raadslagning  fastsattes  Eftermiddagen  til  Udførelse 
af  Høitideligheden.  Heldigvis  var  jeg  nu  ikke  den  Eneste,  som 
skulde  underkastes  saavel  Neptuns  som  Barberens  grumme  Be- 
handling; men  jeg  fandt  Medlidende  i  en  Passager,  Hr,  Lieut.  — , 
samt  i  en  af  Matroserne,  Christian  Ketilsøn.  —  De  første  Til- 
beredelser, jeg  saae,  var,  da  jeg  kom  forud,  hvor  Vilhelm  og  Ingver 
stode  ved  en  Ende  Manilla,  som  de  havde  spændt  ud,  og  ivrigt 
syslede  med  at  flække  Garnene  og  rede  dem  glat  ud.  Hvortil 
dette  skulde  være,  åbnede  jeg  ikke;  men  da  det  var  færdigt,  seer 
jeg  Vilhelm,  som  skulde  forestille  Neptun,  tage  det  om  Ansigtet 
som  Skjæg,  iføre  sig  OHetrøien,  Oliebuxer  og  sin  store  gamle 
Yankeehat,  spænde  Rem  om  Livet,  og  i  denne  maleriske  Dragt 
stige  ud  i  Gallionen.  —  Lidt  efter  blev  Kokken  kaldt  frem  paa 
Scenen,  en  stor  Bylt  stukket  op  under  hans  Frakke  paa  Ryggen, 
stive  Papirsflipper  struttede  op  om  Ørene  paa  ham,  og  da  han 
var  saaledes  udstafferet,  begyndte  han  at  tillave  sin  Barbersæbe, 
som  rørtes  sammen  af  grøn  Sæbe,  sort  Maling,  Blanksværte  og 
Skofedt,  og  som  Barberkost  fik  han  en  Pind.  Imidlertid  havde 
Styrmanden  givet  Vilhelm  en  Bog  med  Afbildninger  af  enkelte 
Havne,  Indløb  og  snevrere  Farvande,  og  Kokken  havde  denne 
Bog  under  Armen  som  Regnskabsbog.  Medens  nu  Capt.,  Lieut. 
og  Styrmanden  sade  ved  det  brune  Bord  i  behagelige  og  magelige 
Havestole,  seer  man  pludselig  Neptun  med  sit  lange,  vaade  Skjæg, 
besat  med  Tangplanter,  Fiskeskjæl  og  Koraller,  stige  op  fra 
Havets  Dybde  og  pludselig  praier  han:  »Brighoi«!  —  »Halloi«, 
svarer  Captainen,  Neptun  klattrer  ombord,  og  med  sit  Søkort 
under  Armen  gaar  han  tilligemed  Barberen  agterud.  Nu  vexlede 
disse  Tre  nogle  Ord  med  hverandre,  og  medens  —  i  stum  For- 
bauselse  sad  og  gabede  paa  dem,  viser  Vilhelm  paa  Kortet,    hvor 

Captainen  befinder  sig.  og  Kokken  nolerer  efter  Captainens  Diktat, 
livormange  Folk  han  skal  have  barberet.  —  Da  dette  var  bleven 
afgjort  i  Mindelighed,  kom  Neptun  og  Barberen  forud  og  gik  hen 
til  deres  Døbefont  i  Spuleballien.  —  Endelig  kom  det  første  Offer, 
—  — .  Han  maatte  indtage  sin  Plads  paa  et  Brædt,  som  blev 
lagt  tværs  over  Ballien,  som  var  godt  halv  fuld  af  Vand.  Kort 
efter  nærmede  Barberen  sig,  og  efter  at  have  dyppet  Pinden,  ind- 
smører han  —  ,  trækker  pludselig  det  Brædt  bort,  hvorpaa  — 
sidder,  og  der  gaar  —  lige  baglænds  ned  i  Ballien,  Neptun  dukker 
ham  tre  Gange  under  Vandets  Overflade  og  —  er  døbt. 

Efterat  Christian  og  jeg  havde  modtaget  lignende  Behandling, 
bevæbnede  han  sig  med  en  Pøs  Vand,  og  nu  opstod  der  et  drabe- 
ligt Slagsmaal  med  Vand,  den  ene  Pøs  efter  den  anden  blev  slynget 
imod  En,  og  ved  at  sammenligne  denne  Daab  med  en  Daab  i 
Sneen  (som  f.  Ex.  i  Gronnegaarden  paa  Frederiks  Hospital)  fandt 
jeg  dog  den  første  mere  barbarisk  end  den  sidste.  —  Da  hele 
dette  Skuespil  ophørte,  trak  de  Kæmpende  sig  tilbage  til  Lukafet, 
pjadskvaade  og  med  Vandet  drivende  ned  af  dem.  —  Derpaa 
skiftede  vi  Toi  og  bøde  hinanden  »Velkommen  til  Linien«  ved  2 
Flasker  Rødvin,  som  Captainen  havde  givet  til  Lukafet.  Aftenen 
høitideligholdtes  ved  Grog,  og  dermed  var  hin  mindeværdige  Dag 
endt.  Men  snart  kom  der  en  Dag,  som  staar  nok  saa  klart 
i  min  Erindring,  det  var  den  24de  Januar,  da  jeg  paa  Dag- 
vagten væltede  en  Fjerding  grøn  Sæbe  i  Butleriet.  Det  var  vel 
omtrent  Kl.  6,  at  Kokken  siger  til  mig:  »Johannes,  Du  maa  skaffe 
mig  nogle  Løg  til  Maden.«  —  Engang  tidligere  havde  jeg  taget 
Løg  til  den  kjære  Kok,  og  Hansen  havde  dengang  sagt  til  mig, 
at  naar  jeg  aabnede  den  Dør,  som  fra  Kahytten  førte  ind  til 
Butleriet,  kunde  jeg  tage  Løgene  i  den  Fjerding,  som  stod  lige 
indenfor.  Samme  Fremgangsmaade  vilde  jeg  nu  bruge  denne 
Gang,  men  ak!  hvilket  Udfald  af  mit  Forsøg;  saasnart  jeg  aabner 
Døren,  styrter  en  Strøm  af  grøn  Sæbe  ud  imod  mig,  ned  over 
Sofaen,  over  Captainens  Skriverpult  og  henad  Disken.  Hvad  skulde 
jeg   gribe  til?     Jeg    smækker  Døren    til  igjen   for  at   standse  det 

fremstyrtende  Kildevæld;  men  det  var  forsilde,  Ulykken  var  skeel, 
idet  nemlig  al  Polituren  var  gaaet  saavel  af  Sofaen  som  af 
Skriverpulten.  Lidt  efter  kom  Styrmanden  ned,'  saae  det  og 
udtalte  nogle  bebreidende  Ord,  som  jeg  imidlertid  ikke  hørte,  og 
derpaa  gik  han  atter  op  paa  Dækket.  Imidlertid  blev  jeg  liggende 
dernede  og  fiskede  saa  meget  op  af  Sæben  som  jeg  kunde.  Da 
hører  jeg  Døren  aabnes;  jeg  tænkte  strax,  det  maatte  være  Cap- 
tainen,  og  jeg  tog  heller  ikke  Feil.  Da  han  kom  ind  i  Kahytten, 
laa  jeg  paa  Fiskeri  under  Bordet,  og  da  jeg  ventede,  at  hans 
Vrede  vilde  give  sig  Luft,  forblev  jeg  klogeligen  under  Bordet. 
Nu  kan  jeg  ikke  huske  ordret,  hvordan  han  tiltalte  mig,  da  jeg 
siden  den  Tid  har  modtaget  adskillige  lignende  Straffetaler ,  men 
jeg  troer  nok,  at  det  saa  omtrent  gik  paa  denne  Fayon.  »Hvad 
Fanden  er  det.  Du  nu  har  gjort  der,  og  ned  over  min  Skriverpult, 
hvor  jeg  har  alle  mine  Dokumenter  og  Papirer  liggende,  som 
jeg  kunde  komme  i  Fængsel  for,  naar  jeg  mistede;  jeg  har 
dog  aldrig  kjendt  Mage,  Du  fortjente  nogle  .gode  over  Ryg- 
stykkerne o.  s.  V.  o.  s.  V.  Under  Alt  dette  forblev  jeg  under  Bordet, 
betragtende  hans  Øine,  som  lynede  af  Vrede,  idet  de  foer  fra 
Skriverpulten  til  Sofaen  og  fra  denne  til  mig,  som  fuldkomment 
havde  efterlignet  den  politiske  Kandestøber  i  at  krybe  under  Bordet. 
Enden  blev  imidlertid,  at  jeg  fik  noget  Værk  hos  Tømmermanden 
til  at  tørre  op  med  og  ved  Hjelp  af  Hansen,  som  var  vaagnet 
ved  den  skjældende  Stemmes  Lyd,  lykkedes  det  at  faae  det  Meste 
af,  men  Polituren  var  og  blev  borte  fra  Meublerne. 

Imidlertid  nærmede  vi  os  stadigt  mere  og  mere  til  Rio,  og 
da  vi  vare  en  50  Miil  fra  Land,  hørte  jeg  en  Dag,  som  jeg  stod 
nede  i  Kahytten,  vor  Trofast  springe  omkring  paa  Dækket  og 
gjøe  voldsomt.  Jeg  var  naturligvis  for  nysgjerrig  til  at  kunne 
holde  mig  nede,  men  løb  op  ad  Trappen,  og  saae  da  Gaptainen, 
Lieutenanten  og  Styrmanden  kigge  ud  over  Relingen,  snart  om 
Styrbord  og  snart  om  Bagbord;  jeg  stak  ligeledes  Hovedet  ud  og 
saae  da  en  stor  Hval  tumle  sig  omkring  Skibet.  Snart  var  den 
aldeles  forsvunden,    og  man   saae  kun   en  lang  Stribe  i  Vandet, 

som  tilkjendegav,  hvad  Retning  den  havde  taget;  et  Øieblik  efter 
kom  den  fnysende  op  og  lavede  det  eleganteste  Springvand  med 
sine  uhyre  Næseboer.  —  Trofast  var  den  eneste,  som  ikke  fandt 
rigtig  Behag  i  Hvalen;  den  blev  mere  og  mere  utaalmodig,  viste 
Tænder,  knurrede  og  gjøede  af  fuld  Kraft.  —  Maaske  det  var 
Grunden  til  at  Dyret  følte  sig  krænket;  thi  pludselig  forsvandt  den 
og  efterlod  kun  den  lyse  Stribe  til  Beundring  for  de  forbausede 
Iagttagere  ombord.  — 

Det  første  Punkt  af  Brasiliens  Høiland,  som  vi  fik  at  see,  var 
Cap  Frios  Blinkfyr,  16  å  20  Miil  østen  for  Indseilingen  til  Rio.  — 
Som  det  gjerne  skeer  under  Land,  faldt  Vinden  af  henimod  Morgen ; 
men  ligesaa  sikkert  regner  man  paa,  at  Søbrisen  skal  indfinde  sig 
op  ad  Dagen,  og  den  bedrog  os  heller  ikke.  Man  kjendte  snart  i 
Kikkerten  »Ludvig  den  16des  Næse«  og  »Sukkertoppen«,  to  Klippe- 
formationer, der  gjælde  de  Søfarende  for  de  tydeligste  Mærker  paa 
Indseilingen  til  Rios  Bugt.  Saa  stille  og  langsomt  vi  endog 
nærmede  os  disse  Gjenstande,  gik  det  dog  altid  hurtigt  nok;  thi 
saa  vidunderlig  skjøn  er  Indseilingen  til  Rio,  at  jeg  maa  give 
Rygtet  Ret,  naar  det  hæver  dette  Punkt  til  Skyerne.  Fastlandet, 
under  hvilket  vi  seilede  flere  Mile,  er  imod  Havet  yndigt  skov- 
begroede Bjerge ;  under  disse  strækker  sig  en  Række  af  eviggrønne 
Øer,  som  med  Pynterne  af  det  faste  Land  gjøre  dette  Skue  saa 
mangfoldigt  og  tiltrækkende,  at  man  aldrig  kan  blive  mæt  af  at 
betragte  det.  —  Paa  eengang  aabner  sig  det  snevre  Indløb  til  den 
egentlige  Rio-Bugt;  saa  skjult  er  denne  Aabning,  at  man  ikke  af 
sig  selv  kunde  ahne  den  store  Bugt,  hvortil  den  fører  ind;  Passagen 
er  næppe  mere  end  en  Fjerding vei  mellem  en  til  Venstre  høit 
fremragende,  spids  Granitklippe,  »Sukkertoppen«  kaldet,  og  en 
længere  Bjergryg  til  Høire,  under  hvilken  det  yderste  Fort,  »Santa 
Cruz«,  skinner  med  sine  hvide  Mure.  Naar  man  slipper  indenfor 
denne  himmelhvælvede  Port,  oplukkes  ligesom  en  ny  Verden  for 
den  Reisende;  dybt  og  stedse  videre  strækker  Bugten  sig  tilbage 
under  den  rundtomløbende  Bjergkrands;  til  begge  Sider  afsætter 
den  en  Mængde  større   og   mindre  Fjorde  og  Bugter:    ligefor  Ind- 

løbet  tilbage  i  Bugten  ligge  blomstrende  Øer  spredte  i  det  rolige 
og  stille  Vand.  og  i  denne  rene  Vellyst  strækker  »Rio  Janeiro« 
sig  langs  den  venstre  Side  af  Bugten. 

Men  den  egentlige  Stad  ligger  ikke  som  noget  isoleret  be- 
bygget Afsnit;  hvad  der  forhøier  det  Hele  er  Synet  af  Huse  og 
Bygninger,  der  ligesom  i  en  sammenhængende  Ring  løbe  rundt 
om  Vandet.  Ved  første  Øiekast  skjælner  man  næppe  Øer  fra 
Fastland,  heller  ikke  Staden  selv  fra  de  mange  andre  bebyggede 
Partier ;  overalt  danner  Kunst  og  Natur  saa  samdrægtig  en  Enhed, 
at  man  ikke  troer  at  see  mere  end  een  Stad,  der  omfavner  den 
hele  Bugt.  Først  naar  man  kommer  længere  ind  i  denne  og 
finder  en  blivende  Ankerplads  midt  imellem  begge  Sider,  hvorfra 
man  kan  orientere  sig,  opløse  de  enkelte  Partier  sig  for  Beskueren. 
Rio  selv  kjendes  da  som  den  tætbyggede  Stad  med  sine  mange 
Kirketaarne.  Som  en  enkelt  Rad  Huse  strækker  »Botafaya«  sig 
langs  med  Stranden  henimod  Sukkertoppen.  Paa  dette  Strøg 
springer  en  høi,  tætbebygget  Halvø  frem,  hvis  Kirke,  helliget 
»]\laria  da  Gloria«,  har  givet  baade  Øen  og  den  lille  underliggende 
Bugt  Navn;  og  virkelig  er  denne  Halvø  saa  skjøn,  at  den  ikke 
blot  fortjener  denne  Værdighed,  men  staar  i  min  Erindring 
antegnet  som  det  skjønneste  Punkt  ved  Havnen.  Lige  over  for 
Rio  ligger  »Praya  grande«  som  en  lille  By  for  sig  selv;  den  driver 
vel  en  selvstændig  Handel,  men  er  dog  mere  at  betragte  som  en 
Samling  af  private  Boliger  og  Villaer  for  brasihanske  Familier, 
ligesom  ogsaa  en  stor  Del  af  den  arbeidende  Glasse,  navnlig 
Baads-Eiere,  have  Bolig  her.  Det  Samme  er  Tilfældet  med  den 
bageste  Del  af  Havnen  og  de  smilende  Øer,  som  Ugge  i  denne; 
man  kan  roe  fra  Morgen  til  Aften  mellem  denne  mangfoldige 
Skjønhed  og  aldrig  blive  enig  med  sig  selv  om,  hvor  man  skulde 
finde  og  vælge  sit  Paulun. 

Ligesom  Rio  fra  Havnen  præsenterer  sig  ganske  storartet, 
saaledes  føler  man  ogsaa  let,  at  man  der  befinder  sig  i  en 
Hoved-  og  keiserlig  Residensstad.  Det  er  ikke  lave,  smudsige, 
portugisiske  Huse,  man  seer  her,  men  Byen  er  regelmæssig  bygget 

og  saa  reenlig  og  vel  vedligeholdt  som  en  europæisk  Stad.  Det 
Eneste,  som  støder,  naar  Kjøbenhavn  navnlig  er  i  frisk  Minde,  ere 
de  smalle  og  noget  mørke  Gader;  med  Undtagelse  af  en  eneste 
med  Stranden  parallel  løbende  Hovedgade  ere  de  øvrige  for  snevre 
i  Forhold  til  Husenes  Høide.  Men  det  er  rimeligt,  at  de  med 
Forsæt  ere  byggede  saaledes,  for  at  ikke  den  brændende  Sol  skal 
gjøre  Gangen  i  Gaderne  alt  for  ubehagelig  eller  genere  og  skade 
flere  Huusbeboere  end  nødvendigt.  Boutikerne  ere  ikke  Provindsial- 
Kramboder,  men  ganske  i  stor  Stil,  og  de  maale  sig  i  Elegans 
og  Størrelse  med  dem,  som  vi  ere  vante  til  at  see  hos  os.  Idet- 
mindste  er  dette  Tilfældet  med  de  to  største  og  mest  besøgte 
Hovedgader;  disse  fremstille  ikke  blot  en  Mængde  af  kostbare 
og  fine  Klædnings-  og  Luxusartikler,  men  modtage  fra  de  end 
rigere  udstyrede  Guldarbeideres  Lader  en  Glands,  som  lader 
»Østergade«  i  Skyggen.  Brasilianerne  ere  meget  forfængelige 
og  lide  af  en  udvortes  Zirlighed  og  Glimmersyge,  som  overgaar 
den,  der  hersker  i  Norden.  Paa  denne  almindelige  Svaghed 
bygge  Modehandlerne  trygt;  de  vide,  at  ingen  Herre  eller  Dame 
—  undskyld:  Dame  eller  Herre  —  lader  sig  see  paa  Gaden 
uden  i  den  stiveste  Helligdags-Puds,  og  uden  Fare  kunne  de  for- 
skrive complette  Garderober  fra  Paris  og  London.  Alt,  hvad  man 
i  Piio  seer  af  Fabricata,  er  nemlig  europæisk;  færdigsyede  Klæder 
og  Sko  ere  hidbragte  Artikler,  og  man  gaar  omkring  i  Rio,  uden 
at  see  noget  Tegn  paa,  at  man  befinder  sig  i  en  ny  og  fremmed 
Verdensdel;  saa  fuldstændig  har  man  forstaaet  at  forplante  den 
gamle.  Selv  Guldarbeidet  er,  forunderlig  nok,  for  en  meget  stor 
Del,  fransk,  slet  og  falsk  Arbeide;  det  er  en  daarlig  Speculation 
at  kjøbe  hos  Rios  saakaldte  Guldsmede.  Hvad  der  forarbeides  i 
Rio  selv  er  paa  Grund  af  den  uhyre  Arbeidsløn  langt  kostbarere 
end  hjemme,  naar  man  vil  have  reent  Guld  og  godt  Arbeide. 
Den  eneste  originale  Boutik,  jeg  saae  i  Rio,  var  en  fransk  Mode- 
dames Blomsterfabrik.  Man  kan  ikke  passere  igjennem  »Rua  do 
Ouvidar«,  uden  at  den  falder  i  Øinene.  Ogsaa  for  mig  var  denne 
Speilboutik,    i  hvilken  friske  Blomsterbouquetter  og  Guirlander  af 

Fuglefjer  slyngede  sig  i  rig  Mangfoldighed,  et  altfor  tillokkende 
Syn  til  at  jeg  kunde  gaae  det  forbi.  Jeg  traadte  over  Dør- 
tærskelen og  maatte  give  efter  for  den  uendelige  Svada,  hvormed 
Madame  Finat  vidste  at  levendegjøre  Farvespillet  og  det  Smagfulde 
ved  disse  Arbeider,  at  beskrive  det  Kostbare  og  Møisommelige 
ved  at  samle  og  sammensætte  de  enkelte  Brystfjedre  af  Kolibrierne. 
Nu  —  det  er  sandt,  noget  smukkere  Arbeide  og  en  smagfuldere 
Pynt  end  denne  veed  jeg  ikke  at  have  seet,  og  jeg  troede  at  det 
vilde  være  vel  lønnende,  at  gotte  danske  Veninder  ved  Synet  af 
disse  Rariteter,  om  man  end  ikke  kunde  overkomme  de  kostbare 
Paradisfugle  eller  kongelige  Kolibrismykker. 

Tirsdag  d.  21de  Februar. 
Kjære  Forældre  og  Sødskende! 
For  lidt  siden  modtog  jeg  Eders  Brev  af  13  og  14  Januar,  og 
takker  Eder  for  at  I  have  skrevet  saa  meget  til  mig.  —  Moder 
beder  mig  deri  skrive  uden  Forbehold;  dertil  har  jeg  imidlertid 
næppe  Lyst,  da  jeg  er  i  daarligt  Humeur,  fordi  jeg  nu  veed,  at 
Captainen  ikke  er  tilfreds  med  mig.  —  Jeg  kan  ikke  sige  Andet, 
end  at  jeg  virkelig  har  gjort  og  vedbliver  at  gjøre  mig  Umage,  og 
alle  Matroserne  saavelsom  Styrmanden  kunne  ogsaa  godt  lide  mig, 
saa  det  er  kun  Captainen;  men  det  ærgrer  mig  saa  grueligt,  hvis 
han  nu,  naar  han  kommer  hjem,  gaar  op  og  fortæller  til  sin 
Familie  og  andre  Bekjendte,  at  jeg  er  en  rædsom  Klodrian.  — 
Idag  ere  vi  netop  blevne  fuldlastede,  saa  jeg  tænker,  vi  paa 
Torsdag  gaae  i  Søen  igjen,  heldigvis,  for  herinde  har  jeg  ikke 
nogen  Fritid  fra  Kl.  4  om  Morgen  til  Kl.  10  om  Aftenen,  og  dog 
troer  jeg,  naar  jeg  kommer  hjem,  at  kunne  møde  med  brune 
Kinder.  —  Iblandt  de  fremmede  Søfolk,  som  komme  her  om- 
bord, var  der  en  fra  Taarbæk.  Han  var  Matros  og  kan  godt 
huske  Fader  og  Moder  og  har  ofte  leget  med  Julie  og  Clara,  saa 
det  morede  ham  meget,  at  see  Eders  Portraiter  i  mit  Album.  I 
Søndags  var  jeg  i  Land,  saae  Keiserens  Have,  og  I  gjør  Eder 
ingen  Forestilling  om,    hvilken  Commers  der  var  i  Gaderne  paa 

Grund  af,  at  det  var  tempo  carnevale.  Men  Alt  det  vil  jeg  hellere 
fortælle  Eder,  naar  jeg  kommer  hjem.  Desvære  har  jeg  ikke  faaet 
kjøbt  Noget  endnu;  jeg  saae  en  yndig  Vifte,  som  jeg  fik  voldsom 
Lyst  til,  gik  ind  og  hørte  Prisen,  18  Rd. ;  men  det  var  nok  ikke 
Noget  for  en  Kahytsdreng,  som  faar  5  Rd.  om  Maaneden. 

Jeg  tænker  ikke  at  kjøbe  noget  Tøi  hos  Gapt.,  saa  faar 
man  jo  ikke  en  Skilling  i  Afregning;  thi  vi  ere  nok  hjemme 
til  1ste  Mai,  netop  naar  Examen  paa  Søofficersskolen  er  forbi. 
Jeg  tænker,  naar  jeg  kommer  hjem,  at  søge  at  faae  Hyre  fra 
Pontoppidans  Kontor  i  Helsingør,  eller  ogsaa  maaske  at  tage  en 
Grønlandstour ,  saafremt  Grønlandsfarerne  ere  hjemme;  dog  den 
Tid,  den  Sorg.  —  Naar  vi  nu  blot  ikke  maae  faae  for  megen 
Modvind,  naar  vi  skulle  hjemad,  for  saa  er  Gaptainen  ikke  at 
komme  i  8  Favnes  Nærhed,  og  saa  seer  det  jo  lidt  sort  ud  for 
hans  Dreng.  —  Ja  nu  maa  jeg  tilkøis,  ellers  er  jeg  nok  klar  til 
at  falde  i  Søvn  imorgen  om  Dagen.  —  Jeg  er  rigtig  godt  ved 
Helbred;  men  gruelig  forstukket  af  disse  Asens  —  Musquiter.  — 
Haaber  den  3die  Mai  at  kunne  sidde  hjemme  hos  Eder,  og  glæder 
mig  over,  at  Halvdelen  af  denne  infame  Kahytsdrengstour  er  over- 
staaet.  Hils  Knudsen,  Drechsel,  Kofoed,  Bruun.  Godnat !  nu  kryber 
jeg  ind  i  mit  Hul,  lægger  mig  og  ryger  en  Pibe  for  først  at  for- 
drive Musquiterne.     God  rolig  Nat. 

Imorgen  Aften  skriver  jeg  videre. 

Onsdag  Alten  d.  ^Me  Februar. 

Desværre  have  vi  i  Aften  atter  Fremmede,  saa  det  er  blevet 
seent  paa  Natten.  Vor  Afreise  bliver  imidlertid  næppe  før  den 
24de,  og  vi  skulle  ikke  gaae  directe  hjem,  men  til  Frederikshavn 
for  Ordre,  og  derfra  komme  vi  saa  efter  al  Rimelighed  enten  til 
Gothenborg  eller  hjem.  Det  er  rigtignok  en  rask  Tour  til  at  tjene 
Penge  paa;  man  faar  vel  akkurat  til  et  Par  nye  Sko,  og  det  er 
ogsaa  høist  nødvendigt;  I  kan  gjerne  sige  til  BalUng  i  Forveien, 
at  han  maa  have  et  Par  færdigsyede;  thi  mine  Seildugssko  ere  i 
Stykker,  mine  Snøresko  skilles  ad,  og  mine  fine  Sko  (Sophies 
Bryllupssko)  ere  complet  hullede,    saa  jeg  ikke  engang  kan  gaae 

med  dem  paa  Dækket,  naar  Solen  har  skinnet,  for  saa  brændes 
Fodsaalerne.  —  Det  er  forresten  underligt  at  høre,  at  I  have  Frost, 
og  vi  gaae  og  puste  af  Varme.  —  I  kan  troe,  det  gjør  mig  meget 
ondt  at  vide,  at  Captainen  ikke  er  tilfreds  med  mig;  men  jeg  vil 
ikke  opgive  Modet  derfor,  men  vedblive  at  gjøre  mig  Umage 
med  mit  kun  lidet  lærerige  Arbeide.  Hvis  I  endnu  engang  aflægge 
Visit  hos  Fru  Broberg,  da  maae  I  ogsaa  hilse  Sophus  mange 
Gange  fra  mig.  —  Jeg  indseer  nu,  at  jeg  desværre  ikke  kan  indfrie 
mit  Løfte  om  at  skrive  til  Peter  Kofoed;  men  hils  ham  endelig 
hjertelig  fra  mig  og  sig  ham,  at  jeg  har  kjøbt  nogle  Biller  til 
ham.  Gid  vi  nu  maae  faae  en  heldig  Reise,  saa  vi  snart  kunne 
samles  sunde  og  glade  ved  det  runde  Bord  i  Spisestuen ;  thi  komme 
vi  til  Gothenborg,  gaar  jeg  til  Captainen,  saasnart  vi  have  losset, 
og  beder  ham  om  at  komme  fra  Skibet.  —  Tro  ikke,  at  jeg  er 
bleven  taus  og  tør  paa  denne  Tour;  tvertimod,  naar  jeg  kommer 
hjem,  har  jeg  saa  umaadelig  meget  at  fortælle  Eder.  Nu  kan  jeg 
ikke  skrive  mere  for  Søvn,  men  vil  see,  om  der  imorgen  Aften 
skulde  være  Tid  dertil.  Hvis  ikke,  da  hils  Bedsteforældrene;  dem 
vilde  jeg  skam  ogsaa  have  sendt  et  Par  Ord;  men  jeg  forsikkrer 
Eder  for,  at  Fritiden  for  mig  er  saa  lille,  at  Islænderen  sagde,  det 
var  ingen  Under,  jeg  var  kjed  af  det,  naar  jeg  aldrig  havde  en 
halv  Times  Tid  fri  om  Dagen;  hils  ogsaa  Emma,  Onklerne,  hils 
Sophie  og  Vilandt,  Jørgen  og  Clara,  Henrik  og  Julie,  og  tak  hende 
for  det  kjærlige  Brev,  hun  har  skrevet  til  mig.     Ja,  nu  god  Nat. 

Eders  Johannes. 

Torsdag  d.  23de  Februar.       i 

Vor  Captain  er  for  Øieblikket  i  Land,  Klokken  er  1,  og  vi 
have  lige  spist  til  Middag,  Ærter  og  salt  Kjød.  Nu  er  der  en  kort 
Frist,  i  hvilken  jeg  atter  skriver  Eder  til;  men  jeg  er  saa  varm, 
at  Papiret  formelig  gjennemblødes  af  Sveden.  Sig  Julie,  at  jeg 
næppe  kan  skrive  Dagbog.  Jeg  begyndte  derpaa  paa  Overreisen, 
men  er  ikke  naaet  længere  end  til  Plymouth;  men  gjem  mine 
Breve,  saa  skal  jeg,  naar  jeg  kommer  hjem,  ved  Hjælp  af  dem  og 

min  Hukommelse  skrive  en  interessant  Reisebeskrivelse.  —  Bare 
vi  nu  snart  skulde  seile,  jeg  er  saa  led  og  kjed  af  at  ligge  her, 
naar  man  ikke  kan  komme  i  Land.  Jeg  har  ikke  ladet  en  Smule 
Tøi  vadske  i  Land,  det  er  for  dyrt;  jeg  skrupper  mine  Seildugs- 
og  Nankins-Buxer  med  en  Gulvskruppe  og  ferskt  Vand  med  grøn 
Sæbe  i,  og  mine  Skjorter  vadsker  jeg  i  Sæbevand  med  Soda  i. 
Det  er  Altsammen  meget  fmt.  —  Vi  ere  forresten  meget  haardt 
lastede  med  Kaffe;  men  den  er  jo  et  Jern  til  at  seile,  og  I  kan 
tro,  hun  tager  sig  godt  ud,  naar  Skummet  sprøiter  om  Bugen, 
og  hun  skyder  igjennem  det  violette  Hav.  —  Jeg  har  lært  at  styre 
paa  Overreisen  og  staar  nu  til  Roers,  hvordan  end  Veiret  er; 
ligeledes  er  jeg  ofte  oppe  at  gjøre  det  allerøverste  Seil  los  og  fast 
ganske  ene.  —  Nu  skal  jeg  lave  Kaffe  til;  men  jeg  skal  nok  skrive 
igjen  i  Aften,  naar  I  blot  undskylder,  at  Papiret  er  saa  snavset; 
men  det  er  paa  CTrund  af  at  jeg  sveder  saa  voldsomt. 

Torsdag  Aften. 
Kjæreste  Forældre  og  Sødskendel  Nu  maa  jeg  da  endelig 
sige  Eder  Farvel;  thi  imorgen  tidlig  Kl.  4.^  letter  Maria  Augusta 
sit  Anker  og  seiler  hjemad.  Dette  Brev  bliver  altsaa  det  sidste,  I 
dennegang  faae  fra  Amerika.  Jeg  maa  forresten  sige  Eder,  at 
jeg  var  kommen  i  en  nederdrægtig  Pengeknibe,  det  vil  sige,  jeg 
havde  for  mange  Penge;  thi  mine  2  ]\Iaaneders  Udgangspenge, 
af  hvilke  jeg  brugte  nogle  i  Plymouth,  fik  jeg  vexlede  herovre  i 
portugisiske  Penge ;  disse  ere  imidlertid  næsten  udelukkende 
Papirspenge,  og  da  jeg  i  Søndags  gik  i  Land,  kunde  jeg,  som  jo 
ikke  hjemmefra  er  vant  til  at  spadsere  med  saa  overdrevent 
mange  Lommepenge,  ikke  faae  dem  alle  ihjelslagne,  men  kom 
ombord  igjen  med  4  Mill  Reis  i  Sedler.  Dem  gik  jeg  endnu  med 
i  Lommen  idag,  da  jeg  endelig  hørte,  der  skulde  Baad  i  Land. 
De,  som  skulde  roe,  maatte  imidlertid  ikke  gaae  for  langt  fra  Jollen, 
da  de  skulde  have  Capt.  med  ombord.  Men  nu  boer  der  en  Cigar- 
handler lige  inde  ved  Havnen,  han  har  nu  mine  Penge,  og  jeg 
har  to  store  Pakker  Cigarer  af  samme  Slags,  som  Capt.  tracterede 
Fader  med  i  Kj])livn.  —  See,   det  var  jo  godt  klaret  af  mig.      Ja, 


131 

nu  maac  I  da  tilstaae,  at  dette  Brev  ikke  kan  henregnes  til  de 
allerkorteste,  og  jeg  slutter  derfor  med  hjertelige  Hilsener  til  mine 
kjære  Forældre,  Sødskende  og  Bedsteforældre,  Onklen  og  mine 
gamle  Venner,  og  undskyld  mig  for  Peter  Kofoed,  at  jeg  brød  mit 
Løfte;  men  det  var  saamæn  ikke  af  Mangel  paa  Lyst.  Lev  nu 
vel,  alle  I  Kjære!  —  Hvor  jeg  maa  være  glad  ved  at  kunne 
reise  herfra  sund  og  rask,  og  ved  at  vide,  at  I  Alle  hjemme  ogsaa 
have  det  godt.  —  Gud  give,  vi  maae  mødes  glade.     Lev  vel! 

Eders  Johannes. 

Engelske  Canal.  Søndag'd.  23de  April  1871. 
Kjæreste  Forældre! 
Efter  en  8  Ugers  Seilads  ere  vi  nu  komne  saavidt,  at  man 
begynder  at  udregne,  hvad  Dag  vi  kunne  være  i  Kjøbenhavn.  I 
kan  troe,  jeg  glæder  mig  voldsomt  til  atter  at  gjensee  Eder  Alle, 
forhaabentlig  raske  og  glade;  selv  er  jeg  fuldkommen  vel  og  finder 
mig  nu  ret  godt  i  at  være  her  ombord.  Den  6te  Marts  fik  jeg 
min  første  Lussing  af  Captainen,  to  Dage  efter  blev  jeg  syg  og 
laa  i  ti  Dage  for  en  daarlig  Fod;  men  i  den  Tid  viste  Captainen 
en  saa  mageløs  Omhyggelighed  for  mig  og  saae  til  mig  hver 
eneste  Dag,  Styrmand  Barfod  kom  hgeledes  daglig  ind  til  mig  og 
sad  og  passiarede  med  mig,  ligesom  ogsaa  Lieutenanten  af  og  til, 
og  2den  Styrmand,  som  bragte  mig.  min  Mad  fra  Kahytten, 
sørgede  altid  for  at  gjøre  mig  den  saa  lækker  og  velsmagende  som 
muligt.  Alt  dette  bevirkede,  at  jeg  forsøgte,  da  jeg  blev  rask,  at 
gjøre  Alt  saa  godt,  som  jeg  paa  nogen  Maade  kunde,  og  siden 
den  Tid  har  Captainen  saa  godt  som  heller  aldrig  sagt  et  ondt 
Ord  til  mig.  —  Ligesom  jeg  engang  i  Rio  hørte  Captainen  omtale 
mig  temmelig  daarligt,  hørte  jeg  for  nogen  Tid  siden  Styrmanden 
sige  de  Ord  til  Captainen:  »Ja,  saa  meget  er  vist,  at  det  er  lang 
Tid  siden,  vi  have  haft  en  Kahytsdreng,  som  vi  have  kunnet  bruge 
saa  meget  til  Skibsarbeidet,  som  Johannes,  og  han  har  skam  oppet 
sig  godt  paa  Touren«.     Det  blev  jeg  naturligvis  glad  over,  og  jeg 

troor  ogsaa  nok ,  at  jeg  kan  være  i  Stand  til  nogenlunde  at 
erstatte  Thrine  i  det  Tilfælde  at  hun  blev  syg ;  det  vil  sige  Maden 
maatte  jo  Moder  lave,  saa  skulde  jeg  nok  dække  Bordet,  tage  ud 
og  ind,  vadske  Gulvene,  polere  Vinduerne,  pudse  Kjøkkentøiet, 
lave  Kaffe  og  The,  skylle  Kaffeposen  af,  sye  nye  Poser  i  det  Til- 
fælde, de  gamle  gaae  itu,  gjøre  rent  paa  Riberhus  o.  s.  v.  —  I 
vide  jo,  at  vi  gaae  til  Frederikshavn  for  Ordre;  inen  enten  vi  saa 
komme  hjem  eller  til  Gothenborg  er  Noget,  som  hverken  Captainen 
eller  Nogen  af  os  veed.  Naturligvis  haaber  man  det  Første.  Jeg 
længes  meget  efter  at  tale  med  Eder,  I  maae  have  meget  at  for- 
tælle mig,  ligesom  jeg  jo  ogsaa  skal  fortælle  Eder  mange  Ting  om 
mine  Forhold.  Krigen  vide  vi  Intet  om ;  men  vi  have  her  i  Ganalen 
seet  et  Par  Tydskere  (Koffardimænd) ,  saa  der  er  maaske  Fred 
igjen.  —  Lev  nu  vel,  Alle  Kjære  derhjemme,  hils  Bedsteforældrene 
mange  mange  Gange,  ligesom  ogsaa  Jørgen  og  Clara,  Vilandt  og 
Sophie,  naar  I  svare  dem,  hils  Thrine,  mine  gamle  Venner  Drechs. 
og  Knuds.,  Bruun  og  Kofoed  fra  Eders 

J  o  h  a  n  n  e  s. 
Dette  Brev  søger  jeg  at  faae  i  Land  med  en  Fisker,  saafremt 
vi  træffe  En.      Ere  vi  heldige,    sidder  jeg  maaske  hos  Eder  næste 
Søndag,  eller  maaske  hos  Bedsteforældrene. 

Joh.  Kolthoff. 

Kjobenh.  Fredag  d.  19de  Mai  1871. 
Kjære  Onkel! 
Inderlig  Tak  for  Din  kjærlige  Indbydelse,  som  jeg  desværre 
ikke  kan  tage  imod,  da  jeg  ikke  veed,  hvad  Dag  i  næste  Uge  vi 
skulle  reise,  endskjøndt  det  maaske  dog  trækker  ud  Pint  sen  over. 
—  Herhjemme  er  Veiret  ligesom  hos  Dig,  koldt,  blæsende  og 
barskt,  —  nei,  saa  maa  jeg  dog  sige,  det  er  behageligere  at  seile 
i  Syden,  hvor  man  under  sig  har  det  deiligste  violet-blaae  Hav, 
foran  sig  Skummet,  som  sprøiter  til  Siderne,  eftersom  Maria 
Augusta  gjennemkløver  de  lange  og  dybe  Bølger,  og  over  sig  den 
mørkeblaae  Himmel,    som    om  Natten    oplyses   i    en   forbausende 

Grad  af  utallige  glimrende  Stjerner.  —  Det  bliver  derfor  glædeligt, 
naar  man  igjen  skal  iføre  sig  sin  Uldskjorte,  som,  om  den  end  i 
de  første  Dage  generer  lidt,  dog  er  en  behagelig  og  lun  Kammerat 
til  at  beskytte  imod  Kulde  og  Blæst  og  kan  sætte  Varme  i  hele 
Kroppen.  Jeg  synes  rigtignok,  Du  maatte  ogsaa  trænge  til  noget 
saadant  rigtigt  varmt;  vi  gaae  nu  aldrig  med  Andet  end  uldent 
Tøi,  inderst  en  Uldtrøie,  derover  en  Uldskjorte,  og  jeg  synes,  det 
er  uundværligt  i  Kulden.  —  Lev  nu  vel,  kjære  Onkel. 

Din  Søstersøn 

Johannes  K. 

Tor«lag  d.  1ste  Jum  1871. 
Kjæreste  Forældre! 
Nu  ere  vi  da'  endelig  reiste  herfra,  og  der  vil  altsaa  rimeligvis 
nu  medgaae  lang,  lang  Tid,  før  vi  gjensees;  men  jeg  seiler  bort 
med  Glæde,  da  jeg  veed  Eder  Alle  raske  og  sunde.  Kl.  10  omtrent 
lettede  vi  Anker,  maaske  komme  vi  ikke  længere  end  til  Helsingør, 
i  saa  Tilfælde  faae  I  atter  Brev  fra  mig.  Naar  vi  komme  til 
Canalen,  skal  jeg  nok  sørge  for  at  have  Brev  parat;  i  saa  Hen- 
seende skal  jeg  aldrig  lade  en  Leilighed  hengaae.  —  Lev  nu  vel, 
elskede  Forældre  og  Sødskende,  og  gid  vi  maae  mødes  igjen  lige 
saa  muntre,  glade  og  lykkelige,  som  denne  Gang.  Hils  de  kjære 
Bedsteforældre,  Onkel  Henrik,  Jørgen  og  Clara  og  alle  andre  Be- 
kjendte  og  Venner. 

Eders 
Johannes  K  o  1 1  h  o  f  f. 

Helsingørs  Rhed.  Natten  mellem  Fredag  og  Lørdag. 
Kjære  Forældre! 
Nu  ligge  vi  atter  tilankers.  Det  gik  nemlig,  som  jeg  skrev  i 
forrige  Brev;  vi  fik  Modvind  nogle  Timer  efter  at  vi  vare  gaaet 
ud,  og  da  vi  kom  lige  ud  for  Snekkersteens  Kro,  faldt  Ankeret 
atter.  —  Marie  Lehmann,  som  gik  nogle  Dage  før  os,  ligger  i 
Nærheden  af   os;    saasnart  den    saae    os    komme    op    ad  Sundet, 


134 

lettede  den  Anker  og  vilde  seile  ud;  men  da  den  kom  til  Kron- 
borg, maatte  den  vende  om  paa  Grund  af  Modvind  og  Strøm.  — 
Captainens  Dreng  Sophus  gjorde  Touren  med  til  Snekkersteen. 
Saasnart  vi  vare  komne  til  Ankers,  maatte  Tømmermanden,  Ingver 
og  jeg  gaae  i  Jollen  og  roe  Lodsen  og  Sophus  til  Land.  Vi  lagde 
til  lige  udenfor  Schierns  Teglværk.  Han  kom  selv  ud  med  Pibe  og 
Kalot  paa.  Jeg  tænkte  først  paa  at  sige  ham,  hvem  jeg  var;  men 
jeg  lod  det  dog  være,  da  jeg  kun  havde  snavsede  Seildugsbuxer  og 
Seildugssko  paa.  Derimod  vare  vi  oppe  i  Kroen  med  Breve,  og 
det  var  underligt  for  mig  atter  at  komme  ind  i  de  Værelser,  hvor 
vi  for  saa  mange  Aar  siden  havde  vor  Sommerleilighed.  —  End- 
skjøndt  vi  seilede  ganske  langsomt  fra  Kjøbenhavn  hertil,  fik  dog 
vor  Dame,  en  Jomfru  Petersen,  Søsyge  og  maatte  ile  op  paa 
Dækket,  ligesom  de  allerbedst  sade  og  spiste.  De  andre  Passagerer 
ere  en  Hommel.  Søn  af  en  Captain  Hommel  (afskediget)  i  Kjøben- 
havn, en  Martens,  som  har  staaet  i  Ludvig  Aagaards  Boutik,  og 
en  Snedker  Bjerring,  som  har  været  i  Amerika  før,  tjent  styrtende 
Penge,  siden  reist  herover  igjen,  brugt  dem,  og  nu  reiser  han  igjen 
til  Amerika ;  det  er  ham,  vi  have  liggende  i  Lukafet,  og  som  har 
de  mange  Canariefugle  med,  hvoraf  allerede  een  er  død.  Buret 
er  nu  slaaet  op  og  hænger  inde  hos  os  lige  over  Bordet.  —  An- 
gaaende  Matroserne  kan  jeg  ikke  sige  Andet,  end  at  jeg  kommer 
udmærket  godt  ud  af  det  med  dem  Alle,  undtagen  — ,  han  er 
allerede  bleven  Uven  med  hver  af  o?  Andre.  —  Seilmageren  der- 
imod, den  21aarige  West  fra  Flensborg,  er  en  udmærket  Fyr,  saa 
munter,  ligefrem  og  godmodig,  saa  det  er  en  Lyst  at  see  og  høre 
paa  ham.  Jeg  troer  ogsaa,  det  gaaer  Ernst  godt  endnu;  men  jeg 
er  jo  rigtignok  aldrig  dernede.  Igaar  var  der  Fiskere  ude  hos  os, 
med  hvem  Captainen  handlede  og  kjøbte  Torsk  af.  —  Havde  jeg 
slemme  Hænder  i  Kjøbenhavn,  skulde  Du  blot  see,  hvorledes  de 
nu  see  ud,  ganske  blankbrune  af  Tjære,  Vablerne  ere  gaaet  bort, 
Forkjølelsen  ligeledes  aftaget  meget,  endskjøndt  den  endnu  ikke  er 
aldeles  forsvunden.  —  Det  er  forresten  paa  min  Nattevagt,  at  jeg 
skriver  dette  Brev,  Klokken  er  2^;    men  det  er  Stille,   saa  jeg  har 

taget  mig  den  Frihed,  at  gaae  ind  i  Lukafet,  slaae  Bordet  ned, 
tænde  Lampen,  og  sætte  mig  til  at  skrive  hjem.  Klokken  3  skal 
jeg  purre  Monsieur  Vilhelm;  han  er  lige  saa  slem  at  faae  op,  som 
jeg,  naar  jeg  er  hjemme.  —  Gid  Vinden  nu  snart  vilde  blive 
os  gunstig,  for  her  er  saa  koldt,  saa  det  er  grueligt,  heroppe,  med 
Regnveir,  Blæst  og  Hagl.  —  Nu  mangler  Klokken  ti  Minuter  i  3, 
nu  maa  jeg  til  at  begynde  med  Vilhelm,  ellers  faar  jeg  ham 
ikke  ud  til  rette  Tid.  Saasnart  han  har  afløst  mig,  skal  jeg  tilkøis 
og  sove  til  Kl.  51.  Igjen  en  Gang  Levvel,  Alle  I  Kjære  i  Hjemmet! 
og  hils  alle  Venner  fra 

Eders  Johannes   Kolthoff. 

Engelske  Canal.  Fredag  d.  9de  Juni  71. 
Mine  kjære  Forældre! 
Nu  er  jeg  da  tilsøes  igjen,  ude  paa  det  deilige  Hav,  og  denne- 
gang er  det  mig  ligesom  jeg  fandt  mig  ganske  hjemme  paa  det. 
Alting  forekommer  mig  saa  bekjendt,  alle  de  Steder,  vi  passere, 
Dower,  Englands  bjergrige  Kyster,  fremspringende  Klipper,  kort 
Alt  undtagen  Youngmanslivet ,  det  er  en  stor  Forandring,  men 
heldigvis  en  deilig  Forandring.  I  Løverdags  gik  vi  fra  Helsingør, 
et  Par  Timer  efter  jeg  havde  skrevet  Eder  til;  allerede  da  vi  kom 
til  Kullen,  fik  vi  Stille  med  Modvind;  men  Veiret  var  delligt.  Solen 
skinnede  varmt.  Himlen  blaa,  og  Luften  saa  mild  og  varm,  en 
Modsætning  til  forrige  Udreise.  (Jeg  reiste  altsaa  samme  Dag, 
som  Julie  reiste  til  den  kjære  Sophie.)  Om  Søndagen  var  Vinden 
atter  god,  vi  seilede  afsted  med  Maria  Lehmann  lidt  foran  os;  om 
Aftenen  passerede  vi  Skagen  og  indhentede  vor  Rival.  Det  er 
overmaade  morsomt  med  de  mange  Passagerer;  de  to  unge  Herrer, 
Hommel  og  Martens,  ere  saa  gemytlige.  Forleden  Aften,  da  jeg  stod 
til  Roers,  vare  de  Alle  agter  nede  at  skaffe  undtagen  Martens,  som 
var  søsyg,  han  sad  oppe  paa  Halvdækket  ved  Siden  af  Roret  og 
fik  sin  Aftensmad  bragt  op  til  sig  af  Ernst;  men  i  Stedet  for  selv 
at  spise  Smørrebrød  med  Eidammer  Ost  paa,  gav  han  det  til  mig; 
jeg  spiste  det  naturligvis   med  Lyst   og   Begjerlighed.      Det   er  jo 

nok  en  dygtig  Forandring  for  mig  med  Hensyn  til  Maden;  men 
den  er  god,  og  de  usiede  Ærter  glide  glat  væk  ned ;  for  Appetiten 
er  stor  og  Humeuret  og  Sundheden  god.  Min  Forkjølelse  og 
Hæshed  er  fuldstændig  forsvunden  og  gav  Plads  for  en  voldsom 
Diarrhoe;  men  nu  er  den  Dyst  ogsaa  overstaaet,  og  jeg  er  den 
Samme  som  hjemme.  Mine  nye  Søstøvler  ere  udmærkede;  men 
det  var  et  drøit  Arbeide  første  Gang,  jeg  skulde  til  Togt  med  dem 
paa;  men  nu  gaar  det  som  en  Røg.  Ernst  har  været  dygtig 
søsyg  og  laa  tilkøis  en  hel  Dag  i  Nordsøen,  mens  vi  havde  Storm ; 
han  er  en  rigtig  rar  Fyr,  troer  jeg  nok;  men  endnu  gaar  han 
ikke  Vagt  med  og  kommer  maaske  næppe  til  det  før  paa  Hjem- 
reisen;  han  har  heller  ikke  endnu  været  til  Veirs.  I  Mandags, 
Grundlovsdagen,  tænkte  jeg  paa  Eder  —  I  var  vel  i  Skoven  —  gid  jeg 
havde  været  med  paa  Eremitagesletten  —  man  havde  vist  mødt 
mange  Bekjendte  der.  —  Det  gjør  mig  ondt,  at  maatte  sige  Dig 
det.  Moder,  at  jeg  dennegang  ikke  længes  det  Mindste  efter  Eder; 
men  det  maa  Du  undskylde,  da  Du  dog  veed,  hvor  Meget 
jeg  holder  af  Eder  Alle,  og  desuden  synes  jeg  saa  ganske  ud- 
mærket om  dette  raske  Sømandsliv.  —  Jeg  er  paa  2den  Styrmands 
Vagt  sammen  med  Ingver.  Vi  have  Frivagt  nu,  det  er  Formiddag, 
Ingver  snorker  allerede,  jeg  sidder  ved  vort  nedslagne  Bord,  som 
Du  jo  nok  kjender.  Klokken  er  10|,  og  Klokken  12  skal  vi  op 
igjen  og  have  Eftermiddagsvagt.  Arbeidet  er  strengt;  men  jeg 
kan  mærke,  Kræfterne  komme  mere  og  mere.  —  Xu  vil  jeg  ogsaa 
putte  mig  under  mine  hvide  Uldtæpper.  —  Inat  brugte  jeg  Muffe- 
diserne, de  ere  deihge.  —  Gid  jeg  nu  maa  faae  godt  Brev  fra 
Eder  i  Rio!  Lev  vel!  Hils  Bedsteforældrene,  Onkel  Henrik, 
Kofoed,  Bruun  (gratuler  dem,  naar  de  have  faaet  Studenterhuen 
og  Skytteuniformen  paa),  hils  Knudsen,  Drechsel,  Leerbecks,  Lunds, 
Julie,  Sophie,  Henrik,  Thrine  og  alle  andre  Venner  fra 

Eders  Johannes   Kolthoff. 

Skriv  et  rigtigt  langt  Brev  til  Rio. 

Jeg  har  endnu  ikke  begyndt  paa  Dagbog. 

Rio  Janeiro  d.  2den  August  1871. 
Mine  kjære  Forældre! 

Nu  er  Marie  Augusta  da  efter  G5  Dages  Reise  ankommen  til 
Rio:  Reisen  har  været  uheldig  omtrent  hele  Veien  med  Modvind 
og  Stille.  Vi  have  Alle  været  raske  hele  Tiden.  Af  interessante 
Ting  have  vi  ikke  oplevet  mere  end  sidste  Gang,  have  seet  Hvaler, 
og  hgeledes  denne  Gang  fanget  en  Hai,  endnu  større  end  den 
paa  forrige  Reise.  Af  Nyheder  veed  jeg  ikke  andre,  end  at  vi 
fra  Rio  gaae  til  Plymouth  for  Ordre.  —  I  kunne  troe,  jeg  har 
tænkt  mange  Gange  paa  Eder,  tænkt  mig  Eder  i  Ribe  hos  den 
kjære  Vilandt  og  Sophie;  hvordan  har  hun  det?  —  Selv  har  jeg 
det  godt,  men  maa  tilstaae,  at  jeg  aldrig  nogensinde  har  været 
saa  udmattet  om  Aftenen  af  Anstrengelse  og  Slid;  hele  den  ud- 
slagne Dag  er  man  i  Arbeide  fra  Kl.  6  Morgen  til  6  Aften,  og 
ingen  Middagssøvn;  gaar  jeg  tilkøis  om  Aftenen,  ligger  jeg  længe 
saa  stiv  som  en  Pind  med  Ømhed  og  Smerter  i  alle  Lemmer, 
uden  at  kunne  falde  i  Søvn.  —  Paa  Faders  Fødselsdag  skulde  jeg 
ifølge  min  Vagt  den  Morgen  sove  til  Kl.  7;  men  i  Stedet  for  blev 
jeg  purret  ud  Kl.  6  til  Straffehalloi,  fordi  jeg  Eftermiddagen  ifor- 
veien  var  kommen  til  at  vælte  en  Bøtte  med  Olie  paa  Dækket, 
og  det  skulde  nu  skrabes  af.  Naa,  det  tog  jeg  mig  ikke  saa  nær, 
men  kilte  rask  væk  paa  og  fik  det  rent.  Eders  2  Breve  fik  jeg 
igaar  tilligemed  2  gamle  fra  Eder  og  1  fra  Kofoed,  Bruun  og 
Schiødte.  —  (Det  er  forresten  paa  min  Nattevagt,  al  jeg  sidder 
og  skriver  Alt :  nu  er  Klokken  4  og  jeg  skal  nu  purre  Kokken  og 
Ernst.  Derfor  holder  jeg  nu  op,  for  næste  Nat  atter  at  fortsætte. 
I  skal  nok  faae  et  langt  Brev  fra  Eders  Dreng). 

Den  4de  August. 

Sidste  Nat  fik  jeg,  trods  min  Bestemmelse,  ikke  skrevet  Noget, 
da  vi  fik  Fremmede  ombord,  nemlig  Mandskabet  fra  en  dansk 
Brig  Asta,  Gapt.  Møller,  som  ligger  her  for  Øieblikket  og  er 
kommen  fra  de  capverdiske  Øer  med  Salt.  Den  har  været  i  Pata- 
gonien og  mange  andre  Steder  og  været  hjemmefra  i23Maaneder; 
nu   skal   den   til   England   for  Ordre;    men    det    er  nok   temmelig 

afgjort,  at  den  kommer  til  Kjøbenhavn.  —  Idag  ere  vi  da  be- 
gyndte med  det  Arbeide,  for  livilket  jeg  hele  Reisen  har  frygtet, 
nemlig  Losningen  af  vore  Planker.  Vi  ligge  og  losse  i  en  gruelig 
kjedelig  og  øde  Afkrog  af  Byen,  og  der  er  saa  lavt,  at  vi  ikke 
kunne  komme  helt  ind  til  Land,  men  har  en  Lægter  paa  Siden 
med  to  Negre  i,  som  tage  imod  Plankerne.  Imorges  Kl.  7  begyndte 
Tømmermanden  med  at  brække  Dækslasten  los,  og  Seilmageren 
og  jeg  tage  saa  hver  i  sin  Ende  af  de  lange  Planker,  paa  hvilke 
I  og  Julie  og  Onkel  Henrik  spadserede,  da  I  vare  omljord ;  hermed 
vare  vi  færdige  Kl.  91;  men  saa  skulde  I  blot  have  seet  et  Dæk, 
saa  snavset,  fidtet  og  sølet  af  Skidt,  som  kom  tilsyne,  saa  at  hele 
Tiden  fra  10  til  1  gik  med  at  gjøre  det  rent,  Saa  fik  vi  en 
Times  Middag,  da  kom  Lægteren  igjen  paa  Siden,  efter  i  Mellem- 
tiden at  have  udlosset,  og  nu  skulde  vi  begynde  paa  Lasten:  men 
saa  er  Skjæbnen  os  ugunstig,  og  det  er  plat  uniuligt  for  Tømmer- 
manden at  faae  gjort  los  paa  Ladningen ,  saa  vi  bleve  nødte  til 
at  hugge  2  Planker  over,  og  først  Kl.  5  fik  vi  vor  Eftermiddags- 
kaffe i  Stedet  for  Kl.  2}  som  ellers.  —  Jeg  har  faaet  :2  Breve  fra 
Eder  fra  forrige  Tour  af  (høist  interes.-ant)  og  3  fra  denne  Gang. 
Schiødtes,  Bruuns  og  Kofoeds  (Studenternes)  Breve  har  jeg  ogsaa 
faaet.  —  Jeg  havde  paa  Overreisen  engang  drømt,  at  jeg  kom 
hjem  fra  denne  Tour,  og  I  vare  i  Storehedinge,  jeg  saae  allerede 
hele  Præstegaarden  med  Heste,  Køer,  Høns  og  Ænder,  en  deilig 
Have  og  alle  saadanne  Herligheder,  saa  jeg  blev  nok  lidt  for- 
bauset  ved  i  det  sidste  Brev  at  erfare  det  stik  modsatte;  men  jeg 
troer  dog  ogsaa,  det  vilde  falde  mig  underligt,  naar  jeg  kom  hjem, 
da  ikke  at  skulle  gaae  den  vante  Vei  ned  ad  Gammelstrand  og 
op  i  det  kjære  gamle  Hjem,  paa  hvilket  jeg  altid  tænker,  saavel 
her  ved  Havn,  som  naar  jeg  i  Søen  sidder  Udkig  om  Natten.  I 
maae  endelig  sende  mig  Brev  i  Plymouth.  Gratuler  Ernst  V. 
med  Forlovede  fra  mig.  —  Troe  1  ikke,  der  er  Udsigt  for  mig  til 
at  kunne  komme  med  ham,  naar  han  næste  Sommer  bliver  Skibs- 
fører. Jeg  vil  gjøre  endnu  en  Tour  som  Youngman:  men  saa 
tænkte   jeg    det    maaske    kunde    lade    sig    gjøre    at    komme    med 

Vilandt  som  let  Matros.  —  Jeg  er  endnu  fuldkommen  rask;  men 
Arbeidet  er  meget  anstrengende,  det  kan  jeg  ogsaa  see  paa  mine 
Arme,  hvis  Spinkelhed  begynder  at  forsvinde  og  give  Plads  for 
Muskler  og  Sener.  Den  eneste  Bog  jeg  paa  Reisen  har  læst  er 
»Onkel  Toms  Hytte«  og  tak  de  kjære  Bedsteforældre  paa  Lolland 
saa  mange  Gange  for  den  Gave;  den  har  været  mig  ganske  ud- 
mærket at  læse.  —  Marie  Lehmann  er  ankommen  Dagen  efter  os. 
Forøvrigt  ligger  her  en  dansk  Bark  Fyen,  Capt.  Ipsen  og  en  Bark 
af  Pontoppidans  i  Helsingør.  —  Det  bliver  morsomt  at  besøge 
Clara  og  Lund  i  deres  nye  Leilighed,  og  at  see  hlle  Ernst  igjen. 
Hvad  Slags  Skib  bliver  det,  at  Ernst  V.  faar,  en  Bark,  Brig  eller 
Skonnert?  Nu  er  Kl.  8  Aften  og  jeg  skal  tilkøis  ovenpaa  denne 
Dags  Arbeide.  Kl.  11  skal  jeg  op  igjen  til  Vagt,  saa  fortsætter 
jeg  Brevet.     Det  gjør  vel  ikke  noget,  at  det  bliver  Udt  dyrt. 

Samme  Nat  paa  Vagten. 
Næppe  var  jeg  ophørt  med  at  skrive  igaar  Aftes  og  Klokken 
slagen  8,  før  der  i  det  dybe  Mørke  kom  en  Baad  ved  Siden,  roet 
af  en  Brasilianer.  Styrmanden  kommer  hen  til  Lukafdøren  og 
varskoer:  Ingver  og  Johannes!  gaae  i  Sluppen.  Saa  var  det 
Captain  Møller  fra  Asta,  som  var  ombord.  Naa,  vi  gaae  i  Jollen, 
den  fremmede  Captain  kommer  ned,  og  vi  sætte  af;  men  næppe 
faar  jeg  sat  mig  paa  Toften,  før  der  er  Noget  paa  Bunden  af 
Baaden,  som  begynder  at  nappe  mig  i  Benet,  den  ene  Gang  efter 
den  anden;  jeg  bukkede  mig  ned,  for  bedre  at  kunne  see,  saa 
faar  jeg  pludselig  et  Bid  i  den  ene  Arm,  jeg  snapper  til  og  faar 
fat  om  Halsen  paa  en  voldsom  stor  Klippefugl,  paa  hvilken  næsten 
hele  den  ene  Vinge  var  skudt  af.  Vi  beholdt  den  naturligvis  i 
Baaden,  og  imorgen  skal  Kokken  stege  den,  saa  spise  vi  Andesteg.  — 
Hvordan  gik  Henriks  Examen?  —  Jeg  kommer  udmærket  godt  ud 
af  det  med  Folkene  her  i  Lukafet  og  er  Dus  med  dem  Alle.  Nu 
er  min  Vagt  ude,  jeg  skal  purre  Vilhelm,  han  er  gruelig  slem  at 
faae  vaagen;  jeg  er  frygtelig  træt;  godt  er  det,  at  det  først  bliver 
lyst  Kl.  6^  om  Morgenen.  ~-  Og  nu  Godnat!  kjæreste  Forældre 
og  Sødskende;   imorgen  Nat  skal  jeg  fortsætte. 

Natten  mellem  Fredag  og  Lørdag. 

Næppe  var  jeg  tørnet  ud  imorges,  før  Styrmanden  kommer 
hen  ved  Lukafdøren  og  siger:  »Johannes  og  SeiUiiageren !  I  skal 
skynde  Eder  at  drikke  Kaffe  og  strax  gaae  i  Jollen.«  Saa  skulde 
vi  roe  Captainen  ind.  —  Da  vi  atter  kom  ombord,  gjorde  jeg 
Jollen  reen  (jeg  er  nemlig  fast  Jolleroer),  og  derpaa  begyndte 
Losningen  igjen.  Hele  Dagen  igjennem  var  Vilhelm  og  jeg  nede 
i  Lasten  for  at  brække  løs  paa  Plankerne  og  saa  slæbe  dem  hen 
til  Storlugen,  hvor  Tømmermanden  og  Ingver  toge  imod  dem  og 
langede  dem  op  paa  Dækket.  Sikken  et  Arbeide !  Hele  Tiden  var 
man  ikke  svedt,  men  pjadsk  drivende  vaad  af  Arbeidet;  jo  det 
er  et  rask  Liv  at  være  Sømand.  Kl.  6  om  Aftenen  vare  vi 
færdige,  og  nu  besluttede  Seilmageren  og  jeg  at  gaae  i  Land. 
Vi  gik  hen  til  Captainen,  laante  hver  1  Mill  Reis  og  spadserede 
op  i  Byen,  jeg  i  hvide  Seildugsbuxer,  blaae  Skjorte  og  min  fine 
Kaskjet.  Vi  ligge  jo  helt  i  Udkanten  af  Byen,  saa  de  første  Gader 
vi  kom  igjennem  vare  ganske  skumle  og  ensomme;  men  siden 
blev  det  bedre  og  morsommere.  Ja  nu  gaar  Lampen  ud,  jeg  har 
glemt  at  faae  Petroleum  paa.  Lev  nu  vel  og  hils  Alle  hjerteligt 
fra  mig.  Hils  først  Alle  i  Familien,  dernæst  Schnitters,  (hvornaar 
skal  Emma  holde  Bryllup?),  og  hils  alle  mine  gamle  Kammerater, 
baade  Studenterne  og  Cadetterne,  fra  Eders  Søn 

Johannes   Kolt  hof  f. 

Ernst  er  rask  og  har  det  godt,  kan  Moder  sige,  hvis  Du  skulde 
møde  hans  Moder  paa  Gaden.  —  Jeg  veed  ikke,  om  han  har 
skrevet.  —  Imorgen  gaar  Paketten.  Jeg  skriver  2  Breve  til.  — 
Jeg  hår  paa  Reisen  haft  en  Sorg  med  mit  ene  nye  Køietæppe. 
Jeg  havde  en  Dag  lagt  det  ud  at  sole,  og  Ernst  sætter  sig  paa 
det,  medens  jeg  var  til  Roers,  faaer  Trofast  op  at  lege  med,  og 
da  jeg  kommer  fra  Roret,  har  Hunden  bidt  et  stort  Hul  i  Tæppet. 
I  kan  troe  jeg  blev  vred,  men  nu  er  det  forbi.  Og  nu  Farvel  og 
Levvel ! 

Eders  Johannes. 

Gik  Henriks  Examen  godt? 

Rio  Janeiro  den  19de  August  1871. 
Mine  kjære  Forældre! 

Maaske  I  have  ventet  længe  paa  Brev  fra  mig  denne  Gang, 
men  Grunden  var  den,  at  jeg  fik  afleveret  det  for  seent  til  at  det 
kunde  komme  med  den  første  Paket.  —  Jeg  har  havt  det  godt 
hele  Reisen,  ogsaa  her  i  Rio,  og  imorgen  tidlig,  Søndag  den  20de 
August  afseile  vi  Kl.  6.  —  Reisen  bliver  jo  nok  kold  og  drøi,  naar 
vi  komme  nordlig.  Naar  vi  naae  Plymouth,  haaber  jeg  at  faae  et 
ligesaa  glædeligt  Brev  fra  Hjemmet,  som  de  3  jeg  har  faaet  her. 
Skriv  nu  blot  ikke  altfor  tidligt  hjemmefra,  saa  det  kan  være  saa 
nyt  for  mig  som  muligt.  —  I  skrev  til  mig  om  mine  Fødder,  de 
ere  som  sædvanlig  med  nedgroede  Negle,  saa  derved  er  Intet  at 
gjøre;  men  man  kan  jo  vænne  sig  til  Alt.  —  Vor  Tømmermand 
er  den  Eneste,  som  har  været  syg  denne  Gang;  nu  er  han  bedre, 
saa  vi  haaber,  han  snart  kan  være  rask  igjen.  —  Hvordan  mon 
I  nu  har  haft  det  i  det  stille  Ribe,  lios  de  kjære  Vilandts,  og 
Bedsteforældrene,  de  have  det  vel  ogsaa  godt?  Jørgen  er  vel  nu 
kommen  hjem  fra  sin  Udenlandsreise  og  flyttet  ind  i  den  nye 
Leilighed;  den  glæder  jeg  mig  til  at  see.  —  Af  Nyheder  har  jeg 
ingen  at  fortælle  Eder.  —  Det  er  paa  min  Nattevagt,  at  jeg  skriver 
dette,  og  for  lidt  siden  kom  Captainen  fra  Land.  Jeg  var  altsaa 
ikke  paa  Dækket  og  hørte  ham  ikke  komme;  Vrøvl  fik  jeg;  men 
nu  er  han  gaaet  tilkøis ,  og  jeg  fortsætter.  —  Klokken  er  henved 
11,  jeg  sidder  ved  Bordet,  Døren  har  jeg  aaben  og  hører  Vandets 
Pladsken  omkring  Skibet.  Idag  har  vi  faaet  3  Høns  og  2  Grise 
ombord  (levende),  nu  have  vi  dem  at  more  os  med,  da  vi  imod 
Bestemmelsen  ikke  faae  Passagerer  med  hjem.  —  Jeg  har  kun 
skrevet  Udt  Dagbog ;  og  siden  vi  ere  komne  tilankers,  har  jeg  ikke 
heller  faaet  læst  noget.  —  Ja  nu  vil  jeg  slutte,  da  jeg  kun  skal 
sove  5  Timer  inat  og  imorgen  have  det  vante  Liv  med  Seilene. 
Lev  saa  vel,  kjæreste  Forældre!  hils  mine  gamle  kjærlige  Bedste- 
forældre, mine  kjære  Onkler,  Søstre,  Svogre  og  Broder  Henrik  fra 

Eders  Johannes  Kolthoff. 

Jeg  har  kjøbt  2  Kolibrier  denne  Gang  og  nogle  Cigaretter 
(extrafine). 

(Dagbogen). 
Da  vi  en  af  de  første  Dage  vare  færdige  med  at  arbeide,  fik 
Seilmageren  og  jeg  pludselig  Lyst  til  at  gaae  i  Land.  Vi  gik  hen 
til  Styrmanden,  for  at  bede  om  Landlov,  og  da  vi  havde  faaet  den, 
toge  vi  Landgangstøi  paa  og  spadserede  op  i  Byen.  Det  kan 
nok  være,  der  var  Nyt  for  Seilmageren  at  see:  Muldyrene,  Negerne 
og  Negerinderne,  og  i  det  Hele  taget  Byen;  Husene  med  Altaner, 
besatte  med  skjønne  Brasilianerinder,  tiltrak  sig  dog  mest  hans 
Opmærksomhed.  —  Blandt  andet  vare  vi  ogsaa  inde  og  smage 
lidt  paa  den  sydlandske  Yin  og  andre  Herligheder.  —  Aftenen 
efter  fik  vi  Fremmede  ombord;  det  var  Besætningen  fra  Marie 
Lehmann,  en  dansk  Brig  fra  Grosserer  Puggaards  Rhederi;  det 
var  rigtig  muntre  og  gemytlige  Folk,  vi  passiarede  en  Del  sammen, 
derpaa  kom  Visebøgerne  frem,  og  snart  gjenlød  Lukafet  af  danske 
Fædrelandssange.  —  Søndagen  derefter  skulde  Tømmermanden 
og  vore  2  Matroser  ombord  i  Briggen  Asta;  Marie  Lehmanns  Mand- 
skab kom  her  og  spiste  til  Middag,  og  derefter  fulgtes  de  sammen 
derhen.  —  Seilmageren,  Ernst  og  jeg  bleve  ombord.  —  Men  en 
halv  Times  Tid  efter  kommer  Ernst  springende  hen  i  Lukafet, 
hvor  jeg  netop  sad  og  saae  mit  Album  igjennem;  han  kom  med 
et  voldsomt  Smil  over  hele  Ansigtet  og  raabte  og  skreg:  »Johannes! 
Johannes!  vi  to  maae  gaae  i  Land,  vi  have  faaet  Lov  af  Styr- 
manden.« —  Jeg  fik  jo  mit  Album  lagt  i  Kisten  i  en  Fart,  Land- 
gangstøiet  paa,  og  med  5  Mill  Reis  i  Lommen  sattes  jeg  i  Land 
af  Seilmageren.  —  Jeg,  som  havde  været  i  Rio  engang  før,  skulde 
jo  være  Veiviser  og  finde  Veien  op  til  Keiserens  Have;  men  hvor- 
dan det  nu  gik  eller  ikke  gik,  kom  Ernst  og  jeg  tilsidst  helt  udenfor 
Byen  og  befandt  os  paa  en  Vei,  som  førte  op  til  Bjerget  Monte 
Allegro.  —  Vi  fandt  Veien  meget  interessant,  over  Fjelde  og  bratte 
Skrænter,  som  forte  ned  til  dybe  Afgrunde,  igjennem  hvilke  en 
hlle  Elv  snoede  sig,  og  ved  denne  saae  man  Negerinderne  ifærd 
med  at  skylle  Tøi  og  derpaa  lægge  det  til  Tørre  opad  Skrænten. 
Indsigten  herfra  var  udmærket  smuk;  man  saae  der  den  store  By 
i  hele  sin   Udstrækning   ligge  for  sig ,   og  bagved  Byen  atter  den 

skjønne  Havn,  opfyldt  af  den  Masse  Skibe,  store  og  sraaae,  som 
altid  gjæste  Rio.  —  Dog,  vi  to  Kjøbenhavnere,  som  ikke  ere  vante 
til  at  bestige  større  Høider  end  Ulvebakkerne,  fandt  snart  denne 
Vandring  vel  trættende  og  enedes  derfor  om  atter  at  begive  os 
ned  igjen.  Dette  gik  betydelig  lettere,  og  snart  vare  vi  atter  i  Byen, 
hvor  det  første  Sted,  vi  søgte  hen,  var  hos  en  Frugthandlerske, 
hvor  vi  forfriskede  os  ved  Appelsiner  og  Bananer,  —  Derpaa  gik 
vi  videre,  da  jeg  pludselig  ved  at  see  til  Siden  øiner  Indgangen 
til  Keiserens  Have;  vi  dreiede  af  og  gik  derind.  Da  det  var 
Søndageftermiddag,  myldrede  den  af  Byens  Spadserende,  som  jo 
den  Dag  søge  derud,  ligesom  de  kjære  Kjøbenhavnere  tage  til 
Klampenborg  og  nyde  Udsigten  fra  Klampenborgs  Badeanstalt;  i 
Keiserens  Have  er  der  ligeledes  en  storartet  Udsigtsplads,  nemUg 
en  bred  og  lang  Balcon,  brolagt  med  Flisestene.  Denne  Balcon 
vender  hele  sin  Facade  ud  imod  Havet,  og  gaar  man  derfor  nede 
i  Haven  og  kommer  pludselig  ad  Marmortrapperne  herop,  forbauses 
man  i  høi  Grad  ved  hvad  man  seer  for  sig:  Havnen,  den  skjønne 
Indseiling,  Sukkertoppen  og  det  store  udstrakte  mørkeblaae  Hav  i 
Baggrunden.  Men  da  Tiden  var  os  kostbar,  maatte  vi  hurtigt 
gaae  bort  igjen ,  og  om  Aftenen  befandt  vi  os  atter  i  Luk- 
afet ombord.  —  Resten  af  Opholdet  i  Rio  var  et  sandt  Sel- 
skabsliv; hver  eneste  Aften  vare  vi  enten  ombord  i  Asta  eller  i 
Maria  Lehmann  eller  ogsaa  havde  vi  Gilde  for  ovennævnte  Skibes 
j\landskab;  Munterhed  var  der  altid.  Harmonikaspil  og  Sange 
løde  da  ud  over  Havnen,  og  ofte  hændtes  det  jo,  at  En  eller 
Anden  fik  skyllet  Halsen  vel  meget,  som  for  Exempel  en  norsk 
Matros  paa  Asta,  som  efter  et  Selskab  i  Maria  Lehmann  maatte 
heises  ombord  i  Asta,  eller  en  anden  Gang  vor  — ,  som  ligeledes  i 
Maria  Lehman  havde  faaet  vel  meget,  saa  han  kom  ombord  hos 
os  og  holdt  et  grueligt  Mudder,  ikke  kunde  kjende  mig  og  laa 
og  sludrede  en  evig  Tid  i  sin  Køie,  medens  jeg  sad  og  skrev 
hjem.  Men  dette  Liv  fik  jo  ogsaa  Ende,  og  en  skjøn  Dag  pur- 
redes vi  ud  om  Morgenen  Kl.  4.^  for  at  gjøre  klart  til  Letning; 
Briggen  Astas  Folk   kom  ombord   for  at  give  os  en  Haand,  snart 

var  Ankeret  oppe,  og  Damperen  bugserede  os  nu  ud  fra  Rio 
Janeiro  en  Søndagmorgen  i  yndigt  Solskinsveir,  og  nu  gik  Reisen 
altsaa  hjemefter,  i  det  Mindste  til  Plymouth.  Samme  Dag  gik 
Barken  Pontoppidan.  Snart  fik  vi  god  Vind,  men  stiv  Kuling  og 
voldsom  Sø,  og  nu  gaar  Alt  sin  vante  Gang  med  Arbeide  om 
Dagen  og  Udkig  om  Natten,  hvor  man  sidder  muttersene  paa 
Bakken  og  for  at  holde  Brillerne  klare  sidder  og  synger  alle 
nmlige  minderige  Sange,  som  for  Exempel:  »Fuglen  sit  Øie  lukker,<' 
»Første  Mai,  som  skal  os  Vaaren  bringe,«  o.  s.  v.  —  Denne 
Gang  have  vi  da  ingen  Passagerer  med  os;  men  i  det  Sted  3  Høns 
fra  Rio,  og  2  høist  ungdommelige  Grise,  som  have  indgaaet  Con- 
tract  med  Trofast  om  at  oprette  et  Musikcorps,  og  —  (det  nye 
Navn  paa  Trofast)  sees  nu  at  komme  marscherende  langsdæks  i 
Spidsen  for  sine  2  Musikanter,  stille  sig  op  ved  Indgangen  til 
Lukafet  og  i  Forening  med  disse  at  begynde  en  alt  Andet  end 
velklingende  Concert.  —  Men  en  Dag,  da  —  havde  forladt  sine 
Spillemænd  eller  rettere  sagt  Sangere,  finde  disse  paa  at  betræde 
Lukafets  Helligdom,  og  uden  videre  Omstændigheder  udsøge  de 
sig  et  bekvemt  Hvilested  i  Tømmermandens  Køie,  hvor  de  slumre 
ind  i  hinandens  Arme.  Men  Straffen  udeblev  heller  ikke;  thi  da 
vi  efter  Arbeidet  kom  ind  for  at  drikke  Kaffe,  seer  Tømmermanden 
jo  sine  to  nye  Logerende  og  hurtigt  tager  han  dem  ved  Grisetæerne 
og  varper  dem  ud  af  Lukafsdøren  paa  en  høist  ublid  og  barbarisk 
Maade.  De  arme  Dyr!  ingen  Grisehus  er  der  til  dem,  og  det 
var  naturligvis  paa  Grund  af  Kulden,  at  de  søgte  ind  hos  os; 
hele  den  lange  Dag  seer  man  dem  løbe  langsdæks  den  ene  i  Halen 
paa  den  anden,  søgende  Ly,  indtil  de  om  Aftenen  slaae  dem  til 
Ro  under  Storbaaden.  —  Forresten  passerer  her  ikke  mange  Ting, 
som  kan  interessere  Andre;  thi  at  fortælle  om  en  Storm,  om  en 
Dag  og  Nat  vedholdende  Regn,  om  Blikstille  og  om  vort  forskjel- 
lige  Arbeide  hver  Dag,  det  morer  vist  næppe  Nogen. 

løvrigt  er  Hjemreisen  begyndt  meget  heldigt,  strygende  Med- 
vind, saa  vi  allerede  nu,  den  23de  September,  ligge  et  Par  Grader 
fra  Azorerne.     .Jo   nærmere    man    kommer  Eiu-opa,    desto    oftere 


145 

søger  Tankerne  til  Hjemmet,  og  desto  stærkere  bliver  samtidigt 
Længslen  efter  at  gjensees  med  Alle,  hvem  man  sidste  Foraar 
sagde  Farvel. 

Plymouth  den  '»'lo  1871. 
Kjæreste  Forældre  og  Sødskende! 
Tak  for  Eders  to  Breve,  jeg  fik  her  igaar.  Rigtignok  er  det 
meget  kjedeligt,  naar  man  er  kommen  saa  nær  sit  kjære  Hjem, 
da  at  høre,  at  man  skal  gaae  til  Christiania,  saa  ved  at  læse 
Brevet,  som  skaffede  mig  den  første  Besked  herom,  vidste  jeg 
næppe,  om  jeg  skulde  græde  derover,  eller  være  glad,  fordi  Alt  i 
Familien  igjen  har  vendt  sig  til  det  Gode.  —  I  kjære  Forældre!  I 
har  rigtignok  maattet  gaae  meget  igjennem  først  med  Sophie  og  saa 
med  den  lille  Riddermand.  —  Selv  har  jeg  slet  ikke  været  syg;  men 
hvor  jeg  havde  glædet  mig  til  atter  at  gjensees  med  Eder  Alle, 
ogsaa  de  kjære  gamle  Bedsteforældre,  og  til  at  see  Claras  og 
Lunds  nye  Leilighed.  ~  Min  Afregning,  havde  jeg  udregnet,  kunde 
netop  slaae  til  til  en  ny  Vinterfrakke,  ny  Jakke  og  Buxer;  men 
nu,  nu  sparer  man  det  og  de  Penge.  Min  gamle  Harmonika,  som 
jeg  kjøbte  for  en  3—4  Aar  siden  for  15  Mk.,  har  jeg  solgt  til 
Ernst  for  3  Rd.  (det  er  Søpriis).  Hvad  mit  Tøi  angaar,  holder 
det  godt  ud  —  I  kan  troe,  mit  Skindtøi  det  er  Noget,  som  kan 
varme;  det  er  en  deilig  Dragt.  —  Forresten  har  vi  paa  Hjemreisen 
haft  en  forfærdelig  Plage  ombord,  idet  nemlig  Lukafet  pludselig 
var  fuldt  af  Væggelus,  store  og  smaae;  de  myldrede  i  Kølerne 
i  den  Grad,  at  det  hændtes,  at  naar  man  laa  i  sin  Køie  og  læste, 
kom  pludselig  en  af  disse  brune  Kammerater  gallopperende  tværs- 
over Bladet.  Stadigt  tiltoge  de  naturligvis,  og  tiisids  blev  det  saa- 
ledes,  at  det  ikke  paa  nogen  Maade  var  muligt  om  Natten  at  falde 
i  Søvn.  Da  flyttede  vi  Alle  ud  i  Storbaaden,  som  Moder  og  Julie 
jo  nok  husker  staaer  inde  midtskibs;  der  redede  vi  vore  Køier  og 
sov  udmærket,  hvadenten  det  var  godt  Veir  eller  Regnveir;  men 
efterhaanden  som  det  nu  blev  koldere  og  koldere,  maatte  vi  jo 
tænke  paa  anden  Udvei,  thi  naar  En   af  os  prøvede  det  i  Luk- 

afet,  maatte  han  efter  et  Par  Timers  Kamp  retirere  ud  igjen. 
Derfor  toge  vi  en  Lørdag  Eftermiddag  hver  en  Ting  ud,  saavel  af 
Køierne  som  af  Skabene,  fik  flere  Spande  kogende  Sodavand  (vold- 
somt stærkt)  med  grøn  Sæbe  i,  og  saa  kan  I  troe,  vi  anrettede 
Ødelæggelse  iblandt  dem.  Siden  den  Tid  have  vi  ikke  seet  eller 
mærket  en  Smule  til  dem.  Endvidere  fangede  vi  en  Portion  Kakke- 
lakker,  som  vi  have  fordelt  i  Køierne,  da  de  æde  Væggelusene, 
og  ikke  gjøre  os  en  Smugle,  endskjøndt  de  raskvæk  kravle  over 
os  om  Natten,  men  saa  let,  at  man  næsten  slet  ikke  mærker  dem. 
—  Hvad  synes  I  om  saadant  et  Sømandsliv?  —  Komme  vi  til 
Christiania,  vil  den  ene  Matros,  Vilhelm,  gaae  fra;  Ernst  vil  ogsaa 
prøve  sin  Lykke;  men  det  er  et  Spørgsmaal,  om  han  faaer  Lov 
dertil.  —  Fra  Christiania  sender  jeg  nogle  Julepresenter  hjem  til 
Eder  enten  med  den  Matros,  som  gaar  fra,  eller  med  Damp- 
skibet, haabende,  at  I  betale  Tolden,  medmindre  det  kan  gjøres 
toldfrit  derovre  fra.  —  Belav  jer  ikke  paa  noget  Stort.  —  Lev  nu 
vel.  I  Kjære!  og  Gud  give,  vi  maae  gjensees  glade,  naar  jeg  en- 
gang kommer  hjem. 

Eders  Johannes  Kolthoff. 

Plymouth  den  17de  Oktober  1871. 
Kjære  kjære  Forældre! 
Igaar  Eftermiddags  flk  vi  da  først  vor  Ordre,  som  jo  des- 
værre dog  blev  til  Christiania.  Det  er  jo  unægtelig  drøit  at  komme 
saa  nær  Danmark  og  dog  ikke  see  sit  eget  kjære  Hjem,  og  der 
var  saamæn  ikke  En  ombord,  som  ikke  blev  bedrøvet  derved, 
med  Undtagelse  af  Trofast,  som  forresten  er  voxet  op  til  en  rask 
munter  og  smuk  Hund.  —  Noget  maatte  vi  imidlertid  have  at 
trøste  os  paa,  og  da  derfor  Captainen  igaar  gik  i  Land,  bade  vi 
ham  kjøbe  os  hver  en  blank  Hat  rigtig  smuk  —  men  den  kostede 
ogsaa  5  Shilling  og  3  Pence  —  og  endvidere  en  voldsom  Mængde 
Kridtpiber  til  Reisen.  —  Dog  nu  begynder  jeg  allerede  at  sætte 
mig  ind  i  det,  og  især  maa  jeg  jo  være  glad,  som  har  faaet  saa 
glædelige  Efterretninger   hjemme    fra,    hvorimod  Capt.    i    Rio    fik 

Brev  om  sin  Faders  Død,  og  her,  at  hans  Kone  ligger  syg. 
Forresten  er  det  jo  saa  nær  Kjøbenhavn,  at  vi  jo  jævnlig  kan 
høre  fra  hinanden,  og  naar  vi  saa  engang  sees  igjen,  vil  Glæden 
Jo  være  saa  meget  desto  større.  —  Spørg  Bedsteforældrene,  om 
det  ikke  skulde  være  muligt,  at  de  havde  et  Portrait  tilovers  af 
dem,  som  jeg  kunde  faae;  thi  hvem  veed,  om  jeg  kommer  til  at 
see  dem  mere.  —  Idag  afseile  vi  igjen,  ud  at  boltre  os  i  Nord- 
søen: det  er  forresten  en  yndig  Aarstid  at  komme  i  Nordsøen  paa, 
og  bedre  endnu  bliver  det,  naar  vi  gaae  fra  Christiania.  —  Paa 
Overreisen  læste  jeg  Uncle  Toms  cabbin  og  paa  Hjemreisen  har 
jeg  læst  Stærkodder  og  Odysseen,  saa  jeg  har  Bøger  nok  ogsaa  til 
næste  Reise  i  la  petite  Fadette  og  der  Seeråuber.  Desuden  har 
Ernst  Marryats  Romaner,  og  af  Styrmanden  har  jeg  saa  smaat 
tænkt  paa  at  laane  Hjemløs  af  Goldschmidt.  —  Nu  har  jeg  ikke 
mere  Tid,  I  Kjære,  saasnart  vi  komme  til  Norges  Hovedstad,  skriver 
jeg  igjen.  Nu  maae  I  ikke  tage  Eder  det  nær,  at  jeg  ikke  kommer 
løbende  op  ad  Trappen  derhjemme  og  overrasker  Eder  med  mit 
Komme;  husk  paa,  jeg  er  ung,  og  maa  dog  flere  Gange  paa  læn- 
gere Reise  end  5  Maaneder.  —  Lev  vel,  og  hils  alle  Venner 
og  Bekjendte  fra  Eders 

iohannes  KoUhoff. 


Briggen  havde  paa  Hjemreisen  fra  Rio  faaet  Ordre  at  gaae 
til  Christiania.  Men  Johannes  fik  nu  Tilladelse  til,  medens  Skibet 
lossede  og  ladede,  at  reise  hjem,  og  vi  saae  ham  saaledes  sidste 
Gang  i  Oktober  og  November  f.  A.  og  kunde  ret  glæde  os  ved 
hvad  han  nu  havde  udviklet  sig  til  og  gav  Haab  om.  Han  havde 
bevaret  sin  Lyst  og  Kjæriighed  til  Søen,  til  den  Livsgjerning,  som 
han  havde  valgt  sig;  med  Ungdommens  rige  Modtagelighed  for- 
enede sig  i  ham  en  beskeden  og  besindig  Charakter,  med  et  hur- 
tigt og  sikkert  Blik  for  Livets  forskjellige  Forhold  mangehaande 
aandelige  Interesser,  Sands  for  Naturen,  for  Sang  og  Poesie.  Han 
havde  en   levende  Trang   til   aabenhjertig   forirolig   Meddelelse    og 

skjønnede  oprigtig  paa  enhver  Godhed,  der  blev  viist  ham.  Munter 
og  hvsglad,  fandt  han  let  et  skjemtende  og  spøgende  Ord  —  men 
Livets  Alvor  og  Dybde  var  ikke  bleven  ham  fremmed:  i  et  smukt 
og  godt  Hjerte  bevarede  han  Ordets  aandelige  Sæd  og  øvede  sig 
i,  altid  at  have  en  uskadt  Samvittighed  for  Gud  og  Menneskene. 

Kjøbenhavn.  Mandag  den  30te  Okteber  1871. 
Min  kjære  Onkel  Leo! 
Igaar  Aftes  kom  jeg  hertil  fra  Christiania  med  Damper,  da 
Briggen  jo  denne  Gang  kom  til  at  losse  der.  Fader  og  Henrik 
var  i  det  kongelige  Theater,  Julie  i  Ceciheforeningen  til  Fest,  og 
Moder  hos  de  kjære  Bedsteforældre,  saa  da  jeg  ringede  paa  hjemme, 
kom  Ingen  og  vilde  lukke  mig  ind.  Da  saae  jeg  en  Plakat  paa 
Døren,  hvorpaa  stod  »hos  Swanes«.  Saa  spadserede  jeg  med  mine 
store  Søstøvler  paa  og  haabede  at  kunne  overraske  Alle  i  Kron- 
prindsessegade.  Men  da  jeg  kom  til  Hjørnet  af  Gammelstrand  og 
Høibroplads,  seer  jeg  mirr  egen  Moder  dreie  om  Hjørnet.  Du  kan 
troe,  det  var  yndigt  at  mødes  og  høre,  at  alle  Slægtninge  nu  have 
det  godt  igjen;  det  har  ret  været  en  svær  Sommer  for  lille  Moder, 
for  kjære  Sophie  og  hendes  lille  Riddermand.  —  Nu  sidder  jeg 
hos  Bedsteforældrene,  hvor  jeg  idag  har  spist  Frokost.  Vi  have 
talt  om  Dig,  og  det  glædede  mig  at  høre,  at  Din  Høst  har  været 
god  denne  Sommer;  nu  er  det  jo  atter  en  travl  Tid  for  Dig  med 
Tærskningen.  —  Du  kan  troe,  det  er  deiligt,  naar  man  har  tumlet 
sig  om,  saa  atter  at  sidde  i  Hjemmet ;  man  har  saa  mange  Ting  at 
fortælle  hinanden.  —  Allerede  i  Aften  skal  vi  have  Selskab  hjemme 
(Du  veed  jo  nok,  vi  er  et  selskabeligt  Huus)  og  imorgen  Aften 
skal  vi  til  Tante  Lise.  —  Jeg  veed  endnu  ikke,  hvorlænge  jeg 
bliver  her,  men  jeg  antager  henved  8  Dage.  —  Gaptainen  er  en 
rar  Mand,  dygtig  streng,  men  bestemt.  Nu  maa  Du  undskylde, 
at  jeg  saa  pludselig  bryder  af;  men  jeg  har  saa  mange  smaae 
Gommissioner  fra  mine  Skibskammerater,  saa  Tiden  er  knap,  og  Du 
maa  derfor  denne  Gang  nøies  med  en  hjertelig  Hilsen  og  et  Levvel 

fra  Din  Søstersøn 

Johannes  Kolthoff. 

Efter  nu  at  have  gjenseet  Slægt  og  Venner  vendte  han  Tors- 
dag d.  Ode  Novbr.  igjen  tilbage  til  sit  Skib  i  Christiania,  hvorfra 
Reisen  atter  gik  til  Rio. 

Christiania  d.  12te  Novbr.  1871. 

Kjæreste  Forældre  og  Sødskende! 

Nu  er  jeg  da  igjen  i  mit  andet  Hjem.  Det  er  ganske  underligt 
for  mig ,  Søndagmorgen  at  begynde  med  at  gjøre  Dækket  rent  og 
lignende  Ting.  —  Reisen  var  overmaade  lang;  vi  kom  først  hertil 
Løverdag  Aften  Kl.  7.  —  Hos  Skibsbygger  Buhls  var  jeg  og 
spiste  til  Middag  Kl.  12  om  Fredagen  (Kjødsuppe  og  Pandekager) 
og  drak  Kaffe  Kl.  2|;  vi  laae  nemlig  i  Frederikshavn  fra  8  om 
Morgenen  til  3}  om  Eftermiddagen.  Fru  Buhl  sagde  til  mig,  at 
naar  jeg  saae  paa  hendes  Dreng,  som  omtrent  er  paa  Alder  med 
Sophies  Jens  Frederik,  kunde  jeg  tænke  mig,  hvordan  han  om- 
trent seer  ud.  Men  efter  Beskrivelsen  er  Jens  jo  en  kjøn  prægtig 
Gut,  hvorimod  denne  var  en  grim  lille  Fyr  at  see  paa,  saa  i  det 
Punkt  bleve  vi  ikke  aldeles  enige.  —  Ombord  er  Alt  ved  det 
Gamle;  Rygtet  gaar,  at  vi  faae  to  Svenskere  ombord  i  Stedet  for 
Tømmermanden  og  Vilhelm. 

D.  18de  November. 

I  have  vist  længe  ventet  Brev  fra  mig,  og  jeg  kunde  ogsaa 
godt  have  faaet  dette  afsted;  men  nu  i  den  sidste  Tid  har  der 
været  saadan  en  uhyre  Travlhed  ombord,  især  efter  at  de  to  nye 
Folk  ere  komne.  Tømmermanden  er  en  Normand  og  Matrosen  en 
Svensker,  rigtig  rare  Folk.  Nu  ligge  vi  paa  Ydrerheden  og  seile 
vist  idag.  Igaaraftes  sade  vi  herinde  i  Lukafet  rundt  om  Bordet,  og 
jeg  sad  og  spillede  paa  min  nye  Harmonika,  da  der  pludselig 
kommer  en  Jolle  paa  Siden  med  Tømmermandens  Familie,  hans 
Moder,  Søster,  lille  Broder  og  en  Veninde  til  Søsteren.  De  bleve 
hos  os  til  Kl.  10  og  her  var  megen  Munterhed.  —  Kolibrierne  have 
I  vel  faaet,  lad  mig  nu  see,  at  I  bruge  dem  meget.  —  Jeg  troer, 
jeg  vil  slutte  nu,  da  jeg'  ikke  veed,  hvad  Øieblik  de  komme  og 
kalde  os  til  Arbeide.  —  Eders  Brev   har  jeg  faaet,   og  desuden  et 

fra  den  lille  Muller,  som  var  oppe  hos  os  en  Søndag,  da  jeg 
spillede  for  ham.  I  kan  troe,  her  har  været  koldt,  en  3  å  4  Graders 
Kulde;  men  naar  man  er  dygtig  i  Arbeide,  mærker  man  det  ikke 
saa  meget.  —  I  Tirsdags  var  det  Ernsts  Fødselsdag ;  i  den  Anled- 
ning var  her  Chocoladegilde  Onsdag  og  Torsdagaften.  Vi  kjøbte 
Gonditorkager  i  Land  og  Melk,  Chocolade  var  der  i  Masse  i 
den  Kasse,  som  jeg  havde  med.  Saafremt  vi  møde  en  Fisker  i 
Ganalen,  skal  I  være  sikker  paa  Brev  fra  mig,  endskjøndt  jeg 
maaske  har  været  vel  kneben  med  det  herfra.  —  Lev  nu  vel,  alle 
Kjære  i  Hjemmet,  og  glædelig  Juul  og  Nytaar,  og  tak,  kjære  For- 
ældre, for  al  Eders  Godhed  og  Omsorg  for  mig  i  dette  Aar.  Hils 
Sophie  og  Clara. 

Eders 

Johannes   Kolthoff. 

Christianiafjord  d.  20de  November  187L 
Mine  kjære  Forældre! 
Endnu  engang  seer  jeg  mig  i  Stand  til  at  kunne  sende  Eder 
et  Par  Ord,  da  vi  nemlig  paa  Grund  af  Modvind  ere  ankrede  op 
her  i  Fjorden  en  8—10  Mil  fra  Christiania.  Det  var  igaar  Morges 
(Søndag),  at  vi  bleve  purrede  ud  Kl.  2  om  Morgenen  til  at  lette 
Anker.  Hvilken  Forskjel  paa  den  Søndag  og  saa  den  for  fjorten 
Dage  siden!  —  Veiret  var  smukt,  men  bidende  koldt,  og  Seilene 
stivfrosne ,  saa  Reisen  just  ikke  begyndte  videre  behageUgt. 
Henad  Dagen  blev  det  imidlertid  mere  og  mere  stille,  indtil  vi 
om  Middagen  Kl.  1  maatte  lade  Ankeret  gaae-  i  Bund  her,  hvor 
vi  endnu  ligge.  —  Idag  have  vi  haft  storartet  Spuling,  og  I  skulde 
bare  vide,  hvor  der  i  Kahytten  er  blevet  pyntet  op  for  de  fme 
Passagerers  Skyld,  rødt  Gehæng  for  Dørene  til  deres  Kamre  og 
smaae  forgyldte  Lysestager  ere  opslaaede,  nyt  Voxdug  paa  Spise- 
bordet i  Kahytten,  kort  sagt.  Alt  er  indrettet  saa  elegant,  som  det 
vel  kan  lade  sig  gjøre.  Vi  derimod  have  det  ved  det  Gamle; 
Kakkelovnen  staar  paa  sin  Plads  midt  i  Lukafet  og  er  hver 
Aften  ildrød  baade  indvendig  og  udvendig,  saaledes  fyre  vi  i  for  at 

holde  Varmen  om  Nat  len.  —  Selv  ere  vi  raske  og  muntre,  mon 
Fingrene  ere  jo  rigtignok  ikke  Irie  for  at  slaae  nogle  Revner, 
ligesom  tynd  lis;  dog  har  Seilmageren  to  Æsker  Hundefedt",  og 
det  er  et  fortrinligt  Middel  derimod.  —  Af  Nyheder  har  jeg  kun 
lo  at  fortælle  Eder;  den  ene,  at  —  ikke  befinder  sig  vel  i  Aften, 
men  er  gaaet  tidhg  tilkøis  og  har  taget  ind  at  svede  paa;  den  anden, 
at  vi  fra  Rio  skal  gaae  til  Plymouth  for  Ordre,  saa  Udsigten  til 
at  komme  hjem  maaske  ikke  er  saa  stor  endda.  —  Den  Tid,  den 
Sorg!  bare  vi  nu  snart  maae  komme  ud  fra  disse  nordlige  lishave ; 
thi  dette  her  er  noget  slemt.  —  Nu  skal  jeg  beskrive  Situationen 
her  ombord  for  Øieblikket.  —  Det  er  sildig  Aften,  Klokken  mangler 
et  Kvarter  i  11;  Kl.  9}  er  jeg  bleven  purret  til  Vagt  af  2den 
Styrmand  og  skal  igjen  purre  Seilmageren  Kl.  11.  Jeg  sidder  som 
sædvanlig  inde  i  Lukafet,  rundt  omkring  mig  hører  jeg  Lyden  af 
det  sovende  Mandskab,  midt  paa  Gulvet  staar  den  røde  Kamin 
og  snurrer  ret  tilfreds  over  de  Stykker  Kul,  hvormed  jeg  jævnt 
væk  underholder  den.  Paa  Bordet  ligger  Kridtpiber  og  Visebøger, 
som  have  været  i  Brug,  før  vi  gik  tilkøis,  og  udefra  kan  jeg  høre, 
hvordan  Vinden  (en  stiv  Kuling  af  S.  V.)  rusker  i  Rigningen.  — 
Hjemme  ved  Gammelstrand  er  Fader  og  Henrik  vel  allerede  i 
Seng;  Moder  og  Julie  sidde  vel  i  Spisestuen  ved  det  runde  Bord, 
Moder  læsende  i  Aften-Berlingeren  og  Julie  i  en  af  Athenæums 
Bøger;  og  Thrine  sidder  vist  i  sit  Værelse  for  Enden  af  Sengen 
og  strikker  Strømper.  Ja,  1  kan  troe,  jeg  tænker  saamæn  ofte  paa 
Eder  Alle  hjemme,  og  vil  altid  gjøre  det,  hvor  langt  jeg  end  skal 
komme  fra  Eder.  — 

Ja  nu  er  Klokken  bleven  11,  og  jeg  har  ingen  Barmhjertighed 
med  Seilmageren.     Derior  lev  vel  og  hils  alle  Venner 

fra  Eders 

Johannes  Kolthoff. 

Dette  Brev  skal  Lodsen  besørge  i  Land  for  mig.  Vær  ikke 
ængstelige  for  mine  Fingre;  jeg  skal  nok  passe  dem  saa  godt  som 
muligt.   —   Endnu  engang  lev  vel! 

Syd- Atlanterhavet;    Nytaarsmorgen  1872. 

Mine  kjære,  kjære  Forældre  og  Sødskende! 
Endnu  engang  ønskes  der  Eder  et  glædeligt  Nytaar,  og 
skjøndt  det  jo  først  naaer  Eder  noget  senere  end  ved  Aarets 
Begyndelse,  haaber  jeg,  at  det  dog  vil  være  et  velkomment  Ønske. 
Det  er  helt  underligt  at  tænke  sig  Eder  i  Hjemmet  sidde  ind- 
pakkede i  Vintertøiet  og  opvarmede  af  Kakkelovnsvarme,  medens 
jeg  nu  sidder  i  Lukafet  kun  iført  nye,  skinnende  hvide  Seildugs- 
buxer  og  min  tærnede  Landgangsskjorte ,  og  dog  sjadskvaad  i 
Ansigtet  af  Varmen.  For  8  Dage  siden,  da  vi  holdt  vor  Juul  her 
ombord,  kan  I  være  forsi kkrede  om,  at  mine  Tanker  tidt  søgte 
Hjemmet,  og  paa  den  Tid,  I  Juleaften  samledes  efter  Bordet  i 
Dagligstuen  og  ved  Klaveret  sang  en  Psalme  sammen,  stod  jeg 
til  Roers  og  styrede  Briggen  henover  det  uhyre  udstrakte  Hav. 
Men  naar  Veiret,  som  det  den  Dag  var,  er  godt,  er  det  netop 
det  Sted,  hvor  man  mest  har  Leilighed  til  at  hengive  sig  til  sine 
egne  Tanker,  og  I  kan  rigtignok  troe,  jeg  længtes  ikke  lidt  efter 
det  kjære  Hjem,  efter  mine  Forældre  og  Sødskende.  Saasnart 
jeg  saa  blev  afløst,  gik  jeg  ind  i  Lukafet,  aabnede  min  Kiste  og 
udtog  paa  Bunden  den  Pakke,  som  var  bestemt  til  »ikke  at  aabnes 
før  Juleaften«.  Derpaa  satte  jeg  mig  paa  Bakken  for  at  være 
alene  og  udtog  nu  de  forskjellige  Ting.  I  kan  tænke,  jeg  blev 
glad,  og  det  var  yndigt  af  Moder  og  Julie  hvad  de  havde  skrevet; 
Photographierne  satte  jeg  i  mit  Album;  det  mærkværdige  Blæk, 
som  jeg  endnu  ikke  har  prøvet  og  næppe  kan  troe  paa,  har  jeg 
gjemt  og  skal  først  experimentere  dermed  i  Rio,  og  Ghocoladen 
delte  jeg  med  mine  Skibskammerater.  Gudstjeneste  veed  I  jo  at 
der  ikke  holdes  ombord,  saa  jeg  tog  min  Psalmebog  og  læste 
Jule-Evangeliet,  som  vi  ere  vante  til  samlede  i  Kirken  at  høre  af 
kjære  Fader.  —  Saalænge  Festdagene  varede,  lod  Captainen,  som 
jeg  nu  formelig  holder  meget  af,  os  det  ikke  mangle  paa  god 
Mad,  eller  som  vi  sige,  paa  god  Levemaade.  Juleaften  fik  vi 
deilig  Risengrød  (kogt  i  V.!!)  og  Gaasesteg  fyldt  med  Svedsker 
og  tørrede  Æbler,  desuden  Vin  til  Maden;    1ste  J.  D.  fik  vi  Sago- 

suppe  og  Budding;  2den  J.  D.  Karrisuppe  og  bruunt  Kjød.  laftes, 
Nytaarsaften  fik  vi  stegte  Pølser  med  stuvet  Blomkaal  og  idag 
skal  vi  have  Sagosuppe  og  Budding.  —  Denne  Reise  har  jeg  det 
saa  godt  ombord,  Gapt.  har  ikke  een  eneste  Gang  haft  Noget  at 
sige  paa  mig.  Desværre  er  jeg  ikke  som  forrige  Reise  paa  Vagt 
sammen  med  higver  Lorentzen;  men  Tømmermanden,  Ernst  og 
jeg  er  sammen  paa  Styrmandens  (Barfods)  Vagt.  —  synes  vi 
ikke  saa  godt  om  nu,  som  i  Begyndelsen;  han  er  meget  enfoldig, 
forfærdelig  langsom  til  sit  Arbeide  og  aldeles  udygtig  i  Sømands- 
arbeide.  Dette  Sidste  er  jeg  nu  meget  glad  over,  da  jeg  der- 
for bliver  brugt  til  alle  Ting  tilveirs;  er  der  Noget  uklart,  saa 
er  det  mig,  der  skal  op  og  klare  det,  saa  jeg  glæder  mig  til  næste 
Reise  at  fare  som  Letmatros.  —  Om  8  Dage  ere  vi  nu  vel  sagtens 
i  Rio;  naar  der  nu  blot  ikke  maa  være  Sygdom.  Vor  Reise  er  jo 
gaaet  uforsvarlig  hurtig,  i  det  Mindste  med  Hensyn  til  vor  Afreg- 
ning; men  jeg  glæder  mig  voldsomt  til  Brev  og  haaber,  at  det 
indeholder  glædelige  Ting.  —  Dette  Brev  lader  jeg  nu  ligge  til  vi 
have  naaet  Havn,  da  skriver  jeg  et  til,  saa  skulle  de  følges  ad  til 
Danmark.  —  Mon  vi  komme  til  Kjøbenhavn  denne  Gang?  og  om 
vi  i  saa  Tilfælde  skulde  naae  at  komme  til  Faders  Confirmation? 
Hils  Conrad  Muller,  som  vistnok  læser  hos  Fader  denne  Gang. 

Rio.     Mandag  d.  7de  Januar  1872. 

Igaar  Eftermiddags  Kl.  6  faldt  Ankeret  da  i  Rios  smukke 
Havn;  hvad  synes  I  om  en  saa  hurtig  Reise?  43  Dage  fra  vor 
Ankerplads  i  Ghristianiafjord?  —  Endnu  har  jeg  ikke  faaet  noget 
Brev  fra  Eder;  men  idag  Kl.  9  gaar  Captainen  og  vore  forventnings- 
fulde Passagerer  ind,  og  saa  haaber  jeg,  at  han  kommer  tilbage 
med  Brev  til  mig.  —  Heldigvis  har  jeg  endnu  været  rask,  men 
nu  kommer  jo  ogsaa  først  den  rigtig  slemme  Tid ;  her  er  saa  varmt, 
at  man  skulde  troe,  man  maatte  smelte.  —  Kan  I  huske,  fra  I 
vare  ombord,  Storbaaden,  som  stod  imellem  Lukafet  og  Stor- 
masten, den  er  vort  Nattelogi;  thi  i  Lukafet  er  ikke  til  at  være 
for  Varme  og  Væggelus.  —  Hvad  Læsning  angaaer,  blev  jeg  igaar 

akkurat  færdig  med  5te  og  sidste  Del  af  Sørøveren;  det  er  del 
Eneste,  som  jeg  har  haft  Tid  til  at  læse,  saa  daarlige  ere  Fri- 
vagterne her  ombord ;  men  den  har  ogsaa  moret  mig  ganske  over- 
ordentlig. Seilmageren  læser  Røde  Robbin,  og  Matrosen  Ingver 
Lorentzen,  som  læste  Axel  og  Valborg,  blev  saa  bevæget,  at  han 
havde  Taarer  i  Øinene,  da  han  havde  læst  den  ud.  — 

Briggen  Rota  fra  samme  Rhederi  som  vi  ligger  her;  ellers 
veed  vi  endnu  ikke  fler.  Gid  vi  nu  havde  losset  de  norske  Planker; 
ja,  naar  man  endda  maa  slippe  godt  fra  det,  for  det  bliver 
rigtignok  et  dobbelt  saa  slemt  Arbeide  som  sidst.  —  Ja,  for  at 
faae  Brevet  afsendt  første  Gang  vi  sende  Jollen  ind,  maa  jeg  slutte 
nu,  haabende,  at  det  maa  træffe  Eder  Alle  raske,  baade  ved 
Gammel  Strand,  i  Kronprindsessegade  og  i  Ribe. 

I  give  vel  nok  Student  Kofoed  indlagte  Seddel.  — 

Lev  nu  vel,  alle  I  Kjære! 

Jeg  skal  snart  skrive  igjen,  saa  denne  Gang  kunne  I  da  ikke 
klage  over  mig.  — 

Lev  vel! 

Eders  Johannes  Kolthoff. 

Henrik!     Hils  alle  gode  Bekjendte! 

Rio  Janeiro  d.  19de  Januar  1872. 
Kjære  Peter  [Kofoedj! 
Skjøndt  Du  ogsaa  denne  Gang  skuffes  ved  kun  at  faae  et 
Brev  paa  \  Ark,  saa  er  mit  Bedrageri  dog  ikke  saa  nederdrægtigt 
som  sidst.  Men  hvad  vil  Du  nu  have,  at  jeg  skal  skrive  til  Dig 
om?  —  Jeg  veed  det  min  Sandten  ikke;  thi  Du,  som  kun  er  inde 
i  Psychologie,  Philologie,  Philosophie  og  den  Slags  Ting,  Dig  kan 
det  naturligvis  ikke  i  mindste  Maade  interessere  at  høre,  at  vi  i 
Dag  er  blevet  fuldlastet  og  har  lagt  ud  paa  Strømmen,  at  vi 
imorgen  skal  sætte  Storbaaden  ind  og  med  Sluppen  over  at  hente 
Kartofler  hos  Briggen  Asta,  og  endelig  Fredag  eller  Lørdag  afseile 
fra  dette  infame  Rakkerhul,  hvor  man  maa  punge  ud  med  1  Rd. 
for  en  Kop  Kaffe  med  Brød  til  og  et  Glas  Sodavand.        Nei,  Peter ! 

pris  Du  Din  lykkelige  Skjæbiie  eller  Stjerne,  som  ikke  indpudode  i 
Dig  den  gale  Lyst  at  komme  tilsøes  og  give  Sømanden;  for  det 
Hele  bestaar  i  at  slide  baade  Dag  og  Nat,  snart  tilveirs,  som  andre 
Abekatte,  og  snart  i  Lasten,  som  Sjouere,  og  vil  man  saa  en 
Gang  spille  flot  Kavaler,  saa  gaar  man  agterud,  hæver  Penge 
uden  i  mindste  Maade  at  tænke  paa,  hvad  Slid  man  maa  have 
tor  dem,  og  saasnart  man  sætter  sin  Fod  paa  Landjorden,  da  — 
1,  2,  3,  og  —  Pengene  er  væk,  aldeles  væk.  Jeg  har  nu  saadan 
et  jævnt,  tækkeligt  Humeur,  som  sætter  mig  i  Stand  til  at  tage 
det  Meste  med  en  vis  Koldblodighed ,  endogsaa  den  gruelige 
Ting,  at  jeg  efter  en  Reise  paa  en  10  Maaneders  Tid  med 
12  Rd.  om  Maaneden  kommer  hjem  med  en  Afregning  paa  lidt 
over  en  Snes  Daler;  jo,  den  er  ren.  —  Ja  nu  har  Du  faaet  et 
skjønt  Billede  af  Sømandslivets  Hemmeligheder,  saa  nu  maa  Du 
for  denne  Gang  lade  Dig  nøie;  næste  Gang,  Du  hører  fra  mig, 
haaber  jeg,  det  er  af  min  egen  Mund.  Du  gjør  mig  vel  nok  den 
Villighed,  at  besørge  indlagte  Brev.  Du  kan  nok  tænke  Dig,  hvad 
der  ligger  inden  i  det  igjen.  Lev  nu  vel  og  hils  Bruun,  Schiødte, 
Hoff  og  Biigel.     —  har  det  vel  godt? 

Din  gamle 

Jean. 

Rio  Janeiro  d.  19de  Januar  1872. 
Kjære,  kjære  Forældre  og  Sødskende! 
Dette  er  det  andet  Brev,  jeg  skriver  til  Eder;  endnu  har  jeg 
kun  faaet  eet  Brev  fra  Eder,  nemlig  det,  der  var  dateret  den 
16de  December;  men  imorgen  kommer  Paketten  igjen,  saa  vil  jeg 
vente  med  at  slutte  dette  Brev,  indtil  jeg  har  seet,  at  jeg  ikke 
denne  Gang  faar  mer  end  eet.  —  Det  har  været  en  meget  drøi 
Dag  idag,  og  det  er  det  forresten  hver  Dag;  vi  purres  ud  om 
Morgenen  Kl.  5 ,  har  l  Times  Frokost ,  een  Times  Middag, 
og  skeier  først  ud  om  Aftenen  Kl.  7,  og  saa  kommer  oven  i 
Kjøbet  sædvanlig  en  Rotour  ovenpaa  senere  paa  Aftenen,  og  naar 
I  saa  medregne  en  1|  Times  Nattevagt,  kan  I  nok  indsee,  at  det 
er  haardt  at  udholde,    og  vi   undres  saamæn  ogsaa  over,    at  det 

gaar  saa  godt,  endskjøndt  jo  rigtignok  allerede  Tømmermanden, 
svenske  Matrosen  og  jeg  har  været  syge  i  Maven,  og  det  er  en 
Pine,  som  jeg  endnu  aldrig  har  kjendt  Mage  til.  Nu  ere  vi 
heldigvis  fuldkommen  raske;  men  nu  er  det  gaaet  over  til  den  rare 
dygtige  Matros  Ingver  og  til  Ernst.  —  I  kan  jo  nok  huske  vor 
Storbaad,  som  stod  inde  midtskibs,  den  maatte  Svenskeren  og  jeg 
roe  over  idag  lige  i  Middagstiden  i  brændende  Solhede,  laste 
den  fuld  med  Kul,  og  saa  tilbage  igjen;  men  saasnart  vi  atter 
vare  naaede  ombord,  smed  vi  os  ogsaa  lige  plat  paa  Dækket  og 
kunde  ikke  bruges  til  grovt  Arbeide  det  første  Kvarter;  men 
saasnart  det  var  forbi,  maatte  vi  nok  saa  pænt  til  det  igjen.  — 
Lukafet  vrimler  af  Væggelus,  saa  I  vil  vel  knap  tage  imod  mig, 
naar  jeg  kommer  hjem;    Kakkelakkerne  løbe   paa  Kryds  og    paa 

Tværs  over  Gulv,  Bord,  over  dette  Brev,  kort  sagt  allevegne. 

Eders  Johannes. 

Løverdag  d.  iJOde  Januar. 
Kjære  Forældre! 

I  maae  undskylde,  at  jeg  kun  skriver  saa  lidt  nu.  Men 
Grunden  er  den,  at  jeg  igaar  blev  syg  og  maatte  gaae  tilkøis.  Nu 
har  jeg  det  meget  bedre  og  tænker  at  kunne  være  med  imorgen 
tidlig  Kl.  6  ved  Letningen.  --  Jeg  er  overmaade  glad  ved  at  seile 
herfra,  for  her  er  væmmeligt  at  leve,  en  styrtende  Hede  om  Dagen 
og  koldt  om  Natten,  daarlig  Luft  og  lunkent  Drikkevand.  —  Nu 
gaar  Reisen  til  Plymouth:  gid  vi  nu  der  maae  faae  Ordre  til 
Kjøbenhavn.  —  Ja  nu  vil  jeg  slutte,  da  jeg  ikke  er  rigtig  vel 
endnu.  Jeg  haaber,  at  jeg  i  Plymouth  kun  maa  høre  glædeligt  Nyt. 
Vær  ikke  ængstelige  for  mig,  jeg  kommer  mig  nok,  saasnart  vi 
komme  bort  herfra.  —  Lev  nu  vel,  hils  i  Kronprindsessegade  og 
alle  gode  Venner  og  Bekjendte. 

Eders  Johannes   Kolthof  1. 

Med  Læsningen  gaar  det  kun  smaat;  jeg  har  faaet  læst  hele 
Sørøveren  af  Walter  Scott  og  Hagbarth  og  Signe.  —  Dagbog  har 
jeg  heller  ikke  skrevet. 

Jeg  har  endnu  kun  faaet  eet  Brev,  — 

I  ere   vel  nok   saa  gode  at  besørge  indlagte   Brev  efter  Ud- 
skriften. — 


Uagtet  nu  hans  tredie  Hjemreise  fra  Rio  allerede  derved,  at 
den  trak  sig  usædvanlig  langt  ud,  kunde  gjøre  os  urolige  for  ham, 
som  jo  ved  sin  Afreise  fra  Rio  havde  underrettet  os  om,  at  han 
ikke  havde  været  ganske  rask  —  holdt  vi  dog  fast  ved  Haabet 
om  at  gjensees  ved  Paasketid.  Hans  Sygdom  var  da  ogsaa  meget 
snart  overstaaet,  efterat  de  igjen  var  kommen  til  Søes,  Men  — 
Aftnen  før  Skærtorsdag  bragtes  os  ved  Captainens  Svoger  Tele- 
grammet om  hans  Død. 

I  Breve  fra  Captainen  meddeltes  os  saa  faa  Dage  efter  de 
nærmere  Omstændigheder.  Palmesøndag  d.  24de  Marts  —  om 
Formiddagen  mellem  Kl.  8  og  9  —  da  Briggen  var  i  Nærhed  af 
Scilly-Øerne  -r-  var  Johannes,  idet  han  gik  ned  fra  Stormasten, 
fra  Storraaen  falden  ned  paa  Dækket :  strax  véd  sit  Fald  bevidstløs, 
henlaa  han  med  lukkede  Øine,  uden  at  det  kunde  kjendes  paa 
ham,  at  noget  Beenbrud  havde  fundet  Sted.  Skjøndt  i  det  første 
Døgn  ikke  hvert  Haab  syntes  forsvundet,  indtraadte  der,  uagtet 
Alt  hvad  der  forsøgtes  for  at  hjælpe  ham,  ingen  Forandring  til 
det  Bedre,  og  Natten  mellem  Mandag  og  Tirsdag,  henved  Kl.  1 
var  han  hensovet. 

Dagen  efter  naaede  Briggen  Falmouth,  og  efter  at  en  Jury 
havde  synet  den  Døde,  jordedes  han  Skærtorsdag  Eftermiddag  paa 
Byens  Kirkegaard.  Men  inden  hans  Kiste  bragtes  fra  Bord  —  om 
Morgenen  Kl.  7  —  tog  første  Styrmand  paa  Briggen  J.  Barfod 
Ordet  og  sagde  ham  dette  kjærlige  og  christelige  Farvel: 

Hvad  er  Ungdom  i  Aar 
Og  Styrke  og  Sundhed  og  heldige  Kaar, 
Hvad  er  det,  naar  Døden,  den  kalder  afsted, 

Kun  Forfængelighed, 

Kun  et  kort  Spand  af  Tid,  —  saa  kort  at  vi  endnu  kunne 
tælle  Minuterne  —  er  der  forløben,  siden  han,  om  hvis  Kiste  vi 
her  ere  samlede,  stod  midt  iblandt  os.  fuld  af  Livslyst  og  Livs- 
glæde, —  maaske  den  Livsgladeste  blandt  de  Mange,  —  med, 
som  det  for  vort  Blik  syntes,  et  langt  og  lykkeligt  Liv  for  sig, 
med  Daad  og  Virken ,  og  med  mange  glade  stolte  Forhaabninger, 
knyttede  til  sig,  —  og  nu  er  der  af  dette,  —  af  Alt  dette  —  kun 
disse  Rester  tilbage.  —  —  Ja!  vel  maae  vi  sørge.  —  Knækkes  det 
gamle  trødskede  Træ  under  Vinterstormens  Pust,  da  gaar  der  vel 
det  Suk  gennem  Naturen:  Der  gik  et  Liv  tilgrunde.  —  Men  det 
var  dog  et  Liv,  som  havde  udfyldt  sin  Plads  i  Verden.  —  Men 
her  —  her  sank  den  unge  ranke  Stamme,  i  sin  feireste  Vaar,  fuld 
af  Knopper,  som  bebudede  en  rig,  en  løvrig  Sommer  og  en 
gylden  Høst.  —  Ja!  vel  maae  vi  sørge,  men  lad  os  dog  ikke 
glemme,  hvad  der  staar  i  den  gamle  Salme:  »Med  Sorgen  og 
Klagen  hold  Maade,  Guds  Ord  lad  Dig  trøste  og  raade«.  Han 
gik  med  os  paa  Veien  —  han  gjorde  den  lange  Reise  med  os, 
over  de  dybe  Vande,  og  som  vi  Alle,  stundede  han  med  al  sin 
Sjæls  Længsel  frem  mod  Fædrelandet ,  mod  Hjemmet ,  hvor 
Forældre  og  Sødskende  og  Alt  det,  som  gør  Livet  lyst  og  lykkeligt, 
ventede  ham  —  og  her,  midt  i  alle  de  glade  Forhaabninger  blev 
Banen  brudt. 

Vi  vinder  hjem  —  om  Gud  saa  vil  —  men  hans  Maal  blev 
sat  ved  Graven  i  det  fremmede  Land.  Men  han  gik  med  os  paa 
Veien  —  paa  den  store,  den  lange  Reise,  hen  over  Livshavets 
dunkle,  rullende  Vande  —  stundende  frem  mod  alle  Sjæles  rette 
Hjem  —  mod  Evighedshavnen  histoppe  —  der  hvor  alle  Storme 
stilles  —  alle  brusende  Bølger  brydes  og  dæmpes  —  hvor  Han 
throner,  alle  Sjæles  Ophav,  og  hvor  al  Graad  og  al  Sorg  og  al 
Smerte  er  opløst  i  et  evigt  Halleluja  for  Hans  Aasyn  —  og  han 
vandt  hjem  før  vi.  Om  os  bruser  den  vilde  Storm  og  de  vrede 
Bølger  brydes  —  foran  os  der  —  fremad  —  der  ligger  Kamp  og 
Strid  og  Møie  —  Slud  og  Solskin  —  Sorg  og  Glæde  —  Alt  efter 
Guds  kærlige  Villie,    men   over  os,    der  svinger  sig  nu  en  frigjort 

Aand,  høit  op  over  de  tindrende  Stjerner  —  hævet  over  al  Sorg- 
og  Smerte  —  for  at  forene  sig  i  alle  Evigheder  med  den  Aand, 
hvoraf  den  er  kommen  —  og  derfor  vi  —  I  og  jeg  —  som  staar 
her  ved  den  brudte  Larve  —  »med  Sorgen  og  Klagen  hold  Maade, 
Guds  Ord  lad  os  trøste  og  raade«  —  lad  det  kaste  sit  milde  Lys 
over  den  bittre  Smerte,  saa  vi  byder  ham  her  et  blødt,  et  mildt, 
et  kærligt  Farvel  paa  Faldrebet.  —  Ja  hvil  da  i  Fred,  vor  unge 
Broder,  hvil  i  Guds  stille,  dybe,  store  Fred.  Farvel  —  Farvel!  — 
Herre  Gud  vor  Fader  i  Himlen  —  Din  Fred  —  den  Fred,  som 
overgaar  al  vor  Forstand  —  den  skænke  Du  dem  som  sørge  — 
at  ikke  Sorgen  maa  blive  den  haarde,  bittre,  som  forstener  — 
men  —  om  end  dyb  og  taaretung  —  den  milde,  bløde,  som 
skimter  Din  Naades  Glands  bag  alle  Prøvelser,  som  bøier  Hoved 
og  folder  Haand  og  takker  Dig  for  alle  Ting  i  Vorherres  Jesu 
Navn.     Amen ! 


Missionspræsten  Henry  Bailey  fulgte  ham  til  Graven ,  og 
Johannes  jordfæstedes  efter  den  engelske  Kirkes  Ritus.  Ifølge 
dens  Ritual  udtaltes  vor  Tro  og  vort  Haab  i  Kirkens  Ord  ved 
Jordpaakastelsen : 

Efterdi  det  har  behaget  den  Almægtige  Gud  efter  sin  store 
Barmhjertighed  at  tage  til  sig  denne  vor  kjære  afdøde  Broders 
Sjæl,  saa  overgive  vi  hans  Legeme  til  Graven  —  Jord  til 
Jord  —  Aske  til  Aske  ~  Støv  til  Støv  —  i  det  sikkre  og 
visse  Haab  om  en  Opstandelse  til  det  evige  Liv  formedelst  vor 
Herre  Jesus  Christus,  som  skal  forvandle  vor  Fornedrelses 
Legeme  til  at  vorde  ligedannet  med  hans  Herligheds  Legeme, 
efter  den  Kraft,  med  hvilken  han  og  kan  undeilægge  sig  alle 
Ting'.     Amen ! 

